
Varovui Maiklui Mušahai paliepus, dramblių vilkstinė sustojo. 
Prasidėjo troški vidurdienio kaitra, kai didelio rezervato gyvū- 
nija ilsisi. Keletui valandų viskas apmirė, nes Afrikos žemė virto 
verdančios lavos pragaru; pavėsio ieškojo net hienos ir vanagai. 
Aleksandras Koldas ir Nadija Santos jojo aikštingu drambliu, 
patinu, vardu Kobis. Gyvulys spėjo prisirišti prie Nadijos, nes ji 
šiomis dienomis stengėsi pramokti dramblių kalbos ir bandė su 
juo šnekėtis. Per ilgus žygius mergaitė jam pasakojo apie savo 
tėvynę Braziliją, tolimą šalį, kurioje nėra tokių didelių gyvūnų 
kaip jis, nebent tik Bestijos — pasakiški senoviniai žvėrys, tūnantys 
neprieinamoje Amerikos kalnų širdyje. Kiek Kobis mėgo Nadiją, 
tiek nekentė Aleksandro ir nė nemanė tų jausmų slėpti. 

Dabar šis penkiatonis raumenų ir riebalų kalnas stabtelėjo ma- 
žoje oazėje po apdulkėjusiais medžiais, sumerkusiais šaknis į valką, 
kurioje telkšojo kažkas panašaus į balintą arbatą. Aleksandras 
buvo jau išsimiklinęs nušokti žemėn iš trijų metrų aukščio ir per 
daug nesusitrenkti, nes per penkias safario dienas taip ir nerado 
bendros kalbos su drambliu. Šįsyk Kobis pataikė atsistoti taip, 
purvą ligi kelių. O čia dar jam ant galvos užšoko Boroba, juodoji 
Nadijos beždžionėlė. Mėgindamas ją nusimesti, Aleksas prarado 


pusiausvyrą ir sėdo atatupstas. Pusbalsiu nusikeikęs, nusikratė 

Borobos ir vargais negalais atsistojo, bet per nešvariu vandeniu 
aptrėkštus akinius nieko nematė. Ieškodamas sauso marškinėlių 
kampo stiklams nušluostyti, pajuto gerą niuksą į nugarą ir par- 
puolė kniūbsčias. Kol vaikinas atsikėlė, Kobis spėjo apsigręžti, 
atsuko reikiama linkme įspūdingą pasturgalį ir garsiai paleido 
vėją tiesiai jam į veidą. Tai bent buvo juoko kitiems ekspedicijos 
dalyviams! 

Nadija neskubėjo šokti žemėn — palaukė, kol Kobis padės jai 
nulipti kaip dera. Ji žengė ant sulenkto kelio, kurį jai atkišo dram- 
blys, ir prisilaikydama straublio grakščiai tarsi balerina striktelėjo 
ant kietos žemės. Šitaip mandagiai Kobis nesielgė su nieku kitu, 
net su Maiklu Mušaha, kuriam jautė pagarbą, bet ne daugiau. 
Principingas žvėris! Viena yra nešioti turistus ant kupros — darbas 
kaip darbas, už tai gauni karališkai paėsti ir išsimaudyti purve — ir 
visai kas kita daryti cirko numerius už saujelę žemės riešutų. 
Mėgo jis tuos riešutus, ką ir sakyti, bet dar labiau mėgo krėsti 
šunybes tokiems kaip Aleksandras. Kuo jis jam neįtiko? Kas ten 
žino — nelipo prie širdies, ir tiek. Kobį erzino, kad tas vaikinas 
kaip prisvilęs prie Nadijos. Kaimenėje trylika dramblių, bet jis 
būtinai joja su mergina. Argi gražu šitaip brautis tarp Nadijos ir 
Kobio? Negi jis nesupranta, kad jiedviem reikia pasišnekėti be 
pašalinių? Tegul dar džiaugiasi, kad tik retkarčiais gauna kokį 
niuksą straubliu arba smirdinčio vėjo gūsį. Kobis giliai atsiduso, 
kai Nadija atsistojo ant kietos žemės ir padėkojo bučiniu į straublio 
galiuką. Ši mergina moka gražiai elgtis, ji niekada jo nepažemins 
siūlydama riešutų. 

— Tasai dramblys įsimylėjęs Nadiją, — šaipėsi Ketė Kold. 

Šitaip pakrypę Kobio ir merginos santykiai nepatiko Borobai. 
Ji stebėjo savo šeimininkę gerokai sunerimusi. Nadijos pastangos 
mokytis storaodžių kalbos galėjo pakenkti beždžionėlei. Ar tik 
mergina nesirengia keisti mėgstamo gyvūno? Gal apsimesti su- 
sirgusiai ir taip pelnyti daugiau šeimininkės dėmesio? Bet tada 

ligonė, ko gero, bus palikta stovykloje ir praleis dalį nuostabios 
kelionės po rezervatą. O juk tai tokia reta proga pamatyti laukinius 
žvėris. Nesinorėtų ir varžovo paleisti iš akių. Boroba įsitaisė ant 
Nadijos peties, kur tik ji viena turi teisę būti, ir iš saugios vietos 
pagrūmojo drambliui kumšteliu. 

— O beždžionė pavyduliauja, — pridūrė Ketė. 

Senajai reporterei buvo ne naujiena matyti, kaip keičiasi 
Borobos nuotaika: juk jau greit dveji metai, kai jos gyvena po 
vienu stogu. Ta jos įnamė — tarsi toks gauruotas žmogeliūkštis. 
Taip buvo nuo pat pradžios, nes Nadija sutiko keltis į Niujorką 
mokytis ir gyventi pas Ketę tik kartu su Boroba. Jos niekada 
nesiskyrė; tiek buvo prisirišusios viena prie kitos, kad mergaitė 
išsirūpino net leidimą eiti į mokyklą su drauge. Taip Boroba 
tapo vienintele per visą mokyklų istoriją beždžione, reguliariai 
lankančia pamokas. Ketės nebūtų nustebinusi žinia, kad ji ir 
skaityti moka. Sykį senolei net prisisapnavo, kad Boroba sėdi ant 
sofos užsidėjusi akinius, laiko rankoje stiklą brendžio ir skaito 
laikraštyje verslo žinias. 

Ketė stebėjo keistąją trijulę — Aleksandrą, Nadiją ir Borobą. 
Beždžionėlė, pavyduliaujanti kiekvienai būtybei, kurią prisi- 
leidžia jos šeimininkė, iš pradžių taikstėsi su Aleksandru, kaip 
su neišvengiama blogybe, bet ilgainiui pati prie jo prisirišo. Gal 
suprato, kad šiuo atveju nedera, kaip kitais kartais, skelbti Nadijai 
ultimatumą „arba jis, arba aš“. Kas žino, katrą ji pasirinktų. Ketė 
galvojo apie tai, kaip abu jaunuoliai pasikeitė per tuos metus. 
Nadijai tuoj bus penkiolika, o jos anūkui — aštuoniolika; jis ir 
suvyriškėjęs, ir surimtėjęs. 

Juodu ir patys suvokė tas permainas. Ilgai negalėdami susitikti, 
be perstojo bendravo elektroniniu paštu. Ištisas dienas spaudydami 
kompiuterio klavišus, tęsė nepabaigiamą dialogą, per kurį dalijosi 
viskuo, nuo kasdieniškiausių naujienų ligi filosofinių problemų, 
iškylančių bręstant. Dažnai siuntinėjo vienas kitam ir nuotraukas, 

bet vis tiek stebėdavosi susitikę akis į akį ir lygindami, kiek kuris 
paūgėjo. Aleksandras išsitempė kaip reikiant ir ūgiu jau prilygo 
tėvui. Jo ir veido bruožai tapo vyriški, ir barzdą pastaraisiais mė- 
nesiais tekdavo kasdien skustis. Nadija taip pat nebebuvo ta maža 
laiba mergytė su papūgos plunksnomis už ausies, kurią jis pažino 
Amazonijoje prieš keletą metų; dabar jau galėjai įsivaizduoti, kaip 
ji atrodys netrukus, tapusi suaugusia moterim. 

Dabar močiutė ir abu jaunuoliai atsidūrė Afrikos širdyje. Čia 
pirmą sykį turistams buvo surengtas safaris drambliais. Tokia 
mintis kilo Maiklui Mušahai, afrikiečiui gamtininkui, baigusiam 
mokslus Londone: jam dingtelėjo, kad tai geriausias būdas supa- 
žindinti su laukine gamta. Afrikos dramblius prijaukinti sunkiau 
negu Indijos ar kitų pasaulio šalių, bet Maiklui užteko ir kantry- 
bės, ir nuovokos. Reklaminiame lankstinuke jis paaiškino savo 
idėją keliais žodžiais: „Drambliai yra gamtinės aplinkos dalis, ir 
kiti žvėrys jų nesišalina; jiems nereikia nei degalų, nei kelių, jie 
neteršia oro ir nekelia triukšmo“. 

Ketė Kold sulaukė užsakymo parašyti straipsnį tuo klausimu 
būdama kartu su Aleksandru ir Nadija Tunkaloje, Auksinio Dra- 
kono karalystės sostinėje. Juos ten buvo pasikvietę karalius Dilas 
Bahadūras ir jo žmona Pema, ką tik susilaukę pirmagimio; be to, 
reikėjo pašventinti naująją drakono statulą, kurią juk ir parūpino 
ne kas kitas, kaip Ketė, — jos bičiulis juvelyras padirbdino lygiai 
tokią pačią kaip buvusioji, sunaikinta per sprogimą. 

Pirmąsyk tos Himalajų karalystės gyventojams buvo parodytas 
legendinis drakonas, kurį anksčiau karūnuotasis valdovas tegalėjo 
matyti. Dilas Bahadūras nusprendė auksinę, brangakmeniais iš- 
puoštą statulą išstatyti vienoje karaliaus rūmų salėje; čionai plūdo 
žmonės ja pasigėrėti ir paaukoti gėlių bei smilkalų. Tai buvo 
didingas reginys. Drakonas, užkeltas ant nuspalvinto medinio 
postamento, spindėjo šimto žibintų šviesoje. Jį saugojo keturi 


kareiviai, vilkintys senovinėmis paradinėmis uniformomis ir gin- 

kluoti dekoratyvinėmis ietimis. Dilas Bahadūras nenorėjo įžeisti 
savo valdinių ypatingomis saugumo priemonėmis. 

Vos pasibaigus statulos pašventinimo iškilmėms Ketei Kold 
buvo pranešta, kad jai skambina iš Jungtinių Valstijų. Šalies te- 
lefono tinklas buvo pasenęs ir tarptautiniai pokalbiai reikalavo 
daug kantrybės, pašnekovams teko garsiai šaukti ir po kelissyk 
kartoti tą patį, bet galiausiai žurnalo „International Geographic“ 
redaktorius įstengė išdėstyti reporterei kitos kelionės tikslą. Jai 
reikėjo nedelsiant skristi į Afriką. 

— Gerai, bet turėsiu pasiimti ir anūką, ir jo draugę Nadiją. Jie 
yra čia su manim, — atsakė ji. 

— Žurnalas negali padengti dar ir jų kelionės išlaidų, Kete! —at- 
šovė redaktorius iš kosminės tolybės. 

— Tada nevažiuosiu ir aš! — sušuko ji kuo garsiau. 

Viskas baigėsi tuo, kad po kelių dienų reporterė atsidūrė Af- 
rikoje su abiem jaunuoliais ir ten susitiko su dviem fotografais, 
visada keliaujančiais su ja, — anglu Timočiu Brusu ir Choeliu 
Gonsalesu iš Lotynų Amerikos. Ketė buvo atsižadėjusi dar kada 
nors leistis į kelionę su anūku ir Nadija, nes per juos buvo patyrusi 
šitiek išgąsčio ankstesnėse ekspedicijose, bet pamanė, kad juk čia 
tik turistinė išvyka į Afriką ir jokie pavojai negresia. 


mar A 


Ekspedicijos dalyvius, atskridusius į Kenijos sostinę, pasitiko 
Maiklo Mušahos tarnautojas. Pasveikino juos laimingai atvykusius 
ir nuvežė į viešbutį pailsėti, nes kelionė buvo labai varginanti: 
teko trissyk persėsti, kirsti tris žemynus ir įveikti tūkstančius my- 
lių kelio. Rytojaus dieną svečiai sukilo anksti ir išėjo pavaikščioti 
po miestą, ketindami aplankyti muziejų, turgų ir tik tada lipti į 
lėktuvėlį, kuris veš juos į safarį. 


19 e ISABEL ALLENDE 


Turgus pasirodė besąs neturtingųjų rajone, jį supo vešli augalija. 
Negrįstose gatvelėse knibždėte knibždėjo Žmonių ir transporto 
priemonių: motociklų su trimis keturiais važiuotojais, sukiužusių 
autobusų, rankinių vežimėlių. Čia galėjai gauti visko, kas užaugę 
žemėje ir vandenyje arba padirbta žmogaus rankomis, — nuo raga- 
nosių ragų ir auksinių žuvelių iš Nilo iki kontrabandinių ginklų. 
Atvykėliai pasklido po turgų, susitarę po valandos susitikti tam 
tikroj vietoj. Lengviau pasakyti nei padaryti: surask, kad gudrus, 
tą vietą tokioj maišalynėj! Bijodamas, kad Nadija nepasiklystų 
arba nebūtų pargriauta, Aleksandras laikė ją už rankos ir vaikš- 
čiojo kartu. 

Į turgų, kaip į kokią parodą, suplaukė įvairiausių Afrikos rasių 
ir kultūrų atstovai: dykumų klajokliai, stotingi raiteliai ant iš- 
puoselėtų žirgų, musulmonai su įmantriais turbanais ir pusiau 
pridengtais veidais, moterys žėrinčiomis akimis ir mėlynai ta- 
tuiruotais skruostais, nuogi piemenys, išsidažę kūnus raudonu 
moliu ir balta kreida. Kartu su šunų rujomis lakstė šimtai basų 
vaikiščių. O jau moterys — tikrai įspūdingas reginys: vienos pui- 
kuojasi krakmolytomis skarelėmis, kurios iš tolo atrodo kaip laivo 
burės, kitų galvos plikai nuskustos, o kaklas apkabinėtas karoliais 
nuo pečių ligi pat smakro; vienos įsisupusios į ilgiausias palas 
ryškiaspalvio audeklo, kitos pusnuogės. Ore nė akimirkai netilo 
šūksniai įvairiomis kalbomis, muzika, juokas, motociklų signalai, 
čia pat skerdžiamų gyvulių klyksmas. Jų kraujas tyško ant mėsi- 
ninkų stalų ir nuvarvėjęs sunkėsi į dulkes, o juodi paukštvanagiai 
skraidė pažeme ir taikėsi nutverti išmestų žarnų. 

Aleksandras ir Nadija su nuostaba dairėsi po tą spalvų margu- 
myną: vienur paderės stiklinę apyrankę, kitur paragaus kukurū- 
zinių paplotėlių arba padarys porą nuotraukų pigiu automatiniu 
fotoaparatu, įsigytu oro uoste prieš pat išskrendant. Staiga jie vos 
ne kaktomuša susidūrė su stručiu, kuris supančiotomis kojomis 
laukė savo likimo. Paukštis — kur kas aukštesnis, stipresnis ir 

karingesnis, negu jie buvo manę, — su begaline panieka žvelgė į 
juos iš aukšto ir nei iš šio, nei iš to sulenkęs ilgą kaklą kirto snapu 
Borobai, kuri tupėjo Aleksandrui ant galvos ir tvirtai laikėsi už 
ausų. Beždžionėlė, išsisukusi nuo mirtino smūgio, spiegė kaip 
nuplikyta. Strutis, plakdamas trumpais sparnais, veržėsi baltaodžių 
link, kiek tik pančiai leidžia. Atsitiktinai šią akimirką čia pasipai- 
niojo Choelis Gonsalesas ir savo aparatu įamžino persigandusius 
Aleksandrą ir Borobą, kartu ir Nadiją, kumščiais ginančią juos 
nuo staigaus užpuolimo. 


— Sita nuotrauka papuoš žurnalo viršelį! — sušuko Choelis. 


is 


Sprukdami nuo pasipūtėlio stručio, Nadija ir Aleksandras pasu- 
ko už kampo ir netikėtai atsidūrė turgavietės kvartale, skirtame 
burtininkams. Čia buvo baltosios ir juodosios magijos žiniuonių, 
pranašautojų, šundaktarių, amuletų ir nuodų pardavėjų, egzorcis- 
tų, vudu žynių; visi jie siūlė savo paslaugas įsitaisę po brezentu, 
ištemptu ant keturių stulpų, kad nespirgintų saulė. Burtininkai 
buvo kilę iš daugybės genčių ir išpažino įvairiausius tikėjimus. 
Abu draugai, susiėmę už rankučių, vaikštinėjo tarp prekystalių 
ir smalsiai apžiūrinėjo prekes: spirite užkonservuotus gyvūnus 
ir džiovintus roplius, amuletus, saugančius nuo nužiūrėjimo ir 
prišaukiančius meilę, vaistažoles, antpilus ir balzamus, gydančius 
kūno ir sielos ligas, miltelius, padedančius susapnuoti ateitį, už- 
miršti praeitį ir prikelti iš numirusių, gyvus aukojamuosius Žvė- 
relius, karolius nuo pavydo ir nuo gobšumo, su krauju sutaisytą 
rašalą, kuriuo rašomi laiškai mirusiesiems, ir net begalę keisčiausių 
priemonių gyvenimo baimei slopinti. 

Nadija buvo mačiusi vudu apeigas Brazilijoje ir šį tą žinojo 
apie to tikėjimo simbolius, bet Aleksandrui šis turgaus kampelis 

buvo tikras stebuklų pasaulis. Juodu stabtelėjo prie palapinės, 
iš kitų išsiskiriančios kūgišku šiaudiniu stogu, nuo kurio tįsojo 
plastiko užuolaidos. Vaikinui pasilenkus pažiūrėti, kas ten už jų, 
dvi stiprios rankos griebė jį už drabužių ir įsitempė vidun. 

Pastogėj ant žemės sėdėjo aukšta apkūni moteris, tikras mėsos 
kalnas, su žydra skara ant galvos. Jos suknelė buvo geltonai ir 
mėlynai dryžuota, o krūtinę dengė įvairiaspalvių karolių vėriniai. 
Moteriškė prisistatė esanti dvasių pasaulio ir materialiojo pasaulio 
tarpininkė, vudu žynė ir pranašė. Ant žemės klojėjo audeklas, iš- 
margintas baltais ir juodais piešiniais. Aplinkui buvo pristatinėta 
medinių statulėlių, vaizduojančių dievus ir demonus; kai kurios 
išteptos ką tik paaukotų gyvūnų krauju, kitos prikalinėtos vinių; 
priešais jas gulėjo aukos — vaisiai, grūdai, gėlės ir pinigai. Burtinin- 
kė rūkė juodų lapų suktinę, nuo tirštų dūmų jaunuoliams ašarojo 
akys. Aleksandras bandė išsivaduoti iš jos rankų, neleidžiančių 
pajudėti, bet ji tik persmeigė vaikiną žėrinčių akių žvilgsniu ir 
suurzgė bosu. Aleksandras pažino savojo totemo balsą, kurį buvo 
girdėjęs ir pats šitaip riaumojęs, kai transo apimtas virsdavo tuo 
žvėrimi. 

— Juk tai juodasis jaguaras! — sušuko ir Nadija. 

Žiniuonė pasodino jaunąjį amerikietį priešais, išsitraukė iš 
suknelės iškirptės aptrintą odinį kapšelį ir pabėrė ant margojo au- 
deklo saują baltų kriauklių, nudilusių iki blizgesio. Nepaleisdama 
iš dantų suktinės ėmė kažką vograuti savąja kalba. 

— Anglais? English? — paklausė Aleksandras. 

— Atvykai iš kitur, iš toli. Ko tu nori iš Ma Bangezės? — pusiau 
angliškai, pusiau afrikietiškai pasiteiravo būrėja. 

Aleksandras tik pečiais gūžtelėjo ir vogčiom pažvelgė į Nadi- 
ją: gal ji susigaudys, kas čia darosi. Mergaitė išsitraukė iš kišenės 
porą banknotų ir įdėjo į vieną iš kalebasų, kur jau buvo suaukotų 


pinigų. 

— Ma Bangezė moka skaityti iš tavo širdies, — tarė drūtoji mo- 
teriškė, kreipdamasi į Aleksandrą. 

— Ir kas gi yra mano širdyje? 

— Tu ieškai vaisto moteriai gydyti. 

— Mano mama nebeserga, vėžys pasitraukė... — sumurmėjo 
Aleksandras stebėdamasis, iš kur žiniuonė, sėdinti Afrikos turguje, 
žino apie Lizą. 

— Bet tu vis tiek bijai dėl jos, — kalbėjo Ma Bangezė, pakratė 
kriaukles ir paritino jas tarsi lošiamuosius kauliukus. — Ne tu 
sprendi, ar ta moteris gyvens, ar mirs, — pridūrė jinai. 

— O arji gyvens? — baimingai pasiteiravo Aleksandras. 

— Jei sugrįši, gyvens. Jei negrįši, mirs iš liūdesio, bet ne 
nuo ligos. 

— Žinoma, sugrįšiu! — šūktelėjo jaunikaitis. 

— Kas žino. Tavęs laukia daug pavojų, bet tu drąsus. Turėsi elgtis 
drąsiai, o jei ne, mirsi ir tu, ir ši mergaitė mirs su tavim, — pra- 
našavo moteriškė, rodydama į Nadiją. 

— Kaip tai suprasti? — paklausė Aleksandras. 

— Galima daryti bloga ir galima daryti gera. Už gerą darbą 
niekas neatlygins, tik tavo siela džiaugsis. Kartais reikės kovoti. 
Turėsi apsispręsti. 

— Ką man reikės daryti? 

— Mama Bangezė tik širdį mato, bet kelio parodyti ne- 
gali, — paaiškino burtininkė, pasisuko į Nadiją, sėdinčią šalia 
Aleksandro, pridėjo pirštą jai prie kaktos tarp akių ir tarė: — Tu 
turi magiškų galių ir paukščio žvilgsnį, regi iš aukštai ir iš toli. 
Gali jam padėti. 

Žiniuonė užsimerkė ir ėmė linguoti pirmyn atgal, o prakaitas 
sruvo jai per veidą ir kaklą. Buvo nepakenčiamai karšta. Į pašiūrę 
brovėsi turgaus kvapai: dvokė pūvančiais vaisiais, mėšlu, krauju, 
benzinu. Ma Bangezė riktelėjo gerkliniu balsu tarsi kažkur iš pilvo; 


ilga jos rauda, pradžioje dusli, vis stiprėjo, kol ėmė drebinti žemę, 

lyg pati jos gelmė dejuotų. Apsvaigę ir sukaitę sėdėjo Nadija su 
Aleksandru ir jautė netenkantys nuovokos. Ankštoje patalpoje, 
pilnoje dūmų, trūko oro. Vis labiau svaigdami, jie veržėsi laukan, 
bet nestengė pajudėti. Jie virpėjo nuo nematomų būgnų dunde- 
sio, kažkur lojo šunys, burnoj tvenkėsi karčios seilės. Stambioji 
moteriškė prieš nustebusias jų akis tolydžio mažėjo, kol visai 
sunyko tarsi sprogęs balionas, o jos vietą užėmė pasakiškas pa- 
ukštis spindinčiomis geltonomis bei mėlynomis plunksnomis, su 
žydra skiautere; tas rojaus paukštis išskleidė margus it vaivorykštė 
spaRnus, apgaubė jaunuolius ir pakilo sykiu su jais. 

Draugai atsidūrė kosmose ir regėjo patys save kaip dvi juodo 
rašalo dėmes skaisčių spalvų ir banguojančių pavidalų kaleidos- 
kope, kuriame viskas siaubingai greitai mainosi. Juodu virto 
bengališkomis ugnimis, jų kūnai pasklido kibirkštimis, jie ne- 
besuvokė, ar tebėra gyvi, nejuto nei laiko, nei baimės. Paskui tos 
kibirkštys susimetė į elektros verpetą ir vėl atvirto dviem taške- 
liais, besiblaškančiais tarp fantastinio kaleidoskopo ornamentų. 
O štai juodu jau kosmonautai, laisvai skriejantys tarpžvaigždinėj 
erdvėj. Jie nebejuto savo kūno, bet miglotai suvokė judantys ir 
esantys kartu. Laikėsi įsitvėrę vienas kito, nes tai buvo jiems pa- 
skutinis žmogiškumo blyksnis; be draugo rankos būtų galutinai 
pasimetę. 

Žalia, visur aplinkui tik žalia. Jie ėmė staigiai kristi, bet kai 
jau rodėsi, kad susidūrimas nebeišvengiamas, žaluma pasklido ir 
abu kosmonautai, užuot atsitrenkę, iš lėto grimzdo per neregėtą 
augaliją, klampią, lyg iš kitos planetos, kur karšta ir drėgna. Juodu 
virto skaidriomis medūzomis, plūduriuojančiomis garuose. Tapę 
tokiais drebutiškais padarais be kaulų, todėl ir beformiais, be jėgų 
gintis, be balso šaukti, regėjo virtines žiaurių būtybių šmėkščiojant 
jiems prieš akis, regėjo mirtį, kraują, karą ir iškirstą girią. Gran- 


dinėmis sukaustyti vaiduokliai ėjo ir ėjo pro šalį, klupinėdami per 

milžiniškų žvėrių griaučius. Pintinės, prikrautos žmonių rankų, 
narvai, pilni vaikų ir moterų... 

UŪmai jie vėl tapo savimi, atgavo įprastinį kūną ir tada kuo aiš- 
kiausiai, kaip slogiausiam košmare, prieš juos išdygo grėsmingas 
trigalvis žmogėdra, milžinas su krokodilo oda. O tos galvos — vis 
kitokios: viena su keturiais ragais ir gauruotais liūto karčiais; kita 
plika ir be akių, tik šnervės liepsnomis svaidosi; trečia — leopardo 
kaukolė kruvinomis iltimis ir žėrinčiais demono vyzdžiais. Visų 
nasrai pražioti ir iš kiekvienų kyšo driežo liežuvis. Sunkiai žengia 
neregėtos pabaisos letenos ir vis taikosi juos užkabinti, skvarbus 
žvilgsnis bando užhipnotizuoti, iš trijų snukių driekiasi tirštos 
nuodingos seilės. Ir vieną, ir kitą kartą jaunuoliai išvengė negai- 
lestingų smūgių, bet pabėgti negali — kojos įklimpusios košmare. 
Nežinia kiek laiko jie šitaip išsisukinėjo, kol staiga apsižiūrėjo 
turintys rankose ietis ir ėmė jomis aklai švaistytis. Vos tik pataiko 
vienai galvai, kitos dvi puola visu smarkumu, o pavykus jų išsi- 
lenkti pirmoji vėl užsimoja smogti. Sulūžo ir ietys šitaip besikau- 
nant. Tuoj tuoj pabaisa juos praris — bet tuomet abudu neįtikėtina 
jėga pasipriešino ir pavirto savo totemais: Aleksandras — jaguaru, 
Nadija — erele; deja, tokiam baisingam priešui nieko nereiškia 
nei plėšrūno iltys, nei paukštės sparnai... Jųdviejų riksmą užgožė 
žmogėdros riaumojimas. 

— Nadija! Aleksandrai! 

Ketės Kold balsas sugrąžino juos į pažįstamą pasaulį. Jaunuoliai 
apsižiūrėjo besėdį ta pačia poza, kuria leidosi į klejones, Afrikos 
turguje po šiaudiniu stogu, priešais stambią moteriškę, vilkinčią 
geltonai ir mėlynai dryžuota suknele. 

— Girdėjau šaukiant. Kas ši moteris? Kas atsitiko? — nerimavo 
močiutė. 

— Nieko, Kete, wiskas peri, — Kimip taip išstenėjo Alek- 


sandras. 

Kaip paaiškinsi močiutei, ką jis prieš minutę patyrė? Storas Ma 
Bangezės balsas sugrąžino abu jaunuolius iš vizijų pasaulio. 

— Saugokitės! — įspėjo juos pranašautoja. 

— Kas atsitiko? — pakartojo klausimą Ketė. 

— Matėm trigalvę pabaisą. Ji neįveikiama... — sumurmėjo vis 
dar neatsipeikėjusi Nadija. 

— Tik nesiskirkite. Kartu būdami gal išgyvensite, o išsiskyrę 
mirsite, — tarė Ma Bangezė. 


—“ 


Rytojaus rytą „International Geographic“ pasiuntiniai sportiniu 
lėktuvėliu skrido į plačiai išsidriekusį nacionalinį parką — rezer- 
vatą, kur jų laukė Maiklas Mušaha ir safaris — kelionė drambliais. 
Aleksandrą ir Nadiją vis dar veikė turguje patirtas išgyvenimas. 
Aleksandras spėjo, kad jį sukėlė narkotikas burtininkės tabako dū- 
muose, bet jeigu ir taip, vis tiek neaišku, kodėl abu regėjo visai tą 
patį. Nadija nebandė protu aiškinti tos šiurpios kelionės; mergaitei 
ji buvo informacijos šaltinis, tam tikra pamoka — juk ir miegant 
galima kai ko išmokti. Patirtas įspūdis neblėso iš jos atminties; ji 
neabejojo, kad anksčiau ar vėliau visa tai dar sugrįš. 

Lėktuvėlį vairavo jo savininkė Angė Ninderera, mėgstanti 
rizikuoti ir kupina energijos, kuria užkrėsdavo ir aplinkinius; 
skrisdama nevengė pasukti ir į šalį, kad keleiviai pamatytų didingą 
gamtovaizdžio grožį. Po valandos lėktuvas nutūpė plyname lauke 
už poros mylių nuo Mušahos stovyklos. 

Ketė nusivylė modernia safario stovykla — tikėjosi ją būsiant 
egzotiškesnę. Miklūs ir paslaugūs tarnautojai afrikiečiai chaki 
spalvos uniformomis, nesiskiriantys su portatyvinėmis radijo 
stotelėmis, aptarnavo turistus ir rūpinosi drambliais. Stovykloje 
buvo keletas palapinių, erdvių kaip viešbučio kambariai, ir pora 

lengvų medinių namukų su svetainėmis ir virtuvėlėmis. Visi bal- 
dai — bambukiniai. Virš lovų kabojo balti tinkleliai nuo moskitų, 
ant grindų tysojo zebrų ir antilopių kailiai. Vonios kambariuose 
įtaisyti klozetai ir įmantrūs drungno vandens dušai. Stovykloje 
kas vakarą nuo septynių iki dešimtos veikė elektros generatorius; 
kitu laiku tekdavo pasišviesti žvakėmis arba žibalinėmis lempo- 
mis. Maistas, kuriuo rūpinosi du virėjai, buvo toks skanus, jog 
net Aleksandras, iš principo atsisakantis valgio nesuprantamu 
jam pavadinimu, kirto viską. Apskritai stovykla pasirodė esanti 
daug ištaigingesnė nekaip daugelyje vietų, kuriose Ketei buvo 
tekę nakvoti per ilgą keliautojos ir reporterės karjerą. Senoji nu- 
sprendė, kad tai šio safario trūkumas, ir ketino savo straipsnyje 
to nenutylėti. 

Penktą keturiasdešimt penkios keliautojus pažadino varpas, 
mat norėta kuo geriau išnaudoti rytmečio vėsą, bet visi jau ir 
taip nebemiegojo — juos buvo išbudinę šikšnosparniai, visu pulku 
grįžtantys į savo slėptuves po naktinio pasiskraidymo ir triukšmin- 
gai skelbiantys aušrą. Ore pakvipo ką tik išvirta kava. Stovyklos 
svečiai praskleidė palapines ir išėjo laukan pasirąžyti, o kartu pa- 
sigėrėti neprilygstamąja Afrikos saule — didingu ugnies skrituliu, 
kylančiu iš už horizonto. Ankstyvo ryto šviesoje ribuliavo visas 
kraštovaizdis, ir rodėsi, kad žemė, rausvos miglos apgaubta, tuoj 
tuoj išnyks tartum pamėklė. 

Bematant stovykla sujudo sukruto, virėjai kvietė prie stalo, o 
Maiklas Mušaha skelbė pirmuosius nurodymus. Po pusryčių jis su- 
rinko visus stovyklautojus ir trumpai apibūdino žvėris, paukščius 
bei augalus, kuriuos jie šiandien galės pamatyti. Timotis Brusas ir 
Choelis Gonsalesas pasiruošė fotoaparatus, o darbininkai atvedė 
dramblius. Juos lydėjo dveigys jauniklis, linksmai risnojantis greta 
mamos, — vienintelis, kurį prorečiais tekdavo sugrąžinti į kelią, 
nes drambliukas vis nuklysdavo į šoną vaikydamasis drugelius 
arba maudydamasis valkose ir upėse. 

Nuo dramblio nugaros vėrėsi nuostabūs vaizdai. Storaodžiai 
milžinai žingsniavo tyliai, sutapdami su gamta. Net ir neskubė- 
dami, tie sunkūs lėtapėdžiai per trumpą laiką sukardavo nemažai 
mylių. Nė vienas iš jų, išskyrus jauniklį, nebuvo gimęs nelaisvėje; 
tai buvo laukiniai žvėrys, tad ir nenuspėjami. Maiklas Mušaha 
buvo paraginęs keleivius laikytis taisyklių, kitaip jis negaran- 
tuojąs saugumo. Tik Nadija Santos leido sau pažeidinėti bendrą 
tvarką: ji nuo pat pirmos dienos užmezgė su drambliais tokius 
ypatingus santykius, kad safario vedliui beliko pro pirštus žiūrėti 
į tą pažeidėją. 

Visą rytą keliautojai naršė po rezervatą. Bendravo gestais, be 
žodžių, kad neatkreiptų žvėrių dėmesio. Priekyje seniausiuoju 
bandos patinu jojo Mušaha; jam iš paskos sekė Ketė ir fotografai, 
pasibalnoję pateles (viena iš jų — mažylio mama); už jų Kobiui 
ant kupros lingavo Aleksandras, Nadija ir Boroba. Voros gale 
jaunais patinais jojo pora tarnautojų; jie gabeno maisto atsargas, 
brezentinius stogelius pokaičiui ir dalį fotografų mantos. Turėjo 
jie ir ampulių su stipriais migdomaisiais, kad vienu šūviu galėtų 
apsvaiginti agresyvų žvėrį. 

Drambliai ramiausiai sustodavo pasiskabyti lapų nuo medžio, 
po kuriuo ką tik ilsėjosi liūtų šeimynėlė. Kitąsyk praeidavo pro 
pat raganosius, taip arti, kad Aleksandras ir Nadija įžvelgdavo savo 
atvaizdą apvaliose jų akyse, nepatikliai: spoksančiose iš apačios į 
atėjūnus. Nei buivolų bandos, nei impalų būreliai nesibaimino 
vilkstinės; gal jie ir užuosdavo žmones, bet tą įspūdį stelbė dram- 
bliai. Keliautojai ir į būrelį bailių zebrų įjodavo, ir fotografavosi 
tarp hienų, besipešančių dėl antilopės maitos, ir glostė kaklą 
žirafai, o ši žvelgė į juos princesės akimis ir laižė rankas. 

— Po keleto metų Afrikoje nebebus likę laisvėje laukinių žvė- 


rių, tik parkuose ir rezervatuose galėsite juos matyti, — gailestavo 
Maiklas Mušaha. 

Vidurdienį vilkstinė sustojo po medžiais, keliautojai per prie- 
špiečius ištuštino vieną kitą pintinę ir sugulę pavėsyje ilsėjosi 
ligi ketvirtos ar penktos valandos. Per siestą gulinėjo ir laukiniai 
žvėrys; kaitrios saulės svilinama, erdvi rezervato plynaukštė atrodė 
kaip išmirusi. Maiklas Mušaha gerai pažinojo šias vietas, mokėjo 
tiksliai apskaičiuoti laiką ir nuotolį, tad saulės skrituliui palietus 
horizontą vilkstinė buvo jau prie pat stovyklos ir matė kylantį 
dūmelį. Dar ir naktį atvykėliai vis keldavosi pažiūrėti į žvėris, 


ateinančius prie upės gerti. 


ANTRAS SKYRIUS 


„r 


Safaris įramblinis 


Pustuzinis mandrilų kaip reikiant suniokojo stovyklą: išvartė pa- 
lapines, išbarstė miltus, manijokus, ryžius, pupeles, išmėtė kon- 
servų skardines. Po jų antpuolio sudraskyti miegmaišiai kabojo ant 
medžių, o stalų ir kėdžių lūženos mėtėsi kieme. Lyg taifūnas būtų 
stovyklą nusiaubęs. Mandrilai, vadovaujami paties karingiausio 
patino, prisigrobė puodų bei prikaistuvių, kūlė jais vieni kitus ir 
kiekvieną, kas tik drįso prisiartinti. 

— Kas čia juos apsėdo! — šaukė Maiklas Mušaha. 

—.Ko gero, jie kauštelėję... — spėjo vienas iš jo žmonių. 

Beždžionės nuolat šlaistėsi apie stovyklą ir vis tykojo nugvelbti 
ką nors ėdamo. Naktimis jos rausdavosi šiukšlėse, o jei rasdavo 
patikimai nepaslėpto maisto, jį nusinešdavo. Jos buvo įžūlios, šiepė 
dantis ir urzgė, bet žmonių privengė ir per arti nelindo. Šitoks 
antpuolis buvo neįprastas. 

Nebegalėdamas suvaldyti mandrilų, Mušaha liepė apšaudyti 
juos migdomųjų ampulėmis, betgi pataikyk, kad gudrus, kai tie 
žvėrys laksto ir šokinėja kaip patrakę! Pagaliau jie visi vienas po 
kito gavo po injekciją ir bejėgiškai suvirto ant žemės. Aleksandras 
su Timočiu Brusu padėjo išnešti beždžiones už kulkšnių ir riešų 
iš stovyklos ir suguldyti už poros šimtų metrų, kur jos galėtų 
netrukdomos knarkti, kol praeis narkozė. Dvokiantys gauruoti 


kūnai pasirodė besą gerokai sunkesni, nei atrodė iš pažiūros. 

Aleksandrui, Timočiui ir darbininkams, nešiojusiems mandri- 
lus, teko praustis po dušu, išsiskalbti drabužius ir išpurkšti juos 
insekticidais, kad neliktų blusų. 

Kol safario personalas bandė aptvarkyti nusiaubtą stovyklą, 
Maiklas Mušaha tyrė, kas ir kaip čia vyko. Pasirodo, per tarnau- 
tojų neapsižiūrėjimą vienas mandrilas įlindo į Ketės ir Nadijos 
palapinę, kurioje močiutė laikė degtinės atsargą. Beždžionės jau 
iš tolo užuodė alkoholį, net ir užkimštuose buteliuose. Jų vadas 
ištraukė butelį, nulaužė jo kakliuką ir pasidalijo svaigalus su sa- 
viškiais. Po antrojo gurkšnio jie apsvaigo, o po trečiojo užpuolė 
stovyklą kaip galvažudžių gauja. 

— Be degtinės negaliu apsieiti, kai man skauda kaulus, — skun- 
dėsi Ketė: dabar jai teksią likusius kelis butelius saugoti kaip akies 
vyzdį. 

— Gal jums padėtų aspirinas? — siūlė išeitį Mušaha. 

— Visos tos tabletės — nuodai! — sušuko reporterė. — Aš vartoju 


tik natūralius produktus. 


— 


Susidorojus su mandrilais ir sutvarkius stovyklą, kažkas atkreipė 
dėmesį, kad Timočio Bruso marškiniai kruvini. Anglas, ramus 
kaip visada, prisipažino, kad jam įkando beždžionė. 

— Atrodo, vienas iš tų žvėrelių dar buvo kaip reikiant neįmi- 
gęs, — aiškinosi jis. 

— Leiskit man apžiūrėti, — pareikalavo Mušaha. 

Brusas kilstelėjo kairįjį antakį. Tai buvo vienintelis ženklas 
nesudrumsčiamame arkliškame jo veide, reiškiantis vieną iš trijų 
to vyro emocijų: nuostabą, abejonę arba pasipiktinimą. Šįsyk jis 


piktinosi, nes labai nemėgo, kad kas apie jį tūpčiotų, bet Mušaha 

buvo atkaklus ir nori nenori teko atraitoti rankovę. Žaizda nebe- 
kraujavo, dantų žymes dengė šašai, bet dilbis buvo patinęs. 

— Tos beždžionės platina ligas. Aš jums suleisiu antibiotikų, 
bet reikėtų pasirodyti gydytojui, — pareiškė Mušaha. 

Kairysis Bruso antakis pakilo ligi kaktos vidurio: tikrai jau per 
daug to tūpčiojimo! 

Maiklas Mušaha per radiją susisiekė su Ange Ninderera ir 
paaiškino, kas atsitiko. Jaunoji lakūnė atsakė, kad naktį skristi 
nenorėtų, bet rytojaus rytą bus čia ir nugabens Brusą į sostinę Nai- 
robį. Safario vedlys apsidžiaugė: mandrilo įkandimas suteikė jam 
netikėtą progą pasimatyti su Ange, kuriai slapčia simpatizavo. 


r 


Visą naktį Brusą krėtė drugys, ir Mušaha svarstė, ar nuo žaizdos, 
ar tai ūmus maliarijos priepuolis. Šiaip ar taip, jam buvo neramu, 
nes juk jo pareiga rūpintis, kad turistams nieko neatsitiktų. 

Vakarop į stovyklą užsuko būrelis klajoklių masajų, dažnai 
genančių per rezervatą ilgarages karves. Visi labai augaloti, liekni, 
gražūs ir išdidūs, įmantriais vėriniais pasipuošę kaklą ir galvą, 
apsigaubę skraistėmis, sujuostomis per liemenį, ir nešini ietimis. 
Jie laikė save Dievo išrinktąja tauta, o žemę ir visa, kas joje yra, 
Dievo jiems skirta dovana. Todėl jiems esą leistina savintis sve- 
timus galvijus, nors tuo anaiptol nesidžiaugė gretimos gentys. 
Mušaha galvijų neturėjo, tad ir nebijojo būti apvogtas. Su masajais 
jo buvo aiškiai sutarta: kai keliaus per rezervatą, bus jo svečiai, tik 
tegu neliečia laukinių žvėrių. 

Musšaha, kaip visada, juos pavalgydino ir pakvietė paviešėti. Į 
svetimšalių draugiją masajai šnairavo, bet kviečiami neatsisakė, nes 
sirguliavo vienas jų vaikelis. Jie laukė jau beateinančios žiniuonės. 


Ta moteriškė buvo plačiai pagarsėjusi, sukardavo ilgiausią kelią 


Safaris drambliais « 25 


pėstute pas savo ligonius, kuriuos gydė žolelėmis ir įtaiga. Gentis 
negalėjo su ja bendrauti moderniomis ryšio priemonėmis, bet 
kažkaip sužinojo atvyksiant ją dar šį vakarą, todėl ir liko nakvoti 
pas Mušahą. Ir nesuklydo: per patį saulėlydį išgirdo tolumoj 
skimbčiojant žiniuonės varpelius ir amuletus. 

Per vakaro žaros nurausvintas dulkes brido vargana žmogysta, 
sudžiūvusi ir basa. Visas jos apdaras — trumpas skudurinis sijo- 
nėlis, užtat kiek nešulių: keletas kalebasų, dėželių su amuletais 
bei vaistažolėmis ir dvi burtų lazdos su plunksnomis galuose. Jos 
plaukai, niekada nematę žirklių, karojo ilgais kuokštais, išteptais 
raudonu moliu. Moteriškė rodėsi labai sena, visa surukusi, bet 
žengė tiesiai — matyt, kojos ir rankos dar tvirtos. Ji ėmėsi gydyti 
ligonį vos už poros metrų nuo stovyklos. 

— Žiniuonė sako, kad į vaikelį įlindo įžeista protėvio siela, — pa- 
aiškino Maiklas Mušaha. — Reikia ją atpažinti ir sugrąžinti į aną 
pasaulį, kur jos vieta. 

Choelis Gonsalesas ėmė juoktis: mintis, kad XXI amžiuje gali 
dėtis tokie dalykai, jį labai pralinksmino. 

— Be reikalo šaipaisi, vaikine. Aštuoniais atvejais iš dešimties 
ligonis pagerėja, — sudraudė jį Mušaha ir papasakojo pats matęs, 
kaip du žmonės raičiojosi žeme, urzgė ir lojo, o iš burnos jiems 
dribo putos. Pasak šeimos narių, juos buvo apsėdusios hienos. Ir 
ši žiniuonė juos išgydė. 

— Tai vadinasi isterija, — tarė Choelis. 

— Vadinkite kaip norite, bet faktas, kad per apeigas jie pasveiko. 
Vakarietiška medicina retai pasiekia tokį rezultatą savo vaistais ir 
elektrošokais, — šyptelėjo Mušaha. 

— Negi tamsta, Maiklai, mokslininkas, studijavęs Londone, 
sakysi man, kad... 

— Visų pirma aš esu afrikietis, — pertraukė jį gamtininkas. — Af- 
rikoje medikai supranta, kad, užuot šaipiusis iš žiniuonių, verčiau 
su jais bendradarbiauti. Kai kada burtai duoda daugiau naudos 

negu užsienietiški gydymo metodai. Žmonės tiki magija, todėl 
ji jiems ir padeda. Įtaiga daro stebuklus. Nemenkinkit mūsų 
burtininkų. 

Ketė Kold pasiruošė užsirašinėti įspūdžius iš apeigų, o Choelis 
Gonsalesas, sugėdintas, kad juokėsi, parengė fotoaparatą. 

Nuogas vaikelis buvo paguldytas ant apkloto, patiesto žemėje. 
Iš visų pusių jį apstojo gausybė šeimos narių. Senolė ėmė šokti 
ratu, tarškinti burtų lazdelėmis, baladoti kalebasais ir užtraukė 
giesmę; bematant jai pritarė ir ligonio artimieji. Netrukus ją 
apėmė transas, visas kūnas sudrebėjo, akys iššoko iš kaktos ir tik 
baltymais švietė. Tuo tarpu vaikelis ant žemės išsitempė, išrietė 
nugarytę ir rėmėsi vien kulnais ir pakaušiu. 

Nadiją tų apeigų energija persmelkė tartum elektros srovė, ir 
mergina nesusimąstydama, tik nepažįstamo jausmo skatinama, 
ėmė giedoti ir šokti kartu su klajokliais. Gydymo seansas truko 
kelias valandas; per tą laiką senoji burtininkė ištraukė piktąją 
dvasią, kuri buvo apsėdusi kūdikį, ir įginė ją į savo kūną, kaip 
ir buvo aiškinęs Mušaha. Pagaliau mažasis pacientas suglebo ir 
pravirko — suprask, jau sveikas. Mama paėmė jį ant rankų, ėmė 
sūpauti ir bučiuoti. Visi džiūgavo. 

Dar po kokių dvidešimties minučių žiniuonė pabudo iš transo 
ir pareiškė, jog pacientas nebeserga ir jau nuo šio vakaro galės nor- 
maliai valgyti, o jo tėvai turės tris dienas badauti, kad numaldytų 
išvarytąją dvasią. Už darbą senolė gavo vaišių — kalebasą rauginto 
pieno, sumaišyto su šviežiu krauju, kurio piemenys masajai pri- 
leido šiek tiek įpjovę karvei kaklą. Gavusi tą kuklų atlyginimą, 
gydytoja nuėjo savo keliu: jos dar laukė antroji dalis darbo — iš- 
prašyti dvasią, dabar lindinčią joje, ir pasiųsti į aną pasaulį, kad ji 
ten ir pasiliktų. Dėkinga gentis pasitraukė nakvoti nuošaliau. 

— Jeigu jos metodas toks sėkmingas, gal paprašykim tą geradarę, 
kad šitaip pagydytų ir Timotį, — pasiūlė Aleksandras. 

— Kas juo netiki, tam nepadės, — atsakė Mušaha. — Be to, ži- 
niuonė dabar išsekusi ir turi atgauti jėgas, kad galėtų imtis kito 
ligonio. 

Tuo metu, kai anglas fotografas iki pat ryto blaškėsi savo gulte 
drugio krečiamas, afrikietis kūdikis po žvaigždėtu dangumi pir- 
mąsyk per savaitę pavalgė. 


r 


Rytojaus dieną Angė Ninderera, kaip ir buvo žadėjusi Mušahai per 
radiją, atskrido į stovyklą. Vos pamatę jos lėktuvėlį, žmonės sėdo į 
visureigį ir nuskubėjo į tūpimo aikštelę. Choelis Gonsalesas veržėsi 
lydėti savo bičiulio Timočio į ligoninę, bet Ketė jam priminė, kad 
be jo nebūsią kam padaryti nuotraukų žurnalo straipsniui. 

Kol į lėktuvą buvo pilami degalai ir guldomas ligonis, Angė 
atsisėdo po tentu išgerti kavos ir pailsėti. Lakūnė buvo tamsiaodė 
afrikietė, aukšta, tvirto sudėjimo ir linksmo būdo, gal kokių dvi- 
dešimt penkerių metų, o gal ir keturiasdešimties. Nuoširdi jos 
šypsena ir natūralus grožis žavėjo žmones iš pirmo žvilgsnio. Ji 
sakėsi gimusi Botsvanoje ir išmokusi skraidyti Kuboje, nes ten 
gavusi stipendiją. Jos tėvas prieš mirdamas pardavė savo ūkį ir 
gyvulius, kad sudarytų dukrelei kraitį, bet ji, užuot susiradusi 
gerą vyrą, už tuos pinigus nusipirko pirmą lėktuvą. Angė buvo 
laisvas paukštis, niekur nesusisukęs lizdelio. Jos darbas neleido 
sėdėti vienoj vietoj: šiandien ji gabena vakcinas į Zairą, rytoj 
jau veža aktorius ir aparatūrą į Serengečio plynaukštę, kur bus 
filmuojamas nuotykių filmas, arba skraidina ryžtingus alpinistus 
prie legendinio Kilimandžaro kalno. Angė didžiavosi turinti jaučio 
jėgą ir tą įrodinėjo rankos lenkimo varžybose, kuriose mesdavo 
iššūkį kiekvienam vyrui, norinčiam pasigalynėti. Jos nugaroje 


buvo žvaigždės pavidalo apgamas, pasak jos, laimingos lemties 

ženklas. Ta žvaigždė daugybę kartų gelbėjo jai gyvybę. Sykį Su- 
dane jos ko tik neužmėtė akmenimis įniršusi minia; kitą kartą ji 
Etiopijoje penkias dienas pėsčiomis klaidžiojo po dykumą pati 
viena, neturėdama nei maisto, nei vandens. Bet užvis baisiausia 
buvo šokant parašiutu pataikyti į upę, pilną krokodilų. 

— Tai buvo tada, kai dar neturėjau šito „Cessna Caravan“, kuris 
niekada negenda, — skubėjo ji nuraminti savo keleivius, kai pa- 
pasakojo apie tą nuotykį. 

— Ir kaip jūs išsigelbėjot? — pasidomėjo Aleksandras. 

— Krokodilai pirmiausia puolė draskyti parašiuto, o aš tuo 
tarpu spėjau išplaukti į krantą ir pabėgti. Tąsyk man pasisekė, 
bet anksčiau ar vėliau krokodilai mane vis tiek suės, taip jau man 
lemta... 

— Iš kur jūs žinot? — nustebo Nadija. 

— Man taip išpranašavo viena aiškiaregė. Ma Bangezė garsėja 
tuo, kad niekada neklysta... — atsakė Angė. 

— Ma Bangezė? Storoji ponia, turinti kioską turgavietėj? — įsi- 
terpė Aleksandras. 

— Ta pati. Ji ne stora, tik drūta, — patikslino Angė, vengianti 
kalbėti apie kūno svorį. 

Aleksandras ir Nadija susižvalgė: tai bent sutapimas! 

Apkūni ir bent kiek stačiokiška lakūnė buvo vis dėlto ir ne- 
menka puošeiva. Ji vilkėjo gėlėtomis suknelėmis, dabinosi sunkiais 
afrikietiškais vėriniais, įsigytais mugėse, ir dažėsi lūpas ryškia ro- 
žine spalva. Neprasta buvo ir jos šukuosena: keliasdešimt kasyčių, 
apsagstytų margais karoliukais. Lėktuvo priežiūros darbai, pasak 
jos, rankoms pražūtingi, o ji nenorinti, kad jos rankos atrodytų 
kaip mechaniko. Angė augino ilgus nagus ir juos lakavo, odą 
tepėsi vėžlio taukais — tikėjo, kad jie stebuklingi, nors ir žinojo, 
kad pačių vėžlių oda raukšlėta. 

— Pažįstu ne vieną vyrą, įsimylėjusį Angę, — užsiminė Mušaha, 
tik nutylėjo, kad ir jis pats vienas iš jų. 

Lakūnė pamerkė jam akį ir prisipažino niekada netekėsianti, 
nes sudaužyta jos širdis. Ji mylėjusi vienintelį kartą gyvenime — 
masajų karį, turintį penkias žmonas ir devyniolika vaikų. 

— Jis buvo ilgakojis, o jo akys kaip gintarai, — prisiminė ji. 

— Ir kas jums sutrukdė? — vienu balsu paklausė Nadija ir 
Aleksandras. 

— Jis nepanoro manęs vesti, — prisipažino ji giliai atsidususi. 

— Koks mulkis! — nusišaipė Maiklas Mušaha. 

— Man tada buvo dešimt metų, o svėriau penkiolika kilogramų 
daugiau negu jis, — paaiškino Angė. 

Lakūnė baigė gerti kavą ir susirengė skristi. Draugai atsisvei- 
kino su Timočiu Brusu, kurį karštligė per naktį taip iškankino, 


kad vargšui net nebepakako jėgų kilstelėti kairįjį antakį. 


k 


Paskutinės safario dienos lėkte pralėkė maloniai jodinėjant dram- 
bliais. Iškylautojai vėl susitiko mažąją klajoklių gentį ir įsitikino, 
kad vaikelis sveikas. O per radiją atėjo žinia, kad Timotis Brusas 
paguldytas į ligoninę dėl maliarijos ir dėl antibiotikams atsparios 
infekcijos, kuria jį užkrėtė mandrilas. 

Trečiosios dienos pavakare vėl atskrido Angė Ninderera ir 
liko nakvoti stovykloj, kad rytojaus rytą galėtų iškeliauti. Jau nuo 
pirmųjų minučių ji susidraugavo su Kete Kold: abi mėgo išger- 
ti — Angė alaus, o Ketė degtinės —ir abi turėjo neišsemiamą atsargą 
baisių istorijų, kurias pasakodavo ausis pastačiusiems klausytojams. 
Tą naktį, visai grupei susėdus aplink laužą ir mėgaujantis anti- 
lopės kepsniu bei kitais virėjų patiektais skanėstais, abi moterys 
viena per kitą šiurpino aplinkinius savo nuotykiais. Net ir Boroba 


įdėmiai klausėsi. Beždžionėlė arba leido laiką su žmonėmis, prie 

kurių buvo pripratusi, arba stebėjo Kobjį ir žaidė su trimis Maiklo 
Mušahos prisijaukintomis nykštukinėmis šimpanzėmis. 

— Jos dvidešimčia procentų mažesnės už įprastines šimpanzes 
ir daug taikingesnės, — aiškino Mušaha. — Jų bandoje įsakinėja 
patelės. Todėl visi geriau sutaria, mažiau konkuruoja ir daugiau 
vieni kitiems padeda, gerai maitinasi ir ramiai miega, labai rūpi- 
nasi mažyliais ir linksmai gyvena. Ne taip kaip kitos beždžionės, 
kurių patinai susimeta į gaujas ir išvien pešasi. 

— Kadgi žmonės taip susiprotėtų! — atsiduso Ketė. 

— Tie žvėreliai labai panašūs į mus: sutampa diduma genų, net 
ir kaukolės forma mažai tesiskiria. Tikriausiai esam turėję bendrą 
protėvį, — tarė Maiklas Mušaha. 

— Turėkim vilties, kad ir mūsų raida eis ta linkme, — pridūrė 
Ketė. 

Angė rūkė cigarus — tiek prabangos ji galinti sau leisti — ir 
didžiavosi aromatu, tvyrančiu jos lėktuve. Jei keleivis skųsdavosi, 
ji atsikirsdavo: „Kam nepatinka tabako kvapas, tegul eina pėsčias“. 
Ketė Kold, kitados užkietėjusi rūkalė, ilgesingai žvelgdavo į cigarą 
naujosios draugės rankoje. Ji pati nerūkė jau daugiau kaip metai, 
bet potraukis užtraukti dūmą neišnyko, ir žiūrint, kaip Angė 
mėgaujasi cigaru, jai norėjosi žliumbti. Tada Ketė išsitraukdavo 
iš kišenės tuščią pypkę, kurią visuomet turėjo po ranka kaip pa- 
skutinę paguodą, ir liūdnai čiulpdavo kandiklį. Žinoma, jos dabar 
nebedusino džiovininko kosulys, bet ji tikino išsigydžiusi arbata 
su degtine ir milteliais, kurių buvo gavusi iš Nadijos draugo 
Valimajaus, Amazonijos šamano. Jos anūkas Aleksandras manė, 
jog tą stebuklą padarė ne kas kitas, tik suakmenėjusios drakono 
išmatos — amuletas, gautas dovanų iš Uždraustosios karalystės 
valdovo Dilo Bahadūro. Magiškomis to daikčiuko galiomis vai- 
kinas neabejojo. Ketė nebežinojo, ką ir manyti apie anūką: seniau 
jis buvo toks racionalus, o dabar vis fantazuoja. Tai draugystė su 
Nadija jį taip pakeitė. Aleksas taip pasikliovė tąja iškasena, kad jos 

gabalėlį sutrynė į miltelius, ištirpino ryžių degtinėje ir įkalbėjo 
savo motiną išgerti kaip vaistą nuo vėžio. Likusią amuleto dalį 
Liza kelis mėnesius nešiojo pasikabinusi ant kaklo, o dabar jį turi 
Aleksandras ir nesiskiria su juo net dušo kabinoje. 

— Žinok, Kete, jis ir lūžusius kaulus sugydo, ir nuo kitų ligų 
gelbsti, be to, nukreipia į šalį strėles, durklus ir kulkas, — tvirtino 
anūkas. 

— Aš, tavim dėta, nebandyčiau, — atšovė senolė, bet dėl šventos 
ramybės leido anūkui trinti tomis drakono išmatomis krūtinę ir 
nugarą, nors tylomis ir šaipėsi, kad, matyt, jie abu išprotėję. 


—“ 


Tą vakarą, susėdę stovykloje aplink laužą, Ketė ir jos palydovai 
gailestavo, kad reikia skirtis su naujaisiais draugais ir palikti dausų 
kraštą, kuriame praleido nepamirštamą savaitę. 

— Gal ir gerai, kad jau išvykstam: pasimatysiu su Timočiu, — 
guodėsi Choelis Gonsalesas. 

— Rytoj išskrendam devintą, — priminė Angė, nugėrė pusę 
skardinės alaus ir užsirūkė cigarą. 

— Nespėsi pailsėti, Ange, — rūpinosi Mušaha. 

— Sunku man buvo pastarosiomis dienomis. Gabenau maistą 
į užsienį, kur žmonių padėtis beviltiška. Baisu susidurti su badu 
akis į akį, — atsiduso jinai. 

— Tenykščiai žmonės labai taurios sielos. Kitados jie žvejojo, 
medžiojo, dirbo žemę ir gerai gyveno, bet kolonizatoriai, karai 
ir ligos juos nuskurdino. Dabar tik labdara juos ir gelbsti. Jei ne 
tie maisto paketai, visi jau būtų išmirę. Pusė afrikiečių gyvena 
žemiau skurdo ribos, — aiškino Maiklas Mušaha. 

— Kaip tai suprasti? — paklausė Nadija. 


— Tai reiškia, kad jie neturi iš ko pragyventi. 

Taip taręs, dramblių varovas pareiškė, kad gana sėdėti, nes 
jau po vidurnakčio; metas skirstytis į palapines. Nepraslinkus nė 
valandai stovykloje įsiviešpatavo rimtis. 

Per naktį budėti liko tik vienas sargybinis, jis ir laužus kurstė, 
bet netrukus ir jį miegas suėmė. Kol stovykla ilsėjosi, aplink ją 
virė gyvenimas: po didingu žvaigždėtu dangumi zujo visokiausi 
gyvūnai, pratę tuo metu ieškoti maisto ir vandens. Afrikos nak- 
tis — tikras įvairiabalsis koncertas: tai dramblys sutrimituoja, tai 
kažkur tolumoj hienos skalija; spiegia leopardo išgąsdinti man- 
drilai, kurkia rupūžės, čirpia cikados. 


—“ 


Priešaušriu Ketė pabudo išsigandusi: jai pasirodė, kad kažkas braz- 
da visai šalia. „Turbūt susapnavau“, — tarė ji sau ir pasivertė ant kito 
šono. Kažin kiek laiko ji jau išmiegojusi? Jai ir kaulai braškėjo, ir 
raumenys skaudėjo, ir mėšlungis kojas traukė. Šešiasdešimt sep- 
tyneri nugyventi metai slėgė visą kūną, jis jau pavargo keliauti. 
„Aš jau per sena šitaip trankytis“, — mąstė reporterė, bet čia pat 
susigriebė, kad kitaip gyventi vis tiek negalėtų. Ji labiau kentėjo 
naktį nejudėdama negu dieną vargdama, tad tos kelios valandos 
palapinėje slinko nepakenčiamai lėtai. O štai ir vėl tie patys garsai, 
kurie ją prižadino, — lyg koks krebždesys ar šlamesys. 

Visi miegai išsilakstė, ir Ketė kilstelėjo iš patalo jausdama, 
kaip džiūsta gerklė ir baladojasi širdis. Jokios abejonės: kažkas 
kruta visai arti jos, čia pat už brezento. Kuo atsargiausiai, kad 
niekas neišgirstų, apčiuopomis susirado žibintuvėlį, kurį visada 
laikydavo po ranka. Bet ir vėl bėda: rankos iš baimės prakaituoja 
ir drėgnas pirštas slysta nuo mygtuko. Vis dar bandydama įjungti 
šviesą, reporterė išgirdo Nadijos balsą: mergaitė nakvojo toj pačioj 
palapinėj. 

— Cit, Kete, nedek šviesos... — sušnibždėjo ji. 

— Kas yra? 

— Čia liūtai, negąsdink jų, — tarė Nadija. 

Žibintuvėlis taip ir iškrito senolei iš rankų. Ji tik pajuto, kad 
kaulai glemba, o riksmas taip ir įstrigo gerklėj. Juk vienu grybš- 
telėjimu liūtas perdrėks ploną nailoninį audeklą ir įsibraus vidun. 
Nebe pirmiena safario turistui šitaip žūti. Per iškylas ir Ketė, ir 
jos draugai matydavo liūtus iš taip arti, kad galėjo suskaičiuoti jų 
dantis, ir pagalvodavo, kad nenorėtų pajusti jų savo kailiu. Dabar 
jai mintyse šmėkštelėjo pirmieji krikščionys, kuriuos, pasmerktus 
myriop, sudraskydavo tie žvėrys Romos Koliziejuje. Prakaitas 
sruvo jai per veidą, o rankos, painiodamosi tinkle nuo moskitų, 
grabaliojo žemę ir vis ieškojo žibintuvėlio. Plėšrūnas urzgė ir 
toliau krebždino audeklą. 

Ir štai palapinė susverdėjo, tarsi ant jos būtų užvirtęs medis. Pa- 
šiurpusi Ketė suvokė, kad ir Nadija murkia liūto balsu. Galiausiai 
moteriškė susirado žibintuvėlį ir virpančiais prakaituotais pirštais 
šiaip taip jį įjungusi pamatė, kad mergaitė tupi prikišusi veidą prie 
pat palapinės audeklo ir labai susikaupusi šnekasi žvėrių kalba su 
liūtu lauke. Ilgai slopintas riksmas išsiveržė Ketei tokiu siaubingu 
šūksniu, kad jo priblokšta Nadija parvirto aukštielninka. Ketė 
griebė ją už rankos ir tempė šalin. Stovyklos rimtį vėl sudrumstė 
šauksmai, dabar jau sumišę su grėsmingu liūtų riaumojimu. 

Per kelias sekundes stovyklos darbuotojai ir svečiai išlėkė 
laukan, nors Maiklas Mušaha ir buvo šimtus kartų įspėjęs šiukštu 
nelįsti naktį iš palapinių. Ketė akimoju ištempė ir Nadiją, nors 
šioji muistėsi ir bandė ištrūkti. Tuo tarpu pusė palapinės susmu- 
ko, vienas moskitų tinklas atplyšo ir užkrito jodviem ant galvų; 
vargšės tik spurdėjo lyg lėliukės, bandančios prasigraužti iš ko- 
kono. Pirmas prie jų atskubėjo Aleksandras ir padėjo išsipainioti 


iš tinklo. Vos atgavusi laisvę, Nadija užsipuolė savo gelbėtoją: 

negalėjo dovanoti, kad taip šiurkščiai buvo nutrauktas jos pa- 
šnekesys su liūtais. 

Šūviais į orą Mušaha nubaidė žvėris, jų riaumojimas nutolo. 
Stovyklos tarnautojai uždegė keletą žibintų, pasiėmė ginklus ir 
išėjo pasižvalgyti po apylinkę. Sunerimo ir drambliai; prižiūrėto- 
jams teko juos maldyti, kad neištrūktų iš aptvaro ir nepultų trypti 
stovyklos. Liūtų kvapo suerzintos, trys nykštukinės šimpanzės 
spiegė ir puldinėjo kiekvieną, kuris tik prisiartindavo. Tuo tarpu 
Boroba užsikorė Aleksandrui ant galvos, o šis bergždžiai bandė 
ja nusikratyti tąsydamas už uodegos. Per sąmyšį niekas taip ir 
nesuprato, kas čia įvyko. 

Atlėkė išgąstingai šaukdamas Choelis Gonsalesas: 

— Gyvatės! Pitonas! 

— Ne, liūtai! — pataisė jį Ketė. 

Choelis sutrikęs stabtelėjo. 

— Tikrai ne gyvatės? — nenorėjo jis patikėti. 

— Tikrai liūtai! — pakartojo Ketė. 

— Ir dėl to mane prižadinot? — suniurnėjo fotografas. 

— Meldžiamasis, prisidenkite gėdą! — piktinosi Ninderera, at- 
bėgusi su pižama. 
spruko į savo palapinę dangstydamasis delnais. 

Netrukus parėjo Maiklas Mušaha. Jis pranešė, kad netoliese 
aptiko keleto liūtų pėdsakus, o Ketės ir Nadijos palapinė su- 
plėšyta. 

— Pirmąsyk toks dalykas nutinka mūsų stovykloj. Dar niekada 
tie žvėrys nebuvo mūsų užpuolę, — krimtosi jis. 

— Jie mūsų nepuolė! — paprieštaravo Nadija. 

— Kurgi ne! Tai buvo mandagumo vizitas! — įsižeidė Ketė. 

— Jie atėjo mūsų pasveikinti! Jei nebūtum klykusi, Kete, dar 


ir dabar šnekučiuotume! 

Nadija apsigręžė ir sugrįžo į savo palapinę; į ją gavo rangytis 
keturpėsčia, nes tik du kampai buvo dar nesukiužę. 

— Nekreipkite dėmesio, čia tik paauglės kaprizai. Paugės ir 
praeis, visiems taip būna, — teigė Choelis Gonsalesas, dabar jau 
apsisiautęs rankšluosčiu. 

Visi kiti toliau aptarinėjo įvykį, niekas nebegulė — kurstė 
laužus ir žibino šviesas. Boroba ir trys šimpanziukės, vis dar pa- 
klaikusios iš baimės, gūžėsi kuo toliausiai nuo Nadijos palapinės, 
kur tebetvyrojo grobuonių tvaikas. Nebeilgai trukus pasigirdo 
šikšnosparnių plasnojimas, skelbiantis aušrą; virėjai pradėjo ruošti 
kavą ir kepti pusryčiams kiaušinienę su lašinukais. 

— Niekada nesu matęs tavęs tokios susinervinusios. Sendama 
tu daraisi baiminga, močiute, — kalbėjo Aleksandras, paduodamas 
jai pirmą puodelį kavos. 

— Nevadink manęs močiute, Aleksandrai. 

— O tu nevadink manęs Aleksandru. Mano vardas yra Jaguaras, 
bent jau mano artimiesiems ir draugams. 

— Nekvaršink man galvos, pienburni! — atšovė ji ir apsiplikė 


lūpas pirmuoju gurkšniu garuojančio gėrimo. 


TREČIAS SKYRIUS 


Mistoenierius 


Stovyklos darbuotojai sukrovė bagažą į visureigius ir nulydėjo 
svetimšalius iki Angės lėktuvėlio, palikto skynime už poros kilo- 
metrų. Svečiams tai buvo paskutinis pasijodinėjimas drambliais. 
Išdidusis Kobis, visą savaitę ant savo kupros nešiojęs Nadiją, nu- 
jautė, kad reikės skirtis, ir liūdėjo, lygiai kaip „International Geo- 
graphic“ pasiuntiniai. Susigraudino ir Boroba, nes turėjo palikti 
tris šimpanziukes, su kuriomis taip šauniai draugavo; pirmąsyk 
gyvenime jai teko pripažinti, kad esama beždžionių, bemaž tokių 
pat protingų kaip ji pati. 

Vos pažvelgus į „Cessna Caravan“ buvo matyti, kad jam jau 
nemaža metų ir jo nuskrista daug tūkstančių mylių. Ant lėktu- 
vėlio šono puikavosi pretenzingas jo vardas — „Narsusis sakalas“. 
Kitados Angė jį išgražino — pripiešė plėšriojo paukščio galvą ir 
akis, snapą ir nagus, bet ilgainiui dažai apsilupo ir rytmečio šviesos 
atspindžiuose mašina veikiau priminė nupeštą vištą. Keliautojai 
pašiurpo sužinoję, kad turės skristi tokiu kledaru, tik Nadija, pa- 
lyginusi jį su senu, rūdžių sugraužtu lėktuvėliu, kuriuo jos tėtis 
išmaišė visą Amazoniją, nusprendė, jog Angės „Narsusis sakalas“ 
visai šaunus. Ant jo sparnų tupėjo toji pati įžūlių mandrilų šutvė, 
kuri andai išlakė Ketės degtinę. Beždžionės smaginosi uoliai uti- 
nėdamos viena kitai kailį — beveik visai kaip žmonės. Daug kur 


pasaulyje Ketė buvo mačiusi tą lipšnų utėlių rankiojimo ritualą, 

kuris vienija šeimas ir suartina draugus. Kai kur, būdavo, vaikučiai 
sustoja vorele nuo didžiausio ligi mažiausio ir kiekvienas apieško 
galvą stovinčiam priekyje. Ji šyptelėjo pagalvojusi, kad Jungtinėse 
Valstijose vien paminėjus utėlę žmonėms plaukai šiaušiasi. Angė 
svaidė akmenis į babuinus ir keikė juos riebiais žodeliais, bet šie 
net į tą pusę nežiūrėjo ir išsinešdino tik tada, kai drambliai ėmė 
mojuoti straubliais jiems virš galvų. 

Maiklas Mušaha padavė Angei ampulę narkotiko žvėrims už- 
migdyti. 

— Tik ši viena man ir liko. Ar galėsi atvežti man visą dėžutę, 
kai atskrisi kitą sykį? — paprašė jis lakūnę. 

— Žinoma. 

— Pasiimk šitą kaip pavyzdį, nes jų yra skirtingų markių ir gali 
nepataikyti. O reikia kaip tik tokių. 

— Bus padaryta, —tarė Angė ir įdėjo ampulę į lėktuvo pirmosios 
pagalbos vaistinėlę: ten bus saugu. 


mr 


Bebaigiant krauti bagažą į lėktuvą, iš už krūmų pasirodė žmo- 
gus, iki tol niekam nematytas. Jis vilkėjo džinsais ir nešvariais 
medvilniniais marškiniais, avėjo sunešiotais auliniais batais. Ant 
galvos jam pūpsojo brezentinė skrybėlė, o ant nugaros tabalavo 
kuprinė, suodinas puodas ir mačetė. Vyriškis buvo neaukštas, su- 
lysęs ir prakaulus, nuplikęs ir išblyškęs; po retais juodais antakiais 
blizgėjo akiniai labai storais stiklais. 

— Labą dieną, ponai, — tarė jis ispaniškai, paskui pakartojo tą 
pat angliškai ir prancūziškai. — Aš esu brolis Fernandas, katali- 
kų misionierius, — prisistatė atvykėlis ir ištiesė ranką pirmiausia 
Maiklui Mušahai, paskui kitiems. 

— Kaip jūs iki čia atkeliavot? — paklausė Mušaha. 

— Kai kas pavėžėjo sunkvežimiais, o šiaip daugiausia pėstute. 

— Pėsčiomis? Iš kur? Juk aplink per daugelį mylių nėra nė 
vieno kaimo! 

— Visi keliai veda pas Dievą, net ir patys ilgiausi, — atsakė 
misionierius. 

Jis pasisakė esąs ispanas, gimęs Galisijoje, bet jau kažin kada 
nebuvęs tėvynėje. Vos baigęs seminariją buvęs pasiųstas į Afriką 
ir čia įvairiose šalyse apaštalavęs daugiau kaip trisdešimt metų. 
Paskutinė jo paskyrimo vieta buvęs vienas Ruandos kaimas; ten 
jis mažoje misijoje darbavęsis su kitais broliais ir trimis vienuo- 
lėmis. Tą kraštą nusiaubęs karas, žiauriausias iš visų jo matytų 
šiame žemyne; minių minios pabėgėlių blaškęsi slėpdamiesi nuo 
smurto, bet galiausiai vis tiek tapdavę jo aukomis; visur tik kraujas 
ir pelenai, laukuose metų metais nieko nesėta; kas išvengė kulkų 
ir peilių, mirė nuo bado ir ligų; nelaimingos šalies keliuose kla- 
jojančios našlės ir našlaičiai, daugelis žaizdoti arba suluošinti. 

— Tenai mirtis švenčia pergalę, — užbaigė misionierius. 

— Mačiau ir aš tuos vaizdus, — pritarė jam Angė. — Jau išmirė 
daugiau kaip milijonas žmonių, bet skerdynės vis dar tęsiasi; deja, 
pasaulį tai mažai jaudina. 

— Čia, Afrikoje, žmonijos lopšys. Visi esam kilę iš Adomo ir 
Ievos, kurie, pasak mokslininkų, buvę afrikiečiai. Čia buvo Žemės 
rojus, minimas Biblijoje. Dievas norėjo, kad jo sukurtos būtybės 
gyventų tame sode taikingai ir visko pertekusios, bet patys matote, 
kuo tas rojus pavirto per žmonių neapykantą ir kvailumą... — pa- 
mokslavo misionierius. 

— Tamsta irgi bėgai nuo karo? — paklausė Ketė. 

— Mano broliams ir man buvo liepta evakuoti misiją, kai 
maištininkai sudegino mokyklą, bet aš nesu bėglys. Mano parei- 
ga — surasti du dingusius misionierius. 

— Ruandoje? — pasiteiravo Mušaha. 

— Ne, kaime, kuris vadinasi Ngubė. Štai, pažvelkit... 

Vyriškis išsitraukė žemėlapį ir jį išskleidęs rodė, kuriame taške 
dingo jo draugai. Visi susispietė aplinkui. 

— Tai sunkiausiai prieinama, karščiausia ir nesvetingiausia 
Pusiaujo Afrikos dalis. Jos dar nepasiekė civilizacija, ten nėra 
jokio transporto, išskyrus luotus upėse, nėra nei telefono, nei 
radijo, — aiškino misionierius. 

— Kaipgi jūs palaikėt ryšį su saviškiais? — paklausė jį Alek- 
sandras. 

— Laiškai vėluoja po kelis mėnesius, bet jiems pavykdavo 
retkarčiais atsiųsti mums žinią. Gyvenimas tuose kraštuose labai 
vargingas ir pavojingas. Visą apskritį kontroliuoja toksai Morisas 
Mbembelė, psichopatas, pamišėlis, velnias, ne žmogus, bet žmo- 
gėdra —taip bent kalbama. Mes jau keletą mėnesių nieko nežinom 


apie savo brolius ir esam labai susirūpinę. 


—“ 


Aleksandras vis dar žiūrėjo į žemėlapį, brolio Fernando patiestą 
ant žemės. Iš to popieriaus lakšto toli gražu negalėjai spręsti, 
kokia milžiniška toji Afrika, kurioje telpa keturiasdešimt penkios 
valstybės ir šeši šimtai milijonų gyventojų. Per savaitę safario su 
Maiklu Mušaha vaikinas daug sužinojo, bet vis tiek negalėjo nė 
mintimis aprėpti to be galo sudėtingo žemyno, visos jo klimato, 
kraštovaizdžio, kultūrų, tikėjimų, tautų, kalbų įvairovės. Vieta, 
kurią misionierius rodė pirštu, jam nieko nereiškė; Aleksas tik 
suprato, kad Ngubė yra kitoje valstybėje. 

— Reikia keliauti tenai, — tarė brolis Fernandas. 

— O kaip? — paklausė Angė. 

— Jūs esat Angė Ninderera, šio lėktuvo savininkė, ar ne? Daug 
esu girdėjęs apie jus. Žmonės man sakė, kad jūs galit nuskristi 
bet kur... 

— Na, na! Tik jau nebandykit prašyti, kad jus tenai nuskraidin- 
čiau! — sušuko Angė ir sumojavo rankomis, tarsi gintųsi. 

— Kodėl gi ne? Juk reikia gelbėti žmones. 

— O todėl, kad jūs norit skristi į pelkėtų miškų rajoną, kuriame 
nėra vietos nutūpti. Todėl, kad joks sveiko proto žmogus nelįstų 
į tuos kraštus. Todėl, kad žurnalas „International Geographic“ 
mane pasamdė nugabenti šiuos žurnalistus gyvus ir sveikus į 
sostinę. Todėl, kad turiu kitų darbų, pagaliau todėl, kad jūs, kaip 
matau, neturėtumėt kuo susimokėti, — atšovė Angė. 

— Dievas jums atlygins, dėl to galit neabejoti, — tarė misio- 
nierius. 

— Žinot, man rodos, kad jūsų Dievas jau ir taip paskendęs 
skolose. 

Kol juodu ginčijosi, Aleksandras pasivedėjo močiutę nuo- 
šaliau. 

— Reikia pagelbėti tam žmogui, Kete, — tarė jis. 

— Kaip tu tai įsivaizduoji, Aleksandrai, atsiprašau, Jaguarai? 

— Galėtume paprašyti Angę, kad nuskraidintų mus į Ngubę. 

— O kas apmokės išlaidas? — spyriojosi Ketė. 

— Žurnalas, Kete. Tik pagalvok, kokį sensacingą reportažą 
galėsi parašyti, jei rasim tuos pražuvėlius misionierius. 

— O jei nerasim? 

— Vis tiek tai bus žinia, argi nesupranti? Kitos tokios progos 
neturėsi, — įkalbinėjo anūkas. 

— Turiu pasitarti su Choeliu, — sumurmėjo Ketė: jos akyse 
jau blykstelėjo smalsumo kibirkštėlė, ir anūkas kaipmat ją pa- 
stebėjo. 

Choeliui Gonsalesui mintis pasirodė neprasta, juoba kad jis 
vis tiek dar negalėjo grįžti į Londoną, kur gyveno, nes Timotis 
Brusas tebegulėjo ligoninėj. 

— Ar ten yra gyvačių, Kete? 

— Daugiau nei bet kur kitur pasaulyje, Choeli. 


Misionierius « 4] 


— Bet yra ir gorilų. Gal galėsi pafotografuoti jas iš arti. Įsi- 
vaizduoji, koks šaunus išeitų „International Geographic“ virše- 
lis... — gundė jį Aleksandras. 

— Gerai, jeigu jau taip, keliauju su jumis, — apsisprendė 
Choelis. 

Ketė, pamojavusi pluoštu banknotų, įtikino ir Angę: ją ir pa- 
čią viliojo itin sunkus skrydis — iššūkis tikram pilotui. Ji griebė 
pinigus, užsirūkė pirmą tos dienos cigarą ir liepė sumesti ryšulius 
į kabiną, o pati tuo tarpu patikrino degalų bei tepalų lygį ir įsi- 
tikino, kad „Narsusis sakalas“ pasirengęs. 

— Ar šis aparatas patikimas? — pasiteiravo Choelis Gonsalesas: 
visose kelionėse jį labiausiai baugino ropliai, o ne ką mažiau — ir 
skridimas sportiniu lėktuvėliu. 

Angė nusispjovė tabako syvais — štai ir visas jos atsakymas. 
Aleksas supratingai bakstelėjo Choelį alkūne: jis irgi nemanė, 
jog tai pati saugiausia transporto rūšis, ypač turint omeny, kad 
lėktuvą vairuoja tokia pramuštgalvė, įsispraudusi alaus dėžę tarp 
kojų ir įsikandusi rūkstantį cigarą, nors visai čia pat stovi atsar- 
giniai degalų kanistrai. 

Dar po dvidešimties minučių „Cessna“ buvo pakrauta, o jos 
keleiviai — savo vietose. Krėslų pakako ne visiems; Aleksas ir 
Nadija įsitaisė fiuzeliažo gale. Saugos diržų nebuvo, mat Angė 
laikė juos nenaudinga išmone. 

— Jei lėktuvas nukris, iš saugos diržų tiek tebus naudos, kad 
neišsibarstys lavonai, — kalbėdavo ji. 

Moteriškė paleido variklius ir nusišypsojo neapsakomai švel- 
niai: taip ją visados nuteikdavo tas garsas. Lėktuvėlis pasipurtė 
kaip išmaudytas šuva, sukosčiojo ir pajudėjo primityviu kilimo 
taku. Indėnų pergalės šūksnis nuskambėjo iš Angės lūpų, kai ratai 
atitrūko nuo žemės ir jos mylimasis sakalas pradėjo kilti. 

— Vardan Dievo Tėvo, — žegnodamasis sumurmėjo misionie- 
rius. Jo pavyzdžiu pasekė ir Choelis Gonsalesas. 

Žvelgdamas iš lėktuvo galėjai bent kiek suvokti, koks įvairus ir 
gražus yra Afrikos kraštovaizdis. Greitai dingo iš akių gamtos re- 
zervatas, kuriame keliautojai išbuvo savaitę, nutolo platūs rausvi 
saulės įkaitinti plokščiakalniai, kuriuose šen bei ten mirguliavo 
tai medis, tai žvėris. Lėktuvėlis skrido virš sausų dykumų, virš 
girių, kalnų, ežerų, upių, virš retai išsimėčiusių kaimelių. Kuo 
toliau horizonto link, tuo tarsi ir giliau į praeitį. 

Variklių ūžesys gerokai trukdė šnekėtis, bet Aleksandras ir 
Nadija bandė tą triukšmą perrėkti. Jie nesiliovė klausinėję brolį 
Fernandą, o šis kiek įmanydamas garsiau atsakinėjo. Anot jo, 
kelionės tikslas yra giriose netoli pusiaujo. XIX amžiuje kai ku- 
rie nutrūktgalviai tyrinėtojai, o XX amžiuje — prancūzų ir belgų 
kolonizatoriai brovėsi į tą žaliąjį pragarą, bet juos ten taip šiena- 
vo giltinė — aštuoni žmonės iš dešimties mirdavo nuo atogrąžų 
karštligės, žūdavo nuo nusikaltėlių rankos arba per nelaimingus 
atsitikimus, — kad teko trauktis. Atgavus nepriklausomybę ir 
kolonizatoriams išsinešdinus, naujieji valdovai tiesė čiuptuvus 
net į tolimiausius kaimus. Į juos buvo vedami keliai, siunčiami 
kareiviai, mokytojai, gydytojai ir valdininkai, bet džiunglės ir 
baisios ligos trukdė šaliai tapti civilizuotai. Tik misionieriai, pa- 
siryžę žūtbūt skleisti krikščionybę, atkakliai stengėsi įsišaknyti 
tame pragariškame krašte. 

— Gyventojų tankumas ten nesiekia vieno žmogaus kvadrati- 
niam kilometrui ir visi susispietę prie upių, o visa kita teritorija 
negyvenama, — pasakojo brolis Fernandas. — Į pelkes niekas ir 
kojos nekelia. Vietiniai tvirtina, kad jose gyvena dvasios ir dar 
yra išlikę dinozaurų. 

— Nuostabu! — sušuko Aleksandras. 

Kaip tik tokią paslaptingą Afriką, kaip ją apibūdino misionie- 


rius, vaikinas ir įsivaizdavo, kai močiutė pasakė, kur teks keliauti. 

Jis nusivylė, kai atvykęs į Nairobį pamatė modernų miestą su 
judriomis automagistralėmis. Jau labiau jam patiko karys, at- 
vedęs į Mušahos stovyklą klajoklių gentį su sergančiu kūdikiu. 
Net ir safario drambliai Aleksui pasirodė pernelyg romūs. Kai 
jis pasidalijo tomis mintimis su Nadija, ši tik pečiais gūžtelėjo 
negalėdama suprasti, kodėl pirmieji įspūdžiai Afrikoje jį taip 
nuvylė. Ji pati nieko ypatingo ir nesitikėjo. Aleksandras pama- 
nė, kad jei pasirodytų, jog Afrikoj gyvena ateiviai iš kosmoso, 
Nadija nė kiek nenustebtų, nes niekada neturėdavo išankstinės 
nuomonės. Gal bent jau dabar, toje vietoje, kuri brolio Fer- 
nando žemėlapyje pažymėta kryžiuku, jis atras savo išsvajotą 


magišką žemę. 

Ėjo į pabaigą kelių valandų skrydis; jis buvo sėkmingas, gal tik 
keleiviai pavargo, ištroško ir jautėsi lyg apsvaigę. Angė pradėjo 
leistis tarp skystų debesų. Apačioj lakūnė matė vien bekraštį žalią 
kilimą, kuriame galėjai įžiūrėti vingiuotą upės kaspiną. Niekur 
jokio ženklo, jog čia esama žmonių; gal lėktuvas skrido per aukštai, 
kad pastebėtum kaimą, jeigu jis ir būtų. 

— Štai jis, esu tikras! — ūmai sušuko brolis Fernandas. 

— Aš tamstą jau įspėjau, kad čia nėra kur nutūpti! — taip pat 
garsiai atsiliepė Angė. 

— Leiskitės žemėn, senjorita, ir Dievo apvaizda mumis pasi- 
rūpins, — patikino misionierius. 

— Tegul tik pasiskubina, nes mums baigiasi degalai! 

„Narsusis sakalas“ ėmė sukti didelius ratus, kaskart vis žemiau. 
Artėjant prie žemės keleiviai įsitikino, kad upė kur kas platesnė, 
nei atrodė iš viršaus. Angė Ninderera aiškino, kad įpiečiau galėtų 
būti ir kaimų, bet brolis Fernandas reikalavo kreipti lėktuvą labiau 

į šiaurės rytus, ten link, kur esanti jo draugų įkurta misija. Lakūnė 
apsuko dar porą ratų vis artėdama prie žemės. 

— Mes tik veltui eikvojam benziną, nors jau mažai jo ir teturim! 
Suku į pietus, — ryžtingai pareiškė ji. 

— Žiūrėk, Ange! — staiga parodė žemyn Ketė. 

Palei upę — ar ne stebuklas! — driekėsi plyna paplūdimio juosta. 

— Takas labai siauras ir trumpas, Ange, — perspėjo Ketė. 

— Man pakanka dviejų šimtų metrų, bet manau, kad čia tiek 
nebus, — atsakė Angė. 

Ji apsuko dar vieną ratą, šįsyk visai žemai: norėjo iš akies įver- 
tinti paplūdimio matmenis ir pasirinkti tinkamiausią manevro 
kryptį. 

— Nebe pirmą kartą tupiu take, trumpesniame kaip du šimtai 
metrų. Laikykitės, vyručiai, dabar pašokinėsim! — paskelbė lakūnė 
ir išrėkė dar vieną laukinių kovos šūksnį. 

Iki šios akimirkos Angė Ninderera vairavo lėktuvą labai atsi- 
palaidavusi, su alaus skardine tarp kelių ir cigaru rankoj. Dabar ji 
užgesino cigarą į peleninę, lipnia juosta pritvirtintą prie grindų, 
patogiau įsitaisė krėsle, kuriame vos tilpo stambus jos kūnas, abiem 
rankom įsikibo į vairalazdę ir nusitaikė į paplūdimį, vis taip pat 
piktžodžiaudama ir staugdama kaip laukinė; ji pasikliovė sėkme, 
kuri jos niekada neapleidžianti, — juk tam ir reikalingas fetišas, 
kurį ji nešioja po kaklu. Ketė Kold pritarė Angei, šaukdama iki 
užkimimo, nes nematė, kaip kitaip nuraminti nervus. Nadija San- 
tos užsimerkė ir galvojo apie tėvą. O Aleksandras Koldas plačiai 
atsimerkė ir šaukėsi draugo, lamos Tensingo, kuris nepaprastomis 
dvasios galiomis būtų labai pagelbėjęs jiems šią valandėlę, bet 
Tensingas buvo per toli. Brolis Fernandas balsu meldėsi ispaniškai, 
jam antrino Choelis Gonsalesas. Trumpos paplūdimio juostos 
gale tarsi kokia Kinų siena stūksojo neįžengiama giria. Nutūpti 
reikėjo pirmu bandymu: nepasisekus nebeliktų vietos vėl pakilti 
ir lėktuvas trenktųsi į medžius. 

„Narsusis sakalas“ žemėjo staigiai, ir štai jau pirmosios medžių 
šakos brūkštelėjo jam per papilvę. Vos atsidūrusi virš smėlėto 
ruožo, Angė įsisiurbė žvilgsniu į žemę: ar ji kieta, ar ne akme- 
nuota. Lėktuvas leidosi krypuodamas tarsi sužeistas paukštis, o jo 
viduje viešpatavo sąmyšis: ryšuliai blaškėsi į visas puses, keleiviai 
viršugalviais bandė lubų kietumą, ant grindų raičiojosi alus ir šoko 
benzino kanistrai. Angė, įsitvėrusi valdymo svertų, iš visų jėgų 
spaudė stabdžius ir sekė, kad mašinai pakrypus nelūžtų sparnai. 
Įnirtingai kaukė varikliai, kabinoje pasklido troškus svylančios 
gumos tvaikas. Lėktuvas stabdomas drebėjo visu kūnu; jį gaubė 
smėlio ir dūmų debesis; grėsmingai artėjo tako galas. 

— Medžiai! — sušuko Ketė išsigandusi, kad tuoj atsidurs 
po jais. 

Angė nieko neatsakė į vertingą keleivės įspėjimą, nes ir pati juos 
matė. Ji juto beribę baimę ir kartu entuziazmą, kuris sukyla, kai 
ant kortos pastatyta gyvybė: tai staigus adrenalino pliūpsnis, nuo 
kurio pašiurpsta oda ir ima smarkiai plakti širdis. Džiaugsmas dėl 
baimės — tuo ir graži jos profesija. Lakūnės raumenys nežmoniškai 
įsitempė stengiantis suvaldyti mašiną; ji grūmėsi su lėktuvu kaip 
kaubojus su laukiniu buliumi. Staiga, kai ligi medžių bebuvo likę 
pora metrų ir keleiviai manė, kad čia jau paskutinioji, „Narsusis 
sakalas“ trūktelėjo į priekį, sudrebėjo ir kniubo nosim į žemę. 

— Velniava! — šūktelėjo Angė. 

— Nekalbėk taip, moteriške, — sudraudė ją brolis Fernandas 
drebančiu balsu nuo salono dugno, kur keberiojosi tarp užvirtusių 
ant jo fotoaparatų. — Argi nematai, jog Dievas mums parūpino 
tūpimo taką? 

— Pasakyk jam, kad parūpintų man dar ir mechaniką, nes turiu 
jam darbo! — atkirto Angė. 

— Tik nepulkim į isteriją. Iš pradžių pažiūrėkim, kas suga- 
dinta, — patarė Ketė Kold, rengdamasi lipti iš lėktuvo, kol kiti 
keturpėsti ropojo durų link. Pirmoji iššoko laukan vargšė Boroba: 

vargu ar jai kada nors buvo tekę labiau išsigąsti. Aleksandras pa- 
matė, kad Nadijos veidas kruvinas. 

— Erele! — sušuko jis, bandydamas ištempti ją iš po užgriuvusių 
ryšulių, kamerų ir krėslų, atitrūkusių nuo grindų. 

Kai pagaliau visi atsidūrė lauke ir galėjo įvertinti padėtį, pa- 
aiškėjo, kad niekas nesužeistas; Nadijai kraujas bėgo iš nosies. O 
lėktuvas apgadintas. 

— Taip ir maniau: propeleris sulinkęs, — tarė Angė. 

— Ar tai labai blogai? — paklausė Aleksandras. 

— Normaliomis sąlygomis — nieko baisaus: jei gaučiau kitą pro- 
pelerį, pati galėčiau ir pakeisti. Bet čia mes palikti likimo valiai. 
Iš kur aš gausiu atsarginį? 

Broliui Fernandui nespėjus nė išsižioti, Angė jį užsipuolė įsi- 
sprendusi į šonus: 

— Tik jau nepradėkit aiškinti, jog jūsų Dievas tuo pasirūpins, 
jei nenorit, kad kaip reikiant supykčiau! 

Misionierius išmintingai patylėjo. 

— Kur mes tiksliai esam? — pasiteiravo Ketė. 

— Neturiu žalio supratimo, — prisipažino Angė. 

Brolis Fernandas atsiskleidęs žemėlapį patvirtino, kad tikrai nuo 
čia nebetoli iki Ngubės kaimo, kuriame jo draugai įkūrė misiją. 

— Aplink mus-— vien atogrąžų giria ir pelkės. Ištrūkti iš čia 
galima tik laivu, — tvirtino Angė. 

— Tai gal susikurkim ugnelę. Puodelis arbatos ir gurkšnis deg- 
tinės mums tikrai nepakenks, — pasiūlė Ketė. 


KETVIRTAS SKYRIUS 


„r 


Vieni įžiunglėse 


Nakčiai ekspedicijos dalyviai nutarė įsitaisyti šalia medžių: taip 
būsią saugiau. 

— Ar šiose vietose yra smauglių? — susirūpino Choelis Gon- 
salesas, prisiminęs, kaip Amazonijoje jo vos mirtinai neuždusino 
anakonda. 

— Smauglių nėra ko bijoti: juos galima pamatyti iš tolo ir nu- 
šauti, —aiškino Angė. — Pavojingesnės yra Gabono angis ir miškinė 
kobra. Jų nuodai pribaigia žmogų per kelias minutes. 

— Gal turim priešnuodžių? 

— Nuo jų įkandimo joks priešnuodis negelbsti. Man neramiau 
dėl krokodilų, tie ropliai ryja viską... — šnekėjo Angė. 

— Bet juk jų būna tik upėse, argi ne? — paklausė Aleksandras. 

— Plėšikauja jie ir sausumoj. Kai žvėrys naktį ateina atsigerti, 
krokodilai čiumpa juos ir nusitempia į upės dugną. Bjauri mir- 
tis, — pripažino Angė. 

Moteriškė turėjo revolverį ir šautuvą, tik niekada nebuvo tekę 
jų griebtis. Kadangi naktį reikėsią pakaitom budėti, Angė visiems 
parodė, kaip jais naudotis. Kiekvienas paleido po keletą šūvių ir 
įsitikino, kad ginklų būklė gera, bet nė vienas iš atvykėlių ne- 
kliudė taikinio, esančio už kelių metrų. Brolis Fernandas atsisakė 
šaudyti, mat, pasak jo, šaunamuosius ginklus užtaiso velnias. Jis 
jau į valias prisižiūrėjęs karo Ruandoje. 


48 »« IsABEL ALLENDE 


— Štai kas mane apsaugos — škaplieriai, — tarė jis, rodydamas 
audeklo skiautę, pakabintą ant virvutės po kaklu. 

— Kas, kas? — perklausė Ketė: ji niekada nebuvo girdėjusi to 
žodžio. 

— Tai šventenybė, ją palaimino pats popiežius, — paaiškino 
Choelis Gonsalesas ir parodė, kad nešioja tokią pat. 

Ketei, išauklėtai protestantiško santūrumo dvasia, katalikų 
tikėjimas atrodė toks pat egzotiškas kaip afrikiečių religinės 
apeigos. 

— Aš irgi turiu amuletą, bet nemanau, kad jis išgelbėtų mane 
iš krokodilo nasrų, — tarė Angė, rodydama odinį maišelį. 

—Tik jau nelyginkit raganų fetišo su škaplieriais! — įsižeidė 
brolis Fernandas. 

— O koks gi skirtumas? — pasidomėjo Aleksandras. 

— Taigi vienas reiškia Kristaus galybę, o kitas — tik pagoniškas 
prietaras. 

— Kiekvienas savo tikėjimą vadina religija, o kitų tikėjimus — 
prietarais, — įsiterpė Ketė. 

Tą mintį ji kiekviena proga kaldavo į galvą anūkui, kad įskiepytų 
pagarbą kitoms kultūroms. Ji turėjo ir daugiau mėgstamų posakių 
ta tema, pavyzdžiui: „Mes šnekame kultūringai, o kiti —tarmiškai . 
Arba: „Baltaodžių kūryba yra menas, o tamsiaodžių — amatas“. 
Aleksandras bandė komentuoti tuos močiutės posakius per so- 
ciologijos pamokas, bet niekas nesuvokė ironijos. 

Kaipmat užvirė karšta diskusija apie krikščionybę ir afrikiečių 
animizmą; į ją įsitraukė visi, išskyrus Aleksandrą, nes jis pats ne- 
šiojo ant kaklo amuletą ir manė geriau būsiant patylėti, ir Nadiją, 
kuri, Borobos lydima, atidžiai apžiūrinėjo mažąjį paplūdimį nuo 
vieno galo ligi kito. Prie šiųdviejų prisigretino ir Aleksandras. 

— Ko ieškai, Erele? — paklausė. 

Nadija pasilenkė ir ištraukė iš smėlio gabalą virvutės. 

— Radau ir daugiau tokių, — tarė ji. 

— Gal čia tokios lianos... 

— Ne. Manau, jos žmonių padarytos. 

— Iš kur jos galėjo čia atsirasti? 

— Nežinau, bet tai reiškia, kad kažkas neseniai yra čia buvęs ir 
gal dar sugrįš. Ne tokie jau mes čia vieniši, kaip mano Angė, — nu- 
sprendė Nadija. 

— Tikėkimės, kad ne žmogėdros. 

— Būtų labai nekas, —atsakė mergaitė, prisiminusi misionieriaus 
pasakojimą apie pamišėlį, kuris valdo šį kraštą. 

— Žmonių pėdsakų nematau niekur, — susimąstęs tarė Alek- 
sandras. 

— Žvėrių pėdsakų irgi nėra. Žemė čia minkšta ir lietus juos 


nuplauna. 


—“ 


Keliskart per dieną smarkiai nulijo; liūtis permerkė žmones tarsi 
dušas ir baigėsi taip pat staigiai, kaip buvo užėjusi. Viskas sušlapo, 
bet kaitra nesumažėjo; priešingai, tvankuma tik dar labiau slėgė. 
Atvykėliai pasistatė Angės palapinę, kurioj galėjo tilpti penkie- 
se — šeštasis ėjo sargybą. Brolis Fernandas patarė pasirinkti žvėrių 
išmatų ir susikurti ugnį: tik taip buvo galima nubaidyti uodus ir 
nustelbti žmonių kvapą, kad šis nepriviliotų plėšrūnų. Misionie- 
rius įspėjo saugotis ir blakučių, kurios deda kiaušinėlius tarp nago 
ir raumens; ten kyla uždegimas, o blakučių lervas tenka iškrapštyti 
pakėlus nagą peiliu — tai be galo skausminga procedūra. Norint 
to išvengti teko visiems teptis benzinu plaštakas ir pėdas. Ir dar 
brolis Fernandas prisakė nepalikti maisto atvirai: jį užuodusios gali 
užplūsti skruzdėlės, dar pavojingesnės negu krokodilai. Termitų 
antplūdis — tikra Dievo rykštė: po jų nebelieka jokios gyvybės, tik 
plika žemė. Apie tai Aleksandras ir Nadija jau buvo girdėję Ama- 

zonijoje, bet paaiškėjo, kad Afrikos termitai dar ėdresni. Vakarop 
atlėkė spiečius mažų bičių, įkyriųjų mopanių; jos, nepaisydamos 
dūmų, užplūdo visą stovyklą ir aptūpė net veidus. 

— Jos negelia, tik čiulpia prakaitą. Nesistenkim jų nubaidyti, 
verčiau mėginkim apsiprasti su jomis, — patarė misionierius. 

— Žiūrėkit! — mostelėjo Choelis Gonsalesas. 

Upės krantu rėpliojo senas vėžlys, kurio kiautas — bent metro 
platumo. 

— Jam bus jau per šimtą metų, — nustatė brolis Fernandas. 

— Aš moku virti nuostabiai skanią vėžlienos sriubą! — su- 
šuko Angė ir griebė mačetę. — Reikia tik sulaukti, kol jis iškiš 
galvą, ir... 

— Galgi neketinat jo žudyti... — sustabdė ją Aleksandras. 

— Ar žinai, kiek kainuoja toks šarvas? — spyrėsi Angė. 

— Vakarienei turim sardinių konservų, — priminė jai Nadija, 
irgi nelinkusi valgyti beginklio vėžlio. 

— Nepatarčiau jo žudyti. Labai aštrus jo mėsos kvapas gali pri- 
vilioti pavojingų grobuonių, — pridūrė brolis Fernandas. 

Šimtametis ramiai sau nurėpliojo į kitą galą paplūdimio nė 
neįtardamas, kaip mažai trūko, kad atsidurtų puode. 


i 2 


Saulei besileidžiant pailgėjo medžių šešėliai ir pagaliau atvėso 
oras paplūdimy. 

— Nežiurėkit į tą pusę, broli Fernandai: ketinu panardyti ir 
nenorėčiau jūsų gundyti, — šyptelėjo Angė Ninderera. 

— Nepatariu eiti prie upės, panele. Niekad negali žinoti, kas 
ten slypi vandeny, — nusisukęs į šoną rimtai įspėjo misionierius. 

Tačiau moteriškė, jau nusivilkusi kelnes ir palaidinę, vienais 


apatiniais marškinėliais bėgo į pakrantę. Ji nesiryžo bristi į vandenį 

aukščiau kelių ir nenuleido akių nuo upės, pasirengusi sprukti, jei 
tik kiltų pavojus. Ta pačia skardine, iš kurios gerdavo kavą, Angė 
sėmė vandenį ir su didžiausiu malonumu pylėsi ant galvos. Jos 
pavyzdžiu pasekė ir kiti, išskyrus misionierių, kuris nusigręžęs nuo 
upės gamino kuklią vakarienę iš konservuotų sardinių ir pupelių, 
ir Boroba, negalinti pakęsti vandens. 

Nadija pirmą kartą išvydo hipopotamus. Vakaro prietemoj 
jie buvo sunkiai įžiūrimi tamsaus vandens fone, ir žmonės juos 
pastebėjo tik atsidūrę jau visai šalia. Du suaugę žvėrys, mažesni 
už matytuosius Maiklo Mušahos rezervate, murkdėsi per kelis 
metrus nuo besimaudančiųjų. Trečią, jauniklį, žmonės pamatė 
tik tada, kai jo galva išniro tarp tėvų pasturgalių. Jaunieji draugai 
tyliai, kad hipopotamai nepastebėtų, išbrido iš upės ir patraukė 
stovyklos link. Dramblotieji žvėrys nė kiek nesidomėjo žmonėmis 
ir ramiai sau maudėsi, kol juos paslėpė nakties tamsa. Jų oda buvo 
pilka ir stora kaip dramblių, su giliomis raukšlėmis. Ausys mažos 
ir apskritos, akys blizgančios, tamsaus raudonmedžio spalvos. Nuo 
žandų karojo dvi odos klostės, o už jų slypėjo didžiulės kvadratinės 
iltys, kuriomis be vargo perkrimstų plieninį vamzdį. 

— Jie gyvena poromis ir yra ištikimesni vienas kitam negu 
dauguma žmonių. Veda po vieną jauniklį ir globoja jį keletą 
metų, — paaiškino brolis Fernandas. 


—“ 


Po saulėlydžio ūmai stojo naktis ir žmonių būrelį apgaubė tiršta 
girios tamsa. Tik mažoje pakrantės laukymėje, kur nutūpė lėktu- 
vas, akims atsivėrė dangus ir mėnulis. Atvykėliams rodėsi, kad jie 
vienut vieni visam pasaulyje. Jie sutarė miegoti pakaitomis, kaskart 
vieną palikdami budėti ir kurstyti ugnį. Nadija, atleista nuo tos 
pareigos kaip jauniausia, išsiprašė budėti kartu su Aleksandru. Pro 

šalį šmėkščiojo visokie žvėrys, atėję prie upės atsigerti. Dūmai, 
ugnis ir žmonių kvapas juos gerokai trikdė. Bailiausieji išsigandę 
suko atgal, o kiti uostinėjo orą, ilgai nesiryžo ir pagaliau trošku- 
lio įveikti bėgo prie vandens. Brolis Fernandas, trisdešimt metų 
studijavęs Afrikos augaliją ir gyvūniją, buvo liepęs jų netrikdyti. 
Žvėrys, pasak jo, žmonių paprastai nepuola, nebent būtų alkani 
arba gintųsi. 

— Tai tik teorija, — paprieštaravo Angė. — O gyvenime jie yra 
nenuspėjami ir gali užpulti bet kurią akimirką. 

— Ugnis neleidžia jiems prisiartinti. Šitam paplūdimy, manau, 
esame saugūs. Girioje daugiau pavojų negu čia... — kalbėjo brolis 
Fernandas. 

— Taip, bet į girią mes neisim, — atšovė Angė. 

— Jūs ketinate likti čia prie upės amžinai? — paklausė misio- 
nierius. 

— Per mišką iš čia neišeisi. Vienintelis kelias — upe. 

— Plaukte? 

— Galim sukurpti plaustą, — pasiūlė Aleksandras. 

— Prisiskaitei per daug romanų, vaikine, — atkirto misio- 
nierius. 

— Rytoj nuspręsim, ką daryti, o dabar metas ilsėtis, — liepė 
Ketė. 

Aleksandro ir Nadijos pamaina prasidėjo trečią valandą nak- 
ties. Jiedviem rūpėjo kartu su Boroba pamatyti, kaip teka saulė. 
Jaunuoliai sėdėjo surėmę nugaras, pasidėję rankas ant kelių ir 
šnibždėjosi. Jie ir toli vienas nuo kito būdami bendravo, bet su- 
sitikę vis tiek turėjo pasipasakoti begalę dalykų. Savo draugystę 
jie laikė labai tvirta ir manė, kad ji truks visą gyvenimą. Tikra 
draugystė, anot jų, esanti atspari laikui, nesavanaudiška ir tauri, už 
ją nieko neprašoma mainais, tik ištikimybės. Juodu kaip susitarę 
slėpė tą švelnų jausmą nuo pašalinių smalsumo. Mylėjo vienas 
kitą nekalbėdami apie meilę, pabrėžtinai jos nerodydami, santūriai 

ir tylomis. Elektroniniu paštu išsipasakodavo mintis ir svajones, 
jausmus ir paslaptis. Abu jautė, jog nebūtina kalbėti daug; kartais 
pakanka vieno žodžio, kad būtum suprastas. 

Ne sykį mama kamantinėjo Aleksandrą, ar Nadija — „jo mer- 
gina“, o jis kiekvieną kartą tai neigė, beje, įtartinai atkakliai. Ji 
ir nebuvo „jo mergina“ vulgariąja to žodžio reikšme. Jo jausmai 
Nadijai labai skyrėsi nuo įsimylėjimų, drumsčiančių protą jo 
draugams, ir nuo jo paties svajonių apie Sesiliją Berns — mer- 
gaitę, kurią norėjo vesti nuo pat tos dienos, kai pradėjo lankyti 
mokyklą. Jo draugystė su Nadija buvo ypatinga, skaisti, graži. 
Jis suprato, kad toks tyras ir tvirtas ryšys nebūdingas skirtingos 
lyties paaugliams, todėl ir vengė apie jį kalbėti: vargu ar būtų 
buvęs suprastas. 


—“ 


Dar po valandos žvaigždės ėmė viena po kitos gesti, o dangus — 
šviesėti. Iš pradžių jis tik švelniai nušvito, bet jau po trumpos 
valandėlės didingai suliepsnojo ir užliejo žemę oranžiniais at- 
švaitais. Padangę užplūdo visokiausi paukšteliai, o jų čiulbesys 
pažadino ir žmones. Kaipmat sukruto visa stovykla: vieni kurstė 
laužą ir rūpinosi pusryčiais, kiti padėjo Angei Nindererai nuimti 
propelerį — gal dar pavyksią jį pataisyti. 

Vyrai, apsiginklavę pagaliais, vaikė nuo stovyklos beždžiones, 
kurios tik ir taikėsi pačiupti ką nors valgomo. Net užduso be- 
vaikydami. Beždžionės pasitraukė į paplūdimio pakraštį ir laukė, 
bene apsižioplins tie žmonės: vėl būtų proga atakuoti. Atvykėlius 
slėgė kaitra ir drėgmė: drabužiai prilipę prie kūno, plaukai šlapi, 
oda degte dega. Iš miško sklido troškus puvėsių tvaikas, o čia 
dar dvokė kūrenamas žvėrių mėšlas. Visus kamavo troškulys, o 


geriamojo vandens, atsigabento lėktuvu, buvo likę visai nebe- 

daug. Brolis Fernandas siūlė gerti upės vandenį, bet Ketė bijojo 
pasigauti šiltinę arba cholerą. 

— Galim jį virinti, bet tokioj kaitroj neataušinsim, turėsim gerti 
karštą, — pridūrė Angė. 

— Ką gi, virsim arbatą, — nusprendė Ketė. 

Misionierius pasėmė vandens iš upės puodu, kurį nešiojosi 
ant kuprinės, ir užkaitė ant laužo. Vanduo buvo rusvas, turė- 
jo metalo prieskonį ir keistą salsvą kvapą, nuo kurio šiek tiek 
svaigo galva. 

Boroba vienintelė trumpam išsprukdavo į girią; kiti bijojo 
pasiklysti tankmėj. Nadija nenuleido akių nuo beždžionėlės, 
kuri lakstė pirmyn atgal pradžioje lyg ir iš smalsumo, o paskui 
jau aiškiai nerimaudama. Mergaitė pasikvietė Aleksandrą, ir abu 
nusekė paskui Borobą. 

— Tik toli nenuklyskit, vaikeliai, — sudraudė Ketė. 

— Tuoj sugrįšim, — pažadėjo anūkas. 

Beždžionėlė nedvejodama vedė juos tarp medžių šokinėdama 
nuo šakos ant šakos, o Nadijai su Aleksandru teko sunkiai brautis 
pro tankius papartynus tolydžio saugojantis, kad neužmintų kokios 
gyvatės ar neatsidurtų akis į akį su leopardu. 


nr 


Jaunuoliai ėjo gilyn į mišką nepaleisdami Borobos iš akių. Atro- 
dė, kad jie žengia vos įžiūrimu taku, gal kokiu senu keliu, dabar 
jau užžėlusiu, kuriuo tik žvėrys traukia prie upės gerti. Abudu 
buvo aplipę vabzdžiais nuo galvos ligi kojų, bet nė nebandė jų 
nubaidyti — vis tiek tuščias vargas. Verčiau negalvoti apie gausybę 
ligų, kurias tie vabzdžiai platina, — nuo maliarijos iki mirtinosios 
miegligės, kuria susergama nuo musės cėcė įkandimo: ligonis 


kietai įminga ir letargo apimtas klaidžioja slogučių labirintais, 

kol numiršta. Vietomis Nadijai ir Aleksandrui tekdavo rankomis 
draskyti milžiniškus voratinklius, užtveriančius kelią; kitur juodu 
iki pusės blauzdų įsmukdavo į klampų dumblą. 

Vienu tarpu jie per nepaliaujamą girios gaudesį išgirdo kažką 
panašaus į žmogaus aimaną ir stabtelėjo. Boroba nerimastingai 
puolė į priekį ir kvietė jaunuolius eiti iš paskos. Už kelių metrų jie 
ir pamatė, kas jai kelia nerimą. Aleksandras eidamas priekyje vos 
neįkrito į duobę: ties jo kojomis sakytum žemė prasivėrė. Dejavo 
kažkoks tamsus pavidalas, tūnantis duobėj; iš pirmo žvilgsnio at- 
rodė, kad tai didelis šuo. 

— Kas čia? — sumurmėjo Aleksandras, nedrįsdamas plačiau 
prasižioti, ir pasitraukė atatupstas. 

Vis garsiau spygavo Boroba, o būtybė, tupinti duobėj, krustelė- 
jo. Dabar jau aiškiai matėsi, jog tai beždžionė. Ją apraizgęs tinklas 
neleido nė pajudėti. Žvėris pažvelgė į viršų, pamatęs žmones 
suriko ir iššiepė dantis. 

— Tai gorila. Ji negali ištrūkti... — tarė Nadija. 

— Panašu į spąstus. 

— Reikia ją išvaduoti, — pasiūlė Nadija. 

— O kaip? Juk ji kandžiosis... 

Nadija pasilenkė prie įkliuvusio žvėries ir užšnekino jį taip, 
kaip kalbėdavosi su Boroba. 

— Ką ji sako? — pasmalsavo Aleksandras. 

— Nežinau, ar ji mane supranta. Ne visos beždžionės šneka ta 
pačia kalba, Jaguarai. Per safarį su šimpanzėmis susikalbėdavau, 
o su mandrilais — ne. 

— Tie mandrilai, Erele, buvo nedori. Jie nebūtų tavęs paisę, 
net jeigu ir suprastų. 

— Gorilų kalbos aš nemoku, bet spėju, kad ji gal panaši į kitų 
beždžionių. 

— Pasakyk jai, kad elgtųsi ramiai, o mes pabandysim išpainioti 
ją iš tinklo. 

Po truputį Nadijos balsas nuramino įkliuvusį žvėrį, bet mėgi- 
nant prisiartinti gorila vėl ėmė šieptis ir urgzti. 

— Su ja yra mažiukas! — parodė Aleksandras. 

Jauniklis buvo dar visai mažas, daugių daugiausia kelių savaičių, 
ir iš baimės laikėsi įsitvėręs šiurkštaus mamos kailio. 

— Eime ieškoti pagalbos. Reikia perpjauti tinklą, — nusprendė 
Nadija. 


—“ 


Jaunuoliai kiek beišgalėdami skubėjo atgal į paplūdimį, o parėję 
pasakojo saviškiams ką patyrę. 

— Tas žvėris gali mus pulti. Šiaip jau gorilos yra taikios, bet 
patelė su jaunikliu visada pavojinga, — įspėjo brolis Fernandas. 

Bet Nadija, jau pagriebusi peilį, suko į girią, kartu su ja — ir 
visi kiti. Choelis Gonsalesas džiaugėsi netikėta sėkme: vis dėlto 
jis nufotografuos gorilą! Brolis Fernandas apsiginklavo mačete 
ir ilga lazda, Angė pasiėmė revolverį ir šautuvą. Boroba nuvedė 
juos tiesiai prie spąstų; juose tūnanti gorila, pamačiusi aplinkui 
žmonių veidus, kone pasiuto. 

— Kaip mums dabar praverstų Maiklo Mušahos migdomie- 
ji, — atsiduso Angė. 

— Gorila smarkiai persigandusi. Bandysiu prieiti artyn, o jūs 
laukit atokiau, — pasisiūlė Nadija. 

Suaugusieji pasitraukė per keletą metrų ir pasislėpė tarp pa- 
parčių, o Nadija ir Aleksandras vos ne po centimetrą artinosi prie 
duobės, tolydžio stabčiodami ir lūkuriuodami. Nadija be paliovos 
kalbėjo — ramino vargšę įkliuvusią gorilą. Tik po kelių minučių 
urzgimas pagaliau nutilo. 

— Jaguarai, pažvelk į viršų, — pašnibždėjo Nadija draugui 
į ausį. 

Aleksandras pakėlė akis ir tarp medžio šakų išvydo juodą bliz- 
gantį snukį su akimis arti viena kitos ir priplota nosim; tas padaras 
labai atidžiai viską stebėjo. 

— Dar viena gorila. Ir daug didesnė! — irgi pašnibždom atsakė 
Aleksandras. 

— Tik nežiūrėk jai į akis: jiems tai yra iššūkis, gali ir įsiusti, — pa- 
tarė mergina. 

Suaugusieji irgi pamatė antrąją gorilą, bet nė vienas nekrus- 
telėjo. Choeliui Gonsalesui niežėjo rankos pykštelėti kadrą, bet 
Ketė sudraudė jį griežtu žvilgsniu. Nevalia neatsargiu judesiu 
sugadinti tokią retą progą stebėti tas stambias beždžiones! Pra- 
slinko dar pusvalandis — ir nieko: medyje tupinti gorila ir toliau 
ramiai žiūrėjo į žmones, tylėjo ir žvėris, įsipainiojęs tinkle. Tik 
tankus patelės kvėpavimas ir letenos, mėšlungiškai spaudžiančios 
mažylį prie krūtinės, rodė jos nerimą. 

Nadija pradėjo sėlinti prie spąstų, stebima persigandusios pa- 
telės iš apačios ir patino iš viršaus. Aleksandras ropojo jai iš paskos 
įsikandęs peilį ir jausdamasis gana kvailai, tarsi filme vaidintų 
Tarzaną. Nadijai ištiesus ranką tinkle kiūtinčio žvėries link, su- 
lingavo medžio šakos, tarp kurių tupėjo antroji gorila. 

— Jei puls mano anūką, nudėk ją tuoj pat, — sušnopavo Ketė 
Angei. 

Angė nutylėjo. Kažin ar ji įstengtų šauti į žvėrį, net jeigu jis 
būtų čia pat už metro: šautuvas jau dabar jai rankose šokinėjo. 

Patelė budriai sekė jaunuolių judesius, bet atrodė jau kiek ra- 
mesnė, tarsi būtų supratusi Nadijos vis kartojamą aiškinimą, kad 
šie žmonės — tai ne tie, kurie paspendė žabangas. 

— Ramiai, ramiai, mes tave išvaduosim, — murmėjo Nadija 
kaip kokią litaniją. 

Pagaliau merginos ranka palietė juodą beždžionės kailį; tai 
pajutęs žvėris susigūžė ir parodė dantis. Bet Nadija rankos ne- 


atitraukė ir gorila pamažu aprimo. Sugavęs Nadijos žvilgsnį, 

Aleksandras ėmė atsargiai slinkti prie jos. Labai iš lėto, kad ne- 
išgąsdintų, jis taip pat glostė gorilai nugarą, kol žvėris apsiprato. 
Giliai atsidusęs, vaikinas palietė amuletą, kabantį po kaklu, kad 
įgautų drąsos, ir griebė peilį norėdamas perpjauti virvę. Gyvūnas, 
pajutęs plieninę geležtę prie savo kailio, susitraukė į kamuoliuką 
ir tik spaudė jauniklį prie krūtinės. Kažkur tolumoj skambėjo 
Nadijos balsas, smelkėsi į sudirgusias smegenis ir ramino žvėrį, 
drebantį nuo geležtės prisilietimo prie nugaros ir tinklo timp- 
čiojimo. Perpjauti virves pasirodė ne toks jau spartus darbas, bet 
galiausiai Aleksandras atvėrė spragą, pakankamą belaisvei išlįsti. 
Jis pasišaukė Nadiją, ir juodu pasitraukė per porą žingsnių. 

— Keliauk! Tu jau laisva! — liepė jaunikaitis. 

Brolis Fernandas iš atsargumo šliaužte atšliaužė iki Aleksandro 
ir padavė jam lazdą, kad švelniai pabaksnotų kūną, susigūžusį po 
tinklu. Įvyko tai, ko ir tikėjosi vyrai: gorila pakėlė galvą, pauostė 
orą ir smalsiai apsidairė, o netrukus supratusi, kad gali judėti, 
išsitiesė ir nusipurtė tinklą. Nadija ir Aleksandras pamatė, kad ji 
jau stovi priglaudusi mažylį prie krūtinės, ir užsiėmė burną, kad 
nesušuktų iš džiaugsmo, bet liko kur buvę. Gorila pasilenkė, ranka 
spausdama jauniklį prie savęs, ir įdėmiai pažvelgė į jaunuolius. 

Aleksandras pašiurpo suvokęs, kaip arti yra žvėris. Raukšlė- 
tas juodas jo snukis tvoskė karščiu vos už dešimties centimetrų. 
Vaikinas užsimerkė, jį pylė prakaitas. Vėl pramerkęs akis lyg per 
miglą pamatė rausvus nasrus, pilnus geltonų dantų; žiūrėti trukdė 
aprasoję akiniai, bet nusiimti jų nedrįso. Gorila alsavo jam tie- 
siai į nosį; iš jos nasrų maloniai kvepėjo ką tik nušienauta žole. 
Ūmai goriliukas juokinga rankute griebė Aleksandrui už plaukų 
ir timptelėjo. Šis, be galo apsidžiaugęs, padavė mažiui pirštą, o 
beždžioniukas jį sugniaužė tarsi naujagimis. Jo motinai nelabai 
patiko tokia bičiulystė, ji stumtelėjo vaikiną — tiesa, nepiktai — ir 


pargriovė, paskui išraiškingai suniurnėjo tarsi ko klausdama, 

dviem šuoliais pasiekė medį, kuriame lūkuriavo patinas, ir kartu 
su juo pranyko lapijoj. Nadija padėjo draugui atsikelti. 

— Matėt? Jis mane palietė! —šaukė Aleksandras, nesitverdamas 
džiaugsmu. 

— Gerai atlikta, berneli, — pagyrė jį brolis Fernandas. 

— Kas ištempė tą tinklą? — svarstė Nadija. Ar tik ne tokius pat 


virvagalius ji buvo radusi paplūdimyje? 


PENKTAS SKYRIUS 


Užburta giria 


Grįžus į stovyklą Choelis Gonsalesas sukurpė šiokią tokią meš- 
kerę iš bambuko stiebo ir vielos ir įsitaisė prie upės tikėdamasis 
sugauti ką nors pietums, o kiti svarstė įvykį. Brolis Fernandas 
pritarė Nadijai: yra vilties, kad kas nors ateis jiems padėti, nes 
tinklas rodo, jog netoliese esama žmonių. Juk anksčiau ar vėliau 
medžiotojai sugrįš laimikio. 

— Kam medžioti tas gorilas? Jų ir kailis niekam tikęs, ir 
mėsa, — stebėjosi Aleksandras. 

— Galima ir jų mėsą valgyti, kai neturi nieko geresnio. Jų or- 
ganai praverčia burtams, iš kailio ir kaukolės daromos kaukės, o 
letenos perdirbamos į pelenines ir pardavinėjamos. Turistai dėl 
jų plėšyte plėšosi, — paaiškino misionierius. 

— Siaubinga! 

— Ruandos misijoj turėjom dvejų metų gorilą, vienintelę, kurią 
mums pavyko išsaugoti. Nudobę patelę, žmonės mums kai kada 
atnešdavo vargšus jauniklius, pamestinukus. Jie be galo jautrūs ir 
nugaišta iš ilgesio, jeigu prieš tai nepastimpa badu. 

— Beje, ar niekas iš jūsų neišalkęs? — pasiteiravo Aleksandras. 

— Be reikalo paleidom tą vėžlį: būtume turėję puikiausią va- 
karienę, — priminė Angė. 

Vėžlio gynėjai nutylėjo. Angė buvo teisi: ne laikas vadovautis 
sentimentais, kai svarbu išgyventi. 

— Ar lėktuvo radijas nebeveikia? — paklausė Ketė. 

— Aš pasiunčiau kelias žinutes, prašiau pagalbos, bet vargu 
ar kas nors išgirdo — per toli. Dar bandysiu susisiekti su Maiklu 
Mušaha. Buvau žadėjusi informuoti jį dukart per dieną. Jam, be 
abejo, neramu, kad negauna žinių iš mūsų, — atsakė Angė. 

— Anksčiau ar vėliau kas nors mūsų pasiges ir ims ieškoti, — ra- 
mino ją Ketė. 

— Man jau gana: lėktuvas sudaužytas, mes patys įstrigę ir al- 
kani, — bambėjo Angė. 

— Bet ir pesimistė gi tamsta! — subarė ją brolis Fernandas. — 
Dievas muša, bet neužmuša. Pamatysit, viskas bus gerai. 

Angė čiupo misionierių už pažastų ir kilstelėjo nuo žemės, kad 
galėtų pažvelgti tiesiai į akis. 

— Jei būtumėt manęs paklausęs, nebūtume įklimpę į šitą mėš- 
lą! — šaukė ji, svaidydama žaibus. 

— Skristi čionai nusprendžiau aš, Ange, — įsikišo Ketė. 

Atvykėliai pabiro po paplūdimį ir kiekvienas užsiėmė savais 
reikalais. Angei pavyko su Aleksandro ir Nadijos pagalba nuimti 
propelerį, bet gerai jį apžiūrėjus įtarimai tik pasitvirtino: turimo- 
mis priemonėmis pataisyti jo nepavyks. Įkliūta jų kaip reikiant. 

Choelis Gonsalesas nesitikėjo, kad kas nors užkibtų ant pri- 
mityvios jo meškerės, todėl vos nepargriuvo aukštielninkas, kai 
pajuto trūktelint valą. Vienas kitas atskubėjo jam padėti, ir visi 
bendromis jėgomis ištraukė iš vandens stambų karpį. Žuvis dus- 
dama keletą ilgų minučių plakė smėlį uodega; Nadijai tai buvo 
tikra kančia — ji negalėjo žiūrėti, kaip galuojasi gyvūnai. 

— Taip jau yra gamtoj, mergaite. Vieni miršta, kad kiti galėtų 
gyventi, — guodė ją brolis Fernandas. 

Jis nepridūrė, kad tą karpį jiems Dievas atsiuntė (nors pats taip 
manė), nes nenorėjo dar labiau kiršinti Angės Nindereros. Žuvis 


buvo išskrosta, suvyniota į lapus ir iškepta; visi sakėsi neragavę 

nieko gardesnio. Tuo tarpu paplūdimyje tapo karšta lyg pragare. 
Teko įsmeigti į žemę keletą baslių ir ant jų ištempti brezentą; 
tokioj pavėsinėj žmonės sugulė pailsėti stebimi beždžionių ir 


didelių žalių driežų, atėjusių pasikaitinti saulutėje. 


—“ 


Prakaituotiems žmonėms tebemiegant skystame brezento pavėsy- 
je, iš tankmės kitame paplūdimio gale netikėtai išlindo kažkokia 
pabaisa, keldama smėlio debesis. Ji judėjo taip triukšmingai, kad 
iš pradžių keliautojai palaikė ją raganosiu, bet labai greit įsitikino, 
jog tai tik didžiulis šernas šeriuotu kailiu ir grėsmingomis iltimis. 
Žvėris be atodairos puolė į stovyklą; jos šeimininkai net nespėjo 
pagriebti ginklų, kuriuos per pokaitį buvo pasidėję nuošaliau, tik 
kuo greičiau spruko šalin. Šernas visu smarkumu žiebė į kuolus, 
laikančius brezentą, išvartė juos ir iš pavėsinės griuvėsių šnopuo- 
damas piktai žvelgė į žmones. 

Angė Ninderera puolė prie savo revolverio, o žvėris, paste- 
bėjęs jos judesį, vėl įniršo: priekinėmis kanopomis kapstė žemę, 
panarino galvą ir pasileido tiesiai į lakūnę, kurios stambi figūra 
buvo jam puikus taikinys. 

Kai jau rodėsi, kad Angės padėtis beviltiška, tarp jos ir šerno 
atsistojo brolis Fernandas ir ėmė mosikuoti brezento skiaute. 
Žvėris sustojo kaip įbestas, pasisuko ir puolė jo link, bet prieš pat 
susidūrimą misionierius grakščiu šuoliu išvengė smūgio. Šernas 
įniršęs pasitraukė ir vėl puolė, bet tik įsipainiojo į brezentą, o žmo- 
gaus net nepalietė. Tuo tarpu Angė spėjo nutverti revolverį, bet 
šauti nesiryžo, nes žvėris vis sukiojosi prie pat brolio Fernando. 

Aplinkiniai suprato turintys progą stebėti nepaprastą koridą. 


Misionierius vietoj raudonos skraistės erzino žvėrį brezento ga- 

balu ir šūksniais: „Olė, toro!“, klaidino jį apgaulingais judesiais, 
siutino netikėtai iššokdamas priešais nosį. Po truputį šernas iš- 
vargo ir jau vos laikėsi ant drebančių kojų. Tada žmogus atsuko 
jam nugarą ir išdidžiai, kaip tikras toreadoras, pasitraukė per 
kelis žingsnius vilkdamas skraistę iš paskos, o šernas bejėgiškai 
klupčiojo. Angė pasinaudojo proga ir nukovė šerną dviem šū- 
viais į galvą. Žiūrovai plojimais ir švilpimu įvertino drąsų brolio 
Fernando žygdarbį. 

— Tai bent malonumą jis man suteikė! Jau trisdešimt penkeri 
metai nebuvau dalyvavęs bulių kautynėse! — džiūgavo misio- 
nierius. 

Jis nusišypsojo pirmąsyk nuo to laiko, kai susitiko su ekspedi- 
cijos dalyviais, ir papasakojo, kad jaunystėje svajojo tapti garsiu 
toreadoru kaip jo tėvas, bet Dievas skyrė jam kitą likimą: nuo 
siaubingos karštligės vaikinas kone apako ir nebegalėjo kautis 
su buliais. Jis dar svarstė, kaip reikės gyventi toliau, kai per savo 
parapijos kleboną sužinojo, kad Bažnyčia verbuoja misionierius 
dirbti Afrikoje. Fernandas atsiliepė į tą kvietimą vien iš nevilties, 
kad negali būti toreadoru, bet greitai įsitikino turįs pašaukimą. 
Misionieriui reikalingos tos pačios būdo savybės kaip toreadorui: 
drąsa, ištvermė ir tikėjimas net ir tada, kai sunku. 

— Su buliais kovoti lengva. Kur kas sunkiau tarnauti Kris- 
tui, — pabrėžė brolis Fernandas. 

— Sprendžiant iš to, ką mums parodėt, nei vienam, nei kitam 
darbui geros akys nebūtinos, — tarė Angė, dėkinga misionieriui 
už išgelbėtą gyvybę. 

— Štai ir turim mėsos keletui dienų, — džiaugėsi brolis Fernan- 
das. — Reikės ją išvirti, kad bent kiek ilgiau išsilaikytų. 

— Ar nufotografavai koridą? — paklausė Ketė Choelį Gon- 
salesą. 

Šiam teko prisipažinti, jog buvo taip susijaudinęs, kad visai 
pamiršo savo pareigas. 

— Aš turiu nuotrauką! — pasigyrė Aleksandras ir pamojavo 
mažyčiu fotoaparatu, kurį visada nešiojosi. 

Vienintelis, mokantis nudirti šernui kailį ir išdarinėti vidurius, 
pasirodė besąs brolis Fernandas: savo kaime jis daug sykių buvo 
matęs skerdžiant meitėlius. Vyras nusivilko liemenę ir pasiraitojo 
rankoves. Jo laukė ilgas ir nešvarus darbas, juoba be reikiamų 
peilių. Kol jis taip plūkėsi, Aleksandras ir Choelis Gonsalesas, 
nusitvėrę po baslį, vaikė maitvanagius, besisukinėjančius virš 
galvų. Po valandos mėsa buvo paruošta. Atliekas vyrai sumetė 
į upę, kad paskui nereikėtų vaikyti musių ir plėšriųjų Žvėrių, 
kuriuos neabejotinai viliotų kraujo kvapas. Misionierius išlupo 
laukinei kiaulei iltis, nušveitė smėliu ir padavė Aleksandrui su 
Nadija: 

— Parsivežkit atminimui į Jungtines Valstijas. 


— Jei tik gyvi ištrūksit iš čia, — pridūrė Angė. 


r 


Didžiąją dalį nakties ūžčiojo trumpos liūtys, trukdančios išlaikyti 
degantį laužą. Žmonės dangstė ugnį brezentu, bet liepsna vis tiek 
geso ir galiausiai buvo palikta likimo valiai. Per Angės budėjimą 
nutiko nepaprastas įvykis, kurį ji paskui apibūdino kaip „stebuk- 
lingą pabėgimą“. Krokodilas, nieko nenutvėręs paupy, įsidrąsino 
ir patraukė link stovyklos, kur žioravo laužas ir degė žibalinė 
lempa. Angė, prisidengusi nuo lietaus plastiko gabalu, pamatė jį 
tik tada, kai nuo pravirų jo nasrų iki jos kojų bebuvo likę mažiau 
kaip metras. Akimirksniu jos mintyse šmėkštelėjo Ma Bangezė, 
turgaus būrėja, išpranašavusi jai mirtį nuo krokodilo dantų. Mo- 
teriškė pamanė, kad dabar jau galas, ir net nepabandė gintis čia 


pat gulinčiu šautuvu. Instinktas ir išgąstis privertė ją paknopstomis 

sprukti ir klykti nesavu balsu. Lakūnės riksmas prižadino draugus, 
o krokodilas, kiek padvejojęs, vėl puolė. Angė leidosi bėgti, su- 
klupo ir parpuolusi ritosi į šoną, tolyn nuo grobuonies. 

Pirmas į Angės šauksmus atskubėjo Aleksandras, ką tik 
išlindęs iš miegmaišio, nes jau tuoj buvo laikas jam budėti. 
Negalvodamas, ką daro, čiupo jis pirmą daiktą, pasitaikiusį po 
ranka, ir iš viso vieko tvojo žvėriui į žabtus. Vaikinas rėkė balsiau 
už Angę, daužė ir spardė be atodairos; krokodilui kliuvo gal tik 
pusė tų jo smūgių. Tučtuojau ir kiti subėgo moteriškės gelbėti 
ir prasitrynę akis šaudė nesitaikydami. Pora kulkų pataikė kur 
reikia, bet nepramušė storų roplio žvynų. Pagaliau bendras 
klegesys ir Aleksandro smūgiai atgrasė jį nuo vakarienės ir jis, 
gėdingai maskatuodamas uodega, pasitraukė prie upės. 

— Juk tai krokodilas! — visas virpėdamas sumikčiojo Aleksan- 
dras: nejaugi jis iš tikrųjų kovėsi su viena iš tų pabaisų! 

— Eikš, pabučiuosiu tave, berneli: juk išgelbėjai man gyvy- 
bę, — pašaukė jį Angė ir prispaudė prie plačios savo krūtinės. 

Aleksandras juto braškant šonkaulius ir duso nuo baimės kvapo, 
sumišusio su gardenijų aromatu, o Angė, nervingai kvatodama ir 
raudodama, apibėrė jį skambiais bučiniais. 

Choelis Gonsalesas priėjo pažiūrėti, kuo gi Aleksandras daužė 
krokodilą. 

— Juk tai mano kamera! — sušuko jis. 

Ir tikrai! Juodos odos dėklas buvo sumaitotas, bet sunkus 
vokiškas aparatas per įnirtingą mūšį su krokodilu bemaž nenu- 
kentėjo. 

— Dovanok man, Choeli. Kitą kartą pasinaudosiu savąja, — tarė 


Aleksandras, rodydamas savo kišeninį aparatėlį. 

Rytą lietus liovėsi. Tai buvo gera proga visiems išsiskalbti drabu- 
žius gailiu Angės muilu, kurį jinai vežiojosi savo bagaže, ir išsi- 
džiovinti juos saulėje. Pusryčiams buvo patiekta keptos mėsos, 
sausainių ir arbatos. Besvarstant vakarykštį Aleksandro pasiūlymą 
pasidaryti plaustą ir juo pasileisti pasroviui ligi artimiausio kaimo, 
iš už upės vingio pasirodė du luotai. Visi džiaugsmingai šūkalo- 
dami kaip kokio sudužusio laivo keleiviai — o argi jie ne tokie ir 
buvo! — puolė bėgti artyn. Pamatę svetimus žmones, irkluotojai 
sustojo ir pasuko atgal. Kiekviename luote sėdėjo po du vyrus, 
vilkinčius šortais ir marškinėliais. Angė pasveikino juos šūksniais 
angliškai ir vietinėmis kalbomis, kiek galėjo prisiminti, prašė grįžti 
ir žadėjo atsilyginti už pagalbą. Irkluotojai pasitarė ir galiausiai, 
ar iš smalsumo, ar iš gobšumo, vėl ėmė plaukti stovyklos link 
ir atsargiai artintis prie kranto. Kiek jau čia tų svetimųjų: viena 
įspūdingo stoto moteriškė, keistoka senė, du paaugliai, toksai 
sudžiūvėlis storiausio stiklo akiniais ir dar vienas vyras, irgi visai 
nebaisus, — tai bent kompanija! Nutarę, kad tie žmonės nepa- 
vojingi (nors apkūnioji dama ir ginkluota), irkluotojai pamojo 
jiems ranka ir išlipo iš luotų. 

Atvykėliai pasisakė esantys žvejai iš kaimo, įsikūrusio už kelių 
mylių įpiečiau. Visi keturi buvo tvirto sudėjimo, kresni, tiek pa- 
ritus, tiek pastačius, labai tamsios odos — pasak brolio Fernando, 
bantai. Kiekvienas turėjo po mačetę. 

Dar iš kolonijų laikų antroji to krašto kalba buvo prancūzų. 
Anūko nuostabai, pasirodė, kad Ketė visai neblogai kalba pran- 
cūziškai; ji ir šnektelėjo su žvejais. Brolis Fernandas ir Angė, per- 
pratę kai kurias vietos gyventojų tarmes, padėdavo abiem pusėms 


susikalbėti pritrūkus prancūziškų žodžių. Svetimšaliai papasakojo, 

kas jiems nutikę, parodė avariją patyrusį lėktuvą ir prašė padėti 
išsikapanoti iš čia. Bantai neatsisakė vaišių — gėrė drungno alaus 
ir valgė šernienos, bet pagelbėti sutiko tik susiderėję dėl kainos 
ir Angės pamaloninti rūkalais. 

Tuo tarpu Aleksandras spėjo žvilgtelėti į luotus ir nepamatęs 
jokių žūklės padargų nusprendė, kad tariamieji žvejai meluoja 
ir jais negalima pasitikėti. Ne per daug ramu buvo ir jo kelionės 


bendrams. 


kis. d 


Kol luotais atplaukusieji valgė, gėrė ir rūkė, būrelis draugų su- 
sispietė nuošaliau padėties aptarti. Angė siūlė būti budriems ir 
saugotis tų neva žvejų: dar nužudys ir apiplėš. O brolis Fernandas 
laikė juos dangaus pasiuntiniais, padėsiančiais jam ir jo bičiuliams 
atlikti kilnią misiją. 

— Tie vyrai nuplukdys mus prieš srovę į Ngubę. Štai, žemėlapis 
rodo... — pradėjo jis aiškinti. 

— Dar ko! — pertraukė jį Angė. — Plauksim į pietus, į jų kaimą. 
Gal ten bus kokia ryšio priemonė. Reikia gauti kitą propelerį ir 
sugrįžti prie lėktuvo. 

— Mes dabar visai nebetoli nuo Ngubės. Aš negaliu palikti 
savo draugų: ką žinai, gal jiems dabar labai sunku, — prieštaravo 
brolis Fernandas. 

— Ar jums neatrodo, kad ir be jų mums pakanka rūpesčių? —at- 
šovė lakūnė. 

— Jūs negerbiat misionierių darbo! — karščiavosi brolis Fer- 
nandas. 

— O jūs argi gerbiat afrikiečių religijas? Kodėl bandot primesti 


mums savo tikėjimą? — nenusileido Angė. 

— Liaukitės! Ginčytis suspėsim, dabar yra skubesnių reika- 
lų! — maldė juos Ketė. 

— Siūlau išsiskirti, — prašneko brolis Fernandas. — Kas nori, 
tegu keliauja su tamsta į pietus, o kurie sutinka lydėti mane, 
plaukia antruoju luotu į Ngubę. | 

— Jokiu būdu! — paprieštaravo Ketė. — Visiems kartu bus 
saugiau. 

— Kodėl mums nepabandžius balsuoti? — pasiūlė Aleksandras. 

— Todėl, kad tokie klausimai demokratiškai nesprendžiami, 
vaikine, — pamokė jį misionierius. 

— Tada tegul nusprendžia Dievas, — tarė Aleksandras. 

— O kaip? 

— Meskim monetą: jeigu iškris herbas, plaukiam į pietus, o jei 
skaičius — į šiaurę. Tebūnie tai Dievo ranka ar likimo — kaip kam 
tinka, — atsakė vaikinas ir išsitraukė monetą iš piniginės. 

Iš pradžių Angė Ninderera ir brolis Fernandas lyg ir dvejojo, 
bet paskui ėmė juoktis. Labai jau linksmas jiems pasirodė tas 
pasiūlymas. 

— Sutarta! — šūktelėjo abu kaip susitarę. 

Neprieštaravo nė visi kiti. Aleksandras padavė monetą Nadijai, 
o ši pamėtėjo ją į viršų. Visi kvapą užgniaužę laukė, kol pinigėlis 
nukris į smėlį. 

— Skaičius! Traukiam į šiaurę! — džiūgavo brolis Fernandas. 

— Duodu tamstai viso labo tris dienas. Jei per tą laiką nerasite 
saviškių, grįžtam, supratot? — nukirto Angė. 

— Penkias! 

— Keturias. 

— Tebūnie taip, keturios dienos ir nė minutės mažiau, — ne- 


noromis sutiko misionierius. 

Ne taip lengva pasirodė įkalbėti tariamuosius žvejus plaukti su 
keleiviais į vietą, pažymėtą žemėlapyje. Irkluotojai tvirtino, kad 
niekas nedrįsta tenai keliauti negavęs leidimo iš karaliaus Kosongo, 
kuris, beje, svetimšalių nemėgsta. 

— Karaliaus? Šioje šalyje karalių nėra, tik prezidentas ir par- 
lamentas. Juk čia demokratiška valstybė... — stebėjosi Ketė. 

Angė jai paaiškino, kad, be valstybinės valdžios, kai kurios 
Afrikos giminės ir gentys turi dar ir karalius arba karalienes, 
nors jų valdžia tėra veikiau simbolinė nei politinė, panašiai kaip 
monarchų, dar išlikusių Europoje. 

— Misionieriai laiškuose yra minėję karalių Kosongą, bet dau- 
giau kalbėjo apie komendantą Morisą Mbembelę. Atrodo, kad 
tasai kariškis tenai viską ir sprendžia, — pasakė brolis Fernandas. 

— Gal tai koks nors kitas kaimas, — svarstė Angė. 

— Neabejoju, kad tas pats. 

— Nemanyčiau, kad labai išmintinga lįsti vilkui į nasrus, — 
tarė Angė. 

— Privalom išsiaiškinti, kas nutiko misionieriams, — priminė 
Ketė. 

— Ką žinot apie Kosongą, broli Fernandai? — paklausė Alek- 
sandras. 

— Ne kažkiek. Atrodo, kad Kosongas jėga užgrobė valdžią, o 
į sostą jį pasodino komendantas Mbembelė. Prieš tai buvo kara- 
lienė, bet kažkur dingo. Spėjama, kad ji nužudyta, nes jau keletą 
metų jos niekas nėra matęs. 

— (O ką misionieriai pasakojo apie Mbembelę? — toliau kaman- 
tinėjo Aleksandras. 

— Jis porą metų studijavo Prancūzijoj, bet iš ten buvo išsiųstas 


už konfliktus su policija, — pasakojo brolis Fernandas. 

Dar jis pridūrė, kad grįžęs į tėvynę Morisas Mbembelė stojo 
į kariuomenę, bet ir čia turėjo nemalonumų dėl nedrausmingo 
ir žiauraus elgesio. Jis buvo apkaltintas, kad malšindamas maištą 
žudė studentus ir degino namus. Viršininkai užgniaužė tą nu- 
sikaltimą, kad jis nepatektų į spaudą, ir pasistengė nusikratyti 
karininku — išsiuntė nenuoramą į tolimiausią užkampį. Buvo 
tikimasi, kad pelkių drugys ir uodų įgėlimai pataisys jo būdą 
arba visai pribaigs vyrą. Tenai Mbembelė su saujele ištikimiau- 
sių šalininkų kažkur klaidžiojo, o paskui apsireiškė Ngubėje. 
Misionieriai laiškuose pasakojo, kad Mbembelė įsikūrė tame 
kaime ir iš ten valdo visą apygardą. Jis buvo tikras žvėris, žiauriai 
bausdavo žmones. Kalbama net, kad jis ne sykį yra valgęs savo 
aukų kepenis arba širdį. 

— Tai ritualinis kanibalizmas; žmogėdra tiki, kad taip į jį pereis 
nukautojo priešo drąsa ir jėga, — aiškino Ketė. 

— Sakoma, kad Ugandos diktatorius Idis Aminas per vakarienę 
valgydavo ministrus, iškeptus krosnyje, — pridūrė Angė. 

— Žmogėdrų ne taip jau mažai, kaip mes manom; dar prieš 
keletą metų esu Borneo saloje susidūrusi su kanibalizmu, — ta- 
rė Ketė. | 

— Ir tu tikrai pati matei žmogėdrų, Kete?.. — netikėjo Alek- 
sandras. 

— Taip, kai buvau nukeliavusi į Borneo reportažo rengti. Pati 
verdamos žmogienos nemačiau, jeigu šito klausi, vaikeli, bet 
man pasakojo tie, kurie matė, — atsakė močiutė. — Užtat ten iš 
atsargumo valgiau tik pupelių konservus. 

— Matau, kad nori paversti mane vegetaru, — bjaurėdamasis 
atsakė Aleksandras. 

Brolis Fernandas pasakojo, kad komendantui badė akis krikš- 
čionių misionieriai, įsikūrę jo apygardoje. Mbembelė tikėjosi, kad 


jie čia ilgai neištvers:jei nemirs nuo kokios nors atogrąžų ligos, tai 

gal jiems padės persikraustyti į aną pasaulį koks nelaimingas atsi- 
tikimas arba juos palauš neviltis ir nuovargis. Jis leido vienuoliams 
pasistatyti mokyklėlę ir dispanserį su savo atsigabentais vaistais, 
bet draudė vaikams lankyti pamokas, o ligoniams — artintis prie 
misijos. Broliai bandė bent jau mokyti vietos moteris higienos 
pagrindų, bet netrukus ir tai buvo uždrausta. Misionieriai gyveno 
izoliuoti, nuolat jausdami grėsmę, priklausomi nuo karaliaus ir 
komendanto užgaidų. 

Kai kurios užuominos misionierių laiškuose leido broliui 
Fernandui spėti, kad Kosongas ir Mbembelė savąją baimės ka- 
ralystę finansuoja iš kontrabandos. Tose vietose gausu deimantų 
ir kitų brangakmenių. Yra ir urano rūdos, bet jos ištekliai dar 
neeksploatuojami. 

— O valdžiai argi visa tai nerūpi? — paklausė Ketė. 

— Gal jau pamiršot, kur esat, ponia? — nusistebėjo brolis Fer- 
nandas. — Matau, kad jūs neįsivaizduojat, kaip šiuose kraštuose 


tvarkomi reikalai. 


—“ 


Bantai ėmėsi nugabenti baltaodžius į Kosongo valdas už sutartą 


sumą pinigų, be to, išsiderėjo alaus, tabako ir du peilius. Keleiviai 
maisto likučius sukrovė į kuprines, o jų dugne paslėpė alkoholį 
ir cigaretes: tie dalykai buvo vertingesni už pinigus — jais gal teks 
atsilyginti už paslaugas arba duoti kyšį. Sardinių konservai, per- 
sikų kompotas, degtukai, cukrus, pieno milteliai ir kumpis taip 
pat buvo labai geidžiami. 

— Tik nelieskite mano degtinės, — suniurzgė Ketė Kold. 

— Svarbiau turėti antibiotikų, tablečių nuo maliarijos ir serumo 


nuo gyvačių įkandimo, —tarė Angė, dėdama į krepšį lėktuvo pir- 

mosios pagalbos vaistinėlę; joje buvo ir narkotiko ampulė, gauta 
iš Maiklo Mušahos kaip pavyzdys. 

Bantai apvertė luotus šonais, parėmę basliu pasidarė kaip 
ir pastogę ir sugulė ilsėtis, prieš tai gerokai pasivaišinę ir iki 
vidurnakčio prisidainavę kiek gerklės neša. Matyt, jiems nė 
motais tiek baltieji, tiek žvėrys. O jų keleiviai nesijautė to- 
kie saugūs. Nepaleisdami iš rankų nei ginklų, nei bagažo, jie 
budriai sekė žvejus, kurie miegojo kaip užmušti. Netrukus po 
penkių ėmė švisti. Slėpiningos miglos apgaubtas kraštovaizdis 
priminė gležną akvarelę. Kol išvargę svetimšaliai rengėsi į ke- 
lionę, bantai gainiojo po smėlį skudurinį kamuolį — azartiškai 
žaidė futbolą. 

Brolis Fernandas surentė lyg ir altorėlį, jo viršuje iškėlė kryžių 
iš dviejų pagalių ir pakvietė melstis. Bantai prisiartino iš smalsu- 
mo, kiti — iš mandagumo, bet iškilminga malda sujaudino visus, 
net ir Ketę, kuri per savo keliones buvo prisižiūrėjusi visokių 
ritualų ir visada stebėdavo juos abejingai. 

Keleiviai su savo bagažu susispaudė ankštuose luotuose, 
stengdamiesi kuo tolygiau paskirstyti svorį, o kas netilpo — pa- 
liko lėktuve. 

— Tikėkimės, kad niekas čionai neužklys mums nesant, — tarė 
Angė ir atsisveikindama su „Narsiuoju sakalu“ paplekšnojo jam 
per šoną. 

Lėktuvas buvo vienintelis jos turtas, ir kas žino, ar nebus ap- 
kraustytas iki paskutinio varžtelio. „Keturios dienos — ne tiek jau 
ir daug“, — guodėsi lakūnė, bet širdį jai gniaužė bloga nuojauta. 
Džiunglėse keturios dienos — tai visa amžinybė. 

Apie aštuonias ryto luotai pajudėjo. Virš jų buvo ištempti 
brezentiniai stogeliai, saugantys nuo saulės, kuri išplaukus į upės 
vidurį negailestingai spigino į viršugalvį. Svetimšalius kankino 


troškulys ir kaitra, bitės ir musės, o bantai be ypatingų pastangų 

irklavo prieš srovę, linksmai pokštavo ir vis patraukdavo palmių 
vyno, supilto į plastiko indus. Pasigaminti jo labai paprasta: 
palmės kamieno apačioj įrėžei V raidės pavidalo pjūvį, po juo 
pakabinai kalebasą, palaukei, kol privarvės syvų, ir pastatei, kad 
surugtų. 

Nuobodžiauti keleiviams neleido paukščių klegesys ore ir 
žuvų šokis vandeny. Matė jie ir hipopotamų, ko gero, tą pačią 
šeimynėlę, su kuria buvo susidūrę paupy dar pirmąją naktį, ir 
krokodilų; šie buvo dvejopi — vieni pilki, kiti, mažesni, rudi kaip 
kava. Angė, valtyje jausdamasi saugi, plūdo juos be gailesčio. 
Bantai baudėsi pagauti vieną iš tų didžiųjų ir paskui pelningai 
parduoti jo odą, bet Angė pakėlė baisų triukšmą. Baltaodžiai 
irgi nenorėjo, kad luote, kur jau ir taip ankšta, tysotų dar ir tas 
roplys, tegul ir surištomis kojomis bei supančiotomis žiaunomis; 
jie buvo jau prisižiūrėję ir įspūdingų krokodilo dantų, ir galingų 
jo uodegos smūgių. 

Kažkokia tamsi gyvatė brūkštelėjo vienam luotui per šoną, 
paskui ūmai išsipūtė, virto paukščiu baltai dryžuotais sparnais ir 
juoda uodega, pakilo į orą ir prapuolė tarp medžių. Kiek vėliau 
virš galvų šmėkštelėjo didokas šešėlis, ir Nadija džiaugsmingai 
sušuko pažinusi kilnųjį erelį. Angė papasakojo kitados mačiusi, 
kaip toks erelis naguose nešasi gazelę. Tarp plačių mėsingų lapų 
plūduriavo baltų vandens lelijų žiedai; pro tas plovas tekdavo 
plaukti atsargiai, kad valtys neįsipainiotų į šaknis. Abipus upės 
stūksojo neįžengiama giria, priraizgyta lianų, paparčių, šaknų 
ir šakų. Protarpiais ištisinėje gamtos žalumoje sumirguliuodavo 
spalvingi taškeliai — violetinės, raudonos, geltonos ir rausvos 


orchidėjos. 

Didžiąją dalį dienos luotai plaukė į šiaurę. Žvejai nepavargda- 
mi irklavo vis tuo pačiu ritmu net per patį karštymetį, kai kiti 
tysojo nuleipę. Keliautojai nestojo prie kranto net ir pavalgyti; 
praalkusieji tenkinosi sausainiais, vandeniu iš butelių ir žiups- 
neliu cukraus. Sardinių nebenorėjo niekas: vien nuo jų kvapo 
pykino. 

Pavakary, bet dar gerokai prieš saulėlydį, kaitrai kiek atslūgus, 
vienas irkluotojas parodė į krantą: Luotai sustojo. Upė čia šako- 
josi: plati vaga tęsėsi toliau į šiaurę, o siaura protaka vedė kairėn į 
tankmę. Sausumoj ties protakos žiotimis stūksojo kažkas panašaus 
į paukščių baidyklę. Tai buvo medinė žmogaus dydžio statula, 
apkarstyta plaušais, plunksnomis ir odos juostelėmis, su gorilos 
galva pražiotais nasrais, tarsi klyktų iš siaubo. Akiduobėse švietė 
du akmenukai. Į kaliausės liemenį buvo prikalinėta vinių, o galvą 
puošė dviračio ratas; nuo tos keistos skrybėlės karojo kaulai ir 
nukirstos plaštakos, tikriausiai beždžionių. Aplink statulą buvo 
pristatyta mažesnių šiurpios išvaizdos manekenų ir pridėliota 
žvėrių kaukolių. 

— Tai velniškos burtų lėlės! — sušuko brolis Fernandas ir per- 
sižegnojo. 

— Tikrai, jos dar bjauresnės už šventųjų statulas katalikų baž- 
nyčiose, — pasišaipė Ketė. 

Choelis Gonsalesas ir Aleksandras nukreipė į stabą fotoapa- 
ratus. 

Persigandę bantai pareiškė toliau nebeplauksiantys; neper- 
kalbėjo jų ir Ketė, nors siūlė dar daugiau pinigų ir cigarečių. 
Jie aiškino, kad tuo šiurpiu altorium pažymėta Kosongo valdų 
riba. Nuo čia prasidedanti jo karalystė, į kurią niekam nevalia 
įžengti be jo leidimo. Ir pridūrė, jog į tą kaimą galima dar prieš 

sutemstant nueiti taku per mišką. Čia esą nebetoli, gal valanda ar 
dvi pėsčiomis. Kelias pažymėtas įkartomis medžiuose. Irkluotojai 
ištempė trapius savo luotus į krantą ir nelaukdami nurodymų iš- 
kraustė keliautojų daiktus. 

Ketė sumokėjo jiems dalį sutarto atlyginimo ir kiek mokėdama 
prancūziškai, pasitelkdama ir brolį Fernandą, liepė čiabuviams po 
keturių dienų grįžti čionai ir laukti: tada jie gausią likusius pinigus 
ir premiją — cigarečių ir konservuotų persikų su sirupu. Bantai 
klausėsi apsimestinai šypsodamiesi, paskui paknopstomis sušoko 
į savo valteles ir nuskubėjo atgal tarsi demonų vejami. 

— Kokie keisti žmonės! — stebėjosi Ketė. 

— Bijau, kad jie gali mūsų ir nebesulaukti, — susirūpinusi kal- 
bėjo Angė. 

— Geriau leiskimės į kelią, kol nesutemę, — tarė brolis Fernan- 


das, užsimetė kuprinę ant pečių ir pasigriebė dar du ryšulius. 


ŠEŠTAS SKYRIUS 

Jokio tako, apie kurį kalbėjo bantai, miške nebuvo matyti. Po 
medžiais — ištisas dumblynas. Kojos tolydžio kliuvo už šaknų ir 
šakų, klimpo makalynėje, kurioje knibždėte knibžda vabzdžių, 
dėlių ir kirminų. Nuo žmonių žingsnių spruko į šalis riebios 
žiurkės, didumo sulig šunimi. Laimei, visi avėjo auliniais batais 
ligi pusės blauzdų — jie saugojo bent jau nuo gyvačių. Oras 
buvo tiek pritvinkęs drėgmės, kad Aleksandras ir Ketė ryžosi 
nusiimti rasotus akinius, o brolis Fernandas, kuris be akinių 
beveik nieko nematė, turėjo kas penkios minutės šluostyti 
stiklus. Tokioj vešlioj augalijoj nelengvai sekėsi atrasti medžius 
su įrantomis. 

Aleksandras vėl patyrė, kaip atogrąžų klimatas išsekina kūną ir 
gniuždo dvasią — žmogus tampa viskam abejingas. Kaip vaikinas 
čia pasigedo gaivaus, šalto ir tyro snieguotų kalnų oro —jo pamėg- 
tųjų kalnų, į kuriuos kopdavo su tėvu! Galvojo apie tai, kad jeigu 
jau jis jaučiasi prislėgtas, tai močiutei tikriausiai mažai tetrūksta 
iki infarkto, bet Ketė nemėgo skųstis. Reporterė nė nemanė pa- 
siduoti senatvei. Ji sakydavo, kad žmogaus metus išduoda kumpa 
nugara ir pašaliniai garsai: kosulys, krenkštimas, kaulų traškesys, 
dūsavimas. Todėl ji vaikščiojo labai tiesi ir tyliai. 

Visa grupė judėjo vos ne apgraibomis, beždžionių iš viršaus 
apmėtoma kuo tik pakliuvo. Bendros krypties laikytis dar šiaip 

taip sekėsi, bet keliautojai nenumanė, kaip toli yra tas kaimas; juo 
labiau jie nenutuokė, kaip ten bus sutikti. 


—“ 


Žygis truko jau valandą su viršum, bet į priekį keliautojai stūmėsi 
sunkiai: tokioj vietovėj žingsnio nepaspartinsi. Vietomis teko bristi 
per pelkes iki juosmens vandeny. Sykį Angė Ninderera pataikė 
koja į liūną ir sušuko pajutusi, kad purvas ją siurbia gilyn ir pa- 
stangos ištrūkti bevaisės. Brolis Fernandas ir Choelis Gonsalesas 
pastvėrė šautuvą už vieno galo, moteriškė abiem rankomis griebė 
už kito ir išsikapstė ant kietos žemės, bet gelbėdamasi paleido iš 
rankų ryšulį. 

— Nebėra mano rankinės! — sukliko Angė matydama, kaip ji 
nesulaikomai grimzta į liūną. 

— Nesvarbu, panele, svarbiausia, kad pavyko jus ištraukti, — 
guodė ją brolis Fernandas. 

— Kaip tai nesvarbu? Juk tenai mano cigarai ir lūpdažis! 

Ketė atsiduso su palengvėjimu: dabar jai bent jau nebeteks 
užuosti puikiojo Angės tabako, kuris ją taip gundė. 

Priėję švarėlesnio vandens klaną visi kiek apsiplovė, tačiau 
batai taip ir liko pilni dumblo. Be to, žmones kankino nemalonus 
jausmas, jog yra stebimi iš tankmės. 

— Sakyčiau, kad mus kažkas šnipinėja, — nebeištvėrusi 
tarė Ketė. 

Keliautojai sustojo ratu, nusitvėrę menkus savo ginklus: Angės 
revolverį ir šautuvą, vieną mačetę ir porą peilių. 

— Apsaugok mus, Viešpatie, — sumurmėjo brolis Fernandas 
maldelę, vis dažniau ištrūkstančią jam iš lūpų. 

Po valandėlės iš tankumyno atsargiai kyštelėjo galvas keli ma- 
žaūgiai žmonės, visai kaip vaikai; aukščiausiojo ūgis nesiekė nė 

pusantro metro. Jų oda buvo gelsvai ruda, kojos trumpos, rankos 
ir liemuo ilgi, akys toli viena nuo kitos, nosis priplota, plaukai 
styrojo kuokštais. 

— Čia tikriausiai garsieji girios pigmėjai, — tarė Angė ir pa- 
sveikino juos rankos mostu. 

Jų kūnus dengė tik strėnjuostės; vienas vilkėjo dar ir apdris- 
kusius marškinėlius, nukarusius žemiau kelių. Vyrai turėjo ietis, 
bet jomis negrūmojo, tik ramstėsi eidami. Dviese ant pečių nešėsi 
lazdą, apvyniotą tinklu. Nadija iškart pastebėjo, kad jis visai toks 
pat kaip tas, į kurį buvo įsipainiojusi gorila toli nuo čia, ten, kur 
nutūpė lėktuvas. Į Angės pasveikinimą pigmėjai atsakė draugiška 
šypsena ir keliais prancūziškais žodžiais, o paskui toliau šnekučia- 
vosi sava kalba, kurios nė vienas atvykėlis nesuprato. 

— Ar galėtumėt nuvesti mus į Ngubę? — pertraukė jų pokalbį 
brolis Fernandas. 

— Ngoube? Non... non!.. — purtė galvas pigmėjai. 

— Mums reikia į Ngubę, — pakartojo misionierius. 

Geriausiai sekėsi susikalbėti su tuo, kuris vilkėjo marškinė- 
liais, mat jis ne tik mažumėlę šnekėjo prancūziškai, bet mokėjo 
ir keletą angliškų žodžių. Jis pasisakė ir vardą: Bejė Doku. Kitas 
parodė jį pirštu ir pasakė, kad šis esąs jų genties fuma — geriau- 
sias medžiotojas. Bejė Doku jį nutildė draugiškai bakstelėdamas 
alkūne, bet iš veido buvo matyti, jog didžiuojasi tuo titulu. Kiti 
ėmė kvatoti ir visa gerkle šaipytis iš jo: matyt, pigmėjai itin ne- 
palankiai vertino bet kokį tuštybės ženklą. Bejė Doku tik išraudo 
ir panarino galvą. Vargais negalais jis išaiškino Ketei, kad jiems 
nederėtų artintis prie kaimo, nes tai labai pavojinga vieta; tegu 
jie kuo greičiau suka atgal. 

— Kosongas, Mbembelė, Sombė, kareiviai... — kartojo jis baimės 
iškreiptu veidu. 

Atvykėliams pareiškus, kad jie būtinai turi pasiekti Ngubę ir 
kad luotai atplauks jų paimti ne anksčiau kaip po keturių dienų, 


Pigmėjai" «„ '/9 


Bejė Doku ilgai tarėsi su draugais ir galiausiai pasisiūlė nuves- 
ti baltaodžius slaptu taku per girią atgal į tą vietą, kur likęs jų 
lėktuvas. 

— Jie ir bus paspendę tuos spąstus, į kuriuos buvo įkliuvusi 
gorila, — spėjo Nadija, žiūrėdama į dviejų pigmėjų nešulį. 

— Atrodo, kad jiems nepatinka mūsų noras eiti į Ngubę, — svars- 
tė Aleksandras. 

— Aš esu girdėjusi, kad tai vieninteliai žmonės, gebantys iš- 
gyventi pelkėtose džiunglėse, — kalbėjo Angė. — Jiems instinktas 
padeda orientuotis girioje. Gal eikim su jais, kol dar ne vėlu. 

— Dabar mes jau čia ir einam į Ngubės kaimą. Argi ne taip 
esam sutarę? — priminė Ketė. 

— Į Ngubę, — pritarė jai brolis Fernandas. 

Pigmėjai iškalbingais gestais reiškė nusistebėjimą tokia keista 
užgaida, bet pagaliau sutiko vesti svetimšalius. Palikę tinklą po 
medžiu, jie be ilgų kalbų čiupo keliauninkų ryšulius ir kuprines, 
susikėlė juos ant kupros ir nužingsniavo tarp paparčių taip grei- 
tai, kad vos galėjai spėti su jais. Tai buvo labai stiprūs ir miklūs 
žmonės; kiekvienas nešėsi per trisdešimt kilogramų krovinio, 
bet neatrodė, kad tai juos vargintų — jų rankų ir kojų raumenys 
buvo tarsi geležiniai. Ekspedicijos dalyviai dejavo, kad nuovar- 
gis ir kaitra baigia išsekinti jų jėgas, o pigmėjai risnojo trumpais 
žingsneliais lyg niekur nieko, nesiliaudami plepėję. 


nr 


Bejė Doku papasakojo svetimšaliams apie tris jau minėtus vei- 
kėjus: karalių Kosongą, komendantą Mbembelę ir Sombę, kuris 
esąs baisus raganius. 

Karalius Kosongas niekada neliečiąs kojomis žemės, nes jei 
tik paliestų, žemė sudrebėtų. Jo veidas visada esąs uždengtas, kad 

niekas nepamatytų jo akių, mat jos esančios tokios galingos, kad 
karalius pajėgiąs vienu žvilgsniu nužudyti žmogų iš tolo. Kosongas 
niekam netariąs nė žodžio, nes jo balsas — kaip griaustinis: žmo- 
nės nuo jo apkurstų, o žvėrys persigąstų. Karalius kalbąs tik per 
Karaliaus Liežuvį — vieną iš savo tarnų, įpratintų ištverti valdovo 
balso galią; tas žmogus, be to, privaląs ragauti jo valgį, kad kas 
nenunuodytų arba juodosios magijos priemonėmis nepakenktų 
per maistą. Medžiotojas įspėjo svetimšalius, kad jų galva visuomet 
būtų žemiau negu karaliaus. Privalu prieš jį pulti kniūbsčiam ir 
šliaužte šliaužti. 

Pigmėjas su marškinėliais, kalbėdamas apie Mbembelę, su- 
vaidino, tarsi laikytų rankose nematomą ginklą ir šaudytų iš jo, 
paskui pats parpuolė žemėn kaip užmuštas; purtė ietį virš galvos ir 
švaistėsi rankomis, lyg kapotų plaštakas ir pėdas mačete ar kirviu. 
Jo judesiai buvo iškalbingesni už žodžius. Dar jis pridūrė, kad 
niekada nesą galima komendantui prieštarauti; tačiau buvo matyti, 
kad labiau už visus jis bijo Sombės. Vien išgirdę raganiaus vardą, 
pigmėjai drebėjo iš baimės. 

Tako nebuvo matyti, bet mažaūgiai vedliai buvo daug sykių 
juo ėję ir net nebandė ieškoti paženklintųjų medžių. Netrukus jie 
išėjo į miško aikštelę, kurioj stovėjo dar keletas vudu manekenų, 
panašių į anksčiau matytuosius, tik šie buvo rūdžių spalvos. Priėję 
arčiau, keliautojai įsitikino, jog tai ne rūdys, o sukrešėjęs kraujas. 
Aplinkui pūpsojo krūvos šiukšlių, mėtėsi žvėrių gaišenos, apipuvę 
vaisiai, manijokų gabalai, kalebasai su visokiais skysčiais, ko gero, 
palmių vynu ar kitokiais svaigalais. Dvokė neapsakomai. Brolis 
Fernandas persižegnojo; Ketė turėjo priminti siaubo apimtam 
Choeliui Gonsalesui, kad jis atvyko čionai fotografuoti. 

— Tikėkimės, jog tai ne žmonių kraujas, o aukojamų gyvu- 
lių, — sumurmėjo fotografas. 

— Protėvių kaimas, — tarė Bejė Doku, parodė siaurą takelį, 
vedantį nuo manekeno gilyn į girią, ir paaiškino, kad į Ngubę 

teks eiti aplinkiniu keliu, nes nevalia esą žengti į protėvių valdas, 
kur šlaistosi mirusiųjų sielos. Tai pagrindinė saugumo taisyklė: 
tik mulkis arba nakviša drįstų kišti nosį į tas vietas. 

— Kieno tie protėviai? — pasmalsavo Nadija. 

Bejė Doku ne išsyk suprato klausimą; laimei, jam pagelbėjo 
brolis Fernandas. 

— Mūsų, — paaiškino jis, mostelėjo saviškių link ir ženklais 
parodė, kad anie tokie pat žemaūgiai. 

— Ar Kosongas ir Mbembelė taip pat nekelia kojos į pigmėjų 
vėlių kaimą? — vis neatlyžo Nadija. 

— Niekas tenai nevaikšto. Jei vėles trikdysi, jos keršys. Įeis į 
gyvųjų kūną, pajungs jų valią, sukels ligų ir kančių, net prišauks 
mirtį, — atsakė Bejė Doku. 

Pigmėjai ragino svetimšalius pasiskubinti, nes naktį net ir 
žvėrių dvasios einančios medžioti. 

— O kaip sužinoti, ar čia žvėries dvasia, ar gyvas žvėris? — pa- 
siteiravo Nadija. 

— Šmėkla nekvepia tuo žvėrimi. Jei leopardas atsiduoda an- 
tilope arba gyvatė drambliu, vadinasi, tai šmėklos, — sužinojo 
mergaitė. 

— Reikia turėti gerą uoslę ir labai arti prieiti, kad atskirtum, — 
pasišaipė Aleksandras. 

Bejė Doku papasakojo, kad anksčiau pigmėjai naktimis žvėrių 
dvasių nebijoję, tik protėvių vėlių, nes juos saugojusi Ipemba 
Afua. Ketei parūpo, ar tai kokia nors dievybė, bet sužinojo, kad 
ne: tai šventas amuletas, priklausęs jo genčiai nuo neatmenamų 
laikų. Iš pigmėjo aiškinimo galėjai suprasti, kad tai žmogaus kaulas, 
kuriame esą neišsenkamų miltelių, gydančių daug negalavimų. 
Tais milteliais gydydavosi net kelios kartos ir jų vis nepristigda- 
vę. Kada tik, būdavo, atveri tą kaulą, jis visada pilnas magiškojo 
vaisto. Ipemba Afua buvusi kaip ir jo gentainių dvasia, lemianti 


jų sveikatą, jėgą ir sėkmingą medžioklę. 

— O kur ji dabar? — paklausė Aleksandras. 

Pigmėjai su ašaromis akyse nusiskundė, kad Ipemba Afua 
buvusi Mbembelės pagrobta, o dabar ją turįs Kosongas. Kol amu- 
letas yra karaliaus rankose, tol jie nebeturintys sielos ir esantys 


priklausomi nuo jo valios. 

Keliautojai atėjo į Ngubę sulig paskutiniais saulės spinduliais, jos 
gyventojams jau bekuriant deglus ir laužus kaimui apšviesti. Palei 
kelią driekėsi skurdūs manijokų, kavos ir bananų laukai, stūksojo 
aukštos medinės tvoros — ko gero, gyvulių aptvarai — ir visa eilė 
belangių lūšnų pakrypusiomis sienomis ir sukiužusiais stogais. 
Keletas ilgaragių karvių rupšnojo žolę, po kojom nuolat painiojosi 
apipešiotos vištos, išbadėję šunys ir laukinės beždžionės. Pagaliau 
priekyje atsivėrė platoka gatvė ar aikštė, kurią supo padoriau at- 
rodantys būstai, molinės trobos su aprūdijusios cinkuotos skardos 
arba šiaudų stogais. 

Atvykus svetimšaliams bemat suklego visas kaimas, žmonės 
sulėkė pažiūrėti, kas atsitiko. Iš pažiūros atrodė, jog tai bantai, kaip 
ir tie irkluotojai, kurie plukdė baltaodžius iki santakos. Aikštės 
pakraščiais grūdosi skarmaluotos moterys ir pliki vaikai. Per jų 
minią skynėsi kelią keturi vyrai, aukštesni už kitus kaimiečius ir 
aiškiai kito gymio; jie dėvėjo apdriskusias uniformines kelnes, 
laikė rankose senovinius šautuvus ir juosėjo šovinių diržais. Vie- 
nas iš jų buvo su atogrąžų šalmu, papuoštu plunksnomis, vilkėjo 
marškinėliais ir avėjo plastiko basutėmis, o kiti trys — pusnuogiai 
ir basi. Tų vyrų pranašumą rodė leopardo kailio juostelės, juo- 
siančios žastą arba galvą, ir ritualiniai randai ant rankų ir skruos- 
tų —taškais nužymėtos linijos, lyg po oda slypėtų akmenukai arba 
karoliukai. 

Pigmėjai, pamatę kareivius, labai pasikeitė: jų pasitikėjimo 
savim ir džiugaus draugiškumo nebeliko nė padujų. Jie nusviedė 
nešulius žemėn, nudelbė galvas ir nuspūdino kaip primušti šuny- 
čiai. Vien tik Bejė Doku išdrįso bent rankos mostu atsisveikinti 
su svetimšaliais. 

Kareiviai nutaikė ginklus į atvykėlius ir kažką piktai susakė 
prancūziškai. 

— Labą vakarą, — pasveikino juos angliškai Ketė, stovinti prie- 
kyje, mat nieko kito nesumetė. 

Kareiviai nesiteikė paspausti jai rankos, apsupo visą būrelį ir 
šautuvų vamzdžiais nuginė prie vienos trobos — tai bent reginys 
smalsiems žiūrovams! 

— Kosongas, Mbembelė, Sombė... — šaukė Ketė. 

Vyrai, išgirdę tuos vardus, sutriko ir sava šnekta pasitarę liepė 
atvykėliams laukti, o vieną iš saviškių pasiuntė gauti nurodymų. 
Be galo prailgo tas laukimas. 

Aleksandras pastebėjo, kad kai kuriems vietiniams trūks- 
ta plaštakos arba ausų. Atkreipė jis dėmesį ir į vaikus, iš tolo 
žiūrinčius, kas čia dedasi: daugelio veidai buvo siaubingų opų 
subjauroti. Brolis Fernandas jam paaiškino, kad tas opas sukelia 
musių platinamas virusas; tokių ligonių jis prisižiūrėjęs Ruandos 
pabėgėlių stovyklose. 

— Jiems išgydyti pakaktų muilo ir vandens, bet čia, matyt, nėra 
nei vieno, nei kito, — tarė jis. 

— Argi nesat sakęs, kad misionieriai čia įkūrė dispanserį? — pri- 
siminė Aleksandras. 

— Šios opos — labai blogas ženklas, vaike; vadinasi, mano brolių 
čia nebėra, nes jie tuos ligoniukus jau būtų pagydę, —susirūpinęs 
atsakė misionierius. 

Tik prieš vidurnaktį pagaliau sugrįžo pasiuntinys ir perdavė 


įsakymą nuvesti atvykėlius prie Žodžių medžio, kur sprendžiami 


84 « IsABEL ALLENDE 


valstybės reikalai. Svetimšaliams liepta susirinkti daiktus ir eiti 


iš paskos. 

Minia prasiskyrė, kad praleistų svetimšalius per aikštę, dalijančią 
kaimą pusiau. Jos centre augo didingas medis, šakomis tartum 
skėčiu dengiantis nemenką plotą. Medžio kamienas buvo kokių 
trijų metrų skersmens, o storos orinės šaknys tarsi ilgi čiuptuvai 
leidosi iš viršaus ir smigo į dirvą. Čia jau laukė pats Kosongas. 

Karalius sėdėjo paauksuotame mediniame soste lenktomis 
kojelėmis, apmuštame raudonu aksomu. Tasai krėslas, tartum 
atklydęs iš Prancūzijos karaliaus rūmų, stovėjo ant pakylos. Abi- 
pus jo puikavosi statmenai įtaisytos dramblio iltys, ant grindų 
klojėjo leopardų kailiai. Iš trijų pusių sostą supo medinės statulos 
nuožmiais veidais ir burtų lėlės. Trys muzikantai mėlynais kariš- 
kais mundurais, tačiau basi ir be kelnių, beldė lazdomis. Visa ta 
teatrališka scena, apšviesta rūkstančiais deglais ir laužais, atrodė 
nejaukiai. 

Kosongas buvo pasipuošęs mantija, gausiai apkabinėta kriauklė- 
mis, plunksnomis ir kitais neįprastais daiktais, kaip antai skardiniais 
butelių kamščiais, filmų kasetėmis ir šoviniais. Vien tas apdaras 
svėrė gal keturias dešimtis kilogramų, o kur dar įspūdinga metro 
aukščio kepurė su keturiais auksiniais ragais, simbolizuojančiais 
galią ir narsą. Po kaklu tviskėjo liūto ilčių vėriniai ir keletas amu- 
letų, o liemenį juosė smauglio oda. Karaliaus veidą slėpė stiklo 
ir aukso karoliukų šydas. Skeptrą atstojo gryno aukso lazda su 
beždžionės galvos iškamša vietoj bumbulo. Prie tos lazdos buvo 
prikabintas kaulas, papuoštas dailiais raižiniais; iš jo didumo ir pa- 


vidalo atrodė, jog tai žmogaus blauzdikaulis. Atvykėliai spėjo, kad 

gal tai ir yra Ipemba Afua — pigmėjų minėtasis amuletas. Karaliaus 
pirštai buvo apmaustyti storais auksiniais žiedais, imituojančiais 
gyvūnus, o dilbius iki pat alkūnių dengė masyvios to paties metalo 
apyrankės. Valdovas atrodė ne mažiau įspūdingai negu Anglijos 
karalius per karūnavimo iškilmes, tik puošyba kitokio stiliaus. 

Pusračiu apie sostą stovėjo karaliaus sargybiniai ir padėjėjai. Iš 
pažiūros jie buvo bantai, kaip ir visi kaimo gyventojai; skyrėsi tik 
karalius — jis, kaip ir kareiviai, buvo augalotesnis, matyt, kito gy- 
mio. Kol jis sėdi, nepasakytum, koks iš tiesų jo ūgis: lyg ir didžiulis, 
bet gal tik ta mantija ir kepurė daro tokį įspūdį. O komendanto 
Moriso Mbembelės ir burtininko Sombės nesimatė niekur. 

Karaliaus svitoje nebuvo nei moterų, nei pigmėjų, bet už 
rūmininkų vyrų stovėjo gal dvi dešimtys jaunesnių moterų; jos 
skyrėsi nuo kitų Ngubės gyventojų tuo, kad buvo apsisiautusios 
spalvingais audeklais ir švytėjo sunkiais auksiniais papuošalais. 
Mirguliuojančioje deglų šviesoje geltonasis metalas ryškiai 
spindėjo ant tamsios odos. Kai kurios laikė kūdikius ant rankų; 
šalimais žaidė būrelis didesnių vaikučių. Atrodė, kad ir jos, ir jų 
vaikai priklauso karaliaus šeimai, bet atvykėliams krito į akis tų 
moterų nuolankumas — visai kaip pigmėjų. Buvo matyti, kad jos 
nesididžiuoja savo padėtimi; jų veiduose švietė baimė. 

Brolis Fernandas papasakojo draugams, kad Afrikoje daugpa- 
tystė yra įprastas dalykas; dažnai žmonų ir vaikų gausa net rodo, 
kad žmogus turtingas, ir kelia jo prestižą. Ypač karalius: kuo dau- 
giau jis turi sūnų, tuo atseit labiau klesti jo šalis. Tuo atžvilgiu, 
kaip ir daugeliu kitų, vietos papročiai nepasidavė krikščionybės ir 
Vakarų kultūros įtakai. Misionierius spėjo, kad Kosongo žmonos 
pačios nepasirinko tokio likimo, bet buvo priverstos tuoktis. 

Keturi aukštieji kareiviai stumtelėjo svetimšalius — liepė pulti 
ant kelių prieš karalių. Ketė tik pabandė kilstelėti akis ir kaipmat 


gavo per galvą. Taip jie ir kiūtojo aikštės dulkėse, pažeminti ir 

įbauginti, kelias ilgas varginančias minutes, kol muzikantai liovėsi 
tarškinę lazdomis ir pasigirdo švelnus dzingsėjimas. Atvykėliai 
ryžosi pažvelgti aukštyn ir pamatė, kad keistasis monarchas skam- 
bina auksiniu varpeliu, kurį laiko rankoje. 

Varpeliui nutilus vienas patarėjas prisiartino prie karaliaus, 
o šis kažką pasakė jam į ausį. Patarėjas kreipėsi į svetimšalius 
prancūzų, anglų ir bantų kalbų mišiniu ir visų pirma paskelbė, 
kad Kosongas esąs Dievo išrinktasis, įpareigotas jo vardu valdyti 
kraštą. Atvykėliai vėl įsibedė nosim į dulkes nedrįsdami parodyti, 
kad abejoja tais žodžiais. Jie suprato, kad tai ir būsiąs Karaliaus 
Liežuvis, kurį minėjo Bejė Doku. Paskui tas tarpininkas pa- 
klausė, ko šie žmonės atvyko į jo didenybės Kosongo valdas. 
Grasinamas tonas aiškiai rodė, ką jis apie tai mano. Nė vienas 
neatsakė. Jo žodžius suprato tik Ketė ir brolis Fernandas, bet 
būdami priblokšti ir nežinodami protokolo vingrybių nerizikavo 
išsišokti: gal tai tik retorinis klausimas ir Kosongui visai nereikia 
jų atsakymo. 

Keletą sekundžių karalius laukė visiškoj tyloj, paskui vėl 
paskambino varpeliu. Žmonės tai suprato kaip įsakymą. Visas 
kaimas, išskyrus pigmėjus, apspito atvykėlius, garsiai šaukė ir 
grūmojo kumščiais. Kad ir keista, visas tas triukšmas buvo pa- 
našus veikiau ne į riaušes, o į prastų aktorių vaidinamą spektaklį; 
vietiniai užgauliojo svetimšalius be jokio įkarščio, kai kurie net 
paslapčia juokėsi. Ginkluoti kareiviai parėmė tą pasipiktinimo 
audrą netikėtais šūviais į orą, dėl to aikštėj kilo sąmyšis. Suaugę 
žmonės ir vaikai, beždžionės, šunys ir vištos spruko kuo toliausiai; 
po medžiu liko tik karalius, negausi jo palyda, įbaugintas haremas 
ir belaisviai, parblokšti ant žemės, prisidengę veidą rankomis ir 


įsitikinę, kad jiems išmušė paskutinė valanda. 

Netrukus sodžiuje vėl tapo ramu. Kai nutilo šūviai ir nuščiuvo 
riksmai, Karaliaus Liežuvis pakartojo klausimą. Šįsyk Ketė Kold 
oriai, kiek leido jos seni kaulai, pakilo stengdamasi vis dėlto likti 
žemiau už ambicingąjį valdovą, kaip buvo pataręs Bejė Doku, ir 
kreipėsi į tarpininką tvirtu balsu, bet taikingai. 

— Esam žurnalistai ir fotografai, — tarė ji ir mostelėjo į ben- 
drakelionius. 

Karalius kažką pašnibždėjo adjutantui, o šis jo žodžius pa- 
kartojo balsu: 

— Ar visi? 

— Ne, jūsų šviesybe, ši ponia atskraidino mus savo lėktuvu, 
o tas ponas su akiniais yra misionierius, — paaiškino Ketė, rody- 
dama į Angę ir brolį Fernandą. Ir pridūrė nelaukdama klausimo 
apie Aleksandrą ir Nadiją. — Atkeliavom iš labai toli pasimatyti 
su jūsų šviesiausiuoju valdovu, nes garsas apie jį peržengė jūsų 
šalies sienas ir pasklido po visą pasaulį. 

Kosongas, matyt, mokantis prancūzų kalbą daug geriau už 
Karaliaus Liežuvį, pažvelgė į reporterę labai susidomėjęs, bet ir 
nepasitikėdamas. 

— Ką nori pasakyti, senoji moterie? — paklausė jis per pa- 
dėjėją. 

— Užsienyje labai domimasi jumis, jūsų šviesybe. 

— Kodėl? — perdavė klausimą Karaliaus Liežuvis. 

— Jums pavyko įtvirtinti šiame krašte taiką, gerovę ir tvarką, 
jūsų šviesybe. Gavome žinių, kad esate narsus karys, išmintingas 
ir turtingas valdovas. Kalbama, kad jūs toks galingas kaip senovės 
karalius Saliamonas. 

Ketė vis kalbėjo ir kalbėjo painiodama žodžius, nes jau dvi- 


dešimt metų nebuvo šnekėjusi prancūziškai, ir mintis, mat ne 

per daug pasikliovė savo planu. Juk jau XXI amžius; tik prastuose 
filmuose dar pasitaiko barbariškų karaliukų, kuriuos galima įbau- 
ginti saulės užtemimu. Aišku, Kosongas šiek tiek atsilikęs nuo 
gyvenimo, bet anaiptol nėra kvailas: saulės užtemimo nepakaktų 
jam įtikinti. Vis dėlto jai dingtelėjo, kad jis, kaip ir dauguma kitų 
valdovų, tikriausiai neabejingas liaupsėms. Ketė nemėgo sakyti 
komplimentų, bet per ilgą gyvenimą įsitikino, kad žmogus gali 
patikėti keisčiausiais dalykais, jeigu tik jie glosto jo savimeilę. Visa 
jos viltis ir tebuvo, kad Kosongas praris tą primityvų jauką. 

Labai greit reporterės dvejonės išsisklaidė, nes meilikavimo 
taktika paveikė taip, kaip ir tikėtasi. Kosongas buvo įsitikinęs, kad 
iš tiesų yra Dievo pateptasis. Metų metais niekas nesikėsino į jo 
valdžią; nuo jo įgeidžio priklausė valdinių gyvenimas ir mirtis. 
Todėl jis ir nenustebo, kad būrelis žurnalistų atkeliavo iš kito 
žemyno prašyti jo interviu; keista, kad jie nesusiprato padaryti to 
iki šiol. Ir karalius nutarė priimti juos taip, kaip jie verti. 

Ketė Kold suko galvą, iš kur šitiek aukso, juoba kad kaimelis 
buvo vienas iš skurdžiausių, kuriuos jai teko matyti. Kokių dar 
lobių yra karaliaus rankose? Kokie Kosongo santykiai su komen- 
dantu Mbembele? Ko gero, juodu numatę sprukti ir mėgautis 
savo turtais kur nors patrauklesnėj vietoj už šį pelkių ir džiun- 
glių labirintą. O Ngubės gyventojai skursta, neturi nei ryšio su 
išoriniu pasauliu, nei elektros, nei tyro vandens, nei mokyklos, 


nei vaistų. 


SEPITINTAS SKYRIUS 


Kosongo belaisviai 


Viena ranka Kosongas skambino auksiniu varpeliu, o kita kvietė 
artyn kaimo gyventojus, kiūtančius lūšnose ir tarp medžių. Kitaip 
ėmė elgtis ir kareiviai: tiesė ranką svetimšaliams padėdami atsi- 
kelti nuo žemės ir atnešė jiems trikojų suolelių. Žmonės rinkosi 
nedrąsiai. 

— Šventė! Muzikos! Vaišių! — įsakė Kosongas Karaliaus Lie- 
žuviu ir pamojo įsibaiminusiems svetimšaliams, kad sėstųsi ant 
suolelių. 

Karaliaus veidas, paslėptas po karoliukų uždanga, atsigręžė į 
Angę. Pasijutusi apžiūrinėjama, moteriškė bandė slėptis už ben- 
drakelionių, bet kur tu paslėpsi tokį stambų stotą! 

— Jaučiu, kad jis į mane žiūri. Jo žvilgsnis nežudo, kaip mums 
buvo sakyta, bet plėšia nuo manęs drabužius, — pašnibždėjo 
ji Ketei. 

— Gal nori paimti tave į haremą, — pajuokavo senoji. 

— Tik per mano lavoną! 

Ketė pati sau pamanė, kad Angė grožiu galėtų varžytis su bet 
kuria Kosongo žmona, nors ir nebėra tokia jauna. Afrikoje mer- 
ginos išteka dar būdamos paauglės, tad lakūnė būtų jau laikoma 
brandaus amžiaus moterim; bet aukštas ir apkūnus jos liemuo, 
akinamai balti dantys ir žvilganti oda atrodė dar labai patraukliai. 


Reporterė išsitraukė iš kuprinės vieną iš taip branginamų degtinės 

butelių ir padėjo monarchui po kojomis, bet tai nepadarė jam 
įspūdžio. Kosongas atsainiai leido sargybiniams išragauti tą menką 
dovanėlę, ir kareiviai paleido butelį per rankas. Paskui karalius 
išsitraukė iš mantijos klosčių dėžutę cigarečių ir liepė kareiviams 
išdalyti jas po vieną kaimiečiams. Moterims rūkalų neteko, mat 
jos buvo laikomos prastesniais padarais už vyrus. Negavo ciga- 
rečių ir atvykėliai; dėl to ypač sielojosi Angė, jau kenčianti dėl 
nikotininės abstinencijos. 

Karaliaus žmonoms nebuvo skiriama daugiau dėmesio negu 
eilinėms Ngubės gyventojoms. Jas prižiūrėti buvo pavesta rūs- 
čiam seniui ir tam reikalui įduotas plonas bambuko stiebas; juo 
senis nedvejodamas šmaukščiojo per blauzdas, vos tik kas ne taip. 
Matyt, viešai plakti karalienes čia įprasta. 

Brolis Fernandas išdrįso pasiteirauti apie dingusius misio- 
nierius, bet Karaliaus Liežuvis pareiškė, kad jokių misionierių 
Ngubėje nėra buvę. Ir pridūrė, jog jau daug metų kaime nesi- 
lankė svetimšaliai, išskyrus vieną antropologą, kuris buvo atvykęs 
pigmėjų galvų matuoti, bet po poros dienų išsinešdino, neištvėręs 
čionykščio klimato ir uodų. 

— Tikriausiai Liudvikas Leblanas, ne kitaip, — atsiduso Ketė. 

Ji prisiminė, kad Leblanas, jos didžiausias priešas ir kompa- 
nionas Deimantų fonde, buvo jai davęs pasiskaityti savo straipsnį 
apie pusiaujo girių pigmėjus, išspausdintą viename moksliniame 
žurnale. Pasak Leblano, pigmėjų bendruomenėje laisvės ir lygy- 
bės daugiau nei bet kur kitur. Vyrai ir moterys gyvenantys labai 
draugiškai, sutuoktiniai drauge medžiojantys ir abu vienodai glo- 
bojantys vaikus. Ten nesą jokios hierarchijos, vieninteliai garbės 
titulai — „vadas“, „žiniuonis“ ir „geriausias medžiotojas“, bet jie 
neteikiantys nei valdžios, nei privilegijų, tik užkraunantys parei- 
gų. Vienodas teises turintys vyrai ir moterys, seniai ir jaunuoliai; 
vaikai neprivalantys paklusti tėvams. Nesą prievartos tarp tos 


pačios genties narių. Pigmėjai gyvenantys didelėmis šeimynomis, 

nė vienas neturįs daugiau turto už kitą, pasigaminantys tik tiek, 
kiek reikia tai dienai. Nesą paskatų kaupti turtą, nes vos tik kas 
nors ką įsigyja, jo šeima turinti teisę tai pasiimti. Visa nuosavybė 
bendra. Tai esantys be galo nepriklausomi žmonės, niekada nepa- 
sidavę kolonizatoriams europiečiams, bet nesenais laikais daugelį 
iš jų pavergę bantai. 

Ketė niekada tikrai nežinojo, kiek tiesos yra Leblano mokslo 
veikaluose, bet nuojauta jai sakė, kad rašydamas apie pigmėjus 
Leblanas, ko gero, nemelavo. Pirmą kartą Ketė jo pasigedo. 
Diskusijos su Leblanu buvo jos gyvenimo druska, skatino ją pa- 
sitempti; ji nemėgo ilgai būti toli nuo jo, nes galėjo ištižti jos 
charakteris. Nieko taip nebijojo senoji reporterė, kaip pavirsti 
taikinga senute. 

Brolis Fernandas buvo įsitikinęs, kad Karaliaus Liežuvis me- 
luoja apie dingusius misionierius, ir liovėsi jį kamantinėjęs tik 
tada, kai Angė ir Ketė paragino jį laikytis protokolo. Ši tema ne- 
abejotinai buvo karaliui nemaloni. Kosongas buvo kaip uždelsto 
veikimo bomba, galinti bet kada sprogti, o jų padėtis labai opi. 


—“ 


Svečių garbei buvo surengtos vaišės: patiekta kalebasų su palmių 
vynu, lapų, panašių į špinatus, ir manijokų pudingo, be to, visa 
pintinė stambių žiurkių, keptų ant laužo ir apšlakstytų oranžiniu 
aliejumi, spaustu iš palmių sėklų. Aleksas tik užsimerkė, ilgesingai 
vaizduodamasis sardinių konservus, gulinčius jo kuprinėje, bet 
Ketė bakstelėjimu į kulkšnį grąžino anūką į tikrovę. Nebūtų iš- 
mintinga paniekinti karališkąją vakarienę. 

— Juk tai žiurkės, Kete! — šaukė jis, stengdamasis nesusi- 
vemti. 


— Nebūk toks ėkštus. Labai panašu į vištieną, — ramino jinai. 


09 e. ISABEL ALLENDE 


— Tą patį esi sakiusi apie Amazonijos gyvates, bet tai buvo 
netiesa, — priminė jai anūkas. 

Palmių vynas pasirodė besąs siaubingas lakalas, saldus ir svai- 
gus; draugai iš mandagumo jo paragavo, bet nuryti neįstengė. O 
kareiviai ir kiti kaimiečiai gėrė jį dideliais gurkšniais, kol nebeliko 
nė vieno blaivaus. Sargybiniai tarsi ir pamiršo belaisvius, bet šiems 
nebuvo kur bėgti: aplinkui tik džiunglės, dvokiančios pelkės ir 
pavojingi žvėrys. Keptos žiurkės ir lapinės daržovės buvo daug 
skanesnės, negu galėjai spręsti iš jų išvaizdos, tik manijokų pu- 
dingas — lyg balta duona, pamirkyta pamuilėse, tačiau atvykėliai 
buvo alkani ir kimšo valgį nesimaivydami. Nadija pasitenkino 
karčiais špinatais, o Aleksandras pasimėgaudamas čiulpė žiurkės 
šlaunelę, kuria išsyk taip bjaurėjosi. Teisybę sakė močiutė: skonis 
kaip vištienos, tikriau sakant — kaip rūkyto viščiuko. 

Staiga Kosongas vėl paskambino auksiniu varpeliu. 

— Tegul pasirodo mano pigmėjai! — šūktelėjo kareiviams Ka- 
raliaus Liežuvis, o svečiams pridūrė: — Aš turiu daug pigmėjų, tai 
mano vergai. Jie ne žmonės, gyvena girioj kaip beždžionės. 

Į aikštę buvo priboginta įvairaus didumo būgnų, net ir didžiu- 
lių, kuriuos reikėjo nešti dviese; pritiko čia ir kalebasai, aptraukti 
oda, ir aprūdiję benzino bidonai. Kareivių paliepimu būrelis pig- 
mėjų, tų pačių, kurie atvedė svetimšalius į Ngubę ir stoviniavo 
nuošaliai, buvo nuginti prie instrumentų. Žmogeliai sustojo į 
vietas panarinę galvas, tylomis, nedrįsdami nepaklusti. 

— Jie turi griežti ir šokti, kad jų protėviai įvarytų dramblį į jų 
paspęstus tinklus. Ryt jie trauks į medžioklę ir tenegrįžta tuščio- 
mis, — paaiškino Kosongas per Karaliaus Liežuvį. 

Bejė Doku trenkė keletą bandomųjų smūgių, tarsi duodamas 
toną ir norėdamas visus išjudinti, o tada jau ėmė bumbsėti ir kiti. 
Persimainė jų veidas, jie patys tapo lyg kitais žmonėmis: akys tik 


dega, išvien su rankomis juda visas kūnas, o būgnai dunda vis 

garsiau ir vis tankėja ritmas. Atrodė, kad jie nepajėgia atsispirti 
savo pačių kuriamos muzikos vilionėms. Giedotojų balsai pakilo 
iki pat viršūnių, rangėsi ore tartum gyvatės ir ūmai nuščiuvo 
leisdami pasireikšti kitiems. Būgnai sakytum atgijo, čia varžėsi 
vieni su kitais, čia skambėjo išvien; jų balsas bangavo ir naktį 
vertė diena. Aleksandras pamanė, kad nė pustuzinis mušamųjų 
orkestrų su garso aparatūra jiems neprilygtų. Savo neįmantriais 
instrumentais pigmėjai mėgdžiojo gamtos garsus — čia švelnius 
kaip vandens čiurlenimas pro akmenis arba gazelės šuoliai, čia 
sunkius kaip dramblio žinginė, griaustinis ar buivolų bandos trypi- 
mas; galėjai čia išgirsti ir meilės raudą, karo šūkį arba skausmingą 
dejonę. Muzika darėsi vis garsesnė ir greitesnė, o pasiekusi viršūnę 
vėl silpo, kol virto vos girdimu atodūsiu. Taip ir ėjo viskas ratu, 
bet kaskart vis kitaip; kiekvienas ciklas buvo didingas, grakštus 
ir jausmingas — nebent geriausi džiazo muzikantai būtų galėję 
prilygti šiems afrikiečiams. 

Kitas Kosongo ženklas buvo skirtas moterims, kurių iki tol 
svetimšaliai dar nebuvo matę, mat jos slėpėsi galvijų aptvaruose 
kaimo pradžioje. Tai buvo pigmėjės, visos kaip viena jaunos, 
vilkinčios tik plaušiniais sijonėliais. Jos ėjo vilkdamos kojas, kaip 
varu varomos, nors sargybiniai ragino jas riksmais ir grasinimais. 
Muzikantai, jas pamatę, suakmenėjo it žaibo trenkti; būgnai staiga 
nutilo, ir tik jų aidas dar kurį laiką gaudė girioje. 

Sargybiniai iškėlė lazdas; moterys tik susigūžė ir apsikabino, lyg 
ruoštųsi gintis. Umai vėl visa jėga suskambo instrumentai. Prieš 
svečių akis užsimezgė bežodis dialogas tarp moterų ir muzikan- 
tų. Vyrai stengėsi būgnų dundesiu išreikšti visą žmogaus jausmų 
įvairovę, nuo pykčio ir skausmo ligi meilės ir ilgesio; tuo tarpu 
moterys šoko ratu, plaikstėsi jų sijonėliai, rankos kilo į orą, basos 
kojos trypė žemę — šokėjos ir judesiais, ir giesmėmis atsiliepė į 
nerimastingą draugų šauksmą. Sunku buvo žiūrėti tą primityvų 
spektaklį, kupiną įtampos ir skausmo. 

Nadija užsidengė veidą rankomis; Aleksandras ją stipriai ap- 
kabino ir laikė — bijojo, kad jo draugė, ko gero, išbėgs į aikštės 
vidurį ir bandys nutraukti tą žeminantį šokį. Prie jų priėjo Ketė ir 
perspėjo šiukštu nepadaryti jokio klaidingo judesio, nes gali blogai 
baigtis. Kad jos būgštavimai ne be pagrindo, buvo aišku vien pa- 
žvelgus į Kosongą. Karalius įsiaudrino kaip reikiant: purtėsi būgnų 
ritmu kaip elektros srovės krečiamas, nors vis dar sėdėjo rokoko 
stiliaus krėsle, kuris jam atstojo sostą. Dzingsėjo jo mantijos ir 
kepurės papuošalai, kojos mušė į taktą, skeryčiojosi auksinėmis 
apyrankėmis apmaustytos rankos. Kai kurie karaliaus dvariškiai 
ir net įkaušę kareiviai neištvėrę taip pat leidosi šokti, jais pasekė 
ir kiti kaimo gyventojai. Netrukus jau visi kaip piktųjų dvasių 
apsėsti straksėjo ir kraipėsi. 


a A 


Kolektyvinė beprotybė baigėsi taip pat staigiai, kaip buvo pra- 
sidėjusi. Po signalo, kurį tik jie patys ir suvokė, muzikantai 
liovėsi dundinę būgnus ir nutrūko jų draugių šokis. Moterys 
būreliais grįžo į savo aptvarus. Būgnams nutilus Kosongas 
akimirksniu sustingo, tą patį padarė ir kaimo gyventojai. Vien 
tik prakaitas, varvantis per plikas rankas, bepriminė karaliaus 
šokį sėdint soste. Tik tada svetimšaliai pastebėjo, kad jo dilbius 
puošia tokie pat ritualiniai randai kaip ir tų keturių kareivių, 
o Žastai taip pat apjuosti leopardo kailio juostelėmis. Karaliaus 
dvariškiai skubiai pataisė sunkiąją mantiją ant valdovo pečių ir 
persikreipusią kepurę. 

Karaliaus Liežuvis perspėjo svetimšalius, kad jeigu jie tuoj pat 
nepasišalins, tai patirs, ką reiškia Ezendžis — mirusiųjų šokis, at- 
liekamas per laidotuves ir egzekucijas. Ezendžis — tai ir didžioji 
dvasia. Atvykėlių neviliojo tokia galimybė, kaip buvo tikėtasi, 

bet jiems dar nesiryžus ko nors paklausti tas pats šauklys kara- 
liaus vardu pranešė svečiams, kad jie būsią nuvesti į jiems skirtus 
„apartamentus“. 

Ketvertas vyrų pakėlė karaliaus sostą kartu su visa pakyla ir 
suskato nešti Kosongą į jo būstą; jo žmonos tipeno iš paskos, 
tempė abi dramblio iltis ir vedėsi vaikus. Nešikai, matyt, buvo 
jau gerokai įkaušę, nes sostas pavojingai siūbavo. 

Ketė ir jos draugai susirinko daiktus ir nužingsniavo paskui 
du bantus, kurie pasišviesdami deglais rodė kelią. Visą tą grupę 
lydėjo šautuvu ginkluotas kareivis su leopardo kailio raiščiu. 
Nuo palmių vyno ir siautulingo šokio palydovai atrodė gerokai 
įsilinksminę, juokavo, kvatojosi ir pliaukšėjo vienas kitam per 
šonus, bet atvykėliams nuo to nebuvo ramiau — akivaizdu, kad 
jie tapo belaisviais. 

Paaiškėjo, kad vadinamieji „apartamentai“ — ne kas kita, kaip 
stačiakampė troba molio sienomis ir šiaudų stogu, didėlesnė už 
kitas lūšnas; ji buvo kitame kaimo gale, prie pat džiunglių. Dvi 
skylės sienoje atstojo langus; įeiti į vidų reikėjo pro angą be durų. 
Deglų nešėjai apšvietė patalpą, ir svečiai, liksiantys čia nakvoti, 
pašiurpo išvydę tūkstančius tarakonų, skuodžiančių grindimis į 
pakampes. 

— Tai seniausi pasaulio gyviai, jie atsirado prieš tris šimtus 
milijonų metų, — tarė Aleksandras. 

— Dėl to jie netampa mielesni, — atšovė Angė. 

— Tarakonai nepavojingi, — pridūrė Aleksandras, nors pats ne- 
buvo tuo įsitikinęs. 

— O gyvačių ar bus? — paklausė Choelis Gonsalesas. 

— Smaugliai tamsoj nepuola, — pasišaipė Ketė. 

— Kas čia taip baisiai dvokia? — raukė nosį Aleksandras. 

— (Gal žiurkių šlapimas, o gal šikšnosparnių išmatos, — ra- 
miai paaiškino brolis Fernandas: su tuo jis jau buvo susidūręs 
Ruandoje. 

— Su tavim keliauti visada vienas malonumas, močiute, — nu- 
sijuokė Aleksandras. 

— Nevadink manęs močiute. Jei tau nepatinka interjeras, eik 
nakvoti į „Šeratoną“ 

— Mirštu, kaip noriu rūkyti! — dejavo Angė. 

— Dabar tau gera proga atsikratyti to bjauraus įpročio, — įgėlė 
jai Ketė, bet nelabai tvirtai, nes ir pati ilgėjosi senosios pypkės. 

Vienas iš bantų užžiebė deglus, pritaisytus prie sienų, o kareivis 
liepė iki ryto neišeiti laukan ir grėsmingai pamojavo šautuvu, kad 
niekam nebeliktų abejonių. 

Brolis Fernandas išdrįso pasiteirauti, ar čia kur nors yra išvietė, 
bet kareivis tik nusišiepė — klausimas jam pasirodė labai juokingas. 
Bet misionierius neatlyžo, tada sargybinis, netekęs kantrybės, par- 
bloškė jį ant žemės šautuvo buože. Ketė, pratusi prie pagarbesnio 
elgesio, ryžtingai įsikišo, atsistojo priešais peštuką ir nelaukdama, 
kol pati bus užpulta, įbruko jam į ranką konservuotų persikų 
skardinę. Žmogus paėmė kyšį ir išėjo, bet po poros minučių at- 
nešė plastikinį kibirą ir nieko netaręs padavė jį Ketei. Tai ir buvo 
visa šio viešbučio santechnika. 

— Ką reiškia tos leopardo kailio juostelės ir randai ant ran- 
kų? — svarstė Aleksandras. — Juos turėjo ir anie keturi kareiviai. 

— Gaila, kad negalim susisiekti su Leblanu:jis tikriausiai mums 
paaiškintų, — tarė Ketė. 

— Manau, kad tie vyrai priklauso Leopardo brolijai. Tai slapta 
draugija, gyvuojanti daugelyje Afrikos šalių, — kalbėjo Angė. — Į ją 
imami dar paaugliai ir ženklinami tokiais randais, kad visur vieni 
kitus atpažintų. Tai samdiniai, kurie kaunasi ir žudo už pinigus. 
Garsėja žiaurumu. Jie prisiekia visą gyvenimą vieni kitiems padėti 
ir Žudyti vieni kitų priešus. Neturi nei šeimos, nei jokių ryšių su 
visuomene, išskyrus Leopardo broliją. 

— Tai solidarumas dėl blogio. Kitaip sakant, kad ir ką padarytų 
vienas iš mūsiškių, bus pateisinta, net baisiausias nusikaltimas, — 

dėstė brolis Fernandas. — O juk yra ir solidarumas dėl gėrio, kai 
žmonės vienijasi tam, kad kurtų, augintų, gausintų, gintų silp- 
nuosius, gerintų gyvenimą. Solidarumas dėl blogio skatina karą, 
smurtą, nusikaltimus. 

— Ką gi, atsidūrėm labai gerose rankose... — nuovargio slegiama 
atsiduso Ketė. 

Visi pasirengė neramiai praleisti naktį saugomi dviejų bantų, 
kurie su mačetėmis rankose stovėjo už durų. Kareivis nuėjo sau. 
Vos keleiviai išsitiesė ant grindų pasidėję ryšulius vietoj pagalvių, 
sugrįžo tarakonai ir ėmė bėgioti per veidus. Ką darysi —teko pra- 
tintis nepaisyti jų kojyčių, lendančių į ausis, kutenančių vokus 
arba šniukštinėjančių drabužius. Angė ir Nadija apsigaubė ilgus 
plaukus skarelėmis, kad įkyrūs vabzdžiai nelįstų prie galvos. 

— Kur yra tarakonų, ten nėra gyvačių, — guodėsi Nadija. 

Ta mintis, šovusi jai į galvą, pasirodė labai pravarti: Choelis 
Gonsalesas, iki tol labai sudirgęs, nurimo kaip užburtas, džiaug- 


damasis, kad jį saugo jo draugai tarakonai. 


m 


Visiems sumigus Nadija ryžosi veikti. Jos draugai tiek išsikan- 
kinę, mąstė ji, kad miegos dar bent kelias valandas nepaisydami 
žiurkių, tarakonų ir grėsmingos Kosongo vyrų kaimynystės. O 
ji, labai susijaudinusi dėl pigmėjų parodyto spektaklio, patyrinės, 
kas dedasi tuose aptvaruose, į kuriuos suėjo moterys po šokio. 
Mergaitė apsiavė ir išsitraukė žibintuvėlį. Sargybiniai, sėdintys 
lauke su mačetėmis ant kelių, jai netrukdė: ne veltui ji trejus 
metus lavino gebėjimą tapti nematoma, kurio buvo pasimokiusi 
iš Amazonijos indėnų. „Miglos žmonės“ mokėjo išsidažę kūnus 
susilieti su aplinka ir tarsi dingti; tada jie tylomis judėdavo kaip 


šešėliai, be galo susikaupę, tačiau ta jų būsena negalėjo trukti ilgai. 

Tokia maskuotė ne sykį buvo padėjusi Nadijai išsisukti iš sunkios 
padėties, todėl ji dažnai treniravosi. Būdavo, įeina į klasę ir vėl iš- 
eina nepastebėta nei kitų mokinių, nei mokytojo; paskui nė vienas 
taip ir neprisimena, ar ji apskritai buvo mokykloj. Arba važinėjasi 
Niujorko metro traukiniais ir žmonės jos nepastebi; tyčia praeina 
per sprindį nuo kito keleivio, žiūri jam į akis ir nieko — jokios 
reakcijos. Kerė Kold, gyvendama su Nadija, nuolat tapdavo tų 
atkaklių treniruočių auka ir niekada nebūdavo įsitikinusi, ar tikrai 
čia buvo ta mergaitė, ar jai tik prisisapnavo. 

Mergina liepė Borobai tyliai tupėti troboje, nes pasiimti jos 
su savim negalinti, paskui keliskart giliai įkvėpė, kad visai dingtų 
baimė, ir susikaupė, kad taptų nematoma. Štai ji jau pasirengusi, 
kūnas juda bemaž kaip užhipnotizuotas. Nadija peržengė per 
miegančius draugus jų neliesdama ir nusėlino prie išėjimo. Lauke 
sargybiniai, apduję nuo palmių vyno ir nuobodulio, nutarė budėti 
pakaitomis: kol vienas atsirėmęs į sieną knarkia, kitas neramiu 
žvilgsniu skrodžia girios tamsą, lyg bijotų, kad iš ten štai išnirs 
džiunglių pabaisa. Kai Nadija žengė per slenkstį, vyriškis atsigręžė 
įją ir jųdviejų žvilgsniai akimirką susikirto. Sargybiniui pasirodė, 
lyg čia kažkieno esama. bet tas įspūdis čia pat išblėso ir vyras, 
neatsigindamas miego, nusižiovavo. Taip jis ir liko savo vietoj, iš 
paskutiniųjų stengdamasis neužmigti, paleidęs mačetę iš rankų, 
nematydamas, kaip tolsta liauna mergaitės figūrėlė. 

Tokios pat būsenos, tarsi bekūnė, perėjo Nadija visą kaimą, ir 
nė vienas iš nedaugelio sutiktųjų jos nepastebėjo. Prasmuko pro 
pat deglus, apšviečiančius karaliaus sodybą ir molinius jos pasta- 
tus. Pabudusi beždžionė nušoko nuo medžio tiesiai mergaitei po 
kojomis ir trumpam sugrąžino jai žmogaus pavidalą, bet Nadija 
vėl susikaupė ir žingsniavo toliau. Ji nejuto savo kūno svorio, tarsi 
plauktų oru. Pagaliau priėjo du stačiakampius aptvarus, kuriuos 
supo į žemę susmaigstyti rąstai, apraišioti lianomis ir odiniais dir- 
žais. Kiekvieno aptvaro viena pusė buvo dengta šiaudiniu stogu, 


Kosongo belaisviai « 99 


kita plytėjo po atviru dangum. Durys buvo užsklęstos sunkiu 
mediniu kaiščiu, atidaromu tik iš lauko. Niekas jų nesaugojo. 
Mergaitė apėjo aptvarus liesdama tvorą rankomis, bet žibintu- 
vėlio įjungti nesiryžo. Tvora buvo tvirta ir aukšta, bet ryžtingas 
žmogus būtų pajėgęs ją perlipti kabindamasis už rąstų gumbų ir 
virvių mazgų. Kodėl gi pigmėjų moterys nesprunka? Apsidairiusi 
ir įsitikinusi, kad arti nieko nėra, Nadija nutarė pakelti vienų 
durų skląstį. Būdama nematoma, ji galėjo tik labai atsargiai judėti 
pati, bet neturėjo kiek reikia jėgų durims atidaryti; teko grįžti į 


normalią būseną. 


“r 


Nakties oras buvo pilnas girios garsų: savais balsais klegėjo žvėrys 
ir paukščiai, vieni kitiems kažką šlamėjo medžiai, dūsavo žemė. 
Nadija suprato, kodėl žmonės neina naktį iš kaimo: juk jie lengvai 
galėjo tuos triukšmus priskirti antgamtinėms būtybėms. Tyliai 
atverti durų nepavyko — medis girgždėjo. Keletas šunų atbėgo 
lodami, bet Nadija užkalbino juos šuniškai ir kaipmat nuramino. 
Vienu tarpu lyg ir vaikas suvirko, bet tuoj ir vėl nutilo. Nadija 
vėl pakišo petį po skląsčiu, kuris pasirodė besąs sunkesnis, negu 
ji buvo maniusi. Pagaliau jai pavyko nustumti skląstį; mergaitė 
pravėrė masyvias duris ir įsmuko vidun. 

Jau apsipratusi su tamsa, ji apsižiūrėjo besanti lyg ir uždarame 
kieme. Nenutuokdama, su kuo gali susidurti, tylutėliai slinko 
po šiaudiniu stogu ir vis dairėsi, pro kur reikės sprukti, jei kiltų 
pavojus. Bet ar ne per didelė rizika eiti patamsy? Kiek padvejo- 
jusi, Nadija užžiebė šviesą. Prieš akis atsiskleidė toks netikėtas 
vaizdas, kad mergaitė net šūktelėjo ir vos neišmetė žibintuvėlio. 
Gal dvylika ar penkiolika smulkių figūrėlių stovėjo pastogės gi- 
lumoj, atsirėmusios į tvorą. Tai buvo ne vaikai, kaip ji iš pradžių 

pamanė, bet tos pačios moterys, kurios šoko Kosongui. Jos atrodė 
įsibaiminusios ne mažiau kaip įsibrovėlė, bet nė necyptelėjo, tik 
išsproginusios akis stebeilijosi į Nadiją. 

— Cit... —šnipštelėjo jinai ir prisidėjo pirštą prie lūpų. — Nieko 
pikto jums nedarysiu, aš jūsų draugė, — tarė ji iš pradžių gimtąja 
portugalų kalba, paskui tą patį visomis kitomis kalbomis, kurias 
tik mokėjo. 

Ne visus žodžius belaisvės suprato, bet Nadijos ketinimus 
numanė. Viena žengtelėjo į priekį, droviai slėpdama veidą, ir 
apgraibom ištiesė ranką. Nadija prisiartino ir ją palietė. Kita iš 
pradžių baimingai pasitraukė, bet paskui įsidrąsino, vogčiomis 
žvilgtelėjo į jaunąją svetimšalę ir nusišypsojo — matyt, atvykėlės 
akys ją nuramino. Nadija ištiesė jai ranką ir to paties sulaukė iš 
jos; jųdviejų pirštai susinėrė, ir tas kūnų sąlytis pasakė daugiau 
už žodžius. 

— Nadija, Nadija, — kartojo savo vardą mergaitė, baksnodama 
sau į krūtinę. 

— Džena, — prisistatė antroji. 

Netrukus ir kitos apspito Nadiją, smalsiai ją čiupinėjo, kuždėjo- 
si tarpusavy ir kikeno. Atradus galimybę bendrauti švelniais gestais 
ir mimika, viskas tapo paprasta. Pigmėjės paaiškino esančios atskir- 
tos nuo vyrų, nes jiems Kosongas liepęs medžioti dramblius — ne 
dėl mėsos, o dėl ilčių, kurias jis parduosiąs kontrabandininkams. 
Karalius turįs dar vieną vergų būrį, dirbantį deimantų kasyklose 
toliau į šiaurę. Iš to jis ir susikrovęs turtus. Medžiotojams atsi- 
lyginama cigaretėmis, trupučiu maisto ir leidimu trumpai pasi- 
matyti su šeima. Jei karaliui atnešama per mažai dramblio kaulo 
arba deimantų, imąsis darbo komendantas Mbembelė. Bausmių 
esama įvairių; švelniausia — mirtis, žiauriausia — atimti vaikus ir 
parduoti juos vergauti kontrabandininkams. Džena papasakojo, 


kad girioje belikę labai mažai dramblių ir pigmėjams tenka jų 

ieškoti kaskart vis toliau. Vyrų esą nedaug, o jos negalinčios 
jiems padėti, kaip buvę įprasta. Jei pristigs dramblių, nebežinia, 
kas laukia jų vaikų. 

Nadija nebuvo tikra, kad viską gerai suprato. Ji buvo maniu- 
si, jog vergovės jau senokai nebėra, bet iš moterų veidų matė 
klydusi. Vėliau Ketė jai patvirtino, kad kai kuriose šalyse vis dar 
yra vergų. Pigmėjai laikomi egzotiškais padarais ir pardavinėjami 
sekinančių darbų dirbti, o jei kuriam labai pasiseka — turtuoliams 
pasismaginti arba į cirką. 

Belaisvės pasakojo Ngubėje dirbančios sunkiausius darbus — 
auginančios daržoves, nešiojančios vandenį, skalbiančios ir net 
statančios trobeles. Vieno jos tetrokštančios — vėl būti kartu su 
šeimomis ir grįžti į girią, kur jų tauta laisva gyveno tūkstančius 
metų. Nadija rodė joms gestais, kad jos gali perlipti tvorą ir pa- 
bėgti, bet sužinojo, kad jų vaikai laikomi uždaryti kitam aptvare, 
kur juos prižiūri kelios senutės. Negi bėgsi be jų! 

— O kur jūsų vyrai? — paklausė Nadija. 

Džena ženklais paaiškino, kad jie gyvena miške ir jiems lei- 
džiama ateiti į kaimą tik nešiniems mėsa, odomis arba dramblio 


kaulu. Muzikantai, kurie grojo būgnais per Kosongo šventę, 


esantys jų Vyrai. 


AŠTUNTAS SKYRIUS 

Šventasis Amuletas 


Atsisveikinusi su pigmėjėmis ir pažadėjusi joms padėti, Nadija 
grįžo į savo trobelę taip pat. kaip buvo išėjusi, naudodamasi ge- 
bėjimu tapti nematoma. Priėjusi artyn išvydo, kad belikęs vienas 
sargybinis: antrasis kažkur dingęs, o tas, kuris tebėra, palmių vyno 
priveiktas pučia į akį kaip kūdikėlis. Juo geriau! Mergaitė tyliai 
nusėlino prie Aleksandro, pažadino, ranka užėmė jam burną ir 
keliais žodžiais papasakojo, ką patyrusi vergių aptvare. 

— Tai siaubinga, Jaguarai, turim ką nors daryti. 

— O ką? 

— Nežinau. Seniau pigmėjai gyveno girioje ir gerai sutarė 
su šio kaimo gyventojais. Tais laikais jie turėjo karalienę, vardu 
Nana Asantė. Ji buvo kilusi iš kitos genties ir atėjusi iš labai toli; 
žmonės laikė ją dievų pasiuntine. Tai buvo žiniuonė, mokanti 
gydyti vaistažolėmis ir išvaryti piktąją dvasią. Girdėjau, kad seniau 
girioje būta plačių kelių, kuriuos ištrypė šimtai dramblių, bet da- 
bar dramblių belikę visai mažai, o jų takai užžėlę. Pigmėjai tapo 
vergais, kai prarado magiškąjį amuletą, kurį minėjo Bejė Doku. 

— O ar žinai, kur jis dabar? 

— Tai tas pats raižytas kaulas, kurį matėm Kosongo rankoje 
kaip skeptrą, — paaiškino Nadija. 

Ilgokai jaunuoliai svarstė visokius planus, vieną už kitą rizikin- 


gesnius. Pagaliau sutarė pirmiausia nugvelbti amuletą ir grąžinti 

jį genčiai, kad ji atgautų galią ir pasitikėjimą savimi. Gal tada 
pigmėjai sugalvos, kaip išvaduoti savo moteris ir vaikus. 

— Kai jau turėsim amuletą, eisiu ieškoti Bejė Doku, — pasisiūlė 
Aleksandras. 

— Pražūsi! 

— Man padės mano totemas. Jaguaras niekada nepaklysta ir 
mato tamsoje, — atšovė Aleksandras. 

— Ir aš eisiu su tavim. 

— Tik be reikalo rizikuotum, Erele. Vienas aš galėsiu laisviau 
judėti. 

— Mums nevalia atsiskirti. Prisimeni, ką turguje sakė Ma Ban- 
gezė: jei išsiskirsim, mirsim. 

— Tr tu patikėjai? 

— Taip. Vizija, kurią regėjom, tai įspėjimas: mūsų visur tyko 
trigalvė pabaisa. 

— Trigalvių pabaisų nebūna, Erele. 

— Atsimeni, kaip sakydavo šamanas Valimajus: gal taip, o gal 
ir ne, — atsakė ji. 

— O kaip mes gausim tą amuletą? 

— Mudvi su Boroba tuo pasirūpinsim, — nė kiek neabejodama 
tarė Nadija, lyg tai būtų paprasčiausias dalykas. 

Beždžionėlė stebėtinai mokėjo vagiliauti; Niujorke dėl to 
nuolat kildavo rūpesčių. Nadijai vis tekdavo grąžinti savininkams 
žvėrelio nukniauktus daiktus, bet šįsyk tas blogas įprotis galėjo 
labai praversti. Boroba buvo maža, tyli ir labai miklių rankų. 
Sunkiausia buvo sužinoti, kur amuletas laikomas, ir apmulkinti 
jo sargybinius. Pigmėjė Džena buvo sakiusi Nadijai, kad jis esti 
karaliaus būste: tenai jį mačiusi, kai ateidavo pašluoti. Šiąnakt 
visi girti, apsauga prastesnė nei bet kada. Gatvėse teko matyti vos 
vieną kitą ginkluotą kareivį. ir tie patys buvo iš Leopardo bro- 
lijos. bet gal jų yra ir daugiau. Draugai nežinojo, kiek vyrų turi 
Mbembelė, bet kadangi komendantas nepasirodė vakarykštėje 

šventėje, tai, matyt, jis ne Ngubėje. Ir juodu nusprendė veikti 
nedelsdami. 

— Ketei visa tai nepatiks, Jaguarai. Prisimink, jog žadėjom jai 
nesivelti kur nereikia, — tarė Nadija. 

— Mes jau ir taip įsivėlėm kaip reikiant. Paliksiu jai žinutę, kur 
einame. Gal tu bijai? — paklausė vaikinas. 

— Man baisu eiti su tavim, bet dar baisiau likti čionai. 

— Apsiauk, Erele. Pasiimsim žibintuvėlį, atsargines baterijas 
ir bent jau vieną peilį. Girioje pilna gyvačių, tai reikia turėti ir 
priešnuodžių ampulę. Gal pasiskolinam Angės revolverį? — pa- 
siūlė Aleksandras. 

— Nejaugi ketini ką nors nušauti, Jaguarai? 

— Žinoma, ne! 

— Tada kam? 

— Gerai jau, Erele. Eisim neginkluoti, - nenorom sutiko 
Aleksandras. 

Draugai, vogčiomis pasirausę po bendrakelionių daiktus, pa- 
siėmė kas reikia. Ieškodamas priešnuodžio Angės vaistinėlėje, 
Aleksandras aptiko anestetiko žvėrims užmigdyti ir negalvodamas 
įsimetė kišenėn. 

— Kam tau jo reikia? — nustebo Nadija. 

— Kas žino, gal kam ir pravers, — atsakė Aleksandras. 

Nadija išėjo laukan pirma, niekieno nepastebėta perkirto šviesią 
aikštelę po deglu, įtaisytu virš durų, ir dingo šešėlyje. Ji ketino 
čia būdama patraukti sargybinių dėmesį, kad jie nepamatytų iš- 
einančio Aleksandro, bet paaiškėjo, kad vienas sargybinis vis dar 
miega, o kitas nesugrįžęs. Taigi ir Aleksandras su Boroba be jokio 
vargo atėjo pas Nadiją. 

Kosongo buveinę sudarė keli moliniai pastatai šiaudiniais stogais, 
lyg tam kartui nudrėbti. Karaliui, apsikarsčiusiam auksu nuo 
galvos ligi kojų, turinčiam didelį haremą ir neva pasižyminčiam 
antgamtinėmis galiomis, tokie „rūmai“ buvo įtartinai kuklūs. 
Aleksandras ir Nadija nusprendė, kad, matyt, Kosongas neketina 
gyventi Ngubėje ligi senatvės: tam tikslui jis bus pasistatydinęs 
ką nors prašmatnesnio ir patogesnio. Kai tik išseks dramblio 
kaulas ir deimantai, nešdinsis kuo toliausiai ir jau ten mėgausis 
savo turtais. 

Haremą supo statinių tvora, kurios viršuje maždaug kas de- 
šimt metrų liepsnojo deglai, todėl teritorija buvo gerai apšviesta. 
Deglas — tai lazda, apvyniota skudurais, kurie įmirkyti sakais; 
nuo jo kilo juodžiausi dūmai ir sklido įkyri smarvė. Priešais tvorą 
stūksojo didesnis pastatas, išgražintas juodais geometriniais raštais, 
su platesnėmis ir aukštesnėmis durimis. Jaunuoliai pamanė, kad 
ten karalius ir nakvoja, nes pro tokias duris pralįstų ir nešėjai su 
visa pakyla, ant kurios soste sėdi Kosongas. Jie neabejojo, kad 
draudimas karaliui paliesti koja žemę negalioja jo namuose; kai 
nemato pašaliniai, Kosongas gali ir savo kojomis vaikščioti, ir 
veidą rodyti, ir kalbėtis be tarpininko, kaip kiekvienas normalus 
žmogus. Netoliese stovėjo dar vienas stačiakampis pastatas, ilgas 
ir žemas, be langų, šiaudais dengta galerija sujungtas su karaliaus 
būstu, — ko gero, kareivinės. 

Du bantų gymio sargybiniai, apsiginklavę šautuvais, vaikšti- 
nėjo aplink pastatus. Ilgokai juos stebėję, Aleksandras ir Nadija 
nusprendė, kad Kosongas nesibaimina būti užpultas, tad ir sar- 
gybiniai per daug nesistengė: vis dar neišsiblaivę, jie šlitiniavo po 
kiemą, kada tik užsimanę sustodavo parūkyti ir susitikę ilgiausiai 


plepėdavo. Tarpais jie dar ir truktelėdavo iš butelio, tikriausiai 

vyno. Nesimatė nė vieno Leopardo brolijos kario: tai šiek tiek 
nuramino jaunuolius, nes brolijos nariai atrodė kur kas grėsmin- 
gesni už sargybinius bantus. Vis dėlto baugu buvo brautis į pastatą 
nežinant, kas ten tavęs laukia. 

— Tu lauk čionai, Jaguarai, aš eisiu pirma, — nutarė Nadi- 
ja. — Aš tau šūktelsiu pelėdos balsu, tai reikš, kad jau laikas siųsti 
Borobą. 

Aleksandrui tas planas nepatiko, bet ką geresnio jis galėjo 
pasiūlyti? Nadija mokėjo sėlinti nematoma, o į Borobą niekas ir 
dėmesio neatkreips, nes beždžionių kaime pilna. Sunkia širdimi 
vaikinas išsiskyrė su drauge, o ši tučtuojau dingo iš akių. Įtempęs 
žvilgsnį, jis dar porą sekundžių lyg ir matė merginą, bet jau tik 
kaip švdą, plevenantį naktyje. Kad ir labai įsitempęs, Aleksan- 
dras šyptelėjo matydamas, kaip įspūdingai galima išnykti, jei tik 
moki. 

Sulaukusi, kol sargybiniai sustos parūkyti, Nadija priėjo prie 
karaliaus būsto lango, be jokio vargo užšoko ant palangės ir pa- 
žvelgė vidun. Ten buvo tamsu, bet pro langus — paprasčiausias 
angas be stiklų ir užuolaidų — į patalpą skverbėsi truputis deglų ir 
mėnulio šviesos. Įsitikinusi, kad žmonių patalpoj nėra, mergaitė 
smuko į vidų. 

Sargybiniai, baigę rūkyti, dar sykį apėjo visą karaliaus sodybą. 
Pagaliau pelėdos šūksnis išvadavo Aleksandrą iš didžiulės įtampos. 
Jis paleido Borobą, ir ši kaip kulka nulėkė prie to lango, kur pa- 
skutinį kartą buvo mačiusi šeimininkę. Praslinko kelios be galo 
ilgos minutės — ir nieko. Staiga Nadija tartum iš po žemių atsi- 
rado šalia draugo. 

— Kaip sekėsi? — paklausė Aleksas, nesitverdamas noru ap- 
kabinti bičiulę. 

— Puikiausiai. Boroba žino, ką jai daryti. 


— Vadinasi, amuletą atradai. 

— Kosongas nakvoja kitur, tikriausiai su kuria nors iš savo žmo- 
nų. O čia keletas vyrų miega ant grindų, kiti lošia kortomis. Sostas, 
pakyla, mantija, kepurė, skeptras ir abi dramblio iltys — viskas čia 
pat. Be to, mačiau keletą skrynių — jose turbūt laikomi auksiniai 
papuošalai, — pasakojo Nadija. 

— O amuletas? 

— Amuletas sukabintas su skeptru, bet aš negalėjau jo paimti, 
nes būčiau tapusi matoma. Tai padarys Boroba. 

— Kaip? 

Nadija mostelėjo lango link ir Aleksandras pamatė, kad pro jį 
veržiasi juodi dūmai. 

— Padegiau karaliaus mantiją, — pasakė Nadija. 

Vos jai ištarus tuos žodžius kilo šurmulys, pasigirdo riksmai, 
sargybiniai išbėgo lauk, keli kareiviai iššoko iš kareivinių; netru- 
kus sukilo jau visas kaimas, prie karaliaus būsto skubėjo žmonės 
su vandens kibirais gaisro gesinti. Per tą sąmyšį Boroba čiupo 
amuletą ir spruko pro langą. Labai greit ji atsidūrė šalia Nadijos 
ir Aleksandro, ir visi trys nieko nelaukę pasuko į girią. 


mar E 


Po medžių lajomis buvo pragariškai tamsu. Nors Aleksandras ir 
pasinaudojo jaguaro gebėjimu matyti naktį, eiti į priekį sekėsi labai 
sunkiai. Šiuo paros metu džiunglėse karaliavo gyvatės ir kiti nuo- 
dingi gyviai, medžiojo plėšrūnai, bet labiausiai reikėjo saugotis, 
kad neįsmuktum į pelkę ir neprasmegtum dumble. 

Aleksandras įjungė žibintuvėlį ir pasišvietė aplinkui. Jis nebijo- 
jo būti pamatytas iš kaimo, nes aplinkui tanki augalija, bet reikėjo 
tausoti baterijas. Jaunuoliai bravėsi gilyn į tankmę žirgliodami 
per šaknis ir lianas, aplenkdami valkas, kliūdami už nematomų 


kupstų, klausydamiesi nerimstančio džiunglių šurmulio. 

— Ką dabar darysim? — paklausė Aleksandras. 

— Lauksim, kol išauš, Jaguarai: tokioj tamsoj niekur nenueisim. 
Kelinta dabar valanda? 

— Bemaž keturios, — atsakė vaikinas, pažiūrėjęs į laikrodį. 

— Netrukus prašvis, tada galėsim judėti. Aš alkana, negalėjau 
per vakarienę valgyti tų žiurkių, — skundėsi Nadija. 

— Gaila, kad čia nėra brolio Fernando: jis pasakytų, kad Dievas 
tave pasotins, — pasišaipė Aleksandras. 

Bėgliai įsitaisė kaip galėdami tarp paparčių. Kiaurai peršlapo 
jų drabužiai, spygliai badė kūną, vabzdžiai ropojo skersai išilgai. 
Užsnūsti trukdė šmaižiojantys čia pat žvėreliai, sparnais plakantys 
paukščiai, sunkiai dūsaujanti žemė. Pakeliavęs po Amazoniją, 
Aleksandras nebeidavo iš namų be žiebtuvėlio, nes įsitikino, kad 
akmenų brūžinimas nėra pats greičiausias būdas įdegti ugnį. Jau- 
nuoliai norėjo susikurti šiokį tokį laužą drabužiams išsidžiovinti ir 
žvėrims atbaidyti, bet nerado sausų žagarų ir po kelių mėginimų 
atsisakė tos minties. 

— Čia pilna dvasių, — tarė Nadija. 

— Ir tu tuo tiki? — nusistebėjo Aleksandras. 

— Taip, bet aš jų nebijau. Prisimeni Valimajaus žmoną? Labai 
draugiška dvasia. 

— Tai buvo Amazonijoje, o kaip yra čia — dar nežinia. Ne veltui 
žmonės jų bijo, — svarstė Aleksandras. 

— Jei norėjai mane įbauginti, manyk, jog tau pavyko, — atšovė 
Nadija. 

Aleksandras apkabino draugę per pečius ir priglaudė prie 
krūtinės, kad sušiltų ir nebijotų. Tas apsikabinimas, kitados jiems 
toks natūralus, dabar įgavo naują reikšmę. 

— Pagaliau Valimajus susijungė su žmona, — prabilo Nadija. 

— Jis mirė? 

— Taip, ir dabar juodu gyvena tame pačiame pasaulyje. 

— Iš kur tu žinai? 

— Ar prisimeni, kaip aš Uždraustojoje karalystėje įkritau į 
prarają ir išsinarinau petį? Valimajus tada budėjo prie manęs, kol 
atėjai tu su Tensingu ir Dilu Bahadūru. Kai šamanas atsirado šalia, 
supratau, kad jis jau virto dvasia ir gali būti tai šiame pasaulyje, 
tai kitame, — aiškino Nadija. 

— Tai buvo geras draugas; būdavo, pakanka tau sušvilpti, ir jis 
jau čia, — prisiminė Aleksandras. 

= Jeigu man jo reikės, jis ateis ir pagelbės, taip kaip anąsyk 
Uždraustojoje karalystėje. Dvasios keliauja be vargo, — patikino 
Nadija. 


—“ 


Abu jaunuoliai, nors ir nerimaudami, ir nepatogiai susigūžę, 
greit ėmė snūduriuoti: sunku atsispirti nuovargiui, kai esi visą 
parą nemigęs. Nuo tos akimirkos, kai nesėkmingai nutūpė Angės 
Nindereros lėktuvas, jiedviem teko patirti daugybę sukrėtimų. Jie 
nesuvokė nei kaip ilgai snaudė, nei kiek gyvačių ar kitų gyvūnų 
juos lietė per tą laiką. Netikėtai juos pažadino Boroba, abiem 
rankomis tąsydama už plaukų ir spiegdama iš baimės. Buvo dar 
tamsu. Aleksandras pašvietė žibintuvėliu ir išvydo tiesiai virš 
savęs juodą snukį. Abu — juodasis padaras ir vaikinas — kartu 
šūktelėjo ir pasitraukė atatupsti. Žibintuvėlis nuriedėjo žeme, ir 
kol jaunuolis vėl jį sugraibė, praėjo kelios sekundės. Per tą laiką 
Nadija susigaudė, čiupo Aleksandrą už rankos ir pašnabždom 
liepė nesiblaškyti. Abu jautė, kaip juos patamsy graibo didžiulė 
letena, paskui ji pastvėrė Aleksandro marškinius ir iš visų jėgų 
papurtė. Vaikinas vėl įjungė žibintuvėlį, bet nepataikė nukreipti 
šviesos spindulio į užpuoliką. Vis dėlto prietemoj pavyko įžiūrėti, 
jog tai gorila. 
— Tampo kači, būk laimingas... 

Tik šis pasveikinimas, išmoktas Uždraustojoje karalystėje, ir 
atėjo į galvą Aleksandrui, kuriam iš baimės išsilakstė visos mintys. 
O Nadija kreipėsi į žvėrį beždžionių kalba, nes dar nepamačiusi 
pažino jį iš tvoskiančio karščio ir ką tik nupjauto šieno kvapo, 
kuris dvelkė iš jo nasrų. Tai buvo ta pati gorila, kurią juodu prieš 
porą dienų išgelbėjo iš spąstų. Ji ir dabar nešėsi jauniklį, priglu- 
dusį prie kietais šeriais apžėlusio motinos pilvo. Patelė žiūrėjo į 
žmones protingomis ir smalsiomis akimis. Nadija stebėjosi, kaip 
gorila atsidūrė čia: juk jai teko daug mylių keliauti per džiungles, 
o šiems žvėrims tai lyg ir neįprasta. 

Gorila paleido Aleksandrą, uždėjo leteną Nadijai ant veido ir 
švelniai spustelėjo, sakytum paglostė. Mergaitė irgi panašiai at- 
sakė į sveikinimą — spustelėjo beždžionę, ir nors nė trupučio jos 
nepastūmėjo, vis dėlto lyg ir užmezgė dialogą. Žvėris nusigręžė 
nuo jaunuolių ir pasitraukė per keletą žingsnių, paskui grįžo, 
vėl prikišo snukį, romiai suniurnėjo ir be niekur nieko švelniai 
krimstelėjo Aleksandrui ausį. 

— Ko ji nori? — paklausė šis nerimaudamas. 

— Kad eitume paskui ją: ji nori mums kažką parodyti. 

Toli eiti neprireikė. Greit beždžionė pašoko ir įsiropštė į lizdą 
ne lizdą tarp medžio šakų. Aleksandras pašvietė žibintuvėliu ir 
sulaukė atsako — daugiabalsio urzgimo, kuris nežadėjo nieko gero. 
Vaikinas tučtuojau užgesino šviesą. 

— Šitam medyje yra keletas gorilų. ko gero, visa šeimyna, — tarė 
Nadija. 

— Kitaip sakant, patinas ir kelios patelės su jaunikliais. Patinas 
gali būti pavojingas. 

— Jei mūsų bičiulė atvedė mus čionai, vadinasi, esam pagei- 
daujami. 

— Ką darysim? Nežinau. kas apie tai sakoma žmonių ir gorilų 
bendravimo taisyklėse, — bandė juokauti labai sudirgęs Alek- 
sandras. 

Keletą ilgų minučių abudu nejudėdami lūkuriavo po didžiuliu 
medžiu. Urzgimas nutilo. Galiausiai išvargę jaunuoliai susėdo 
tarp medžio milžino šaknų; Boroba, drebėdama iš baimės, laikėsi 
įsikibusi Nadijos. 

— Čia galėsim ramiai numigti — esame saugomi. Gorila nori 
mums atsilyginti už paslaugą, — patikino Aleksandrą Nadija. 

— Ir tu tiki, Erele, kad žvėrys vadovaujasi tokiais sentimen- 
tais? — suabejojo vaikinas. 

— Kodėl gi ne? Žvėrys susikalba, kuria šeimas, myli savo vai- 
kus, buriasi į bendruomenes, turi atmintį. Boroba sumanesnė už 
daugelį žmonių, kuriuos pažįstu, — atsakė Nadija. 

— O mano šuo Pončas ganėtinai kvailas. 

— Ne visų smegenys tokios kaip Einšteino, Jaguarai. 

— Tai jau tikrai, Pončo ne tokios, — nusišypsojo Aleksandras. 

— Ir vis tiek Pončas — vienas geriausių tavo draugų. Žvėrys taip 
pat moka draugauti. 

Jaunuoliai miegojo taip kietai kaip pūkų pataluose: šalia di- 
džiųjų beždžionių jie jautėsi visiškai saugūs — ar galėjo dar būti 
geresnė sargyba? 

Po kelių valandų pabudę, juodu nesusigaudė kur esantys. 
Aleksandras dirstelėjo į laikrodį: pasirodo, jų išmiegota gerokai 
ilgiau nei ketinta, — buvo jau po septynių ryto. Nuo kaitrios sau- 
lės garavo žemė, ir miške, karšto rūko apgaubtame, jauteisi kaip 
turkiškoj pirty. Jaunuoliai pašoko ir apsidairė. Jokių gorilų medyje 
nepamatę, bėgliai net suabejojo, ar tai, ką jie patyrė naktį, nebuvo 
vien sapnas. Tačiau lizdai tarp medžio šakų buvo tikri, kaip ir 
jauni bambukų ūgliai — gorilų skanėstas, atneštas ir padėtas kaip 
dovana. To negana: žmonės įsitikino, kad ir dabar juos iš tankmės 
stebi kelios poros juodų akių. Net ir nematydami gorilų, jie juto, 
kad jos yra visai čia pat ir seka kiekvieną jų judesį. 

— Tampo kači, — kaip mokėdamas atsisveikino Aleksandras. 

— Ačiū, — tarė Nadija Borobos kalba. 

Gorilos jiedviem atsakė ilgu riaumojimu, dusliai aidinčiu per 
žalią tankmę. 
— Manau, kad tai reiškia draugystę, — nusijuokė Nadija. 


“r 


Aušra į Ngubės kaimą atėjo su tiršta kaip dūmai migla, kuri lindo 
į trobas pro duris ir langus be stiklų. Atvykėliai, nors ir nepatogiai 
sugulę, miegojo kaip užmušti ir nieko negirdėjo apie gaisrą ka- 
raliaus namuose. Kosongas didelių nuostolių nepatyrė, nes ugnis 
buvo labai greitai užgesinta. Dūmams išsisklaidžius paaiškėjo, kad 
liepsnos pirmiausia apėmė karaliaus mantiją, kas buvo išaiškinta 
kaip labai blogas ženklas, paskui persimetė į leopardų kailius; šie 
degė kaip sausa pintis ir baisingai rūko. Belaisviai šį tą sužinojo 
tik po kelių valandų. 

Pro šiaudinį stogą skverbėsi pirmieji saulės spinduliai. Rytme- 
čio šviesoje draugai apžiūrėjo savo būstą: tai buvo ilga ir siaura 
lūšna storomis tamsaus molio sienomis. Vienoj sienoj buvo matyti 
pernykštis kalendorius, tikriausiai peilio smaigaliu išraižytas. Kitoj 
buvo išrašytos kelios eilutės iš Naujojo Testamento ir kabojo ne- 
grabiai išdrožtas medinis kryžius. 

— Čia buvo misija, esu tikras, — susijaudinęs tarė brolis Fer- 
nandas. 

— Iš kur žinot? — paklausė Ketė. 

— Net neabejoju. Pažiūrėkite čionai... — kalbėjo jis. 

Vyriškis išsitraukė iš kuprinės keturlinką lakštą popieriaus ir 
jį kruopščiai išlygino. Tai buvo planas, dingusiųjų misionierių 
nubraižytas pieštuku. Jame aiškiai galėjai matyti kaimo centrinę 
aikštę, Žodžių medį su Kosongo sostu, trobeles, aptvarus, didė- 
lesnį pastatą, pavadintą karaliaus būstu, ir kitą panašų — kareivines. 


O kaip tik ten, kur jie dabar yra, planas rodė esant misiją. 

— Čia broliai turėjo mokyti vaikus ir slaugyti ligonius. Visai 
šalia turėjo būti daržas ir šulinys. 

— Kam tas šulinys, jei čia lyja kas kelios minutės? Vandens ir 
taip visur daugiau negu reikia, — stebėjosi Ketė. 

— Ne jie tą šulinį iškasė, jis jau buvo. Broliai žodį „šulinys“ rašė 
tarp kabučių, lyg iš tiesų tai būtų kažkas kita. Aš ir pats visada 
labai stebėjausi... 

— Ir kas jiems nutiko? — pasiteiravo Ketė. 

— Neiškeliausiu iš čia, kol neišsiaiškinsiu. Turiu pasimatyti su 
komendantu Mbembele, — pareiškė brolis Fernandas. 

Sargybiniai atnešė belaisviams pusryčius — bananų kekę ir 
musių aptūptą ąsotį pieno, paskui sugrįžo į postus palei duris, 
taip parodydami svetimšaliams, kad išeiti jiems nevalia. Ketė 
nuraškė vieną bananą, pasisuko ketindama paduoti jį Borobai ir 
tik tada apsižiūrėjo, kad Aleksandro, Nadijos ir beždžionėlės su 


jais nėra. 


mr 


Įsitikinusi, kad anūko ir Nadijos nėra kartu su visais ir kad niekas 
jų nematė nuo vakar vakaro, Ketė labai susijaudino. 

— Gal jaunimas sumanė pasivaikščioti... — bandė spėlioti brolis 
Fernandas. 

Ketė kaip patrakusi išlėkė pro duris, net sargybiniai nespėjo 
jos sulaikyti. Kaimas jau budo, po gatvę vaikštinėjo vaikai ir viena 
kita moteris, bet nebuvo matyti nė vieno vyro — niekas nedirbo. 
Reporterė iš tolo pamatė pigmėjes, kurios vakar šoko; vienos 
skubėjo pasisemti vandens iš upės, kitos ėjo į bantų trobeles arba 
į laukus. Ketė puldinėjo prie jų ir klausinėjo apie pražuvėlius, bet 
jos ar nesuprato klausimo, ar nenorėjo atsakyti. Vargšelė perlėkė 
visą kaimą, garsiai šaukdama vardu Aleksandrą ir Nadiją, bet nie- 

kur jų taip ir nepamatė, tik išbaidė vištas ir sudomino Kosongo 
gvardiečius, pradedančius patruliuoti. Kareiviai be ceremonijų 
čiupo ją už parankių ir vilkte nuvilko karaliaus pastatų link. 

— Ketę pagrobė! — sušuko Angė, mačiusi visa tai iš tolo. 

Ji užsikišo už diržo revolverį, griebė šautuvą ir pamojo kitiems 
eiti iš paskos. Turim elgtis ne kaip belaisviai, kalbėjo ji, o kaip 
svečiai. Atvykėliai nustūmė sargybinius, stovinčius prie durų, ir 
nubėgo į tą pusę, kur link buvo nutempta reporterė. 

Tuo tarpu kareiviai nubloškė Ketę ant aslos ir jau rengėsi ją 
tvatinti, bet nespėjo, nes šaukdami ispaniškai, angliškai ir pran- 
cūziškai įsibrovė jos draugai. Įžūlus svetimšalių elgesys sutrikdė 
kareivius: iki tol niekas nedrįso jiems priešgyniauti. Ngubėje 
galiojo nerašytas įstatymas: neliesti Mbembelės kareivio. Kas 
prasikalsdavo atsitiktinai ar per klaidą, gaudavo rykščių; jei ki- 
taip — sumokėdavo gyvybe. 

— Norim susitikti su karalium! — pareikalavo Angė savo ir 
draugų vardu. 

Brolis Fernandas padėjo Ketei atsikelti, mat ją buvo surietęs 
dieglys po krūtine. Ji pati pakumščiavo sau šonus, kad galėtų 
laisvai įkvėpti. 

Atvykėliai apsižiūrėjo besantys didelėj molinėj troboj su 
plūktine asla, be jokių baldų. Nuo sienų žvelgė dvi balzamuotos 
leopardų galvos, o viename kampe buvo aukuras su vudu fetišais. 
Kitame kampe ant raudono kilimo stovėjo šaldytuvas ir televizo- 
rius, simbolizuojantys turtą ir naujoviškumą, bet nenaudojami, 
mat Ngubėje nebuvo elektros. Būstas turėjo dvejas duris, o sie- 
nose — kelias angas, pro kurias skverbėsi šviesa. 

Staiga pasigirdo balsai ir kareiviai išsitempė visi kaip vienas. 
Svetimšaliai atsigręžė į duris ir pamatė įeinant vyrą, panašų į 
gladiatorių. Nė vienam nekilo abejonių, kad tai įžymusis Mo- 
risas Mbembelė. Jis buvo labai aukštas ir tvirto sudėjimo, rau- 
meningas kaip sunkumų kilnotojas; sprandas ir pečiai įspūdingi, 

skruostikauliai išsišovę, lūpos storos ir ryškios, nosis įlaužta kaip 
boksininko, galva skusta. Akių nebuvo matyti — jas slėpė veidro- 
diniai saulės akiniai; dėl jų komendantas atrodė dar rūstesnis. Jis 
mūvėjo kariškomis kelnėmis, avėjo batais, liemenį juosė platus 
juodos odos diržas, o iki juosmens buvo nuogas. Jo rankas puošė 
Leopardo brolijos randai ir to žvėries kailio apyrankės. Kartu įėjo 
du bemaž tokio pat ūgio kareiviai. 

Išvydusi galingus komendanto raumenis, Angė išsižiojo iš 
nuostabos; akimirksniu pamiršo įsiūtį ir išraudo tartum gimna- 
zistė. Ketė Kold suvokė beprarandanti svarbiausią sąjungininkę 
ir žengė į priekį. 

— Komendantas Mbembelė, jei neklystu, — tarė ji. 

Vyriškis nieko neatsakė, tik stebėjo svetimšalių grupę su ne- 
įžvelgiama veido išraiška, tarsi pasislėpęs po kauke. 

— Komendante, pradingo du mūsų ekspedicijos nariai, — pra- 
nešė Ketė. 

Kariškis nė nekrustelėjo. 

— Du jaunuoliai, mano anūkas Aleksandras ir jo draugė Na- 
dija, — paaiškino senoji. 

— Norėtume sužinoti, kur jie yra, — pridūrė ir Angė, atsipeikė- 
jusi nuo ūmaus aistros antplūdžio, kuris buvo atėmęs jai žadą. 

— Jie negalėjo nueiti labai toli, turėtų dar būti kaime... — mur- 
mėjo Ketė. 

Reporterė jautėsi taip, tartum grimztų į pelkę; kojos jai linko, 
balsas drebėjo. Tyla darėsi nebepakenčiama. Po geros minutės, 
kuri, rodės, niekada nesibaigs, pagaliau nuskambėjo tvirtas ko- 
mendanto balsas: 

— Sargybiniai už aplaidumą bus nubausti. 

Ir viskas. Apsisuko ir išėjo pro ten pat, pro kur buvo atėjęs, 
o paskui jį — abu jo palydovai ir tuodu, kurie atitempė čionai 
Ketę. Jie kažką sušneko ir ėmė juoktis. Brolis Fernandas ir Angė 
sumetė, ko šaiposi kareiviai: tuodu pabėgę baltieji esantys pasku- 

tiniai mulkiai — girioje juos arba žvėrys sudraskysią, arba šmėklos 


pasmaugsiančios. 


—“ 


Pamatę, kad niekas jų nesaugo ir jais nesidomi, Ketė su draugais 
grįžo į trobelę, kurioj jie buvo apgyvendinti. 

— Išgaravo tie vaikigaliai! Visada turiu su jais vargo! Dar jie 
man sumokės už tai, prisiekiu! — šaukė Ketė, raudamasi trumpus 
žilus šerius nuo galvos. 

— Nereikia priesaikų, moteriške. Verčiau pasimelskim, — pa- 
siūlė brolis Fernandas. 

Jis atsiklaupė tarp tarakonų, ramiai ropinėjančių grindimis, 
ir ėmė melstis. Niekas jo pavyzdžiu nepasekė: visi tik spėliojo ir 
tarėsi, ką daryti. 

Angė tikino, kad vienintelis protingas žingsnis būtų išsiderėti 
iš karaliaus valtį, nes tik taip galima ištrūkti iš kaimo. Choelis 
Gonsalesas manė, kad kaimą iš tiesų valdo ne karalius, o komen- 
dantas Mbembelė, kuris lyg ir nelinkęs jiems pagelbėti, tad gal 
geriau prašyti pigmėjus, kad išvestų per džiungles slaptais takais, 
kuriuos jie vieni ir težino. Ketė neketino niekur eiti, kol negrįžę 
abu jaunuoliai. 

Staiga brolis Fernandas, vis dar klūpodamas, liovėsi meldęsis 
ir parodė kitiems popieriaus lapelį, kurį klaupdamasis pastebėjo 
po viena kuprine. Ketė ištraukė jį misionieriui iš rankos ir prisi- 
kišo prie langelio. 

— Čia Aleksandro rašyta! 

Irūkčiojančiu balsu reporterė perskaitė trumpą anūko laiškelį: 
„Nadija ir aš bandome pagelbėti pigmėjams. Nukreipkite Kosongo 
dėmesį. Nesirūpinkite, greitai grįšime“. 


— Tie vaikai išprotėjo, — pareiškė Choelis Gonsalesas. 

— O ne, jie visada tokie. Ką darysim? — dejavo močiutė. 

— Tik jau neliepkit melstis, broli Fernandai. Reikia veikti 
ryžtingiau! — šūktelėjo Angė. 

— Nežinau, ką darysit jūs, panele. O aš tikiu, jog tie padaužos 
grįš. Ir pasistengsiu per tą laiką sužinoti, koks likimas ištiko bro- 
lius misionierius, — tarė vyriškis, keldamasis ir nusipurtydamas 


tarakonus nuo kelnių. 


DEVINTAS SKYRIUS 


„r 


Me4živtojai 


Jaunuoliai klaidžiojo tarp medžių nežinodami, kur link eina. Alek- 
sandras abejingai nusitraukė ir nusviedė šalin dėlę, prisisiurbusią 
prie blauzdos ir išpampusią nuo io kraujo. Dėlių jis nebijojo, ap- 
siprato su jomis dar Amazonijoje, bet bjaurėjosi, ir gana. Vešlioje 
augalijoje nebuvo jokių orientyrų — visur tarsi tas pats. Vienintelės 
kontrastingos dėmės bekraštėje girios žalumoje — orchidėjos ir 
paukščiai ryškiaspalvėmis plunksnomis, šaudantys tarp medžių. 
Po kojomis — minkšta rausva žemė, įmirkusi nuo lietaus ir pilna 
kliūčių. Reikėjo atidžiai žiūrėti, kur žengi, kad neįsmuktum į 
klastingą akivarą, kurį slepia lapai, plūduriuojantys paviršiuje. 
Kas keli žingsniai tekdavo praskleisti susipynusių lianų uždangas 
ir aplenkti dygliuotus augalus. Giria nebuvo tokia neįžengiama, 
kaip rodėsi pirma; tarp medžių vainikų pasitaikydavo ir prošvais- 
čių, pro kurias švysčiojo saulė. 

Aleksandras nešėsi rankoje peilį, pasirengęs nusmeigti pirmą 
pasitaikiusį valgomą padarą, bet nė vienas kiek reikiant neprisiar- 
tino. Kartais po kojomis pasipainiodavo kokia žiurkė, bet spėdavo 
pasprukti. Jaunuoliams teko malšinti alkį nepažįstamais kartaus 
skonio vaisiais: kad jau juos graužia Boroba, tai gal ir jiedviem 
nepakenks. Labiausiai jie bijojo paklysti, nors iš tiesų jau ir buvo 
paklydę: nežinojo nei kaip sugrįžti į Ngubę, nei kaip susitikti 
pigmėjus. Visa viltis, kad gal pigmėjai patys juos susiras. 


Medžiotojai  « 119 


Taip jie ir klampojo po girią pametę kryptį, vis labiau nusi- 
minę, tik staiga Boroba kad sucyps! Beždžionėlė buvo įjunkusi 
tupėti Aleksandrui ant galvos, apsukusi uodegą jam apie kaklą ir 
įsitvėrusi ausų, nes iš ten geriau matė aplinką negu nuo Nadijos 
peties. Aleksandras ją nusipurtydavo, bet Boroba vis nutaikydavo 
progą vėl įsitaisyti pamėgtojoje vietelėje. Iš ten, iš aukštai, ji ir 
pamatė pėdsakus. Jie buvo vos už metro, bet sunkiai pastebimi. 
Kažkieno nužingsniuota didelėmis letenomis mindant viską pa- 
keliui, taip ištryptas lyg ir koks takas. Jaunuoliai iš karto pažino tas 
pėdas, nes jau buvo tokias matę per safarį su Maiklu Mušaha. 

— Tai dramblio pėdsakai, — viltingai tarė Aleksandras. — Jei 
čia esama bent vieno dramblio, galim neabejoti, kad netoliese 


vaikšto ir pigmėjai. 


ar E 


Dramblys buvo persekiojamas jau keletą dienų. Pigmėjai, būdavo, 
vaiko grobį, kol visiškai nualsina, paskui užspeičia į kampą, įvaro 
į tinklus ir tik tada puola. Šįsyk žvėris gavo atsikvėpti, kol Bejė 
Doku ir jo vyrai vedė svetimšalius į Ngubės kaimą. Per tą vakarą 
ir dalį nakties dramblys bandė grįžti į savąjį miško plotą, bet buvo 
per daug pavargęs ir sutrikęs. Medžiotojų nugintas į nepažįstamas 
vietas, jis nebeįstengė rasti kelio atgal ir suko ratu. Žmonės su 
ietimis ir tinklais reiškė, kad jam jau galas; taip jam sakė nuojauta, 
bet jis vis tiek bėgo, nes dar nenorėjo mirti. 

Tūkstančius metų truko dramblio ir medžiotojo kova. Ir vieno, 
ir kito genetinėje atmintyje įsirėžė medžioklės tragizmas: nužudyk 
arba žūsi pats. Abiem kaitino kraują pavojaus kvaitulys. Per pačią 
medžioklės kulminaciją sulaikydavo kvapą gamta, nuščiūdavo 
miškas, nurimdavo vėjas, o pačioj pabaigoj, kai sprendžiamas 


vieno iš dviejų likimas, žmogaus ir žvėries širdys imdavo tvinksėti 

sutartinai. Dramblys yra girios karalius, didžiausias ir sunkiausias 
iš žvėrių, labiausiai gerbiamas, ir niekas nestos jam skersai kelio. 
Vienintelis jo priešas — žmogus, mažas, pažeidžiamas padaras be 
aštrių nagų, be ilčių, kurį galima sutrėkšti viena koja kaip kokią 
kirmėlę. Kaip ir drįsta tokia menkysta mesti jam iššūkį? Bet kai 
medžioklės ritualas jau prasidėjęs, nebėr kada svarstyti, ar tai ne 
likimo pokštas; ir medžiotojas, ir jo auka žino, kad tas šokis pa- 
sibaigs tik vieno iš jų mirtimi. 

Sumindytas žoles ir aplaužytas šakas medžiotojai aptiko gerokai 
anksčiau nei Nadija ir Aleksandras. Jau daug valandų girios žmo- 
nės sekė dramblį, sumaniai išsidėstę aplink jį saugiu atstumu. Tai 
buvo senas vienišas patinas su didžiulėmis iltimis. Jį vaikėsi vos 
keliolika pigmėjų, ginkluotų primityviais ginklais, bet anaiptol 
nenusiteikusių leisti jam pasprukti. 

Seniau, kai pigmėjai dar buvo laisvi, jų moterys alsindavo 
dramblį ir varydavo į spąstus, kur jo jau laukdavo vyrai. Visada per 
tam tikras apeigas būdavo prašoma protėvių pagalbos ir dėkojama 
žvėriui už tai, kad eina mirti. Bet nuo tada, kai Kosongas įvedė 
teroro režimą, viso to nebeliko. Net ir medžioklė, seniausias ir pa- 
grindinis genties verslas, prarado šventumą ir virto žudynėmis. 

Aleksandras ir Nadija girdėjo pratisą maurojimą ir juto, kaip 
nuo sunkių kojų dreba žemė. Netrukus prasidėjo paskutinis 
veiksmas: tinklai supančiojo dramblį ir pirmos ietys susmigo jam 
tarp šonkaulių. 


—“ 


Nadijos šūksnis užklupo medžiotojus, jau užsimojusius ietimis 
prieš dramblį, kuris įnirtingai blaškėsi, kovodamas iš pasku- 
tiniųjų. 

— Nežudykit jo! Nežudykit! — kartojo Nadija. 

Mergaitė iškeltom rankom metėsi tarp vyrų ir žvėries. Pigmėjai 
netikėtai atsitraukė ir pabandė ją išstumti, bet tada į areną įšoko 
Aleksandras. 

— Gana! Sustokit! — šaukė vaikinas, rodydamas amuletą. 

— Ipemba Afua! — krykštė medžiotojai ir kniubo prieš genties 
šventenybę, taip ilgai išbuvusią Kosongo rankose. 

Aleksandras suprato, kad tasai raižytas kaulas vertingesnis už 
jame esančius miltelius; net jei jis būtų tuščias, pigmėjai džiaugtųsi 
lygiai taip pat. Jie buvo neapsakomai dėkingi Aleksandrui ir Na- 
dijai už tai, kad sugrąžino jiems Ipembą Afua: girios žmonės buvo 
pasiryžę patenkinti bet kokį jaunųjų svetimšalių prašymą — juk jų 
dėka gentis atgavo sielą. 

Prieš įteikdamas amuletą, Aleksandras jiems paaiškino, kodėl 
nereikia pribaigti žvėries, jau įvilioto į tinklą. 

— Labai mažai dramblių belikę girioje, greit jie bus išnaikinti. 
Ką jūs darysit tada? Neturėsit dramblio kaulo, už kurį galėtumėt 
išpirkti savo vaikus iš vergijos. Dramblio kaulas jūsų neišgelbės. 
Vienintelė išeitis — pašalinti Kosongą ir visam laikui išvaduoti 
jūsų šeimas, — tikino vaikinas. 

Dar jis pridūrė, kad Kosongas — paprasčiausias žmogus, kaip 
ir visi, kad nei žemė dreba po jo kojomis, nei jis gali užmušti 
žvilgsniu ar balsu. Jis turi tik tiek galios, kiek jam jos suteikia kiti. 
Jei tik niekas jo nebebijos, Kosongas subliūkš. 

— O Mbembelė? O kareiviai? — nerimo pigmėjai. 

Aleksandrui teko prisipažinti, kad komendanto jis nėra matęs, 
o Leopardo brolijos nariai iš tiesų atrodo grėsmingai. 

— Bet jeigu jūs įstengiate ietimis medžioti dramblius, tai galit 
įveikti ir Mbembelę, ir jo vyrus, — pridūrė jis. 

— Eikim į kaimą. Su Ipemba Afua ir su žmonomis nugalėsim 
ir karalių, ir komendantą, — pasiūlė Bejė Doku. 

Kaip tuma — geriausias medžiotojas — jis buvo saviškių ger- 
biamas, bet įsakinėti neturėjo teisės. Medžiotojai susiginčijo ir, 

nors klausimas buvo svarbus, netrukus ėmė kvatotis. Aleksandras 
apgailestavo, kad naujieji jo draugai veltui gaišta brangų laiką. 

— Išvaduosim jūsų žmonas, kad kovotų išvien su jumis. Pagelbės 
ir mūsų draugai. Neabejoju, kad mano močiutei šaus į galvą kokia 
nors gudrybė: ji labai sumani, — pažadėjo Aleksandras. 

Bejė Doku išvertė jo žodžius, bet neįstengė saviškių įtikinti. 
Jie manė, kad per grumtynes iš tų entuziastingų svetimšalių 
mažai būtų naudos. Nekėlė jiems pasitikėjimo ir močiutė, toji 
senė pasišiaušusiais plaukais ir pamišėlės akimis. Antra vertus, 
jų tebuvo saujelė ir visi jų ginklai — tik ietys ir tinklai, o priešų 
daug ir jie galingi. 

— Moterys yra man sakiusios, jog karalienės Nanos Asantės 
laikais pigmėjai ir bantai buvo draugai, — priminė jiems Nadija. 

— Tai tiesa, — pripažino Bejė Doku. 

— Bantai Ngubėje taip pat įbauginti. Mbembelė juos kan- 
kina, o už nepaklusnumą žudo. Jie irgi mielai išsivaduotų nuo 
Kosongo ir komendanto, jei tik galėtų. Ko gero, jie stotų mūsų 
pusėn, — spėjo mergaitė. 

— Net jei bantai mums padėtų ir sumuštume kareivius, vis tiek 
dar liktų burtininkas Sombė, — paprieštaravo Bejė Doku. 

— Galim įveikti ir tą raganių! — sušuko Aleksandras. 

Tačiau medžiotojai karštai prieštaravo sumanymui kautis su 
Sombe ir vaizdingai pasakojo apie siaubingąsias jo galias: jis mokąs 
ryti liepsnas, vaikščioti oru ir žėruojančiomis anglimis, pavirsti 
rupūže ir žudyti seilėmis. Iš pigmėjų veido išraiškos Aleksandras 
suprato, kad burtininkas vaikšto keturiomis ir kiekvieną, kuris 
jam neįtinka, be niekur nieko pasiunčia į aną pasaulį. 

— Nesirūpinkit, bičiuliai, mes jau pasirūpinsim tuo Sombe, — 
prižadėjo jis, nors pats nebuvo taip labai įsitikinęs. 

Jis įteikė pigmėjams magiškąjį amuletą, o šie jį priėmė džiaugs- 


mingai jaudindamiesi. Juk jie šitiek metų laukė tos valandėlės! 

Kol Aleksandras įtikinėjo pigmėjus, Nadija prisiartino prie su- 
žeistojo dramblio ir pamėgino jį nuraminti žodžiais, išmoktais 
iš Kobio, kuriuo jodinėjo per safarį. Didžiulis gyvulys buvo jau 
visai bejėgis; kraujavo ir jo šonai, kuriuos buvo ietimis sužeidę 
medžiotojai, ir straublys, čaižantis žemę. Mergaitė, šnekanti jo 
kalba, rodėsi jam esanti labai toli, lyg sapne. Pirmąsyk gyvenime 
jis bendravo su žmogumi ir nesitikėjo būti kalbinamas. Begalinis 
silpnumas trukdė jam klausytis. Pamažu, bet tvirtai to balso skam- 
besys pralaužė nevilties sieną, per skausmą ir baimę prasimušė 
iki jo smegenų. Po truputį gyvūnas aprimo ir liovėsi spurdėjęs 
tinkle. Jis tūnojo nejudėdamas, tik sunkiai alsavo ir nenuleisdamas 
akių nuo Nadijos lapsėjo didelėmis ausimis. Nuo jo taip smarkiai 
trenkė baime, kad Nadija net susvyravo kaip nuo gero antausio, 
bet kalbėjo toliau būdama tikra, jog žvėris ją supranta. Pigmėjai 
labai nustebo išgirdę dramblį atsakant, bet greitai jiems nebeliko 
abejonių, kad mergaitė ir žvėris šnekasi. 

— Sudarykim sutartį, — pasiūlė Nadija medžiotojams. — Mainais 
už Ipembą Afua jūs dovanojate drambliui gyvybę. 

Pigmėjams amuletas buvo daug vertingesnis už dramblio kaulą, 
bet jie neišmanė, kaip ištraukti tinklą, kad žvėris jų nesutryptų 
arba nepersmeigtų tomis pačiomis iltimis, kurias jie buvo ketinę 
nunešti Kosongui. Nadija patikino juos, kad nėra jokio pavojaus. 
Tuo metu Aleksandras priėjo artyn ir apžiūrėjo storąją dramblio 
odą — ar labai ją sužeidė ietys. 

— Jis nustojo daug kraujo, kenčia troškulį, o žaizdos gali su- 
pūliuoti. Bijau, kad jo laukia lėta ir kankinama mirtis, — kalbėjo 
vaikinas. 

Tuo tarpu Bejė Doku, paėmęs amuletą, prisiartino prie žvėries, 


ištraukė kamštuką viename Ipembos Afua gale, palenkė kaulą ir 

pakratė jį tartum druskinę; jo padėjėjui į rieškučias pabiro žalsvi 
milteliai. Tačiau kas juos užbers? Nė vienas pigmėjas nedrįso 
liesti dramblio, todėl ženklais pasikvietė Nadiją. Ji paaiškino su- 
žeistajam, kad ketina jį gydyti, ir įsitikinusi, kad ją suprato, įbėrė 
miltelių į gilius ietimis padarytus pjūvius. 

Žaizdos neužsitraukė stebuklingai, kaip ji buvo tikėjusis, bet 
po poros minučių nustojo kraujuoti. Dramblys, pakreipęs galvą, 
bandė straubliu pasiekti liemenį, bet Nadija jį perspėjo, kad ne- 
liestų. 

Pigmėjai ryžosi tinklą ištraukti; paaiškėjo, kad tai daug sunkiau 
negu jį padėti, bet pagaliau senasis dramblys atgavo laisvę. Jis jau 
buvo susitaikęs su likimu, gal net pasirengęs peržengti ribą, kuri 
gyvenimą skiria nuo mirties, ir staiga per stebuklą pasijuto esąs 
laisvas. Iš pradžių žengė porą bandomųjų žingsnių, o paskui nu- 
svirduliavo į tankmę. Paskutinę akimirką prieš dingdamas miške 
jis atsigręžė į Nadiją, metė nepatiklų žvilgsnį ir pakėlęs straublį 
sutrimitavo. 

— Ką jis sako? — klausė Aleksandras. 

— Sako, kad pasišauktume jį, jei mums reikės pagalbos, — iš- 
vertė Nadija. 


mar 


Jau ir vakaras nebetoli. Pastarosiomis dienomis Nadija labai mažai 
valgė, toks pat alkanas buvo ir Aleksandras. Medžiotojai užtiko 
buivolo pėdas, bet jomis nesekė, nes šie žvėrys vaikšto bandomis 
ir yra pavojingi. Jų liežuviai šiurkštūs kaip švitras; sakoma, kad jie 
galintys nuliežti žmogui ne tik odą, bet ir mėsas ligi pat kaulo. 
Be žmonų pagalbos pigmėjai jų nemedžiodavo. Girios žmonės 
protekiniais nusivedė svetimšalius į savo namus. Tai buvo kelios 


mažytės trobelės, sudurstytos iš šakų ir lapų. Atrodė keista, kad 

tokiame menkame kaimelyje gali gyventi žmonės. Patvaresnių 
trobesių pigmėjai nesistatė, nes buvo klajokliai, gyveno atsiskyrę 
nuo šeimų ir brovėsi vis giliau į girią, kad aptiktų dramblių. Gentis 
neturėjo jokios nuosavybės, vien tai, ką kiekvienas įstengė nešiotis. 
Pigmėjai patys gaminosi tik tai, kas būtiniausia, kad išgyventum 
girioje ir galėtum medžioti, o visa kita gaudavo mainais. Civili- 
zacijos gėrybėmis jie nesidomėjo, todėl kitos gentys manė, kad 
pigmėjai — kaip ir beždžionės. 

Iš duobės žemėje pigmėjai ištraukė pusę antilopės, žemėtą 
ir aplipusią vabzdžiais. Tą žvėrelį jie buvo sumedžioję prieš 
porą dienų, pusę suvalgė, o kas liko — užkasė, kad nepasiektų 
plėšrūnai. Pamatę, kad mėsa tebėra, jie ėmė dainuoti ir šokti. 
Nadija ir Aleksandras dar kartą įsitikino, jog tie žmonės, kad ir 
kaip vargingai gyvena, girioje jaučiasi laimingi, kiekviena proga 
juokauja, pasakoja linksmas istorijas ir kvatoja. Mėsa buvo jau 
sudvisusi ir pažaliavusi, bet pigmėjai sugebėjo rasti sauso kuro, 
o Aleksandras turėjo žiebtuvėlį, tad jiems pavyko susikurti lau- 
želį ir tą mėsą išsikepti. Paskui visi pasigardžiuodami suvalgė ir 
vikšrus, lervas, kirminus. ir skruzdėles — visa tai, kuo mėsa buvo 
aplipusi, — ir pasirodė, jog tai tikri skanėstai. Tuo vakarienė dar 
nesibaigė: buvo patiekta laukinių vaisių, riešutų ir vandens iš 
klano, telkšančio žemėje. 

— Močiutė mus perspėjo, kad nuo nešvaraus vandens gausim 
cholerą, — priminė Aleksandras, godžiai gerdamas iš rieškučių, 
nes buvo mirtinai ištroškęs. 

— Tu, toks lepūnėlis, gal ir susirgsi, — pasišaipė Nadija, — o aš 
užaugau Amazonijoje ir atogrąžų ligoms esu atspari. 

Aleksandras paklausė Bejė Doku, kaip toli nuo čia iki Ngubės, 
bet tikslaus atsakymo negavo, nes pigmėjai nuotolius matavo 
valandomis, taigi viskas priklausė nuo greičio. Penkios valandos 
žingine prilygo dviem valandoms bėgte. Negalėjo jie nurodyti ir 


krypties, mat niekada nebuvo matę nei kompaso, nei žemėlapio, 

nežinojo, ką reiškia šiaurė ar pietūs. Patys jie orientavosi pagal 
gamtovaizdį, nes pažino kiekvieną medį šimtų hektarų plote. Bejė 
Doku aiškino, kad tik jie, pigmėjai, žinantys visų medžių, augalų 
ir gyvūnų vardus; visi kiti matantys girioje tik pelkėtus brūzgy- 
nus, visur vienodai žalius. Kareiviai ir bantai drąsiai vaikštantys 
tik po savo kaimą ir iki upių santakos, kur bendrauja su išoriniu 
pasauliu ir prekiauja su kontrabandininkais. 

— Prekiauti dramblio kaulu draudžiama beveik visame pasau- 
lyje. Kaip pavyksta jį išvežti? — paklausė Aleksandras. 

Bejė Doku paaiškino, kad Mbembelė duoda kyšius valdi- 
ninkams ir palei visą upę turi pagalbininkų. Jie pririša iltis prie 
valčių dugno ir šitaip paslėpę vandenyje gabena net ir dieną. 
Deimantai keliauja kontrabandininkų skrandyje. Akmenys pa- 
slepiami medaus ir manijokų tešloje, žmogus juos praryja, o po 
poros dienų, jau saugioj vietoj, išmeta juos pro kitą galą; nelabai 
malonu, užtat saugu. 

Medžiotojai papasakojo svečiams apie laikus dar prieš Kosongą, 
kai Ngubę valdė Nana Asantė. Tuomet nebuvę aukso, niekas ne- 
prekiavęs dramblio kaulu, bantai auginę kavą, plukdę ją pasroviui 
ir pardavinėję miestuose, o pigmėjai daugiausia laiko praleisdavę 
medžiodami miške. Be to, bantai auginę daržoves ir manijokus, 
o už juos iš pigmėjų gaudavę mėsos. Šventes švęsdavę kartu. 
Visi gyvenę skurdžiai, kaip ir dabar, tačiau bent jau buvę laisvi. 
Kartkartėmis atplaukdavę laivų su prekėmis iš miesto, bet bantai 
mažai ko pirkdavę, nes stokoję pinigų, o pigmėjų tie dalykai ne- 
dominę. Valdžia juos pamiršusi, nors retkarčiais atsiųsdavusi kokią 
sanitarę su skiepais, mokytoją, ketinantį steigti mokyklą, arba 
valdininką, žadantį įvesti elektrą. Visi jie labai greit iškeliaudavę 
neištvėrę čionykščio gyvenimo, susirgdavę arba išprotėdavę. Likęs 
tik komendantas Mbembelė su savo vyrais. 


— O misionieriai? — pasidomėjo Nadija. 


Medžiotojai «| 127 
— Tai buvo tvirti žmonės, jie irgi liko. Kai jie atsikėlė čionai, 
Nanos Asantės jau nebuvo. Mbembelė vijo juos lauk, bet jie 
nėjo. Bandė padėti mūsų genčiai. O paskui dingo, — pasakojo 
medžiotojai. 
— Kaip ir karalienė, — pridūrė Aleksandras. 
— Ne, ne kaip karalienė... — paprieštaravo pigmėjai, bet nieko 


daugiau neaiškino. 


DEŠIMTAS SKYRIUS 

Protėvių Kaimas 


Pirmąsyk Nadijai ir Aleksandrui teko nakvoti girioje. Vakarykštę 
naktį juodu stebėjo Kosongo šventę, paskui Nadija lankėsi pas 
verges pigmėjes, pavogė amuletą ir padegė karaliaus būstą, ga- 
liausiai abu išėjo iš kaimo ir laikas jiems neprailgo; bet ši naktis, 
rodės, nesibaigs niekada. Po medžiais sutemo anksti, o švisti ne- 
skubėjo. Daugiau kaip dešimt valandų jaunuoliai ištūnojo susi- 
gūžę menkoje medžiotojų pastogėje varginami drėgmės, vabzdžių 
ir žvėrių kaimynystės; pigmėjams visa tai buvo nė motais — jie 
bijojo tik šmėklų. 

Pirmieji saulės spinduliai užklupo Nadiją netikėtai. Alek- 
sandras ir Boroba buvo jau pabudę ir alkani. Iš keptos antilopės 
bebuvo likusi krūvelė apsvilusių kaulų, o sotintis vaisiais jie ne- 
siryžo, kad pilvo nesuskaustų. Geriau išvis negalvoti apie valgį! 
Netrukus sukilo ir pigmėjai ir ėmė tarpusavy šnekėtis sava kalba. 
Šnekos užtruko ilgai, nes neturint vado tekdavo būriu tartis iš- 
tisas valandas, bet sutarę jau veikdavo visi kaip vienas. Nadija, 
stebėtinai gabi kalboms, susivokė, dėl ko deramasi, o Aleksandras 
pagavo tik kai kuriuos pažįstamus vardus: Ngubė, Ipemba Afua, 
Nana Asantė. Pagaliau karštos diskusijos baigėsi ir jaunuoliai su- 
žinojo, kas suplanuota. 

Kontrabandininkai atkeliausią pasiimti dramblio kaulo — arba 


pigmėjų vaikų — po poros dienų. Vadinasi, Ngubę reikia pulti ne 

vėliau kaip po trisdešimt šešių valandų. Pirmiausia ir svarbiausia, 
pasak pigmėjų, apeigomis su šventuoju amuletu išprašyti pagalbos 
iš protėvių ir Ezendžio, didžiosios dvasios, kuri valdanti girią, 
gyvenimą ir mirtį. 

— Ar mes pakeliui į Ngubę nepraėjom protėvių kaimo? — pa- 
klausė Nadija. 

Bejė Doku patvirtino, kad protėvių buveinė iš tiesų esanti tarp 
upės ir Ngubės. Nuo čia, kur jie dabar yra, iki ten reikia eiti kelias 
valandas. Aleksandras prisiminė, kad jo senelė Ketė, kai dar buvo 
jauna, apkeliavo visą pasaulį su kuprine ant pečių ir nakvodavo 
kapinėse: ten labai saugu, naktimis niekas nevaikšto. Ir šmėklų 
kaimelis — puiki vieta rengtis Ngubės užpuolimui. Ten jie būsią 
visai netoli tikslo ir labai saugūs, nes Mbembelė ir jo kareiviai 
niekada tenai nekišantys nosies. 

— Tai ypatingas momentas, svarbiausias per visą genties istoriją. 
Manau, kad jie turi atlikti tas apeigas protėvių kaime... — pritarė 
Aleksandras. 

Medžiotojai stebėjosi visišku svetimšalio neišmanymu ir klau- 
sinėjo, nejaugi jo krašte protėviai negerbiami. Aleksandrui tekd 
pripažinti, kad Jungtinių Valstijų visuomenė protėviais ne per 
daug rūpinasi. Jam buvo 'paaiškinta, jog dvasių buveinė esanti 
uždrausta vieta: kiekvienas ten įžengęs žmogus iš karto Žūtų. 
Tenai einama tik mirusiųjų nunešti. Kam nors iš genties mirus, 
atliekamos apeigos, trunkančios visą dieną ir visą naktį, paskui 
seniausios moterys aptūloja numirėlio kūną skarmalais ir lapais, 
apraišioja virvėmis, suvytomis iš karnų, tokiomis pat kaip tos, 
iš kurių mezgami tinklai, ir neša ilsėtis pas protėvius. Nusiminę 
prieina jie prie kaimelio, palieka savo naštą ir kuo greičiausiai 
bėga šalin. Laidojama visada prieš vidurdienį, saulei šviečiant, po 
dosnių aukų. Tai vienintelis saugus paros metas, nes šmėklos dieną 


miegančios, o naktį atgyjančios. Jei protėviai deramai pagerbiami, 

jie paliekantys žmones ramybėje, o įžeidimų nedovanojantys. Jų 
bijomasi labiau nei dievų, nes jie arčiau. 

Angė Ninderera buvo sakiusi Nadijai ir Aleksandrui, kad Af- 
rikoje žmonės jaučiantys nuolatinį ryšį su dvasių pasauliu. 

— Afrikiečių dievai yra gailestingesni ir teisingesni nei kitų 
tautų, — kalbėjo ji. — Jie nebaudžia kaip krikščionių Dievas. Ne- 
turi pragaro, kuriame sielos kentėtų amžinai. Blogiausia, kas gali 
nutikti afrikiečio sielai, — klaidžioti vienišai ir visų pamirštai. 
Afrikiečių dievas niekada nelieps vienatiniam sūnui mirti ant 
kryžiaus, kad atpirktų žmonių nuodėmes, kurias galėtų panai- 
kinti vienu mostu. Afrikiečių dievai nekuria žmonių pagal savo 
paveikslą ir jų nemyli, bet bent jau jiems nekenkia. O dvasios, 
priešingai, yra pavojingos, nes joms nesvetimos žmonių ydos: jos 
šykščios, žiaurios, pavydžios. Joms nuraminti reikia dovanų. Daug 
jos neprašo: gurkšnelio svaigalų, cigaro, gaidžio kraujo. 

Pigmėjai tiki labai įžeidę protėvius ir už tai patekę į Kosongo 
priespaudą. Jie nežino nei kuo juos užrūstino, nei kaip išpirkti 
kaltę, bet mano, kad jei numaldytų protėvių rūstybę, pasikeistų 
ir jų likimas. 

— Eime į jų kaimą ir paklauskim, dėl ko jie įsižeidė ir ko norėtų 
iš jūsų, — pasiūlė Aleksandras. 

— Bet juk ten šmėklos! — pašiurpo pigmėjai. 

— Mudu su Nadija jų nebijom. Eisim pakalbėti su jomis: gal 
jos mums ir padės. Vis dėlto jos savo palikuonims, tai yra jums, 
turėtų jausti bent kiek palankumo, argi ne? 

Iš pradžių jo pasiūlymas buvo atmestas be svarstymo, bet 
jaunuoliai nenusileido, ir po ilgų ginčų medžiotojai nutarė eiti 
beveik ligi pat uždraustojo kaimo. Jie tūnosią pasislėpę miške. 
ten parengsią ginklus ir atliksią apeigas, kol svetimšaliai derėsis 
su jų protėviais. 


“t 


Per girią teko eiti kelias valandas. Nadija ir Aleksandras leidosi 
vedami ir nieko neklausinėjo, nors ne sykį jiems pasirodė, kad jau 
kelintą kartą eina pro tą pačią vietą. Medžiotojai visą kelią pasi- 
tikėdami savim bėgo protekiniais, lyg ir nejausdami nuovargio, 
nei valgė, nei gėrė, stiprinosi tik juoduoju tabaku, kurį rūkė iš 
bambukinių pypkių. Tos pypkės ir buvo visas jų turtas, neskaitant 
medžioklės įnagių — tinklų, strėlių ir iečių. Abu jaunikaičiai sku- 
bėjo jiems iš paskos, tolydžio klupinėdami, nuovargio ir kaitros 
kamuojami, kol pagaliau griuvo nebegalėdami paeiti: jiems būtinai 
reikėjo pailsėti ir užkąsti. 

Vienas medžiotojas šovė strėlę į beždžionę, ir ši nukrito 
kaip akmuo jam prie kojų. Pigmėjai supjaustė ją gabalais, nu- 
lupo kailį ir suleido dantis į žalią mėsą. Aleksandras sukūrė 
šiokį tokį laužą ir pakepė savo ir Nadijos davinį. Boroba tik 
klykė, rankomis užsidengusi veidą: jai baisu buvo žiūrėti į 
tokį kanibalizmą. Nadija siūlė jai bambukų ūglių ir mėgino 
paaiškinti, kad tokiomis aplinkybėmis atsisakyti mėsos nega- 
lėjo, bet siaubo apimta Boroba nusigręžė nuo jos ir nesileido 
net paliečiama. 

— Panašiai atrodytų ir mums, jei būrelis beždžionių mums 
matant rytų žmogieną, — tarė Nadija. 

— Iš tiesų, Erele, mes elgiamės begėdiškai, bet nevalgę nega- 
lėtume eiti toliau, — teisinosi Aleksandras. 

Bejė Doku jiems paaiškino, ką pigmėjai ketina daryti. Jie pa- 
sirodysią Ngubėje rytoj vakarop, kai Kosongas lauks dramblio 
kaulo duoklės. Žinoma, jis įnirš pamatęs juos ateinant tuščiomis 
rankomis. Kol vieni maldysią jį atsiprašymais ir pažadais, kiti at- 
šausią moterų aptvarą ir išsidalysią ginklus. Teksią grumtis dėl 


gyvybės ir vaduoti savo vaikus. 

— Man rodos, kad tas sumanymas labai drąsus, bet nepraktiškas. 
Neišvengsite žudynių, nes kareiviai ginkluoti šautuvais, — įspėjo 
Nadija. 

— Labai senais, — pabrėžė Aleksandras. 

— Taip, bet vis tiek jie nukauna iš eolo. Ietimis prieš šauna- 
muosius ginklus nepakovosi, — spyrėsi Nadija. 

— Vadinasi, turėsim užgrobti šaudmenis. 

— Neįmanoma. Šautuvai užtaisyti, o kareiviai turi dar šimtus 
šovinių. Kaip galėtume tuos ginklus išvesti iš rikiuotės? 

— Nežinau, Erele, bet mano senelė yra mačiusi daug karų 
ir keletą mėnesių gyvenusi su Centrinės Amerikos partizanais. 
Esu tikras, kad ji jau žinos, kaip tai padaryti. Turime grįžti į 
Ngubę ir parengti dirvą prieš įžengiant pigmėjams, — pasiūlė 
Aleksandras. 

— O kaip pasislėpti nuo kareivių? — paklausė Nadija. 

— Ateisime naktį. Kiek suprantu, nuo protėvių kaimelio iki 
Ngubės nebetoli. 

— Kodėl tu taip nori eiti į tą uždraustąjį kaimelį, Jaguarai? 

— Ne veltui sakoma, kad tikėjimas kalnus verčia, Erele. Jei 
sugebėsim įtikinti pigmėjus, kad juos gina protėviai, jie jausis 
nenugalimi. Be to, jie turi amuletą Ipembą Afua — tai irgi juos 
padrąsina. 

— O jei protėviai nepanorės pagelbėti? 

— Nėra jokių protėvių, Erele! Tas kaimelis — viso labo tik ka- 
pinės. Pabūsim ten kuo ramiausiai porą valandų, paskui išeisim 
ir papasakosim savo bičiuliams, kad protėviai mums pažadėjo 
pagalbą kovoje su Mbembele. Štai toks mano planas. 

— Nepatinka man tavo planas. Iš apgaulės nelauk nieko 
gero... — kalbėjo Nadija. 

— Eisiu vienas, jei manai, kad taip bus geriau. 

— Juk žinai, kad išsiskirti mums nevalia. Eisiu ir aš, — nusprendė 
mergina. 

Dar nesutemus atvykėliai pasiekė tą vietą miške, kur jau anąsyk 
buvo matę krauju aptekusius vudu manekenus. Pigmėjai atsisakė 
tenai eiti — jiems esą nevalia žengti į alkanų dvasių valdas. 

— Netikiu, kad šmėklos gali išalkti: juk skrandžio jos lyg ir 
neturi, — svarstė Aleksandras. 

Bejė Doku parodė jam kalnus šiukšlių visur aplinkui. Jo gentis 
aukodavo čia gyvulius ir stabų papėdėje palikdavo dovanų — vai- 
sių, medaus, riešutų ir gėrimų. Per naktį kone viskas dingdavo 
besočių vaiduoklių pilvuose. Tai leido pigmėjams ramiai gyventi: 
deramai papenėtos šmėklos žmonių nekliudė. Vaikinas įtarė, kad 
aukas tikriausiai sudorodavo žiurkės, bet pigmėjai pasipiktino 
tokiu spėjimu ir jį iš karto atmetė. Senolės, įpareigotos per lai- 
dotuves nešioti lavonus iki kaimelio vartų, galėtų patvirtinti, kad 
iki tos vietos būdavo atnešami ir valgiai. Kartais jos girdėdavo 
tokius siaubingus klyksmus, kad iš baimės pražildavo per kelias 
valandas. 

— Nadija, Boroba ir aš eisim tenai, bet tegul kas nors mūsų 
laukia čia, kad galėtų dar prieš aušrą nuvesti į Ngubę, — tarė 
Aleksandras. 

Pigmėjai manė, kad tik bepročiai gali ryžtis likti per naktį kapi- 
nėse, bet neįstengė jaunųjų svetimšalių perkalbėti ir turėjo sutikti 
su jų sprendimu. Bejė Doku parodė jiems kelią, atsisveikino su 
jais be galo susijaudinęs ir nuliūdęs, nes nebesitikėjo dar kada nors 
pasimatyti, bet vien iš mandagumo pažadėjo jų laukti prie vudu 
aukuro iki pat saulėtekio. Atsisveikino ir visi kiti, stebėdamiesi 


svetimšalių jaunuolių drąsa. 

Nadijai ir Aleksandrui pasirodė keista, kad šiose laukinėse džiun- 
glėse, kur tik drambliai palieka matomus pėdsakus, yra išmintas 
takas į kapines. Vadinasi, kažkas čia nuolat vaikšto. 

— Tikriausiai protėvių dvasios... — sumurmėjo Nadija. 

— Jeigu jos ir yra, Erele, tai nepalieka pėdų ir kelio joms ne- 
reikia, — nesutiko Aleksandras. 

— Iš kur tu žinai? 

— Tai diktuoja logika. 

— Ir pigmėjai, ir bantai jokia dingstimi nesiartina prie šios vie- 
tos, o Mbembelės kareiviai yra dar prietaringesni, jie išvis nekiša 
nosies į girią. Tai paaiškink man, kas išmynė šį taką, — spyrėsi 
Nadija. 

— Nežinau, bet tikiuosi sužinoti. 

Po pusės valandos juodu staiga atsidūrė miško laukymėje 
priešais aukštą ir storą sieną, sukrautą ratu iš akmenų, medžių, 
šiaudų ir molio. Ant jos buvo prikabinėta išdžiūvusių žvėrių gal- 
vų, kaukolių ir kaulų, kaukių, medinių figūrėlių, molinių indų 
ir amuletų. Niekur nesimatė jokių vartelių, tik apskrita kokių 
aštuoniasdešimties centimetrų skersmens skylė gerokai aukščiau 
žemės paviršiaus. 

— Turbūt senės, atnešusios lavoną, įmeta jį pro tą skylę. Anapus 
tikriausiai krūvos kaulų, — spėliojo Aleksandras. 

Nadija per savo mažumą nesiekė angos, o jis, būdamas aukš- 
tesnis, įstengė įkišti galvą. 

— Ir kas gi ten? — nekantravo ji. 

— Sunku įžiūrėti. Pasiųskim Borobą, tegul apsižvalgo. 

— Dar ko! Boroba pati viena neis. Eisim visi arba nė vie- 
nas, — nukirto Nadija. 


— Palauk manęs čia, aš tuoj grįšiu, — pažadėjo Aleksandras. 

— Tr aš su tavim. 

Aleksandras matė, kad įsliuogęs pro skylę nukristų ant galvos. 
Kaipgi nusigauti į kitą pusę? Jau verčiau lipti per sieną; tokiam 
alpinistui kaip jis tai vieni juokai. Grublėtu mūru jis mažiau kaip 
per dvi minutes užsikorė ant viršaus ir apsižergė sieną, o Nadija 
su Boroba labai nerimaudamos laukė apačioj. 

— Atrodo kaip apleistas kaimas, lyg ir labai senas. Niekada nesu 
matęs nieko panašaus, — kalbėjo Aleksandras. 

— Ar yra griaučių? — paklausė Nadija. 

— Ne. Visur švaru ir tuščia. Gal jie nemėto numirėlių pro tą 
skylę, kaip manėm... 

Draugo padedama, Nadija irgi perkopė į kitą pusę. Boroba 
svyravo, bet bijodama pasilikti viena nusekė iš paskos: juk ji nie- 
kada nesiskirdavo su šeimininke. 

Protėvių kaime nesimatė nieko, išskyrus kažką panašaus į kros- 
nis, sumūrytas iš akmenų ir molio; jos buvo visiškai simetriškai 
sustatytos koncentriniais ratais. Kiekviename iš tų apskritų statinių 
buvo įduba, kaip ir durelės, uždengtos audeklu arba medžio žie- 
vėmis. Niekur jokių statulų, manekenų ar amuletų. Atrodė, kad 
laikas sustojęs tame aukšta siena apsuptame plote. Ir džiunglės 
nepajėgė tenai įsiskverbti, ir kaitra rodėsi mažesnė. Viešpatavo 
nepaaiškinama tyla: negirdėjai nei beždžionių klegant, nei girios 
paukščių čiulbant, nei lietaus lašų teškant, nei vėjo šniokščiant 
medžių lapijoje. Visiška ramybė. 

— Tai kapai; į juos, matyt, dedami numirėliai. Eime pažiūrė- 
ti, — tarė Aleksandras. 

Pakėlę vieną kitą durelių uždangą, atvykėliai pamatė vidu- 
je Žmonių palaikus, tvarkingai suguldytus piramide. Tai buvo 
griaučiai, išdžiūvę ir aptrupėję, lyg išgulėję čia šimtus metų. Kai 
kurios krūsnys buvo pilnos kaulų, kitos prikrautos iki pusės arba 


ir visai tuščios. 

— Kokia baisybė! — pašiurpo Aleksandras. 

— Nesuprantu, Jaguarai... Jei čia nėra nė vieno gyvo žmogaus, 
tai iš kur tokia tvarka ir švara? — stebėjosi Nadija. 

— Tikra mįslė, — pripažino jos draugas. 


"4 


VIENUOLIKTAS SKYRIUS 


„r 


Susitikimas su įdVasiomas 


Po žaliuoju džiunglių skliautu, kur šviesos niekada ne per daug, 
pradėjo temti. Per tas porą dienų, kai išėjo iš Ngubės, jaunieji 
draugai matydavo dangų tik pro tarpelius tarp medžių vainikų. 
O kapinės buvo miško trake, kur virš galvų švyti gerokas gabalas 
dangaus. Dabar jo mėlynė darėsi vis sodresnė. Jaunuoliai susėdo 
tarp kapų, pasiryžę porą valandų išbūti čia vieni. 

Per trejus Aleksandro ir Nadijos pažinties metus jų drau- 
gystė sulapojo kaip tvirtas medis ir tapo svarbiausiu dalyku jų 
gyvenime. Jausmas, iš pradžių dar vaikiškas, kito jiems bręstant, 
bet niekada juodu apie tai nekalbėjo. Stokojo žodžių tai trapiai 
pajautai apibūdinti ir sakytum bijojo, kad balsu paminėta nesu- 
skiltų kaip krištolas. Išreikšdami savo santykius žodžiais, jie juos 
lyg ir apibrėžtų, apribotų, suvaržytų, o kol tyli, tol tas jų jausmas 
laisvas ir tyras. Tylėdami jie ir patys nejuto, kaip skleidžiasi jų 
draugystė. 

Pastaruoju metu Aleksandras labiau nei kada nors kentėjo nuo 
brendimo hormonų antplūdžio, kurį dauguma berniukų išgyvena 
dar anksčiau; jo kūnas tapo jo priešu ir nedavė jam ramybės. Jo 
pažymiai mokykloje pablogėjo, jis nebegriežė fleita, net ir iškylos 
su tėvu į kalnus, kitados tokios jam svarbios, dabar nebetraukė. 
Dažnai jam užeidavo bloga nuotaika, jis kivirčijosi su namiškiais, 


o paskui atgailaudavo ir nerasdavo kaip susitaikyti. Vaikinas tapo 

storžieviu ir painiojosi tarp prieštaringų jausmų. Jam pakakdavo 
kelių minučių peršokti iš depresijos į euforiją, o jo emocijos buvo 
tokios stiprios, kad jis rimtai suabejodavo, ar beverta gyventi ir 
kankintis. Pesimizmo valandėlėmis jam rodėsi, kad pasaulis visai 
niekam tikęs, o dauguma žmonių — kvailiai. Nors ir prisiskaitęs 
knygų tuo klausimu, ir mokykloje daug diskutavęs apie paauglių 
problemas, jis kankinosi, lyg sirgtų kokia gėdinga liga. „Nesi- 
sielok, visi esam tai išgyvenę“, — guosdavo jį tėvas, tarsi tai būtų 
kokia sloga; betgi štai jau netrukus jam bus aštuoniolika, o jo 
būklė negerėja. Aleksandras neberasdavo kalbos su tėvais, su jais 
galima buvo išprotėti: tai visai kitų laikų Žmonės ir visa, ką jie 
sako, rodosi beviltiškai pasenę. Žinojo, kad jie jį tikrai myli, ir 
už tai buvo jiems dėkingas, bet matė, kad tėvai negali jo suprasti. 
Savo rūpesčiais Aleksandras dalijosi tik su Nadija. Šifruota kalba 
susirašinėdamas su ja elektroniniu paštu, vaikinas galėjo nesidro- 
vėdamas išsipasakoti, bet niekada to nedarydavo susitikęs akis į 
akį. Nadijai jis tiko toks, koks yra, ir ji jo nesmerkė. Skaitydavo 
jo laiškus, bet savo nuomonės nereiškė, nes iš tiesų ir nežinojo, 
ką atsakyti; jos rūpesčiai buvo kiti. 

Aleksandras ir pats suprato, kad jo pamišimas dėl mergaičių 
juokingas, bet nusikratyti juo nepajėgė. Pakakdavo vieno žodelio, 
vieno žvilgsnio, vieno prisilietimo, ir jau jo mintyse pilna fan- 
tazijų, o sieloje — geismo. Labiausiai jam padėdavo treniruotės: 
žiemą vasarą vaikinas plaukiodavo banglente po Ramųjį vande- 
nyną. Ledinis vanduo ir nuostabus pojūtis, kad leki per bangas, 
sugrąžindavo Aleksandrą į nekaltą ir laimingą vaikystę, bet, deja, 
tik neilgam. O štai keliaujant su močiute jam keletą savaičių 
rūpėdavo visai kiti dalykai. Su ja būdamas, vaikinas įstengdavo 
valdytis, ir tai teikė jam vilties: gal tėvas tikrai teisus, ir šis proto 


užtemimas praeis. 

Nuo pat susitikimo Niujorke prieš kelionę Aleksandras visai 
kitaip žvelgė į Nadiją, bet anaiptol ne kaip į romantinių ar ero- 
tinių fantazijų objektą. Net ir tokia mintis nekilo: ji jam buvo 
kaip ir viena iš seserų, juodu siejo tyras jausmas ir abipusis ryšys. 
Draugas jautė pareigą niekam neleisti jos skriausti, ypač kitiems 
vaikinams. Nadija buvo graži — bent jam taip atrodė —ir anksčiau 
ar vėliau susilauksianti būrio garbintojų. Jis niekada neleisiąs tiems 
akiplėšoms lįsti prie jos, vien nuo tokios minties jį siutas ėmė. 
Aleksandras gėrėjosi Nadijos kūno formomis, grakščiais judesiais 
ir gyva veido išraiška. Jam patiko merginos išvaizda, ypač spalvos: 
variu žvilgantys plaukai, rusva oda, akys kaip riešutai; rodos, būtų 
galėjęs nutapyti jos portretą vien geltonais ir kaštoniniais dažais. 
Ji buvo ne tokia kaip jis, tai jį ir traukė: kūno trapumas, už kurio 
slypi tvirtas charakteris, tylus dėmesingumas, žmogaus ir gamtos 
darna. Visada ji buvo santūri, bet dabar rodėsi tiesiog paslaptinga. 
Aleksandras troško būti šalia jos, kartkartėmis ją paliesti, bet kur 
kas lengviau buvo bendrauti su ja iš tolo; susitikęs akis į akį, jis 
varžėsi, nežinojo, ką šnekėti, baimingai rinkosi žodžius, jam vis 
rodėsi, kad jo ir rankos per sunkios, ir kojos per didelės, ir balsas 
per griežtai skamba. 

Tenai, sėdėdamas naktį senovinėse pigmėjų kapinėse, Alek- 
sandras kone skausmingai juto bičiulės artumą. Mylėjo ją labiau 
už visus pasaulyje, labiau negu tėvus ir visus draugus, baiminosi 
ją prarasti. 

— Kaip tau patinka Niujorke? Ar gera gyventi su mano mo- 
čiute? — paklausė jis, kad tik netylėtų. 

— Tavo močiutė popina mane kaip princesę, bet aš vis il- 
giuosi tėčio. 

— Negrįžk į Amazoniją, Erele: būsi labai toli ir negalėsim 


susitikti. 

— Važiuok su manim, — pasiūlė ji. 

— Važiuosiu su tavim, kur tik panorėsi, bet pirmiau turiu baigti 
medicinos studijas. 

— Tavo močiutė sakė, kad rašai apie mūsų nuotykius Ama- 
zonijoje ir Auksinio Drakono karalystėje. Ar aprašysi ir pigmė- 
jus? — paklausė Nadija. 

— Tai tik metmenys, Erele. Ne rašytoju ketinu tapti, o gydy- 
toju. Apie tai pagalvojau, kai susirgo mama, o apsisprendžiau, 
kai lama Tensingas išgydė tave adatomis ir maldomis. Supratau, 
kad žmogui pagydyti nepakanka žinių ir aparatūros, yra ir kitų 
dalykų, taip pat svarbių. Holistinė medicina —taip, rodos, vadinasi 
ta sritis, kuriai noriu atsidėti, — kalbėjo Aleksandras. 

— Ar prisimeni, ką tau sakė šamanas Valimajus? Kad tu turi 
gydomųjų galių ir privalai jomis naudotis. Tikriausiai tapsi ge- 
riausiu pasaulio gydytoju, — tvirtino Nadija. 

— O ką tu veiksi, kai baigsi mokyklą? 

— Studijuosiu gyvūnų kalbas. 

— Nė vienoj aukštojoj mokykloj gyvūnų kalbos nedėstomos. 

— Tada aš tokią įsteigsiu. 

— Kaip būtų puiku, jei keliautume drauge: aš — kaip gydytojas, 
tu — kaip kalbininkė, — svarstė Aleksandras. 

— Taip ir bus, kai susituoksim, — atsakė Nadija. 

Jos žodžiai taip ir pakibo ore tarsi vėliava. Aleksandras pajuto, 
kad jam kraujas nebetelpa gyslose, o širdis daužosi kaip pašėlusi. 
Jis buvo taip priblokštas, kad nerado ką atsakyti. Kaip jam pačiam 
tai nešovė į galvą? Aleksandras jau nuo kažin kada buvo įsimy- 
lėjęs Sesiliją Berns, nors jų niekas nesiejo. Pastaraisiais metais jis 
be galo atkakliai persekiojo tą merginą, nuolankiai kęsdamas jos 
įžeidinėjimus ir užgaidas. Sesilija buvo jau moteris kaip reikiant ir 
labai patraukli, o jis prieš ją — dar tik paauglys, nors abu vienme- 
čiai. Aleksandras nebeturėjo vilties ją sudominti. Ji svajojo tapti 


aktore, dūsavo dėl kino žvaigždžių ir buvo pasiryžusi bandyti laimę 

Holivude, vos tik jai sukaks aštuoniolika. Nadijos žodžiai atvėrė 
jam perspektyvas, apie kurias jis ligi tol nė nesusimąstydavo. 

— Koks aš idiotas! — sušuko jis. 

— Kaip tai suprasti? Kad mes nesusituoksim? 

— Aš... — mikčiojo Aleksandras. 

— Klausyk, Jaguarai, dar nežinia, ar gyvi išeisim iš šios girios. 
Gal mums liko visai nedaug laiko, tai pakalbėkim širdimi, — pa- 
siūlė ji rimtai. 

— Žinoma, susituoksim, Erele! Be jokios abejonės, — išpyškino 
jis jausdamas, kaip kaista ausys. 

— Gerai, betgi tik po keleto metų, — tarė ji ir gūžtelėjo 
pečiais. 

Ilgokai juodu neberado ko pasakyti. Aleksandro sielą purtė 
prieštaringiausios mintys ir jausmai — nuo baimės vėl pažiūrėti į 
akis Nadijai dienos šviesoje ligi pagundos ją pabučiuoti, nors ir 
jautė niekada neišdrįsiąs... Tyla darėsi nebepakenčiama. 

— Ar bijai, Jaguarai? — paklausė Nadija po pusvalandžio. 

Aleksandras neatsakė, tik tylom stebėjosi, kaip ji skaito jo 
mintis, kaip įžvelgė baimę, kuri vėl pabudo jo sieloj ir sukaustė 
jį visą. Tik iš kito klausimo suprato, kad jos turėta omeny daug 
artimesni ir konkretesni dalykai. 

— Rytoj mums teks susidurti su Kosongu, Mbembele, gal ir su 
burtininku Sombe... Ką darysim? 

— Bus matyti, Erele. Kaip sako mano močiutė: tik nereikia 
bijoti baimės. 

Jis jautėsi dėkingas Nadijai, kad pakeitė temą, ir nusprendė ne- 
begalvoti apie meilę, bent jau tol, kol sveikas grįš į Kaliforniją: tada 
juodu skirs ištisas žemynas, o elektroniniu paštu bus kiek lengviau 
kalbėti apie jausmus — ji nematys, kaip jam kaista ausys. 

— Tikiuosi, kad erelė ir jaguaras atlėks mums pagelbėti, — tarė 
Aleksandras. 

— Šįsyk to neužteks, — pareiškė Nadija. 

Tą pačią akimirką jie pajuto, kad kažkas, tarsi jų žodžių prišauk- 
tas, tylomis stovi čia pat, už kelių žingsnių. Aleksandras tvirčiau 
suspaudė peilį ir įjungė žibintuvėlį. Šviesos pluoštas išplėšė iš 
tamsos šiurpų pavidalą. 

Siaubo sukaustyti, jaunuoliai išvydo už trejeto metrų seną ra- 
ganą, skarmaluotą, su ilgiausiais suveltais plaukais, visiškai baltais, 
baisiai sudžiūvusią — vieni kaulai. Šmėkla, pamanė abu iš pradžių, 
bet Aleksandras tuoj sumetė, kad gali būti ir kitaip. 

— Kas ten? — sušuko jis angliškai, pašokdamas nuo žemės. 

Tyla. Vaikinas pakartojo klausimą ir vėl apšvietė vaiduoklį. 

— Ar tu — dvasia? — paklausė Nadija pusiau prancūziškai, pusiau 
bantų kalba. 

Vaiduoklis kažką nesuprantamai sumurmėjo ir pasitraukė 
į tamsą. 

— Atrodo, kad tai senolė! — išpyškino Nadija. 

Pagaliau juodu aiškiai išgirdo, ką sako tariamoji šmėkla: Nana 
Asantė. 

— Nana Asantė? Ngubės karalienė? Gyva ar mirusi? — bėrė 
klausimus Nadija. 

Greit nebeliko abejonių: taip, tai senoji karalienė, tikra ir gyva, 
ta pati, kuri dingo, kai Kosongas užgrobė sostą: buvo manoma, 
kad jis ją nužudė. Moteriškė metų metus slapstėsi kapinėse ir 
mito aukomis, kurias medžiotojai palikdavo protėviams. Ji čia 
viską ir tvarkė, krovė į kapus lavonus, sumetamus pro sienos 
skylę. Sakėsi nesijautusi čia vieniša, priešingai — kuo gražiausiai 
bendravusi su dvasiomis ir tikėjusis labai jau greit atsidurti tarp 
jų, nes pavargusi nuo kūno naštos. Senolė pasakojo kitados buvusi 
nganga —žiniuonė, kuri transo metu persikelianti į dvasių pasaulį. 
Ji matydavusi dvasias per apeigas ir jų bijojusi, bet kai apsigyveno 


kapinėse, baimės nebelikę, jos susidraugavusios. 

— Vargšė moteriškė, ji, matyt, išprotėjo, — pašnibždėjo Nadijai 
Aleksandras. 

Ne, Nana Asantė nebuvo išprotėjusi; priešingai, atsiskyrėlės 
gyvenimas nepaprastai nuskaidrino jai protą. Ji žinojo visa, kas 
dedasi Ngubėje, žinojo apie Kosongą ir dvidešimt jo žmonų, 
apie Mbembelę ir dešimtį jo kareivių iš Leopardo brolijos, apie 
burtininką Sombę ir jo demonus. Žinojo, kad kaimelio gyvento- 
jai bantai nedrįsta jiems pasipriešinti, nes už kiekvieną bandymą 
maištauti baudžiama siaubingais kankinimais. Žinojo, kad pig- 
mėjai laikomi vergais, kad Kosongas atėmė iš jų šventąjį amuletą, 
o Mbembelė pardavinėja jų vaikus, jei tik jie neatneša dramblio 
kaulo. Žinojo ir tai, kad į Ngubę atvyko svetimšalių grupė, ieš- 
kanti misionierių, ir kad du jauniausi tos grupės nariai pabėgo iš 
Ngubės ir keliavo jos aplankyti. Ji jau laukė jų ateinant. 

— Kaip ji ir galėjo visa tai sužinoti! — stebėjosi Aleksandras. 

— Protėviai man papasakojo. Jie žino daug ką. Juk jie vaikšto 
ne tik naktimis, kaip žmonės mano, bet ir dieną, visur lankosi 
kartu su kitomis gamtos dvasiomis, mato ir gyvuosius, ir miru- 
siuosius. Jie net žino, jog ketinate prašyti jų pagalbos, — kalbėjo 
Nana Asantė. 

— Ir jie žada padėti palikuonims? — klausė Nadija. 

— Nežinau. Jūs patys pakalbėkite su jais, — patarė karalienė. 

Didžiulė mėnulio pilnatis, geltona ir spindinti, pakilo virš 
laukymės. Per tą mėnesieną kapinėse įvyks kai kas nepaprasto, 
ką net po daugelio metų Aleksandras ir Nadija minės kaip vieną 


esmingiausių savo gyvenimo lūžių. 


ar 


O štai ir pirmas ženklas, kad įvyko kažkas stebuklingo: abu 
jaunuoliai ėmė daug ryškiau regėti tamsoje, lyg kapines būtų 

apšvietę galingi stadiono prožektoriai. Pirmąsyk nuo tada, kai 
atsidūrė Afrikoje, Aleksandras ir Nadija sudrebėjo nuo šalčio ir 
apsikabino drąsindami ir šildydami vienas kitą. Vis stiprėjantis 
garsas, lyg bičių dūzgimas, užtvindė orą, ir prieš apstulbusias 
jaunuolių akis visa laukymė prisipildė permatomų būtybių. Jie 
pamatė esantys dvasių apsupti. Kas galėtų nusakyti jų pavidalą, 
kai jis toks neapčiuopiamas? Būtų lyg ir panašios į žmones, bet 
be paliovos kinta, sakytum kokie dūmų kamuoliai; ne nuogos, 
bet ir drabužių nematyti; nespalvotos, bet švyti. 

Skvarbus zvimbimas, virpinantis ausų būgnelius, buvo pra- 
smingas, tarsi kokia universali, visiems suprantama kalba, kaip 
telepatija. Jaunuoliai nieko neaiškino vaiduokliams, nieko ne- 
pasakojo ir nieko žodžiais neprašė — viso to neprireikė. Bekūnės 
dvasios ir pačios žinojo, kas yra įvykę ir net kas įvyks ateityje, 
nes laikas jų erdvėje neegzistavo. Ir mirusiųjų sielos čia buvo, ir 
tų, kurie dar tik gims, sielos, gal amžinai gyvensiančios dvasių 
pasaulyje, ir sielos, besirengiančios tapti kūnu ar šioje planetoje, 
ar kitoje, gal čia, gal ten. 

Draugai sužinojo, jog dvasios retai tesikišančios į materialiojo 
pasaulio įvykius, nors kartais padedančios gyvūnams per nuojautą, 
o žmonėms — per vaizduotę, sapnus, kūrybą, per mistinius arba 
dvasinius apreiškimus. Dauguma žmonių gyvenantys be ryšio su 
dvasiniais dalykais ir nepastebintys ženklų, sutapimų, įspėjimų ir 
mažų kasdieniškų stebuklų, kuriais pasireiškia antgamtinės jėgos. 
Jaunuoliai suprato, kad ne dvasios sukelia ligas, nelaimes ir mirtį, 
kaip jie buvo girdėję kalbant; kančių priežastis — pačių žmonių 
pikta valia ir tamsumas. Ir dvasios nežudančios tų, kurie braunasi 
į jų valdas arba jas įžeidžia, nes neturinčios valdų ir nesą kaip 
jų įžeisti. Aukos, dovanos ir maldos iki jų neateinančios; jos tik 
raminančios aukotoją, ir daugiau nieko. 

Nežinia, kiek truko tas nebylus dialogas su šmėklomis. Tik ėmė 


pamažu stiprėti šviesa ir visai kita aplinka atsivėrė jaunuoliams 

prieš akis. Išnyko siena, per kurią jiedviem teko ropštis į kapines, 
ir juodu atsidūrė miške, bet lyg ir ne tokiame kaip pirma. Viskas 
čia buvo kitaip, iš visur spinduliavo energija. Medžiai nebesuda- 
rė beveidės tankmės: dabar kiekvienas buvo savitas, turėjo savo 
vardą, savo atmintį. Aukščiausieji, kurių sėklos sudygo ir išaugo 
į kitus, jaunesnius, pasakojo šiems, ką patyrę. Seni augalai žadėjo 
netrukus mirti ir patręšti žemę; jaunesni leido švelnias atžalas ir 
kabinosi į gyvenimą. Gamta be paliovos šurmuliavo — tai tyliai 
šnekėjosi skirtingų rūšių gyvi padarai. 

Šimtai žvėrių žvėrelių šmaižiojo apie jaunuolius, net visai 
jiems nepažįstamų: juokingos ilgakaklės okapijos, panašios į 
mažas žirafas; ondatros, civetos, mangustos, voverės skraiduolės, 
auksinės katės ir antilopės, dryžuotos kaip zebrai; žŽvynuotos 
skruzdėdos ir begalė beždžionių, pakibusių medžiuose ir čiauš- 
kančių kaip vaikai stebuklingoje tos nakties šviesoje. Pro šalį 
taikingai traukė leopardai, krokodilai, raganosiai ir kiti girių 
siaubūnai. Neregėti paukščiai skardeno orą visokiais balsais 
ir žilpino akis skaisčiomis plunksnomis. Aibė vabzdžių dūzgė 
nakties ore: margos plaštakės, švytintys vabalai, nenuoramos 
svirpliai, dailūs jonvabaliai. Žemėje knibždėjo ropliai: gyvatės, 
vėžliai ir stambūs driežai, dinozaurų palikuonys, stebintys žmo- 
nes akimis su trimis vokais. 

Taip jaunuoliai atsidūrė dvasinės girios gelmėse, begalinės 
daugybės augalų ir gyvūnų sielų apsupti. Aleksandro ir Nadijos 
protams naujai atsivėrė visų būtybių tarpusavio ryšiai, visatą per- 
smelkiantys energijos srautai, kurie gaubia ją nuostabiu tinklu, 
švelniu kaip šilkas, tvirtu kaip plienas. Jie suvokė, kad viskas 
pasaulyje yra susiję; kiekvienas dalykas, kuris tik atsiranda, nuo 
minties iki uragano, veikia visus kitus. Jie juto gyvą, tvinksinčią 
žemę, tą didžiulį organizmą, kuris priglobia augaliją ir gyvūni- 
ją, kalnus ir upes, lygumų vėjus, ugnikalnių lavą ir aukščiausių 


viršukalnių amžinus sniegynus. O toji motina planeta pati yra 

tik dalis kitų, didesnių organizmų ir kartu su aibėmis žvaigždžių 
išsitenka begaliniame dangaus skliaute. 

Jaunuoliai pamatė neišvengiamą gyvenimo ir mirties, kaitos ir 
atgimimo ratą, tarsi nuostabų piešinį, kuriame viskas vyksta vienu 
metu, kur nėra praeities, dabarties ir ateities, nes taip yra dabar, 
taip buvo visada ir bus visada. 

Ir pagaliau, besibaigiant tai pasakiškai kelionei, jie suvokė, 
kad begalinė daugybė sielų, kiek tik jų yra visatoje, tėra vientisos 
sielos dalelytės, kaip to paties vandenyno vandens lašai. Viena 
tėra dvasinė esybė, įkvepianti visą būtį. Nėra skirtumo tarp gyvų 
būtybių, nėra ribos tarp gyvenimo ir mirties. 


r 


Per tą neįtikėtiną kelionę Nadija ir Aleksandras nė karto ne- 
pajuto baimės. Iš pradžių jie tarsi plūduriavo sapnų migloje ir 
jautė begalinę ramybę, bet užplūstant vis naujiems pojūčiams ir 
plečiantis vaizduotei ramybę pakeitė euforija, neapsakoma laimė. 
nepaprastos energijos ir jėgos antplūdis. 

Mėnulis, slinkdamas dangaus skliautu, pasislėpė už medžių. 
Dar trumpą valandėlę laukymėje tvyrojo vaiduokliška šviesa, o 
bičių dūuzgimas ir žvarba pamažu traukėsi. Draugužiai pabudo 
iš transo ir apsižiūrėjo besantys tarp kapų; čia pat ir Boroba, 
apsikabinusi Nadiją per liemenį. Kurį laiką nė vienas neprabilo 
ir nesujudėjo, kad ilgiau išliktų burtų žavesys. Pagaliau sutrikę 
apsidairė, lyg netikėdami, kad visa tai išgyveno, bet čia priešais 
save išvydo karalienę Naną Asantę; ji patvirtino, jog tai nebuvo 
tik haliucinacija. 

Karalienės stotas švytėjo iš vidaus. Jaunuoliai netikėjo savo 
akimis: dabar Nana Asantė atrodė visai kitaip nei pirmąsyk, kai 
ją pamatė. Vietoj apgailėtinos senės, kurios kaulėtą kūną dengė 

skarmalai, priešais juos stovėjo įspūdinga asmenybė, amazonė, 
tikra senovės girių deivė. Per tuos keletą metų, kuriuos vieniša 
praleido tarp šių sienų, ji daug mąstė ir įgavo išminties; nebeliko 
neapykantos ir godumo jos širdyje, ji nieko nebetroško, nebeturėjo 
jokių rūpesčių, nieko nebebijojo. Ji tapo drąsi, nes nedrebėjo dėl 
savo gyvybės; tvirta, nes ją stiprino atjauta; teisinga, nes nutuokė, 
kur slypi tiesa; neįveikiama, nes ją gynė dvasių pulkai. 

— Daug kančių yra Ngubėje. Kai valdėte jūs, ten viešpatavo 
taika. Ir bantai, ir pigmėjai mena tuos laikus. Eikit su mumis, 
Nana Asante, padėkite mums, — meldė Nadija. 

— Eime, — nedvejodama tarė karalienė, lyg būtų metų metus 
rengusis tai akimirkai. 


DVYLIKTAS SKYRIUS 

Per tas porą dienų, kol Nadija ir Aleksandras buvo girioje, 
Ngubės kaime vienas kitą vijo dramatiški įvykiai. Ketė, Angė, 
brolis Fernandas ir Choelis Gonsalesas nebesusitiko su Kosongu 
ir turėjo derėtis su Mbembele, neabejotinai daug grėsmingesniu 
už karalių. Išgirdęs, kad dingo du jo belaisviai, komendantas 
labiau rūpinosi nubausti sargybinius, leidusius jiems pasprukti, 
o ne tydviejų likimu. Jis nė trupučio nesistengė jų surasti, o kai 
Ketė pareiškė norinti eiti jų ieškoti ir paprašė jo pagalbos, ne- 
sileido į kalbas. 

— Jie jau žuvę ir neketinu dėl jų gaišti. Nė vienas žmogus 
neišgyvens girioje per naktį, nebent pigmėjai, bet juk jie — ne 
žmonės, — kalbėjo Mbembelė. 

— Tada liepkit keletui pigmėjų, kad padėtų man ieškoti, — rei- 
kalavo Ketė. 

Mbembelė turėjo įprotį neatsakinėti į klausimus, juoba į pra- 
šymus, todėl niekas ir nedrįso į jį kreiptis. Neregėtas senosios 
svetimšalės įžūlumas jį ne tiek pykdė, kiek stebino: kaip ji ir 
drįsta! Jis tylėjo žvelgdamas į Ketę pro grėsmingų veidrodinių 
akinių stiklus, tik prakaitas jam lašėjo nuo skusto viršugalvio ir 
per plikus dilbius, papuoštus ritualiniais randais. Pokalbis vyko 


jo „kabinete“, į kurį buvo atvesdinta žurnalistė. 

Mbembelės „kabinetas“ buvo veikiau kamera, kurios kampe 
stovėjo nudrengtas geležinis rašomasis stalas ir pora kėdžių. Ketė 
pašiurpo išvydusi kankinimo įrankius ir tamsias, lyg ir kraujo, 
dėmes ant kalkėmis baltintų molinių sienų. Nusprendęs čia, o 
ne kur kitur, susitikti su reportere, komendantas, be abejo, no- 
rėjo ją įbauginti ir tai jam pavyko, tačiau Ketė nesirengė rodyti 
silpnumo. Ji galėjo gintis vien amerikietės pasu ir žurnalistės 
pažymėjimu, bet iš jų nebūtų jokios naudos, jei tik Mbembelė 
pajustų, kad ji bijo. 

Jai rodėsi, jog šis karininkas, ne taip kaip Kosongas, netiki 
jos pasakomis, kad žurnalistų būrelis atvyko čionai susitikti su 
karaliumi; tikriausiai kareiva įtaria, kad tikrasis jų tikslas — su- 
žinoti, kas ištiko dingusius misionierius. Jie visi yra to žmogaus 
valioje, bet Mbembelė turi suprasti, kaip jam neatsargu pasiduo- 
ti žiaurumo protrūkiui, jis nesiryš skriausti užsieniečių, — labai 
jau optimistiškai svarstė Ketė. Viena yra engti vargšus vietinius, 
kuriuos jis Ngubėje laiko po kumščiu, ir visai kas kita — taip 
pat elgtis su svetimšaliais, juo labiau baltaodžiais. Jam visai 
nereikia, kad valdžia imtųsi tyrimo. Komendantui rūpėjo kuo 
greičiau nusikratyti atvykėliais; jeigu jie bus pernelyg smal- 
sūs, nori nenori teks juos nugalabyti. Jam buvo aišku, kad be 
Nadijos ir Aleksandro jie neišvyks, ir tai komplikavo padėtį. 
Ketė pamanė, jog jie turi būti labai atsargūs, nes komendantui 
būtų geriausia, kad jo svečius ištiktų gerai suplanuota nelaimė. 
Reporterė netikėjo, kad bent vienas iš jų būtų Ngubėje pa- 
geidaujamas asmuo. 

— Kuo vardu antroji jūsų grupės moteris? — pasiteiravo ilgokai 
tylėjęs Mbembelė. 

— Angė, Angė Ninderera. Ji mus atskraidino savo lėktuvu, bet... 

— Jo didenybė karalius Kosongas teiksis paimti ją į savo 


žmonų būrį. 

Ketei Kold ėmė linkti keliai. Kas vakar atrodė tik pokštas, 
dabar virto nemalonia — gal net pavojinga — tikrove. Kaip Angė 
atsakys į Kosongo ketinimus? Nadija su Aleksandru, sprendžiant 
iš anūko raštelio, turėtų greitai grįžti. Juk ir ankstesnėse kelionėse 
reporterei yra tekę grąžyti rankas dėl vaikų, betgi abusyk juodu 
parėjo gyvi ir sveiki. Privalu jais pasitikėti. Pirmiausia reikia 
visiems būti krūvoj, o tada jau galvoti, kaip grįžti į civilizuotąjį 
pasaulį. Gal staigus karaliaus susidomėjimas Ange bent jau padės 
laimėti šiek tiek laiko. 

— Ar norit, kad perduočiau Angei karaliaus prašymą? — pagaliau 
atgavusi žadą paklausė Ketė. 

— Tai ne prašymas, tai įsakymas. Pakalbėkit su ja. Matysiu ją 
rytoj per žaidynes. Kol kas jums leidžiama vaikščioti po kaimą, 
tik draudžiama artintis prie karaliaus rūmų, aptvarų ir šulinio. 

Komendantui mostelėjus, tučtuojau prisistatė sargybinis, sto- 
vėjęs prie durų, čiupo Ketę už rankos ir išsivedė laukan. Dienos 
šviesa trumpam apakino senąją žurnalistę. 


mr 


Ketė parėjo pas saviškius ir perdavė Angei karaliaus pageidavimą. 
Jis, kaip ir reikėjo laukti, buvo sutiktas labai nepalankiai. 

— Niekuomet nebūsiu Kosongo žmonų bandoj! — piktai šaukė 
moteris. 

— Žinoma, Ange, bet galėtum pabūti jam meilesnė bent porą 
dienų, kol... 

— Nė vienos minutės! Žinoma, jei vietoj Kosongo būtų ko- 
mendantas... — atsiduso Angė. 

— Mbembelė yra šunsnukis! — neleido jai baigti Ketė. 

— Aš pajuokavau, Kete. Nežadu būti meili nei Kosongui, nei 
Mbembelei, nei kuriam kitam. Noriu kuo greičiausiai ištrūkti iš 

šio pragaro, susitvarkyti lėktuvą ir atsidurti ten, kur manęs nepa- 
siektų tie galvažudžiai. 

— Jei tamsta skirtum kiek dėmesio karaliui, kaip siūlo ponia Kold, 
galėtume laimėti laiko, — pritarė senolei ir brolis Fernandas. 

— O kaip, jūsų manymu? Tik pažvelkit į mane! Mano suknelė 
purvina ir peršlapusi, lūpdažis dingęs, šukuosena pasibaisėtina. Aš 
panaši į dygliakiaulę! — atšovė Angė, rodydama suveltus plaukus, 
styrančius į Visas puses. 

— Kaimo gyventojai įbauginti, — pakeitė temą misionierius. — 
Niekas nenori atsakinėti į mano klausimus, bet aš šį tą išpešiau. 
Sužinojau, kad mano draugai čia buvo ir prieš kelis mėnesius din- 
go. Išvykti jie niekur negalėjo. Greičiausiai mirė kaip kankiniai. 

— Norite pasakyti, kad jie nužudyti? — paklausė Ketė. 

— Taip. Manau, jie paaukojo gyvybę už Kristų. Meldžiu Dievą, 
kad jiems bent nebūtų tekę per daug kankintis... 

— Nuoširdžiai užjaučiu jus, broli Fernandai, —tarė Angė, ūmai 
surimtėjusi ir susigraudinusi. — Atsiprašau už nerimtas kalbas 
ir paikus juokus. Galit manim pasikliauti, padarysiu viską, kad 
jums pagelbėčiau. Sušoksiu septynių skraisčių šokį Kosongui, jei 
norite. 

— To aš ir neprašau, panele Ninderera, — liūdnai atsiliepė mi- 
sionierius. 

— Vadinkit mane Ange, — paprašė ji. 

Iki pat vakaro draugai laukė Nadijos ir Aleksandro su- 
grįžtant ir bastėsi po kaimelį — bandė kuo daugiau sužinoti ir 
kūrė pabėgimo planus. Abu sargybinius, kurie praėjusią naktį 
taip nerūpestingai ėjo savo pareigas, kareiviai suėmė ir niekas 
jų nepavadavo, tad atvykėliai liko be apsaugos. Paaiškėjo, kad 
Leopardo broliai, dezertyravę iš kariuomenės ir likę su komen- 
dantu Ngubėje, vieninteliai gali prieiti prie šaunamųjų ginklų, 


laikomų kareivinėse. Tarnauti sargybiniais bantai buvo imami 

prievarta, vos tik išaugę iš paauglio amžiaus. Jie buvo prastai 
ginkluoti, daugiausia mačetėmis ir peiliais, o laikytis drausmės 
juos skatino ne tiek ištikimybė, kiek baimė. Mbembelės kareiviai 
vertė sargybinius tramdyti kitus bantus, gyvenančius kaime, tai 
yra savo šeimos narius ir draugus. Negalėjai niekur dingti nuo 
tos žiaurios tvarkos; maištininkai ir dezertyrai buvo be teismo 
baudžiami mirtimi. 

Ngubės moterys, kitados nepriklausomos ir sykiu su vyrais 
sprendusios bendruomenės reikalus, liko beteisės, privalėjo dirbti 
Kosongo plantacijose ir tenkinti jo vyrų norus. Gražesniosios 
merginos atsidurdavo karaliaus hareme. Į komendanto sukurtą 
šnipinėjimo sistemą buvo įtraukiami ir vaikai — raginami skųsti 
savo šeimos narius. Pakako būti apkaltintam išdavyste, nors ir be 
įrodymų, kad atsisveikintum su gyvybe. 

Bėdai ištikus žmonės šaukdavosi raganiaus Sombės. Jie buvo 
įpratę kliautis žiniuoniais ir burtininkais, kurie padėdavo susi- 
siekti su dvasių pasauliu, gydė ligas, vadavo nuo burtų ir gamino 
amuletus, saugančius nuo nelaimių. Buvo tikima, kad jei žmogus 
mirė, tai tikriausiai kalti burtai. Tuomet darbo imdavosi burti- 
ninkas: tyrė, kas prišaukė mirtį, šalino kerus, baudė kaltininką 
arba reikalavo, kad jis sumokėtų išpirką velionio šeimai. Ngubė- 
je, kaip ir daug kur kitur Afrikoje, niekada netrūko burtininkų; 
vieni buvo labiau gerbiami, kiti mažiau, bet nė vienas negalėjo 
prilygti Sombei. 

Niekas nežinojo, kur gyvena baisusis raganius. Jis kaip koks de- 
monas atsirasdavo kaime iš niekur, o atlikęs savo darbą išnykdavo 
be pėdsako gal kelioms savaitėms, gal ir keliems mėnesiams. Visi 
jo taip bijojo, kad net Kosongas ir Mbembelė vengė su juo susi- 
tikti ir Sombei atvykus abu užsidarydavo namie. Šiurpą įvarydavo 
jau vien jo išvaizda. Jis buvo didžiulis — ūgio sulig komendantu 


Mbembele — ir transo apimtas tapdavo nežmoniškai stiprus, pa- 

jėgdavo pakelti sunkų medžio kamieną, kurio nestengė pajudinti 
šeši vyrai. Jo galva buvo kaip leopardo, o po kaklu tabalavo vėrinys 
iš pirštų, kuriuos jis, pasak žmonių, vien žvilgsniu nupjaudavęs 
savo aukoms; tokiu pat būdu, rodydamas savo burtų galią, nu- 
kirsdavęs galvą gaidžiui, jo net nepalietęs. 

— Norėčiau susipažinti su įžymiuoju Sombe, — pareiškė Ketė, 
kai draugai susitikę pasakojosi, ką kiekvienas sužinojęs. 

— O aš norėčiau nufotografuoti to iliuzionisto triukus, — pri- 
dūrė Choelis Gonsalesas. 

— Dar nežinia, ar tai triukai. Vudu burtai gali būti labai pa- 


vojingi, — net krūptelėjo Angė. 


—“ 


Be galo prailgo ekspedicijos dalyviams dar viena naktis toj pačioj 
trobelėj. Šįsyk jie deglų negesino: tiesa, degantys sakai skleidė 
bjaurų dvoką ir juodus dūmus, bet bent jau buvo galima įžiūrėti 
tarakonus ir žiurkes. Ketė kelias valandas nesudėjo bluosto ir 
įtemptai klausėsi — bene pareina Nadija su Aleksandru. Kadangi 
sargybos prie durų nebuvo, niekas jai netrukdė išeiti laukan pra- 
sivėdinti, kai oras viduje tapo nepakeliamai troškus. Netrukus čia 
atsirado ir Angė; moterys susėdo ant žemės surėmusios pečius. 

— Mirtinai noriu užsirūkyti, — dejavo Angė. 

— Turi progą atsikratyti tos ydos, kaip aš atsikračiau. Taba- 
kas sukelia plaučių vėžį, — perspėjo ją Ketė. — Nori gurkšnelio 
degtinės? 

— O girtavimas — argi ne yda? — pasišaipė Angė. 

— Gal manai, kad aš girtuoklė? Kaip tu ir drįsti! Aš tik ret- 
karčiais trukteliu vieną kitą gurkšnelį, kad kaulų neskaudėtų, ne 


daugiau. 

— Reikia sprukti iš čia, Kete. 

— Negalim bėgti be mano anūko ir Nadijos, — tvirtino re- 
porterė. 

— Kaip ilgai ketini jų laukti? Poryt grįš valtys mūsų paimti. 

— Iki tol ir vaikai pareis. 

— O jei nepareis? 

— Tada jūs visi bėkit, o aš liksiu, — pareiškė Ketė. 

— Nepaliksim tavęs čia vienos, Kete. 

— Tu keliausi su kitais pagalbos ieškoti. Turėsi susisiekti su 
žurnalu „International Geographic“ ir su JAV ambasada. Juk 
niekas nežino, kur mes esam. 

— Vienintelė viltis — kad gal Maiklas Mušaha bus išgirdęs bent 
kokią žinutę iš tų, kurias siunčiau per radiją, bet kažin, — atsiduso 
Angė. 

Ilgai tylėjo abi moterys. Net ir tokiomis aplinkybėmis jos ne- 
galėjo nesigėrėti mėnesėta naktim. Šią valandą kaime buvo tamsu, 
deglai švietė tik karaliaus sodyboje ir prie kareivinių. Tik giria 
netoliese kaip visada šurmuliavo ir aitriai kvepėjo drėgna žemė. 
Už keleto žingsnių buvo lygiagretus pasaulis, kurio gyventojai 
niekada nemato saulės; šiuo metu jie stebėjo kaimą iš tamsos. 

— Ar žinai, Ange, kas tai per šulinys? — paklausė Ketė. 

— Tas, kurį misionieriai pažymėjo žemėlapyje? 

— Jis ne toks, kaip mes įsivaizduojam. Niekas iš jo vandens 
nesemia. 

— Ne? Tai kam jis reikalingas? 

— Mirties bausmėms vykdyti. 

— Ką tu sakai! — sušuko Angė. 

— Tai, ką tu girdi, Ange. Jis yra už karaliaus dvaro, aptvertas 
aklina tvora. Artintis prie jo draudžiama. 

— Ar ten kapinės? 


— Ne. Veikiau kūdra ar baseinas su krokodilais... 

Angė pašoko neatgaudama kvapo; širdis jai krūtinėje dundėjo 
tarsi garo mašina. Ketės žodžiai tik patvirtino, kad ne veltui jos 
bijota nuo to laiko, kai lėktuvas nesėkmingai nutūpė paplūdi- 
myje, o ji pati atsidūrė čia, barbarų nelaisvėje. Kas dieną, kas 
valandą stiprėjo lakūnės įsitikinimas, kad ji nenumaldomai rieda 
į pražūtį. Kitados ji vis tikėjo dar jaunystėje žūsianti per lėktuvo 
katastrofą, bet paskui Ma Bangezė, turgaus pranašautoja, išbūrė 
jai krokodilus. Iš pradžių ji rimtai nevertino tos pranašystės, bet 
kai vieną kitą kartą vos išsisuko nuo tų grobuonių, ta mintis įsi- 
šaknijo jos sąmonėje ir kėlė panišką baimę. Ketė atspėjo, apie ką 
mąsto draugė. 

— Nebūk tokia prietaringa, Ange. Jei Kosongas augina kroko- 
dilus, tai dar nereiškia, kad jie gaus tave pietums. 

— Tai mano likimas, Kete, nuo jo nepabėgsi. 

— Iš čia mes ištrūksim gyvi, Ange, aš tau prižadu. 

— Neprižadėk to, ko negalėsi ištesėti. Ką dar sužinojai? 

— Į šulinį meta tuos, kurie sukyla prieš Kosongą ir Mbembe- 
lę, — pasakojo Ketė. — Tą man sakė pigmėjų moterys. Jų vyrai 
verčiami medžioti, kad parūpintų krokodilams ėdalo. Pigmėjės 
žino, kas dedasi kaime. Jos yra bantų vergės, dirba sunkiausius 
darbus, užeina į trobas, stebi, klausosi, kas kalbama. Dieną jos 
vaikšto laisvos, uždaromos tik nakčiai. Niekas nekreipia į jas dė- 
mesio, nes mano, kad jos neturi žmogaus proto. 

— Manai, kad taip buvo nužudyti ir misionieriai, todėl neran- 
dam jų pėdsakų? — pašiurpusi paklausė Angė. 

— Taip, bet nesu tuo įsitikinusi, todėl broliui Fernandui to dar ir 
nesakiau. Rytoj patikrinsiu, ar tai tiesa, ir jei pasiseks, žvilgtelėsiu 
į tą šulinį. Reikėtų jį nufotografuoti: tokia nuotrauka būtų labai 
svarbi tam straipsniui, kurį ketinu išspausdinti žurnale, — nu- 


sprendė Ketė. 

Rytojaus dieną Ketė vėl nuėjo pas komendantą Mbembelę ir 
pranešė, kad Angė Ninderera jaučiasi labai pagerbta karaliaus dė- 
mesio ir yra linkusi priimti jo pasiūlymą, bet jai reikia bent kelių 
dienų apsispręsti, nes yra pasižadėjusi labai galingam Botsvanos 
burtininkui, o juk visi žino, kaip pavojinga išduoti raganių, net 
ir toli būnant. 

— Jeigu taip, tai karaliaus Kosongo ta moteris nedomina, — pa- 
reiškė komendantas. 

Ketė kaipmat nusuko ienas atgal: nelaukė, kad Mbembelė taip 
rimtai pažiūrės. 

— Ir neketinate to reikalo aptarti su jo didenybe? 

— Ne. 

— Iš tiesų Angė Ninderera dar nėra tvirtai sutarusi su burti- 
ninku, formaliai galutinio sprendimo dar nėra, suprantat? Aš 
esu girdėjusi, jog čia gyvena Sombė, pats galingiausias Afrikos 
burtininkas, tai gal jis galėtų išvaduoti Angę iš kito pretendento 
kerų... — spėliojo Ketė. 

— Galbūt. 

— Kada įžymusis Sombė apsilankys Ngubėje? 

— Labai daug klausinėji, senoji moteriške, esi įkyri kaip 
mopanės, — atšovė komendantas ir mostelėjo, tarsi baidydamas 
bitę. — Aš pakalbėsiu su karalium Kosongu. Pasitarsim, kaip tą 
moterį išvaduoti. 

— Ir dar vienas klausimas, komendante Mbembele, — prabilo 
Ketė jau nuo slenksčio. 

— Ko dar nori? 

— Būstas, kurį mums paskyrėte, yra labai puikus, bet ne visai 
švarus; jame pasitaiko žiurkių ir šikšnosparnių išmatų... 

— Na, ir? 

— Angė Ninderera yra labai jautri, blogas kvapas ją susargdina. 
Ar nelieptumėt kokiai nors vergei, kad išvalytų ir dar gamintų 
mums valgį? Jeigu jums nesunku... 

— Gerai, — atsakė komendantas. 

Taip jie gavo tarnaitę — jauną mergaitę, vilkinčią vien palmių 
pluošto sijonėliu, liekną, vos metro keturiasdešimt ūgio, bet 
stiprią. Ji atsinešė virbų šluotą ir ėmė stebėtinai mikliai šluoti 
aslą, bet kuo daugiau dulkių kėlė į orą, tuo bjauriau smirdėjo, o 
purvas dar labiau badė akis. Ketė ją sustabdė, nes iš tiesų ne tam 
ir buvo ją pasikvietusi: reporterė ieškojo sąjungininkės. Iš pra- 
džių mergina lyg ir nesuprato Ketės gestų ir užuominų, jos veido 
išraiška rodėsi buka kaip avies, bet vos reporterė paminėjo Bejė 
Doku, tarnaitės veidas nušvito. Vadinasi, ji tik apsimetė kvailele, 
kad apsisaugotų. 

Keliais bantų ir prancūzų kalbų žodžiais, bet daugiau mimika, 
pigmėjė paaiškino, kad ji vardu Džena, o Bejė Doku yra jos vyras. 
Juodu turi du sūnus, labai retai juos mato, nes jie laikomi uždaryti 
aptvare, bet šiuo metu vaikai yra pas seneles ir gerai prižiūrimi. 
Bejė Doku ir kiti medžiotojai privalo prisistatyti su dramblio 
kaulu tik rytojaus dieną, o jei jo neatsineš, praras vaikus, kalbėjo 
verkdama Džena. Ketė neišmanė, kaip ją ir nuraminti, bet Angė 
ir brolis Fernandas bandė ją paguosti sakydami, kad Kosongas 
neišdrįs parduoti vaikų, kol čia yra žurnalistų grupė. O Džena 


tikino, kad Kosongas nieko nepaiso ir niekas jo neperkalbės. 


kn 


Grėsmingi tamtamų dūžiai nuaidėjo per Afrikos naktį, drebindami 
girią ir gąsdindami svetimšalius, kurie tupėjo trobelėje ir blogos 


nuojautos slegiami klausėsi. 

— Kažin ką skelbia tie būgnai? — virpančiu balsu klausė Choelis 
Gonsalesas. 

— Nežinau, bet tikriausiai nieko gero, — atsiliepė brolis Fer- 
nandas. 

— Aš jau pavargau visą laiką bijoti! Jau kelinta diena man spau- 
džia širdį, kvapo trūksta! Nebenoriu čia būti! — šaukė Angė. 

— Melskimės, bičiuliai mano, — ragino misionierius. 

Sulig tais žodžiais įėjo kareivis ir kreipdamasis vien į Angę 
pranešė, jog tuoj įvyks „turnyras“ ir komendantas Mbembelė 
reikalauja, kad ji atvyktų. 

— Ateisiu su savo draugais, — tarė ji. 

— Kaip norite, — atsakė pasiuntinys. 

— Kodėl dunda būgnai? — paklausė Angė. 

— Dėl Ezendžio, — tepasakė kareivis. 

— Mirties šokis? 

Netaręs daugiau nė žodžio, vyras pasisuko ir išėjo. Atvykėliai 
suskato tartis. Choelio Gonsaleso nuomone, mirti turėsią jie pa- 
tys: jiems esą skirta būti pagrindiniais spektaklio dalyviais. Ketė 
jį ramino: 

— Tu mane nervini, Choeli. Jei norės mus nužudyti, padarys 
tai be žiūrovų. Jiems visai nereikia tarptautinio skandalo dėl 
mūsų mirties. 

— Kas apie tai galvoja? Mes priklausom nuo tų bepročių malo- 
nės. Manai, labai jiems rūpi pasaulio viešoji nuomonė? Ką norės, 
tą ir padarys, — inkštė Choelis. 

Į aikštę suėjo visi kaimo gyventojai, išskyrus pigmėjus. Že- 
mėje buvo kalkėmis apibrėžtas kvadratas, lyg ir bokso ringas, 
apšviestas deglais. Po Žodžių medžiu sėdėjo komendantas, o už 
jo krėslo stovėjo „adjutantai“ — dešimtis Leopardo brolijos karei- 
vių. Mbembelės apranga buvo kaip visada — uniforminės kelnės 


ir batai; akis dengia veidrodiniai saulės akiniai, nors jau sutemę. 

Angė Ninderera buvo pasodinta į kitą krėslą, už poros žingsnių 
nuo komendanto, o į jos draugus niekas ir dėmesio nekreipė. 
Karalius Kosongas nepasirodė, bet jo žmonos, saugomos nuo- 
žmaus senio su bambukine lazda, stovėjo susispietusios įprastinėj 
vietoj po medžiu. 

Dalyvavo ir visa „kariuomenė“ — Leopardo brolijos nariai 
su šautuvais ir sargybiniai bantai, ginkluoti mačetėmis, peiliais 
ir kuokomis. Sargybiniai buvo labai jauni ir atrodė įsibaiminę 
ne mažiau už kitus kaimiečius. Netrukus svetimšaliai suprato 
kodėl. 

Trys muzikantai su kariškais mundurais, bet be kelnių, tie pa- 
tys, kurie pirmąjį vakarą, kai tik atvyko Ketė su saviškiais, tarški- 
no lazdomis, dabar jau dundino būgnus. Jų tamtamai skambėjo 
monotoniškai, gūdžiai ir grėsmingai, visai ne taip kaip pigmėjų 
muzika. Būgnijimas truko ilgai, kol deglų šviesą ėmė stelbti mė- 
nesiena. Per tą laiką tarnai prinešė plastikinių bidonų ir kalebasų, 
pripiltų palmių vyno; svaigalai ėjo iš rankų į rankas — šįsyk jų gavo 
ir moterys, vaikai ir svečiai. Komendantas gėrė amerikietišką viskį, 
be abejo, kontrabandinį. Truktelėjęs porą gurkšnių, padavė butelį 
Angei, bet ši mandagiai atsisakė, nes nepageidavo su tuo žmogum 
bičiuliautis; tačiau jo pasiūlytos cigaretės atstumti nepajėgė — juk 
buvo nerūkiusi jau visą amžinybę. 

Bet štai Mbembelė mostelėjo — ir muzikantai trenkė būg- 
nais: prasidėjo spektaklis. Iš kito aikštės galo kareiviai atvilko du 
sargybinius, kurie andai buvo paskirti budėti prie svetimšalių 
namelio ir nepamatė, kaip paspruko Nadija su Aleksandru. Jie 
buvo įstumti į ringą ir drebėdami, panarinę galvas, puolė ant ke- 
lių. Tai buvo dar visai jauni vaikinai, kaip Ketei pasirodė — bene 
vienmečiai su jos anūku, kokių septyniolikos aštuoniolikos metų. 
Viena moteriškė, turbūt katro nors motina, suklykė ir puolė į 
ringą, bet kitos moterys ją tučtuojau sulaikė už rankų ir kaip 


mokėdamos ramino. 

Mbembelė atsistojo, išsižergė, įsisprendė rankom į šlaunis ir 
atkišo smakrą; skusta jo galva ir nuogas atletiškas liemuo blizgėjo 
nuo prakaito. Stovėdamas tokia poza, su saulės akiniais, slepiančiais 
akis, jis labai priminė tipišką banditą iš veiksmo filmo. Vyriškis 
kažką sukomandavo sava kalba, kurios atvykėliai nesuprato, ir 
klestelėjo atgal į krėslą. Tada kareivis įdavė po peilį kiekvienam 
iš vaikinų, esančių ringo kvadrate. 

Ketė ir jos draugai kaipmat perprato žaidimo taisykles. Sar- 
gybiniai buvo pasmerkti žūtbūtinai kautis vienas su kitu, o jų 
artimieji ir draugai — stebėti tą negailestingą bausmę. Šventasis 
Ezendžio šokis, kurį nuo neatmenamų laikų pigmėjai šokdavo 
prieš medžioklę, kad išsikviestų didžiąją girios dvasią, Ngubėje 


išsigimė į mirtiną žaidimą. 


“r 


Neilgai tetruko nubaustųjų sargybinių kova. Porą minučių jie su 
durklais rankoje sėlino ratu ir vis laukė priešininko klaidos, kad 
galėtų smogti. Mbembelė ir jo kareiviai kiršino juos šūksniais ir 
pašaipomis, o žiūrovų minia grėsmingai tylėjo. Kiti sargybiniai 
gūžėsi iš baimės: juk bet kuris iš jų gali jau rytoj tapti tokiu pat 
pasmerktuoju. Ngubės liaudis, įsiutusi ir bejėgė, atsisveikino su 
jaunuoliais; jei ne Mbembelės baimė ir apsvaigimas nuo palmių 
vyno, šie žmonės tikriausiai būtų sukėlę maištą. Visos šeimos 
čia buvo susijusios giminystės ryšiais; durklais ginkluotų vaikinų 
mirtiną dvikovą stebėjo jų giminaičiai. 

Pagaliau kovotojai ryžosi pulti; jų peilių geležtės prieš 
smigdamos į gyvą kūną blykstelėjo deglų šviesoje. Du šūksniai 
vienu metu nuaidėjo naktyje, ir abu jaunuoliai parkrito: vie- 


nas — parblokštas žemėn, kitas — keturpėsčias, nepaleisdamas 

ginklo iš rankų. Mėnuo sakytum sustojo danguje, o Ngubės 
gyventojai liovėsi kvėpavę. Dar minutė kita praslinko; vaiki- 
nas, gulintis ant žemės, kelis kartus sukrūpčiojo ir nurimo, o 
antrasis nusviedė peilį ir sukniubo raudodamas, užsidengęs 
veidą rankomis. 

Mbembelė atsistojo, pabrėžtinai lėtai nužingsniavo į ringą ir 
bato galu apvertė bejėgį kūną, paskui iš už diržo išsitraukė pis- 
toletą ir nutaikė antrajam vaikinui į galvą. Tą pat akimirką Angė 
Ninderera šoko į aikštės vidurį ir užgriuvo ant komendanto taip 
staigiai ir su tokia jėga, kad šis net apstulbo. Kulka smigo į žemę 
per kelis centimetrus nuo pasmerktojo galvos. Siaubo šūksnis 
nuvilnijo per kaimą: liesti komendantą buvo griežčiausiai drau- 
džiama. Niekas iki tol nebuvo išdrįsęs šitaip pastoti jam kelią. 
Angės išpuolis buvo komendantui toks netikėtas, kad kol jis atsi- 
tokėjo, moteriai pakako laiko atsistoti priešais pistoleto vamzdį 
ir pridengti jaunuolį. 

— Pasakykite karaliui Kosongui, kad aš sutinku tapti jo žmona 
ir prašau vestuvių dovanos — tų vaikinų gyvybės, — tvirtu balsu 
išpyškino lakūnė. 

Mbembelė ir Angė surėmė žvilgsnius tarsi boksininkai prieš 
kovą, bandantys suniekinti vienas kitą. Komendantas buvo puse 
galvos aukštesnis ir kur kas stipresnis, bet Angė — viena iš tų, 
kurių savikliovos nepalauš niekas. Ji žinojo esanti graži, protin- 
ga, patraukli ir mokėjo veikti ryžtingai; tai padėdavo jai pasiekti 
tikslą. Angė įrėmė abi rankas nekenčiamam kariui į krūtinę, 
taigi darsyk jį palietė, ir švelniai stumdama privertė atsitraukti, 
paskui pribloškė tokia šypsena, prieš kurią neatsilaikytų joks 
narsuolis. 

— Eime, komendante, dabar jau neatsisakyčiau ir jūsų viskio 
gurkštelėti, — tarė ji linksmai, lyg būtų stebėjusi ne žūtbūtinę 


dvikovą, o cirko numerį. 

Tuo tarpu į ringą įėjo brolis Fernandas, o paskui jį — ir Ketė su 
Choeliu Gonsalesu. Jie trise pabandė kelti vaikinus: vieną — kru- 
viną ir nepastovintį ant kojų, kitą — apalpusį. Suėmė juos už pa- 
žastų ir vilkte nuvilko į trobelę, kurioje buvo apnakvinti. Ngubės 
gyventojai, sargybiniai bantai ir Leopardo brolijos nariai tik be 


žado spoksojo, kas čia darosi. 


TRYLIKTAS SKYRIUS 


„r 


Dovydas ir Galijotas 


Karalienė Nana Asantė palydėjo Nadiją ir Aleksandrą siauru miš- 
ko takeliu iš protėvių kaimelio iki aukuro, prie kurio laukė Bejė 
Doku. Buvo tamsiausia nakties valanda, kai saulė dar nepatekėjusi, 
o Mėnulis jau nusileidęs, bet Aleksandras turėjo žibintuvėlį, o 
Nana Asantė kelią žinojo atmintinai, nes dažnai juo vaikščiojo 
pasiimti valgomų aukų, kurias palikdavo pigmėjai. 

Valandos, išgyventos dvasių pasaulyje, pakeitė Aleksandrą ir 
Nadiją. Per tą laiką jie ištirpo kaip individai ir susiliejo su vis- 
kuo, kas tik egzistuoja. Juodu pasijuto stiprūs, saugūs, praregėję; 
jiedviem atsivėrė platesnė ir šviesesnė tikrovės perspektyva. Jie 
išsivadavo iš baimės, nebebijojo net mirti, nes suprato: kad ir kas 
įvyktų, jie nevirs nieku, nebus tamsos praryti. Jie niekada neliks 
vieniši, nes yra tapę bendros dvasios dalimi. 

Sunku buvo įsivaizduoti, kad metafizinėje plotmėje tokie ne- 
naudėliai kaip Mauras Karijas Amazonijoje, Specialistas Uždraus- 
tojoje karalystėje ir Kosongas Ngubėje turi tokią pat sielą kaip ir 
juodu. Argi gali nebūti jokio skirtumo tarp niekšų ir didvyrių, 
šventųjų ir nusikaltėlių, tarp tų, kurie daro gera, ir tų, kurie eina 
per pasaulį sėdami blogį ir skausmą? Jie nežinojo, kaip paaiškinti 
tą paslaptį, bet suvokė, jog kiekviena būtybė savo patirtimi pra- 
turtina beribį pasaulinės dvasios lobyną: vienos — savo sukeltomis 


kančiomis, kitos — ta šviesa, kurią įgyja per atjautą. 

Grįžę į realią tikrovę, jaunuoliai mąstė apie išbandymus, kurie 
jų laukia. Jiems nedelsiant reikėjo atlikti vieną užduotį: padėti iš- 
laisvinti vergus ir nuversti Kosongą. Tam reikėjo išjudinti bantus, 
nes jie savo abejingumu padėjo tironijai, nesipriešino jai; o juk 
būna situacijų, kai negalima likti neutraliam. Žinoma, konflikto 
baigtį nulems ne jie; tikrieji šios istorijos herojai, galintys pasi- 
priešinti valdžiai, yra pigmėjai. Tai labai palengvina sunkią naštą, 
kuri slegia jaunuolių pečius. 

Bejė Doku miegojo ir neišgirdo jų ateinant. Jį švelniai pa- 
žadino Nadija. Pamatęs Naną Asantę ir žibintuvėlio šviesą, jis 
tarėsi išvydęs vaiduoklį; jam net akys iššoko ir veidas papilkėjo, 
bet karalienė ėmė juoktis ir paglostė jam galvą, atseit ji tokia pat 
gyva kaip jis. Paskui ji papasakojo, kad visus tuos metus slapstėsi 
kapinėse ir nedrįso pasirodyti, nes bijojo Kosongo. Ir pridūrė, kad 
jai nusibodo laukti, kol viskas susitvarkys savaime; o dabar atėjo 
metas grįžti į Ngubę, sukilti prieš neteisėtą valdovą ir išvaduoti 
savo gentį iš priespaudos. 

— Nadija ir aš eisim į Ngubę ir parengsim dirvą, — pareiškė 
Aleksandras. — Bandysim rasti paspirties. Kai žmonės sužinos, kad 
Nana Asantė gyva, jiems tikriausiai užteks drąsos sukilti. 

— Medžiotojai ateis vakare. Kaip tik tada mūsų lauks Koson- 
gas, — tarė Bejė Doku. 

Buvo sutarta, kad Nana Asantė nesirodys kaime, kol nebus 
tikra, kad žmonės ją remia, nes kitu atveju Kosongas ją nužudytų 
nebijodamas bausmės. Karalienė buvo vienintelis jų koziris šiame 
pavojingame žaidime, ir jį reikėjo pasilikti pabaigai. Jei pavyks 
įrodyti, kad Kosongas neturi jokių antgamtinių galių, tada gal ir 
bantai liausis bijoję ir sukils prieš jį. Be abejo, dar lieka Mbembelė 
ir jo kareiviai, bet Aleksandras ir Nadija pasiūlė planą, kuriam 
pritarė ir Nana Asantė, ir Bejė Doku. Karalienei Aleksandras 
įteikė savo laikrodį, nes pigmėjas nemokėjo juo naudotis, ir visi 
susitarė, kelintą valandą ir kaip veiks. 

Tuo tarpu parsirado ir kiti medžiotojai. Pusę nakties jie šoko 
apeiginius šokius, kuriais prašė pagalbos Ezendžį ir kitas gyvūnijos 
bei augalijos dievybes. Pamatę karalienę, jie iš pradžių apstulbo 
ne mažiau kaip Bejė Doku. Medžiotojai pamanė, kad tai šmėkla, 
ir persigandę spruko; paskui juos pasileido Bejė Doku ir visa ger- 
kle šaukdamas tikino, jog tai nėra klajojanti dvasia. Galiausiai jie 
vienas po kito parkiūtino ir įsidrąsino virpančiais pirštais paliesti 
moteriškę. Įsitikinę, kad ji gyva, pigmėjai sveikino ją pagarbiai 


ir viltingai. 


— 


Įšvirkšti karaliui Kosongui Maiklo Mušahos migdomųjų suma- 
nė Nadija. Išvakarėse ji buvo mačiusi, kaip vienas medžiotojas 
patiesė beždžionę strėle iš pučiamojo vamzdelio, panašaus į 
serbataną, kurią naudoja Amazonijos indėnai. Kodėl gi šitaip 
nesuleidus ir narkotiko? Tiesa, mergaitė nežinojo, kaip tai pa- 
veiktų žmogų. Jei nuo tokios ampulės per porą minučių nugriū- 
va raganosis, tai žmogus gal ir galą gautų, bet Kosongas, toks 
stambus vyras, turėtų atlaikyti. Yra tik viena sunkiai įveikiama 
kliūtis — storoji karaliaus mantija. Iš gero šautuvo pramuštum 
net ir dramblio odą, bet iš serbatanos galima sužeisti nebent 
pliką karaliaus kūną. 

Išklausę Nadijos sumanymo, pigmėjai nurodė jai raumenin- 
giausią ir taikliausią medžiotoją. Šis išpūtė krūtinę ir nusišypsojo 
džiaugdamasis tokia garbe, bet neilgai teko jam didžiuotis, nes 
kiti bematant ėmė juoktis iš jo ir šaipytis, kaip kad visuomet šai- 
pydavosi iš pagyrūnų. Tik išvarę jam puikybę iš galvos, gentainiai 
įdavė vargšeliui migdomųjų ampulę. Sugėdintasis medžiotojas, 


netaręs nė žodžio, įsidėjo ją į kapšelį prie diržo. 

— Karalius keletą valandų miegos kaip užmuštas. Per tą laiką 
mes sukurstysim bantus, o tada jau pasirodys ir karalienė Nana 
Asantė, — dėstė Nadija. 

— O ką darysim su komendantu ir kareiviais? — klausinėjo 
medžiotojai. 

— Aš kausiuos su Mbembele, — tarė Aleksandras. 

Jis nė pats nežinojo, kodėl taip pasakė ir kaip ketina tesėti tokį 
nutrūktgalvišką pažadą: tiesiog tai buvo pirma mintis, šovusi jam į 
galvą, tą jis ir išpyškino. Šiaip ar taip, žodis jau ištrūko, antra vertus, 
kitos išeities ir nematyti. Kaip kad reikia nuvainikuoti Kosongą, 
parodyti, kad jokių antgamtinių galių jis neturi, — tada žmonės 
atsikratys baimės, to trapaus jo galios pamato, —taip ir Mbembelę 
dera sumušti jo paties ginklu, būtent šiurkščia jėga. 

— Tu negalėsi laimėti, Jaguarai, nes esi taikingas, ne toks kaip 
jis. Be to, jis ginkluotas, o tu išvis niekada nesi šovęs, — įrodinėjo 
Nadija. 

— Tai bus dvikova be šaunamųjų ginklų, plikomis rankomis 
arba ietimis. 

— Gal išprotėjai! 

Aleksandras pasisakė medžiotojams turįs labai galingą amuletą, 
parodė iškaseną, nešiojamą po kaklu, ir paaiškino, kad tą daikčiuką 
yra palikusi mitinė būtybė — drakonas, gyvenęs aukštuosiuose 
Himalajų kalnuose tada, kai Žemėje dar ir žmonių nebuvo. Tas 
amuletas, pasak jo, saugo nuo kertamųjų ginklų. Norėdamas tai 
įrodyti, jis liepė medžiotojams sustoti už dešimties žingsnių ir 
pulti jį ietimis. 

Pigmėjai apsikabinę sustojo ratu kaip amerikietiškojo futbolo 
žaidėjai, prislopintu balsu šnekučiavosi ir juokavo. Tarpais jie 
užjaučiamai žvilgčiojo į jaunąjį svetimšalį, kuris pats prašosi su- 
gėdinamas. Netekęs kantrybės, Aleksandras žengė į rato vidurį 


ir pareikalavo pradėti bandymą. 

Vyrai išsirikiavo tarp medžių, vis dar abejodami ir kikendami. 
Aleksandras šiaip taip atmatavo tankmėje dešimtį žingsnių, atsi- 
stojo priešais medžiotojus įsisprendęs rankom į šonus ir šūktelėjo 
esąs pasirengęs. Pigmėjai ėmė svaidyti ietis, visi iš eilės. Vaikinas 
stovėjo nekrustelėdamas, o iečių smaigaliai vienas po kito lėkė pro 
pat jo kūną, vos neliesdami odos. Sutrikę medžiotojai susirinko 
ietis ir pabandė dar kartą, šįsyk jau nesišaipydami ir užsimodami 
iš visų jėgų, bet kliudyti baltaodžio taip ir neįstengė. 

— Dabar svaidykit mačetes, — liepė jiems Aleksandras. 

Du medžiotojai, vieninteliai turintys mačetes, puolė jį šauk- 
dami visa gerkle, bet vaikinas išsisuko be vargo ir peilių ašmenys 
sulindo žemėn. 

— Tu labai galingas burtininkas, — stebėjosi jie. 

— Ne, tik mano amuletas beveik toks pat geras kaip Ipemba 
Afua, — atsakė Aleksandras. 

— Ar tai reiškia, jog kiekvienas, turintis tą amuletą, galėtų pa- 
daryti tą pat? — paklausė vienas iš medžiotojų. 

— Taip ir yra. 

Pigmėjai vėl sustojo ratu ir ilgokai pašnibždom tarėsi, o pa- 
skui pareiškė: 

— Jei taip, tai vienas iš mūsų kovos su Mbembele. 

— Kodėl? Aš pats kausiuos, — paprieštaravo Aleksandras. 

— Todėl, kad tu ne toks stiprus kaip mes. Tu aukštas, bet ne- 
moki medžioti ir bėgdamas pavargsti. Bet kuri iš mūsų moterų 
už tave miklesnė, — tvirtino vienas medžiotojas. 

— Tai bent! Ačiū... 

— Jis teisus, — pritarė ir Nadija, stengdamasi nesišypsoti. 

— Tuma kausis su Mbembele, — nusprendė pigmėjai. 

Visi sužiuro į geriausiąjį medžiotoją Bejė Doku; šis priėmė tą 
garbę kukliai, kaip ir dera gerai išauklėtam žmogui, bet aiškiai 


galėjai matyti, koks jis patenkintas. Kelissyk paprašytas, jis sutiko 

pasikabinti po kaklu drakono išmatas ir stojo priešais saviškių ietis. 
Vėl pasikartojo neseniai matyta scena, ir pagaliau pigmėjai įsi- 
tikino, kaip patikimai ta iškasena saugo jos turėtoją. Aleksandras 
pabandė įsivaizduoti Bejė Doku, žmogutį ūgio sulig vaiku, priešais 
Mbembelę, kuris, pasak medžiotojų, baisiai didelis. 

— Ar esat girdėję Dovydo ir Galijoto istoriją? — paklausė jis. 

— Ne, — atsiliepė pigmėjai. 

— Labai seniai toli nuo šios girios kariavo dvi gentys. Viena 
turėjo karžygį, vardu Galijotas. Tai buvo milžinas, aukštas kaip 
medis ir stiprus kaip dramblys, o jo kalavijas svėrė tiek kiek dešimt 
mačečių. Visi jo bijojo. Dovydas, vaikinukas iš antrosios genties, 
išdrįso mesti jam iššūkį. Visi jo ginklai buvo svaidyklė ir akmuo. 
Abi gentys susirinko dvikovos stebėti. Dovydo paleistas akmuo 
pataikė Galijotui į vidurį kaktos ir parvertė jį žemėn, tuomet 
Dovydas atėmė iš jo kalaviją ir jį nukovė. 

Klausytojai kvatojosi, visa ta istorija jiems atrodė labai juokinga, 
bet ką tai turi bendro su jais, suprato tik tada, kai Aleksandras pa- 
aiškino, kad Galijotas —tai Mbembelė, o Dovydas —tai Bejė Doku. 
Jie tik gailėjosi, kad neturi svaidyklės. Nežinojo, kas tai yra, bet 
vaizdavosi, jog kažkoks baisingas ginklas. Pagaliau jie iškeliavo ir 
atvedė naujuosius draugus prie pat Ngubės. Atsisveikino su jais 


smarkiai plekšnodami per pečius ir pradingo miške. 


—“ 


Aleksandras ir Nadija įžengė į kaimą švintant. Jiems grįžus am- 
telėjo tik vienas kitas šuo; žmonės miegojo, niekas nesaugojo ir 
buvusios misijos. Prie trobelės įėjimo juodu artinosi atsargiai, kad 
neišgąsdintų draugų, ir susidūrė su Kete, miegojusia labai mažai 


ir labai neramiai. Pamačius anūką, reporterę užplūdo dvejopas 

jausmas: didžiulis palengvėjimas ir noras kaip reikiant prilupti 
vaikėzą. Bet močiutei pakako jėgų tik nusukti vaikinui ausį ir 
iškoneveikti. 

— Kur jus velnias nešiojo, pienburniai? — šaukė ji. 

— Ir aš tave myliu, močiute, — juokėsi jis ir karštai apsikabino 
senolę. 

— Šįsyk jau rimtai sakau, Aleksandrai, niekuomet niekur su 
tavim nebekeliausiu! Ir tamsta, panele, turėtum daug ką man 
paaiškinti! — kreipėsi ji į Nadiją. 

— Nėra laiko sentimentams, Kete, turim daug ką nuveik- 
ti, — pertraukė ją anūkas. 

Tuo tarpu sukilo jau visi, apstojo jaunuolius ir apibėrė klau- 
simais. Ketė liovėsi priekaištavusi, nes niekas jos nesiklausė, ir 
susiprato pasiūlyti parsiradėliams užkąsti. Stumtelėjo jiems dube- 
nis, prikrautus ananasų, mangų ir bananų, lėkštes su viščiukais, 
keptais palmių aliejuje, manijokų ir daržovių apkepo —viso to, ko 
buvo gavę dovanų. Dėkingi vaikai kimšo viską iš eilės, nes šiomis 
dienomis mažai ko buvo turėję burnoj. Desertui Ketė atidavė 
jiedviem paskutinę dar išsaugotą skardinę konservuotų persikų. 

— Argi nesakiau, kad tie padaužos pareis? Ačiū Dievui! — vis 
kartojo brolis Fernandas. 

Trobelės kampe gulėjo Angės išgelbėtieji sargybiniai. Vienas iš 
jų, vardu Adrianas, merdėjo nuo peilio dūrio į skrandį. Antrasis, 
Nzė, buvo sužeistas į krūtinę, bet jam, sakė misionierius, prisižiū- 
rėjęs žaizdų per karą Ruandoje, nesužalotas nė vienas gyvybiškai 
svarbus organas ir jis turėtų pasveikti, jei tik neįsimes infekcija. 
Vaikinas netekęs daug kraujo, bet jaunas ir stiprus — ištvers. Bro- 
lis Fernandas gydė jį kaip išmanydamas, davė jam antibiotikų iš 
Angės turimos pirmosios pagalbos vaistinėlės. 

— Gerai, kad sugrįžot, vaikai. Reikia bėgti iš čia, kol dar Ko- 


songas nepaėmė manęs į žmonas, — tarė jiems Angė. 

— Pabėgsim, pigmėjai mums padės, bet prieš tai mes turim 
jiems padėti, — atsakė Aleksandras. — Vakare ateis medžiotojai. 
Yra numatyta demaskuoti Kosongą, o paskui mesti iššūkį Mbem- 
belei. 

— Žodžiais viskas labai paprasta. Ar galėčiau sužinoti, kaip jūs 
tai padarysit? — pašaipiai paklausė Ketė. 

Aleksandras ir Nadija išdėstė jai savo planą, kuriame, be kita 
ko, buvo numatyta sukurstyti bantus pranešant, kad karalienė 
Nana Asantė tebėra gyva, ir išlaisvinti verges, kad jos kovotų iš- 
vien su savo vyrais. 

— Ar kas iš jūsų žino, kaip galėtume išvesti iš rikiuotės kareivių 
šautuvus? — pasiteiravo Aleksandras. 

— Reikėtų užkimšti spyną... — pasiūlė Ketė. 

Reporterei šovė į galvą, jog tam galima panaudoti dervą, kuria 
įmirkomi deglai, — klampią ir lipnią masę, laikomą žalvario stati- 
pigmėjės, pristatytos šluoti, nešioti vandenį ir gaminti valgį. Na- 
dija pasisiūlė vadovauti tai operacijai, nes jau buvo susipažinusi 
su jomis, kai lankėsi aptvare. Paėmusi į rankas Angės šautuvą, 
Ketė parodė, kur prileisti dervos. 

Brolis Fernandas pareiškė, kad joms galės pagelbėti ir Nzė, 
vienas iš sužeistųjų. Jo motina, taip pat Adriano motina ir kiti 
šeimynykščiai, vakar vakare buvo atėję ir atnešė Angei dova- 
nų — vaisių, valgių, palmių vyno ir net tabako: lakūnė tapo viso 
kaimo didvyre, nes pirmoji, kiek žmonės mena, išdrįso pasiprie- 
šinti komendantui. Ir ne tik žodžiais, bet ir veiksmais. Žmonės 
nežinojo, kaip ir atsidėkoti už tai, kad ji ištraukė vaikinus iš tikros 
mirties nuo Mbembelės rankų. 

Adriano mirties buvo laukiama kas valandą, bet Nzė tebeturėjo 
sąmonę, nors ir buvo labai nusilpęs. Baisusis turnyras išvadavo 


vaikiną iš baimės, kuri kaustė jį metų metais. Jis jautėsi atgimęs, 

juk likimas jam padovanojo dar keletą gyvenimo dienų. Nzė ne- 
turėjo ko prarasti, nes žinojo mirties vis tiek neišvengsiąs; vos tik 
svetimšaliai iškeliaus, Mbembelė įmes jį krokodilams. Susitaikęs 
su galimybe mirti nedelsiant, jis įgavo tiek drąsos, kiek niekuo- 
met nebuvo turėjęs. Ir toji drąsa dar padvigubėjo sužinojus, jog 
karalienė Nana Asantė jau rengiasi grįžti ir pareikalauti sosto, kurį 
neteisėtai užėmė Kosongas. Jis pritarė svetimšalių planui sukurstyti 
Ngubėje bantų maištą, tik paprašė iš pasigailėjimo nužudyti jį ir 
Adrianą, jei tas sumanymas nepavyktų. Vaikinas nenorėjo gyvas 
pakliūti Mbembelei į rankas. 


—“ 


Rytą Ketė aplankė komendantą ir pranešė, kad Nadija ir Alek- 
sandras per stebuklą išvengė žūties girioje ir sugrįžo į kaimą. Tai 
reiškė, jog ji ir visa jos grupė išvyks kitą dieną, kai tik atplauks 
valtys jų pasitikti. Ji esanti labai nusivylusi, kad jai taip ir nepavyko 
parengti žurnalui reportažo apie jo šviesybę karalių Kosongą. 

Komendantas apsidžiaugė, jog tie įkyrūs svetimšaliai dings 
iš jo žemių, ir ketino padėti jiems išvykti, jeigu tik Angė tesės 
pažadą prisidėti prie Kosongo haremo. Bijodama, kad to ne- 
įvyktų, Ketė prasimanė visą istoriją. Ji paklausė, kur yra kara- 
lius, kad jo vis nematyti. Nejaugi susirgo? Ar tik burtininkas, 
ketinęs vesti Angę Nindererą, nebus pasiuntęs jam bausmės iš 
savo krašto? Visam pasauliui aišku, kad burtininko sužadėtinė 
ar žmona yra neliečiama, o šis kaip tyčia esąs labai kerštingas. 
Taip jau atsitikę vienam žymiam politikui, kuris nesiliovė rėžti 
sparno apie Angę, dėl to prarado ir aukštas pareigas, ir sveikatą, 
ir turtą. Iš nevilties žmogus pasamdęs piktadarius, kad tie nu- 
žudytų burtininką, bet jiems nepavykę, nes durklai jų rankose 
susileidę kaip sviestas. 


172 « IsABEL ALLENDE 


Ar Mbembelė patikėjo ta pasaka, Ketė taip ir nesužinojo, nes 
argi įžvelgsi jo veido išraišką per tuos veidrodinius akinius? 

— Vakare jo didenybė karalius Kosongas surengs šventę tos 
moters garbei ir dar todėl, kad pigmėjai atneš dramblio kau- 
lo, — pranešė karininkas. 

— Atsiprašau, komendante... bet argi prekiauti dramblio kaulu 
nedraudžiama? — stebėjosi Ketė. 

— Ir dramblio kaulas, ir visa, kas čia yra, priklauso karaliui, 
aišku, sene? 


— Aišku, komendante. 


—“ 


Tuo tarpu Nadija, Aleksandras ir jų draugai baigė rengtis vakaro 
įvykiams. Mielai būtų dalyvavusi ir Angė, bet negalėjo, nes atėjo 
keturios jaunos karaliaus žmonos, nusivedė ją prie upės ir ten ilgai 
maudė saugomos senio su bambukine lazda. Kai jis užsimojo kiek 
paauklėti ta lazda būsimą savo šeimininko žmoną, Angė vožė jam 
į pažandę ir patiesė į purvą, paskui sulaužė lazdą į tvirtą savo kelį, 
sviedė nuolaužas jam į veidą ir įspėjo, kad kitąsyk, kai tik pakels 
prieš ją ranką, bus nusiųstas pas protėvius. Keturias merginas 
suėmė toks juokas, kad joms teko atsisėsti, nes kojos nebelaikė. 
Jos su nuostaba čiupinėjo Angės raumenis ir nusprendė, kad jei 
ši augalota moteriškė atsidurs hareme, jų gyvenimas turėtų labai 
palengvėti. Galgi Kosongas pagaliau ras lygiavertę varžovę. 

Tuo metu Nadija parodė Dženai, Bejė Doku žmonai, kaip 
tąja derva sugadinti šautuvus. Vos supratusi, ko iš jos norima, 
moteriškė nutipeno vaikiškais žingsneliais į kareivines, nieko 
neklausinėdama ir tuščiai nešnekėdama. Ji buvo tokia maža ir 
nekrintanti į akis, tokia tyli ir kukli, kad niekas neįžvelgė, kaip 
nuožmiai dega kerštu jos kaštoninės akys. 

Brolis Fernandas išsiklausinėjo Nzė, kas ištiko dingusius misio- 
nierius. Kai sužinojo, kad jo įtarimai pasitvirtino, patyrė baisingą 
smūgį, nors nieko kito ir nesitikėjo. Misionieriai buvo atkeliavę į 
Ngubę savo tikėjimo skleisti, ir niekas negalėjo jų atgrasinti: nei 
pragariškas klimatas, nei atsiskyrėlių gyvenimas. Nors Kosongas 
trukdė jiems bendrauti su vietiniais, vis dėlto ilgainiui jie pel- 
nė kai kurių asmenų pasitikėjimą, dėl to užsitraukė karaliaus ir 
Mbembelės rūstybę. Kai misionieriai ėmė atvirai smerkti kaimo 
gyventojų kenčiamą priespaudą ir užsistojo vergus pigmėjus, 
komendantas juos sykiu su visa manta susodino į valtį ir paleido 
pasroviui, bet po savaitės broliai grįžo nusiteikę dar ryžtingiau 
nei pirma. Po kelių dienų jie prapuolė. Oficiali versija skelbė, 
kad jų niekada ir nebuvo Ngubėje. Kareiviai sudegino menką 
jų turtelį, net jų vardus minėti buvo uždrausta. Tačiau niekam 
nebuvo paslaptis, kad misionieriai nužudyti, o jų kūnai įmesti į 
šulinį krokodilams. Iš jų neliko nieko. 

— Tai kankiniai, tikri šventieji. Jie niekada nebus pamiršti, — 
pažadėjo brolis Fernandas, šluostydamasis ašaras nuo įdubusių 
skruostų. 

Apie trečią valandą popiet parėjo Angė Ninderera. Sunku buvo 
ją ir pažinti. Ant galvos — kasų pynė iki pat lubų, išpuošta aukso 
bei stiklo karoliukais, oda žvilga nuo aliejaus, liemenį gaubia plati 
ryškių spalvų tunika, ant rankų — auksinės apyrankės nuo riešų 
ligi alkūnių, o ant kojų — gyvatės odos sandalai. Atrodė, kad ji 
vos išsitenka trobelėje. 

— Atrodai kaip Laisvės statula, — susižavėjusi tarė Nadija. 

— Viešpatie! Ką jie jums padarė, moteriške! — pakraupęs šūk- 


telėjo misionierius. 

— Nieko, ko negalėčiau nusimesti, brolau, — atšovė ji ir žvangin- 
dama auksinėmis apyrankėmis pridūrė: — Už jas ketinu nusipirkti 
visą eskadrilę lėktuvų. 

— Jei pavyks pasprukti nuo Kosongo. 

— Spruksime visi, brolau, — šypsojosi jinai, kupina pasitikėjimo 
savim. 

— Ne visi. Aš liksiu vietoj nužudytųjų brolių, — tarė misio- 


nierius. 


KETURIOLIKTAS SKYRIUS 


„r 

Iškilmės prasidėjo apie penktą valandą popiet, kai nebe taip karšta. 
Ngubės gyventojus kankino didelė įtampa. Sužeistojo Nzė motina 
tarp bantų paleido gandą, kad Nana Asantė, teisėtoji karalienė, 
žmonių seniai apraudota, tebėra gyva. Ir pridūrė, kad užsienie- 
čiai ketina padėti karalienei susigrąžinti sostą — tai būsianti reta 
proga atsikratyti Kosongo ir Mbembelės. Kiek dar galima pakęsti 
tuos, kurie verčia bantų vaikus tapti žudikais? Kaimiečiai ištisai 
šnipinėjami, nevalia jiems ne tik elgtis kaip nori, bet ir laisvai 
mąstyti, be to, jie vis labiau skursta. Visa, kas išauginama, pasi- 
savina Kosongas; jis kaupia auksą, deimantus ir dramblio kaulą, o 
visiems kitiems nelieka pinigų net ir skiepams. Moteriškė visa tai 
tylomis išsakė dukterims, šios perdavė draugėms, ir nepraslinkus 
nė valandai jau bruzdėjo dauguma suaugusiųjų. Jie tik nesiryžo 
agituoti sargybinių, nors tai ir buvo jų pačių šeimos nariai, nes 
nežinojo, kieno pusėn jie stotų: Mbembelė mokėjo sudrumsti 
jiems protus ir primesti savo valią. 

Dar labiau nerimavo pigmėjų moterys, nes žinojo, kad šį vakarą 
jų sūnūs bus arba išgelbėti, arba pražudyti. Jų vyrai visada spėdavo 
laiku atvykti su dramblio iltimis, bet šįsyk kai kas pasikeitė. Nadija 
papasakojo Dženai neįtikėtinų dalykų, būtent kad pigmėjai at- 


gavo šventąjį amuletą Ipembą Afua ir kad vyrai ateis ne dramblio 

kaulu nešini, bet pasiryžę kautis su Kosongu. Joms irgi reiksią 
kovoti. Metų metais jos vergavo ir kentė priespaudą tikėdamos, 
kad klusnumu išgelbės saviškius; bet nuolankumas mažai joms 
tepadėjo, gyvenimas darėsi vis sunkesnis. Kuo labiau jos stengėsi, 
tuo žiauriau buvo išnaudojamos. Kai girioj nebeliksią dramblių, 
aiškino Džena draugėms, jų sūnūs vis tiek būsią pardavinėjami. 
Verčiau esą žūti per sukilimą nei gyventi vergovėje. 

Sujudo ir Kosongo haremas, nes jau visos žinojo, kad naujoji 
žmona nieko nebijo ir yra ne ką silpnesnė už Mbembelę, kad ji 
šaipėsi iš karaliaus ir vienu smūgiu patiesė senį prievaizdą. Mo- 
terys, kurioms neteko to pamatyti, nenorėjo tikėti savo ausimis. 
Jos drebėjo prieš Kosongą, privertusį jas tapti jo žmonomis, ir 
nedrįso prieštarauti pikčiurnai seniui, įpareigotam jas prižiūrėti. 
Kai kurios manė, kad nė trims dienoms nepraėjus akiplėša Angė 
Ninderera bus sutramdyta ir taps viena iš nuolankiausių karaliaus 
žmonų, kaip kad joms pačioms atsitiko; bet tos keturios, kurios 
su ja maudėsi upėje ir matė, kokia ji raumeninga ir drąsi, tikėjo, 
kad to nebus. 

Apie bręstančius įvykius nieko negirdėjo tik tie, kuriems kaip 
tik būtų derėję geriausiai viską žinoti, — Mbembelė ir jo „kariuo- 
menė“. Valdžia buvo susukusi jiems galvas, ir jie manė esantys 
neįveikiami. Jie buvo susikūrę nuosavą pragarą, kuriame puikiai 
jautėsi ir gyveno be rūpesčių, nes niekas niekada nedrįso mesti 
jiems iššūkio. 

Mbembelės įsakymu kaimo moterys rengė karaliaus vestuves. 
Jos išpuošė aikštę šimtu deglų ir palmių šakų arkomis, sukrovė 
kalnus vaisių ir prigamino vaišių iš visų produktų, kurių tik rado: 
iš vištų, žiurkių, driežų, antilopės mėsos, iš manijokų ir kukurū- 
zų. Sargybiniai jau nuo pat vidurdienio leido ratu palmių vyno 
bidonus, o kiti kaimo gyventojai negėrė, nes taip buvo prisakiusi 


Nzė motina. 

Viskas buvo parengta dviguboms iškilmėms — karaliaus vestu- 
vėms ir dramblio kaulo perdavimui. Dar nesutemus jau liepsnojo 
deglai ir oras kvepėjo kepsniais. Po Žodžių medžiu išsirikiavo 
Mbembelės kareiviai ir karaliaus rūmininkai. Abipus aikštelės 
būriavosi Ngubės gyventojai; savo postuose budėjo sargybiniai 
bantai, ginkluoti mačetėmis ir kuokomis. Svečiams iš užsienio 
buvo pastatyta medinių suolelių. Choelis Gonsalesas laikė po 
ranka fotoaparatus; jo draugai irgi buvo pasirengę veikti, kai tik 
ateis metas. Atvykėlių būrelyje stigo tik Nadijos. 

Garbingiausioje vietoje po medžiu lūkuriavo Angė Ninderera, 
švytinti naująja tunika ir auksiniais papuošalais. Neatrodė, kad ji 
būtų bent kiek susirūpinusi, nors šį vakarą daug kas buvo pasta- 
tyta ant kortos. Kai rytą Ketė išklojo jai savo būgštavimus, Angė 
atsakė, jog dar negimė tasai, kuris galėtų ją įbauginti, ir pridūrė, 
kad Kosongas dar pamatys, ko ji verta. 

— Greitai karalius siūlys man visą savo auksą, kad tik kuo grei- 
čiau išsinešdinčiau, — šaipėsi lakūnė. 

— Jeigu tik neįmes tavęs į šulinį krokodilams, — sumurmėjo 
Ketė: jos visai neėmė juokas. 

Kai medžiotojai pasirodė kaime su tinklais ir ietimis, bet be 
dramblio ilčių, vietiniai suprato, jog tragedija prasideda ir niekas 
jos nebesustabdys. Ilgas atodūsis išsiveržė visiems iš krūtinių ir 
nuvilnijo per aikštę; žmonėms lyg ir palengvėjo, nes verčiau iš 
karto bloga žinia negu ta siaubinga įtampa, neslūgstanti nuo pat 
ryto. Sutrikę sargybiniai bantai apsupo pigmėjus ir laukė virši- 
ninko nurodymų, bet komendanto nebuvo matyti. 

Taip praslinko pusė valandos, ir įtampa minioje vėl tapo 
nepakenčiama. Jaunieji sargybiniai leido per rankas vyno bi- 


donus, žvelgė pastėrusiomis akimis ir klegėjo vienas per kitą. 

Vienas iš Leopardo brolijos juos aprėkė; sargybiniai tučtuojau 
padėjo indus su vynu ir tvarkingai išsirikiavo, bet netrukus ir 
vėl pakriko. 

Pagaliau karingai sudundėjo būgnai — suprask, ateina karalius. 
Priekyje žingsniavo Karaliaus Liežuvis; jį lydintis sargybinis nešė 
pintinę, prikrautą sunkių auksinių papuošalų — dovanų jaunajai. 
Bepigu buvo Kosongui viešai rodyti savo dosnumą: juk vos Angė 
įžengs į jo haremą, visos tos brangenybės sugrįš karaliui. Iš paskos 
ėjo auksais išpuoštos žmonos ir senasis jų prievaizdas, pasipūtęs, 
su vos keturiais klibančiais dantimis burnoj. Moterų elgesys buvo 
aiškiai pasikeitęs, jos jau atrodė ne kaip avių banda, bet veikiau 
kaip grakščių zebrų būrelis. Angė joms pamojo, o jos atsakė plačia 
supratinga šypsena. 

Paskui haremą žengė nešikai, laikantys pakylą, ant kurios 
prancūziškame krėsle sėdėjo Kosongas. Jis buvo išsipustęs kaip ir 
aną kartą, su įspūdinga skrybėle ir karoliukų uždanga, slepiančia 
veidą. Mantija vietomis kiek apsvilusi, bet šiaip tvarkinga. Stigo 
tik vienintelio daikto — prie skeptro nebekabojo pigmėjų amuletas; 
jo vietoj buvo įtaisytas kitas panašus kaulas, kurį iš tolo galėjai 
palaikyti Ipemba Afua. Karalius nenorėjo pripažinti, kad kažkas 
pavogė iš jo tą šventenybę. Antra vertus, jis buvo įsitikinęs, kad 
ir be amuleto suvaldys pigmėjus, nes laikė juos apgailėtinomis 
būtybėmis. 

Karaliaus palyda sustojo aikštės centre, kad visi galėtų pamatyti 
valdovą. Nešikams dar nespėjus pastatyti pakylos į jai skirtą vietą 
po Žodžių medžiu, Karaliaus Liežuvis paklausė pigmėjus, kur 
dramblio kaulas. Medžiotojai prisiartino, ir visi žiūrovai galėjo 
įsitikinti, kad vienas iš jų turi šventąjį amuletą Ipembą Afua. 

— Dramblių nebeliko. Ilčių atnešti nebegalim. Dabar norim 
atgauti žmonas ir vaikus. Ketinam grįžti į girią, — tvirtu balsu 


pareiškė Bejė Doku. 


Paskutinė naktis « 179 


Po tos trumpos kalbos įsivyravo kapų tyla. Iki tol niekam ir 
į galvą nešaudavo, kad vergai galėtų sukilti. Leopardo broliams 
niežėjo nagai iššaudyti tą būrį žmogėnų, bet tarp jų nebuvo 
Mbembelės, kuris galėtų duoti tokią komandą, o karalius vis dar 
tylėjo. Žmonės sutriko, nes Nzė motina nieko nebuvo sakiusi apie 
pigmėjus. Metų metais bantai išnaudojo vergus ir nenorėjo jų 
prarasti, bet suprato, kad to, kas buvo, nebesugrąžinsi. Pirmąsyk 
jie pajuto pagarbą tiems Žmogeliams, nes tie vargšai, niekieno 
neginami ir tokie bejėgiai, parodė neįtikėtiną drąsą. 

Kosongas mostu pasišaukė kalbėtoją ir kažką pašnibždėjo jam 
į ausį. Karaliaus Liežuvis įsakė atvesti vaikus. Šeši sargybiniai 
nudrožė prie vieno iš aptvarų ir netrukus grįžo vesdamiesi pasi- 
gailėtiną būrelį: dvi senyvos moterys, seginčios palmių pluošto 
sijonais, nešėsi po kūdikį, o joms iš paskos tipeno didesni ir 
mažesni vaikeliai, susigūžę ir išsigandę. Pamatę tėvus, kai kurie 
puolė prie jų, bet sargybiniai neleido. 

— Karalius turi prekiauti, tai jo pareiga. Jūs žinote, kas būna, 
kai neatnešate dramblio kaulo, — pareiškė Karaliaus Liežuvis. 

Ketė Kold nebeištvėrė ir, nors buvo pažadėjusi Aleksandrui 
nesikišti, nubėgo į aikštelės centrą ir sustojo priešais karaliaus 
pakylą, kurią vis dar ant pečių laikė nešėjai. Nė kiek nepaisy- 
dama protokolo, liepiančio prieš karalių klūpoti, ji ėmė šaukti 
ant karaliaus, priminė, kad ji ir jos draugai yra tarptautiniai 
žurnalistai, pranešiantys pasauliui apie nusikaltimus Žmoniš- 
kumui, daromus šiame kaime. Nespėjusią baigti, pagriebė ją 
už pažastų du kareiviai su šautuvais ir nutempė šalin. Senoji 
reporterė vis dar burnojo, kai ją, mataruojančią kojomis, vilko 


krokodilų šulinio link. 

Planas, taip rūpestingai Nadijos ir Aleksandro parengtas, žlugo 
per porą minučių. Jame buvo numatyta, ką turi daryti kiekvienas 
grupės narys, bet Ketės išsišokimas visai sutrikdė jos draugus. 
Laimei, sumišo ir patys sargybiniai, ir kaimiečiai. 

Pigmėjas, įpareigotas iššauti į karalių migdomųjų ampulę ir 
iki šiol tūnojęs tarp trobelių, nebegalėjo laukti palankaus mo- 
mento. Aplinkybių skubinamas, jis pridėjo vamzdelį prie burnos 
ir papūtė, bet šūvis, skirtas Kosongui, pataikė į krūtinę vienam 
nešėjui, laikančiam pakylą. Žmogus pajuto lyg ir bitės įgėlimą, 
bet nubaidyti jos negalėjo, nes abi rankos buvo užimtos. Dar 
gal minutę jis laikėsi ant kojų, bet ūmai sulinko jam keliai ir jis 
griuvo be sąmonės. Jo draugams tai buvo netikėta, jie nebeišlaikė 
svorio, pakyla pakrypo ir prancūziškasis krėslas nučiuožė žemėn. 
Kosongas šūktelėjo, dar bandė išlaikyti pusiausvyrą ir akimirką 
tarsi kabojo ore, bet tuoj pat susipainiojęs mantijos klostėse dribo 
į dulkes su persikreipusia skrybėle, riaumodamas iš įtūžio. 

Angė Ninderera nutarė improvizuoti, nes pirmykštis planas 
vis tiek jau nuėjo šuniui ant uodegos. Keturiais šuoliais ji prilėkė 
prie parpuolusio karaliaus, dviem kumščio smūgiais nubloškė 
sargybinius, bandančius ją sulaikyti, ir šaukdama indėnų pergalės 
šūksnį nutraukė skrybėlę karaliui nuo galvos. 

Angės išpuolis buvo toks netikėtas ir toks įžūlus, kad žmonės 
sustingo tartum fotografijoje. Žemė nesudrebėjo, kai ją palietė 
karaliaus kojos. Nuo jo pikto riksmo niekas neapkurto, nekrito 
iš dangaus negyvi paukščiai ir miško nesudrebino priešmirtiniai 
traukuliai. Pirmą kartą išvydę Kosongo veidą nė vienas neapako, 
tik apstulbo. Nukritus skrybėlei su karoliukų uždanga, visi pamatė 


puikiai pažįstamą komendanto Moriso Mbembelės galvą. 

— Aha, teisybę sakė Ketė, kad jūs abu kaip vienas! — sušuko 
Angė. 

Kareiviai tuo tarpu atsipeikėjo ir nuskubėjo prie komendanto, 
tačiau nė vienas nedrįso jo paliesti. Net ir tuodu, kurie tik ką 
tempė Ketę į mirtį, metė reporterę ir atbėgo prie viršininko, bet 
irgi nesiryžo jam pagelbėti. Tai leido Ketei įsimaišyti tarp žmonių 
ir šnektelti su Nadija. Mbembelei pavyko nusipurtyti mantiją ir 
pašokti ant kojų. Vis toks pat įniršęs, šlapias nuo prakaito, iš- 
sprogintomis akimis, putotomis lūpomis, jis maurojo kaip žvėris. 
Komendantas užsimojo sunkiu savo kumščiu ir jau smogs Angei, 
bet ši spėjo pasitraukti. 

Kaip tik tada Bejė Doku ryžosi žengti į priekį. Net ir šiokią 
dieną mesti iššūkį komendantui būtų reikėję neeilinės drąsos, 
o stoti prieš jį dabar, kai jis toks įniršęs, buvo kaip ir tikra savi- 
žudybė. Mažasis medžiotojas atrodė menkutis prieš tokį bulių 
kaip Mbembelė. Žvelgdamas aukštyn, pigmėjas šaukė milžiną 
dvikovon. 

Išgąstingas murmesys nuvilnijo per minią. Niekas nesuprato, 
kas darosi. Žmonės plūdo artyn ir grūdosi už pigmėjų; jiems ne- 
trukdė ir sargybiniai, apstulbę ne mažiau už kitus. 

Mbembelė sutrikęs dvejojo; vergo žodžiai ne iš karto pasie- 
kė jo smegenis. Kai pagaliau jis suvokė, kokio nepaprasto ryžto 
prireikė tam iššūkiui, ėmė griausmingai kvatoti ir alpo juokais 
keletą minučių, protarpiais gaudydamas kvapą. Žvengė ir Leo- 
pardo brolijos nariai, norėdami įsiteikti, bet lyg ir nenoromis; per 
daug jau viskas krypo į komediją, ir jie nebežinojo, kaip elgtis. 
Kaimiečių neapykantą jie jautė be žodžių; ko gero, ir sargybiniai 
bus linkę maištauti. 

— Pasitraukit iš aikštės! — sukomandavo Mbembelė. 

Ezendžiui skirta dvikova nieko Ngubėje nestebino, nes taip 


būdavo baudžiami kaliniai, be to, šią pramogą labai mėgo komen- 

dantas. Šis kartas buvo ypatingas tik tuo, kad Mbembelė, užuot 
tik žiūrėjęs ir teisėjavęs, turėjo kautis pats. Žinoma, dėl dvikovos 
baigties jis nė trupučio nesijaudino, neabejojo, kad sutraiškys pig- 
mėją kaip kirminą, tik norėjo prieš tai jį dar kiek pakankinti. 

Brolis Fernandas, vis laikęsis nuošaliai, dabar ėmėsi naujo 
vaidmens. Žinia apie draugų mirtį sustiprino jo tikėjimą ir ryžtą. 
Mbembelės jis nebijojo, nes buvo įsitikinęs, kad piktadariams 
anksčiau ar vėliau tenka sumokėti už savo blogus darbus, o šis 
komendantas su kaupu viršijo nusikaltimų kvotą ir atėjo laikas 
jam už viską atsiimti. 

— Aš būsiu teisėjas. Šaunamųjų ginklų naudoti nevalia. Kokius 
ginklus renkatės — ietis, peilius ar mačetes? — paklausė jis. 

— Jokius. Kausimės be ginklų, vyras prieš vyrą, — pareiškė 
komendantas su nuožmia šypsena. 

— Sutinku, — nedvejodamas pritarė Bejė Doku. 

Aleksandras suprato, kad jo draugas pasikliauja amuletu ir ne- 
žino, jog jis saugo tik nuo kertamųjų ginklų, o nuo nežmoniškos 
komendanto jėgos neapgins; Mbembelė gali pigmėją sutrinti į 
miltus plikomis rankomis. Vaikinas pasišaukė brolį Fernandą į šalį 
ir meldė nesutikti su tokiomis sąlygomis, bet misionierius atsakė, 
jog Dievas stos į teisiųjų pusę. 

— Bejė Doku kovą plikomis rankomis pralaimės, jam tai pra- 
žūtis! Komendantas daug stipresnis! — šaukė Aleksandras. 

— Bulius irgi stipresnis už toreadorą. Svarbu priešininką iš- 
varginti, — priminė misionierius. 

Aleksandras tik išsižiojo paprieštarauti, bet ūmai supratęs, ką 
brolis Fernandas turi omeny, nulėkė kaip vėjas pas draugą, kad 


parengtų jį lemtingajai kovai. 

Kitame kaimo gale Nadija atstūmė vartų skląstį ir atidarė aptva- 
rą, kuriame buvo laikomos pigmėjų moterys. Pora medžiotojų, 
Ngubėje atsiskyrę nuo kitų, įėjo vidun nešini ietimis ir išdalijo 
jas belaisvėms. Moterys tylomis nusliūkino tarp trobelių į aikš- 
tę, apsupo ją ir tamsos prieglobstyje laukė, pasirengusios veikti, 
kai tik ateis laikas. Nadija priėjo prie Aleksandro, kuris kaip tik 
instruktavo Bejė Doku. Kareiviai tuo tarpu žymėjo įprastinėje 
vietoje ringo ribas. 

— Dėl šautuvų nesirūpink, Jaguarai. Vienintelis ginklas, kurio 
neįstengėm sugadinti, tai pistoletas, kurį Mbembelė nešiojasi už 
diržo, — kalbėjo Nadija. 

— O kaip sargybiniai bantai? 

— Nežinom, kaip jie elgsis, bet Ketei šovė galvon gera min- 
tis, — tarė ji. 

— Manai, reikia pasakyti Bejė Doku, kad mano amuletas ne- 
apsaugos jo nuo Mbembelės? 

— O kam? Jis tik praras pasitikėjimą savimi. 

Aleksandras pastebėjo, kad Nadijos balsas kažkoks kimus, lyg 
ne žmogaus, tartum ji kranksėtų. Ir jos akys stiklinės, veidas labai 
išblyškęs, kvėpavimas trūkčiojantis. 

— Kas tau yra, Erele? — sunerimo jis. 

— Nieko. Tik saugokis, Jaguarai. Man reikia eiti. 

— Kur tu eini? 

— Ieškoti pagalbos prieš trigalvį slibiną, Jaguarai. 

— Prisimink Ma Bangezės pranašystę, kad mums negalima 
skirtis! 

Nadija vos prisilietė lūpomis jam prie kaktos ir nudūmė. Kaime 
visi buvo tokio nerimo apimti, kad tik vienas Aleksandras ir paste- 


bėjo, kaip balta erelė pakilo virš trobelių ir nuskrido girios link. 


-— 


Viename kvadrato kampe laukė komendantas Mbembelė. Jis 
buvo basas ir vilkėjo tik šortais, kuriuos iki tol slėpė karališkoji 
mantija; liemenį juosė platus diržas su pistoleto dėklu. Palmių 
aliejus, kuriuo Mbembelė buvo išsitepęs kūną, išryškino įspūdin- 
gus jo raumenis, tarsi išskaptuotus iš uolos; oda besiplaikstančioje 
šimto deglų šviesoje blizgėjo kaip tamsus obsidianas. Ritualiniai 
randai ant dilbių ir skruostų tik dar labiau pabrėžė, koks tai ne- 
paprastas žmogus. Skusta galva ant buliaus sprando rodėsi maža. 
Taisyklingus jo veido bruožus galėjai pavadinti gražiais, jei jų 
nebūtų iškreipęs žvėriškas įniršis. Niekas negalėjo nesigėrėti to 
vyro kūnu, net ir labiausiai jo nekęsdamas. 

O priešingam kampe lūkuriavo tikras nykštukas, vos tesie- 
kiantis juosmenį milžinui Mbembelei. Nieko patrauklaus nebuvo 
galima įžvelgti neproporcingame jo kūne, priplota nosis ir žema 
kakta anaiptol nepuošė jo veido, vien tik akys žėrėjo narsa ir iš- 
mintim. Nusimetęs apspurusius geltonus marškinėlius, žmogutis 
liko beveik nuogas; ant jo kūno, taip pat ištepto aliejumi, tabalavo 
tik akmens skeveldra, pakabinta po kaklu, — magiškasis drakono 
išmatų gabalėlis, kurį jam buvo įdavęs Aleksandras. 

— Mano draugas, vardu Tensingas, geriau už bet ką išmanantis 
dvikovą plikomis rankomis, yra man sakęs, kad priešo jėga yra 
kartu ir jo silpnybė, — aiškino pigmėjui Aleksandras. 

— Kaip tai suprasti? — paklausė Bejė Doku. 

— Mbembelės jėga yra jo didumas ir svoris. Jis — kaip buivolas: 
vien raumenys. Dėl to sunkumo jis yra nerangus ir greitai pa- 
vargsta. Be to, jis pasipūtėlis, nepratęs prie iššūkių. Kiek jau metų 
jam nėra tekę nei medžioti, nei kautis. Tu už jį miklesnis. 

— Ir dar aš turiu šitą, — pridūrė Bejė Doku, glostydamas 
amuletą. 

— Svarbiau už amuletą, bičiuli, yra tai, kad tu kauniesi už savo 
ir savo šeimos gyvybę. O Mbembelė tai daro dėl pramogos. Jis 
yra pagyrūnas, o visi pagyrūnai — bailiai, — kalbėjo Aleksandras. 

Džena, Bejė Doku žmona, priėjo prie vyro, trumpai jį apsi- 
kabino ir pasakė kelis žodžius į ausį. Ir pačiu laiku, nes būgnai 
jau skelbė, kad kova prasideda. 


—“ 


Deglų ir mėnesienos apšviestą kvadratinę aikštelę supo šautuvais 
ginkluoti Leopardo brolijos kareiviai, už jų stovėjo sargybiniai 
bantai, o trečiąjį apsupties žiedą sudarė Ngubės gyventojai; visi 
buvo pavojingai įsiaudrinę. Ketė negalėjo praleisti tokios progos 
parašyti žurnalui sensacingą reportažą; jos lieptas, Choelis Gon- 
salesas pasirengė fotografuoti visus įvykius. 

Brolis Fernandas nusišluostė akinius ir nusivilko marškinius. 
Labai liesas ir išdžiūvęs asketo kūnas atrodė nesveikai blyškus. 
Likęs vien su kelnėmis ir batais, jis rengėsi teisėjauti, nors manė, 
kad vargu ar kovotojai laikysis bent paprasčiausių garbingo žaidi- 
mo taisyklių, privalomų kiekvienai sporto šakai. Bet jis stengsis tos 
žūtbūtinės kovos dalyvius išgelbėti nuo mirties. Misionierius pa- 
bučiavo škaplierių, kabantį po kaklu, ir atsidavė Dievo malonei. 

Mbembelė žvėriškai sustaugė ir puolė į priekį, drebindamas 
žemę po kojomis. Bejė Doku laukė jo nejudėdamas, tylomis, 
įsitempęs, bet ramus, lyg per medžioklę. Milžino kumštis kaip 
patrankos sviedinys šovė pigmėjui į veidą, tačiau pralėkė per porą 
milimetrų nuo taikinio — mažylis sugebėjo išsisukti. Komendantas 
iš įsibėgėjimo vos nesuklupo, bet tučtuojau atgavo pusiausvyrą. 
Ir vėl užsimojo, bet priešininko toj vietoj nebebuvo — jis jau 
atsidūrė Mbembelei už nugaros. Šis įniršęs apsigręžė ir puolė 
pigmėją kaip koks plėšrūnas, bet nė sykio jo kumštis taip ir ne- 

palietė Bejė Doku, kuris šokinėjo ringo pakraščiais ir mikliai iš- 
vengdavo kiekvieno antpuolio. Kaskart vienam atakuojant antrasis 
šmurkštelėdavo į šalį. 

Mažas priešininko ūgis vertė Mbembelę smūgiuoti iš viršaus 
žemyn, stovint nepatogia poza, kuri neleidžia užsimoti visa jėga. 
Vienintelio taiklaus smūgio būtų pakakę Bejė Doku galvai su- 
skaldyti, bet visi lėkė pro šalį, nes pigmėjas buvo greitas kaip 
gazelė ir slidus kaip žuvis. Neilgai trukus komendantas užduso, 
prakaitas nuo kaktos sruvo jam į akis ir spangino. Reikės kautis 
ramiau, mąstė jis: vieno raundo neužteks, kaip tikėjausi, prieši- 
ninkui sutrėkšti. Brolis Fernandas paskelbė pertrauką, ir stipruolis 
Mbembelė iš karto pakluso — pasitraukė į savo kampą, kur jo laukė 
kibiras vandens atsigerti ir prakaitui nusiplauti. 

Priešingoj kertėj Mbembelės priešininko laukė Aleksandras. 
Bejė Doku atėjo šypsodamasis ir straksėjo tartum per šventę. Tai 
dar labiau siutino komendantą, kuris sėdėjo kitapus aikštelės ir 
stengėsi atgauti kvapą. Bejė Doku troškulio nejautė, bet leidosi 
apipilamas vandeniu. 

— Tavo amuletas labai galingas, pats galingiausias iš visų po 
Ipembos Afua, — džiūgavo jis. 

— Mbembelė yra kaip koks medžio kamienas, jam sunku pa- 
silenkti, todėl nesiseka smogti žemyn, — aiškino Aleksandras. — 
Kauniesi labai gerai, Bejė Doku, bet turi jį dar labiau išvarginti. 

— Žinau. Jis kaip dramblys. Argi sumedžiosi dramblį, jo prieš 
tai nenualsinęs? 


—“ 


Aleksandrui pasirodė, kad pertrauka per trumpa, bet Bejė Doku 
trypė iš nekantrumo ir, kai tik brolis Fernandas davė ženklą, šoko 
į ringo centrą straksėdamas kaip mažvaikis. Toks jo elgesys vedė 

Mbembelę iš kantrybės. Jis pamiršo, kad buvo ketinęs tvardytis, ir 
puolė į priekį visu greičiu tartum sunkvežimis. Pigmėjas, žinoma, 
spėjo pasitraukti jam iš kelio, ir komendantas, nebegalėdamas 
sustoti, išlėkė iš ringo. 

Brolis Fernandas neabejodamas liepė jam grįžti į kvadratą, api- 
brėžtą kreida. Mbembelė atsigręžė į teisėją ketindamas jį nubausti 
už tai, kad išdrįso jam nurodinėti, bet buvo Ngubės gyventojų 
sutartinai nušvilptas. Jis negalėjo patikėti savo ausimis! Niekada, 
net blogiausiame sapne, jam nebuvo kilusi mintis, kad kažkas 
drįstų jam paprieštarauti. Komendantas nespėjo sugalvoti, kaip 
nubaus tuos akiplėšas, nes Bejė Doku paragino jį grįžti į ringą, 
iš užpakalio baksteldamas kumščiu į blauzdą. Tai buvo pirmasis 
jųdviejų sąlytis. Tasai beždžionžmogis jį palietė! Jį! Komendantą 
Morisą Mbembelę! Jis prisiekė suplėšyti varžovą į gabalus, o pa- 
skui suvalgyti, kad pamokytų tuos akiplėšas pigmėjus. 

Apie jokias garbingo žaidimo taisykles nebebuvo ko nė sva- 
joti. Mbembelė visai nebesivaldė. Vienu smūgiu jis nubloškė 
brolį Fernandą už keleto metrų, o paskui užgriuvo Bejė Doku. 
Šis staiga puolė ant žemės, susirietė gemalo poza ir remdamasis 
tik sėdyne ėmė spardyti milžinui blauzdas. Komendantas bandė 
smūgiuoti pigmėją iš viršaus, bet Bejė Doku sukosi kaip vilkelis, 
raičiojosi į šonus, ir pasiek jį, kad gudrus. Pigmėjas ištaikė mo- 
mentą, kai Mbembelė rengėsi kirsti iš visų jėgų, ir patsai smogė 
jam į atraminę koją. Komendantas kaip didžiulis mėsos kalnas 
virto aukštielninkas ir liko tysoti ant nugaros lyg tarakonas, ne- 
bevaliodamas pasikelti. 

Tuo tarpu brolis Fernandas atsigavo nuo smūgio, dar sykį nu- 
sišluostė storuosius akinius ir vėl atsistojo prie varžovų. Palaukęs, 
kol aprims staugiantys žiūrovai, jis paskelbė nugalėtoją. Aleksan- 
dras prišokęs pakėlė Bejė Doku ranką ir sušuko džiaugsmo šūkį; 
jam balsu pritarė visi kiti, išskyrus Leopardo brolius, iš nuostabos 


negalinčius atsipeikėti. 

Dar niekada Ngubės gyventojai nebuvo regėję tokio prašmat- 
naus spektaklio. Mažai kas ir beprisiminė, dėl ko iš tiesų buvo 
kaunamasi; visus pernelyg sujaudino tas neįtikėtinas įvykis, kai 
pigmėjas įveikė milžiną. Ši istorija pateko į girios legendas, ji buvo 
perpasakojama iš kartos į kartą. Kaip jau visada būna nuvirtus 
medžiui, prie kurio tučtuojau supuola visi, pasigviešę malkų, taip 
nutiko ir Mbembelei, prieš kelias minutes dar laikytam pusdieviu. 
Puiki proga švęsti! Džiaugsmingai sudundėjo būgnai, bantai ėmė 
dainuoti ir šokti, nesupratę, kad šią valandėlę prarado vergus, o 
kas bus toliau — nežinia. 

Pigmėjai, prasmukę pro sargybinius ir kareivius, užplūdo 
kvadratinę aikštelę ir ant rankų išnešė Bejė Doku. Dar tebesitę- 
siant visuotiniam džiūgavimui, komendantas Mbembelė atsistojo, 
išplėšė vienam sargybiniui iš rankų mačetę ir šoko prieš būrelį 
pigmėjų, kurie nešiojo pasisodinę ant pečių nugalėtoją Bejė Doku: 
šis džiaugėsi, pagaliau susilyginęs ūgiu su buvusiu varžovu. 

Niekas taip dorai ir nepamatė, kas įvyko paskui. Vieni kalbėjo, 
kad mačetė išslydo komendantui iš prakaituotų ir aliejuotų rankų, 
kiti dievagojosi regėję, kaip tas peilis stebuklingai sustojo ore per 
centimetrą nuo Bejė Doku kaklo, o paskui nuskriejo kažin kur, 
tarsi viesulo nešamas. Kad ir kaip ten būtų buvę, aišku viena, jog 
minia apmirė, o Mbembelė, prietaringos baimės pagautas, stvėrė 
kito sargybinio peilį ir sviedė. Tik nusitaikyti jam nepavyko, nes 
kaip tik tada prisibrovęs artyn, Choelis Gonsalesas paspaudė fo- 
toaparato mygtuką ir blykste apakino komendantą. 

Tuomet Mbembelė įsakė kareiviams šauti į pigmėjus. Žmonės 
klykdami išsilakstė. Moterys tempė vaikus už rankučių, seniai 
klupčiojo, šunys painiojosi po kojų, vištos plasnojo, kol aikštėje 


teliko pigmėjai, kareiviai ir sargybiniai, neapsisprendžiantys, prie 

ko dėtis. Ketė ir Angė nulėkė ginti pigmėjų vaikų, kurie klykdami 
spietėsi kaip viščiukai prie abiejų močiučių. Choelis palindo po 
stalu, ant kurio buvo sukrautos vestuvinės vaišės, ir iš ten foto- 
grafavo kaip pakliuvo. Brolis Fernandas ir Aleksandras sustojo 
išskėtę rankas priešais pigmėjus — dengė juos kūnu. 

Galbūt kai kurie kareiviai bandė šauti, bet įsitikino, kad jų 
ginklai neveikia. Galbūt kiti, pasipiktinę savo vado niekšiškumu, 
nutarė jo nebeklausyti, nors iki tol jį gerbė. Šiaip ar taip, aikštėj 
nenuaidėjo nė vienas šūvis, o po akimirkos dešimtis Leopardo 
brolijos kareivių pajuto iečių smaigalius prie gerklės: ginklo grie- 
bėsi santūriosios pigmėjų žmonos. 

Viso to taip ir nesuvokė įsiūčio apakintas Mbembelė. Tik matė, 
kad jo komandų niekas neklauso. Išsitraukė pistoletą iš už diržo, 
nusitaikė į Bejė Doku ir iššovė. Jis taip ir nesužinojo, kad kulka, 
stebuklingos amuleto galios nukreipta, taikinio nekliudė, nes 
prieš antrą sykį nuspaudžiant gaiduką ant Mbembelės užgriuvo 
neregėtas žvėris, panašus į milžinišką juodą katę, greitas ir plėšrus 
kaip leopardas, geltonomis kaip panteros akimis. 


PENKIOLIKTAS SKYRIUS 

Žmonės, kurie matė, kaip svetimšalis vaikinas virsta juodu plėš- 
rūnu, turėjo pripažinti, jog tai buvo fantastiškiausia jų gyvenimo 
naktis. Jų kalboje stigo žodžių tam stebuklui apibūdinti; jie ne- 
žinojo nė kaip pavadinti tą niekada neregėtą žvėrį, tą didžiulį 
juodą katiną, kuris riaumodamas užgriuvo komendantą. Karštas 
grobuonies alsavimas tvoskė Mbembelei į veidą, o nagai susmigo 
į pečius. Komendantas būtų galėjęs šūviu apsiginti nuo žvėries, 
bet jį kaustė baimė: vyras suvokė, kad tai kažkas antgamtiško, 
stebuklai, burtai. Vis dėlto jis smogė jaguarui abiem kumščiais, 
ištrūko iš jo mirtino glėbio ir kaip akis išdegęs nudūmė į girią, 
o žvėris — paskui jį. Abu dingo tamsoje — tiek juos ir tematė ap- 
stulbę žiūrovai. 

Tiek Ngubės gyventojai, tiek pigmėjai gyveno magiškoje tikro- 
vėje, dvasių apsupti, nuolat bijodami pažeisti kokį nors draudimą 
arba kitokiu neatsargiu veiksmu užrūstinti paslaptingas jėgas. 
Jie tikėjo, kad ligos užleidžiamos burtais, todėl tuo pačiu būdu 
reikia jas ir gydyti; kad nevalia eiti į medžioklę ar į kelionę, tam 
tikromis apeigomis neišmeldus dievų palankumo; kad naktis pilna 
demonų, o diena — šmėklų; kad mirusieji pavirsta kraugeriais. 
Visas regimasis pasaulis jiems rodėsi be. galo paslaptingas, o ir 
patsai gyvenimas — vien burtai. Jie buvo matę — bent jau tikėjo 


matę — daugybę kerėjimų, tai kodėl ir žmogus negalėtų virsti 

žvėrimi? Tai esą galima paaiškinti dvejopai: arba Aleksandras yra 
labai galingas burtininkas, arba jis turi žvėries sielą ir tik laikinai 
buvo prisiėmęs žmogaus pavidalą. 

Visai kitaip tuos dalykus suvokė brolis Fernandas, buvęs šalia 
Aleksandro, kai šis įsikūnijo į savąjį totemą. Misionierius, laikantis 
save racionaliu europiečiu, kultūringu ir išsilavinusiu žmogumi, 
matė, kas įvyko, bet su tuo nenorėjo sutikti jo protas. Ispanas 
nusiėmė akinius ir įniko šluostyti juos į kelnes. „Matyt, tikrai jau 
reikia naujų“, — murmėjo jis, trindamasis akis. Buvo galima rasti 
ne vieną priežastį, kodėl Aleksandras pradingo tą pačią akimirką, 
kai juodasis žvėris iššoko iš niekur: naktis, aikštėje tvyro įtampa, 
deglų šviesa mirguliuoja, o ir jis pats sudirgęs. Nėr kada tuščiai 
svarstyti, galvojo misionierius, juk prieš akis daug darbo. Pig- 
mėjai, vyrai ir moterys, grūmodami ietimis ir tinklais, neleidžia 
kareiviams nė krustelėti; sargybiniai bantai svyruoja, ar mesti 
ginklus, ar gelbėti vadą; kaimo gyventojai maištauja; žmonės 
tiek įsiaudrinę, kad jei sargybiniai stos išvien su kareiviais, gali 
prasidėti kruvinos riaušės. 

Po poros minučių Aleksandras sugrįžo. Vien tik keista jo veido 
išraiška, karštligiškai žėrinčios akys ir iššiepti dantys priminė, kas 
buvo įvykę. Ketė puolė prie jo labai susijaudinusi. 

— Nepatikėsi, kas čia buvo! Ant Mbembelės užgriuvo juoda 
pantera! Tikiuosi, kad jį sudraskė; taip jam ir reikia! 

— Tai buvo ne pantera, o jaguaras, Kete. Ir nesudraskė jo, bet 
išgąsdino kaip reikiant. 

— Iš kur tu žinai? 

— Kiek kartų dar turėsiu tau sakyti, Kete, kad jaguaras yra 
mano totemas? 

— Vėl tas pats kliedesys, Aleksandrai! Kai parsirasim namo, 
turėsi pasirodyti psichiatrui. O kurgi Nadija? 

— Netrukus grįš. 

Per pusvalandį kaime nusistovėjo trapi jėgų pusiausvyra. Prie to 
nemažai prisidėjo brolis Fernandas, Ketė ir Angė. Misionieriui 
pavyko įtikinti Leopardo brolijos kareivius, kad jie turi pasiduoti, 
jei nori gyvi išeiti iš Ngubės, nes jų ginklai sugadinti, komen- 
dantas prapuolė, o aplinkui — priešiški gyventojai. 

Tuo tarpu Ketė ir Angė nuėjo į trobelę, kurioje slėpėsi Nzė, ir 
jo giminaičių padedamos paguldė sužeistąjį ant šiokių tokių ne- 
štuvų. Vargšas vaikinas karščiavo, bet iš motinos išgirdęs, kas įvyko 
šį vakarą, nutarė prisidėti. Jis buvo atneštas į aikštę, paguldytas 
matomoje vietoje ir silpnu, bet aiškiu balsu kreipėsi į tarnybos 
draugus, ragindamas juos sukilti. Bijoti nesą ko — Mbembelės čia 
nebėra. Sargybiniai mielai būtų grįžę į normalų gyvenimą, į savo 
šeimas, bet vis dar paniškai bijojo komendanto ir buvo pernelyg 
įpratę jam paklusti. Kur jis dabar? Ar tikrai jį sudraskė juodojo 
plėšrūno šmėkla? Jeigu jie pasikliaus Nzė žodžiais, o karininkas 
vis dėlto sugrįš, jie būsią sumesti į krokodilų šulinį. Jie netikėjo, 
kad karalienė Nana Asantė gyva; pagaliau net jeigu taip ir būtų, 
jos galia esanti daug menkesnė negu Mbembelės. 

Dabar, kai pagaliau susiėjo su šeimomis, pigmėjai nusprendė, 
kad jau metas eiti atgal į girią ir niekada iš jos nebesitraukti. 
Bejė Doku apsivilko geltonuosius marškinėlius ir pasiėmęs ietį 
priėjo prie Aleksandro — sugrąžino iškaseną, kuri, jo įsitikinimu, 
apgynė jį nuo triuškinamų Mbembelės smūgių. Ir kiti medžio- 
tojai jausmingai atsisveikino tardami, kad niekada nebepamatys 
nuostabiojo draugo, turinčio leopardo sielą. Bet Aleksandras 
juos sulaikė. Dar neišeikit, kalbėjo jis. Nebūsią jie saugūs net 
ir pačioj tankmės gilumoj, kur joks kitas žmogus neišgyventų. 
Pasprukti — ne išeitis: vis tiek anksčiau ar vėliau jie būsią atrasti 


arba ir patys turėsią ieškoti sąlyčio su pasauliu. Pasak jo, reikia 

panaikinti vergovę ir vėl, kaip kitados, gražiai sutarti su Ngubės 
gyventojais; tam būtina nusikratyti Mbembelės valdžios ir visiems 
laikams išguiti jį kartu su jo kareiviais iš šio krašto. 

Sukilo ir Kosongo žmonos, įkalintos hareme nuo keturiolikos 
arba penkiolikos metų amžiaus; dabar jos pirmą kartą galėjo pa- 
sidžiaugti jaunyste. Nė trupučio nekvaršindamos sau galvos dėl 
rimtų problemų, kurios taip rūpėjo kitiems, jos pačios sau surengė 
šventę: grojo būgnais, dainavo ir šoko, nusitraukusios auksines 
apyrankes, grandinėles ir auskarus mėtė tuos papuošalus į orą, 
svaigdamos nuo laisvės. 

Visi kaimo gyventojai, kiekvienas saviškių būrelyje, dar šur- 
muliavo aikštėje, kai tarp jų išdygo šiurpus vaiduoklis: tai Sombė 
pasirodė, tamsiųjų galių pašauktas, kad sugrąžintų tvarką, bausmes 


ir terorą. 


—“ 


Kibirkščių liūtis, tarsi fejerverkas, skelbė atvykus grėsmingąjį 
burtininką. Išgąstingais šūksniais pasitiko jį minia. Gyvo Som- 
bės niekas nebuvo matęs jau keletą mėnesių, ir daugelis jau 
tikėjosi, kad jis bus galutinai iškeliavęs į demonų pasaulį; bet 
štai bestovįs pragaro pasiuntinys, įspūdingesnis ir rūstesnis nei 
kada nors. Žmonės pašiurpę pasitraukė, o jis išsikėtojo pačiam 
aikštės vidury. 

Garsas apie Sombę, perduodamas iš vieno kaimo į kitą, paskli- 
do didelėj daly Afrikos. Žmonės šnekėjo, kad jis geba nužudyti 
mintimis, išgydyti vienu papūtimu, numatyti ateitį, valdyti gamtą, 
įkvėpti sapnus, amžiams užmigdyti mirtinguosius ir bendrauti su 
dievais. Ir dar buvo kalbama, kad jis esąs neįveikiamas ir nemir- 
tingas, galįs įsikūnyti į kokį tik nori vandens, žemės ir dangaus 


padarą, kad jis mokas įsiskverbti į savo priešus ir sugraužti juos iš 

vidaus, iščiulpti jų kraują ir sugurinti kaulus, kad liktų vien oda, 
prikimšta pelenų. Taip esą padaromi zombiai, gyvieji numirėliai, 
pasmerkti jam vergauti. 

Burtininkas buvo milžiniškas, o dėl begalės papuošalų jo stotas 
rodėsi dar dvigubai didesnis. Veidą jisai slėpė po kauke, vaiz- 
duojančia leopardą, o virš jos ant viršugalvio kėpsojo plačiaragė 
buivolo kaukolė, kurią dar vainikavo šakų pynė, tarsi medis dygtų 
tiesiai iš galvos. Dilbius ir blauzdas puošė žvėrių dantų ir nagų 
vėriniai, ant kaklo tabalavo karoliai iš žmonių pirštų, o diržas buvo 
apkarstytas fetišais ir kalebasais su burtų gėralu. Liemenį dengė 
įvairių gyvūnų kailio juostos, apskretusios krauju. 

Sombė parsirado kaip kerštingas šėtonas, pasiryžęs savaip 
atsiskaityti su priešais. Kaimiečiai bantai, pigmėjai ir net Mbem- 
belės kareiviai pasidavė jam nesipriešindami; jie tik gūžėsi, kad 
kuo mažiau kristų į akis, ir buvo pasirengę klausyti visų Sombės 
įsakymų. Būrelis užsieniečių, apstulbusių iš netikėtumo, žiūrėjo, 
kaip burtininko pasirodymas griauna trapią santarvę, beįsigalinčią 
Ngubėje. 

Raganius, pasikūprinęs kaip gorila, remdamasis rankomis ir 
staugdamas, ėmė suktis vietoj, kaskart vis greičiau. Umai susto- 
jęs, rodė į ką nors pirštu; nurodytasis tučtuojau krisdavo žemėn 
sunkaus transo apimtas, traukulių tąsomas ir baisiai kriokdamas. 
Kiti sustingdavo kaip stabo ištikti, dar kitiems iš nosies, burnos 
ir ausų paplūsdavo kraujas. Paskui Sombė vėl imdavo suktis vil- 
keliu, o stabtelėjęs nutrenkdavo ką nors, vien pamojęs jo linkui. 
Po keleto minučių jau bent tuzinas vyrų ir moterų raičiojosi ant 
žemės, o visi kiti klūpodami klykė, rijo žemes, maldavo pasigailėti 
ir prisiekinėjo ištikimybę. 

Ūmai per kaimą nuūžė iš kažkur atklydęs viesulas. Vienu gūsiu 
jis nuplėšė šiaudinius stogus, nupūtė vaišes nuo stalo, nusinešė 
būgnus, palmių lapų arkas ir pusę visų vištų. Nakties tamsą per- 
skrodė spindulių liūtis, o iš girios ataidėjo šiurpios daugiabalsės 

dejonės. Šimtai žiurkių pabiro po aikštę ir tuojau vėl dingo, liko 
tik pragaištinga smarvė. 

Netikėtai Sombė šoko į laužą, kuriame buvo kepama mėsa 
puotai, ir ėmė šokti tarp žarijų, graibstyti jas plikomis rankomis 
ir svaidyti į persigandusią minią. Tarp liepsnų ir dūmų išryškėjo 
šimtai demonų, ištisa blogio kariuomenė, ir įsisuko į grėsmingąjį 
burtininko šokį. Iš raguotosios leopardo galvos sudundėjo griaus- 
mingas balsas, šaukiantis vardu nuverstąjį karalių ir nugalėtąjį 
komendantą, o isterijos apimta liaudis kaip užhipnotizuota išvien 
kartojo: Kosongas, Mbembelė, Kosongas, Mbembelė, Kosongas, 
Mbembelė... 


r 


Ir štai tada, kai burtininkas jau tarėsi suklupdęs visą kaimą ir 
žvelgė į jį triumfuodamas nuo žėruojančio laužo viršaus, nebijo- 
damas, kad liepsnos nudegins jam padus, iš pietų pusės atskrido 
didelis baltas paukštis ir ėmė sukti ratus apie aikštę. Aleksandras 
džiaugsmingai sušuko pažinęs Nadiją. 

Iš šiaurės ir pietų, iš rytų ir vakarų įžengė į Ngubę erelės su- 
šauktos pajėgos. Pirmos žygiavo girių gorilos, juodos ir didin- 
gos — priekyje stambūs patinai, už jų patelės su jaunikliais. Joms 
iš paskos sekė karalienė Nana Asantė, prakilni, nors pusnuogė ir 
skarmaluota, su styrančių žilų plaukų vainiku, lyg kokia sidabro 
aureole; ji jojo ant milžiniško dramblio, tokio pat seno kaip ji 
pati, randuotais nuo iečių šonais. Ją lydėjo Tensingas, Himalajų 
lama, kurio astralinį kūną išsikvietė Nadija, vedinas visa kuopa 
grėsmingųjų ječių kariška uniforma. Atskubėjo ir šamanas Vali- 
majus su švelniąja savo žmonos dvasia, o paskui jį — trys bestijos, 
stebuklingieji mitiniai Amazonijos žvėrys. Indėnas buvo sugrįžęs 
į jaunystę ir vėl virtęs šauniu kariu, išsidažiusiu kūną ir pasipuo- 

šusiu plunksnomis. Pačiam gale į kaimą suplaukė minių minios 
švytinčių girios dvasių — ir protėviai, ir gyvūnų bei augalų sielos; 
nuo jų sklido tokia šviesa kaip nuo vidurdienio saulės, oras tapo 
tyras ir gaivus. 

Toj pasakiškoj šviesoj ištirpo piktoji demonų kariauna, o 
burtininkas susitraukė ligi tikrojo dydžio. Visos jo puošme- 
nos — kraujais aptekę odos rėžiai, pirštų karoliai, fetišai, žvėrių 
nagai ir iltys — nebekėlė siaubo ir veikiau priminė juokingus 
karnavalinius blizgučius. Didysis dramblys, kuriuo jojo karalienė 
Nana Asantė, vožė jam straubliu ir nušveitė nuo galvos leopardo 
kaukę su buivolo ragais, atidengdamas burtininko veidą. Dabar 
visi jį pažino ir įsitikino, kad Kosongas, Mbembelė ir Sombė yra 
tas pats žmogus, trys to paties žmogėdros galvos. 

Žmonių atsakas buvo toks pat netikėtas kaip ir visa, kas įvyko 
tą nepaprastą naktį. Ilgas duslus gaudesys sukrėtė minią. Ir mėš- 
lungio tampomieji, ir stabo ištiktieji, ir kraujais plūstantieji budo 
iš transo, pargriautieji kėlėsi nuo žemės, ir visi urmu, nuožmaus 
ryžto kupini, plūdo prie tirono, kuris juos kankino. Kosongas- 
Mbembelė-Sombė bandė trauktis, bet nė minutei nepraslinkus 
buvo apsuptas. Šimtas rankų jį pagriebė, pakėlė į orą ir mikliai 
nunešė į bausmių šulinį. Šiurpus klyksmas nuaidėjo per girią, kai 
sunkus trigalvės pabaisos kūnas dribo krokodilams į nasrus. 


r 


Aleksandras vargiai beprisiminė visus tos nakties įvykius, nebūtų 
įstengęs aprašyti jų taip pat sklandžiai kaip ankstesnius savo nuo- 
tykius. Gal jis sapnavo? Ar jį buvo apkvaitinusi grupinė minios 
isterija? O gal tikrai savo akimis regėjo Nadijos iškviestąsias 
būtybes? Jis nežinojo atsakymo į tuos klausimus. Vėliau, kai jis 
išdėstė savąją įvykių versiją Nadijai, ši tylomis klausėsi, paskui 

švelniai pabučiavo jam skruostą ir pasakė, kad kiekvienas turi savo 
tiesą ir jos visos yra tikros. 

Mergaitės žodžiai pasirodė pranašiški, nes kai ji pabandė iš- 
kvosti kitus bendrakelionius, kas gi tada įvyko, kiekvienas pa- 
sakojo vis kitaip. Pavyzdžiui, brolis Fernandas prisiminė tiktai 
gorilas ir dramblį, kuriuo jojo senolė. Ketė Kold lyg mačiusi, kad 
ore pilna švytinčių būtybių, ir tarp jų atpažinusi lamą Tensingą, 
nors ir supratusi, kad to negali būti. Choelis Gonsalesas nutarė 
pareikšti savo nuomonę tik po to, kai išryškins nuotraukas: ko neras 
fotografijose, to ir nebus buvę. Pigmėjai ir bantai pasakojo regėję 
maždaug tą patį, ką ir Aleksandras, — nuo burtininko, šokančio 
ant žarijų, ligi protėvių, plasnojančių aplink Naną Asantę. 

Angė Ninderera įsidėmėjo kur kas daugiau nei Aleksandras: 
ji mačiusi angelus permatomais sparnais ir pulkus margaspalvių 
paukščių, girdėjusi būgnus dundant, užuodusi iš dangaus byrančių 
gėlių kvapus ir patyrusi kitokių stebuklų. Taip bent ji pasakojo 
Maiklui Mušahai, kai rytojaus dieną jis atplaukė motorlaiviu jų 
pasitikti. 

Paaiškėjo, kad jo stovykloje buvo išgirstas vienas Angės pagal- 
bos šauksmas per radiją, ir Maiklas nieko nelaukęs puolė veikti. 
Jam nepavyko įkalbėti nė vieno lakūno skristi į pelkėtą mišką, 
kuriame įstrigę jo draugai; teko reisiniu lėktuvu keliauti į sostinę, 
išsinuomoti motorlaivį ir patraukti prieš srovę, pasikliaujant vien 
nuojauta. Su juo plaukė vienas centrinės valdžios pareigūnas ir 
keturi žandarai, persekiojantys dramblio kaulo, deimantų ir vergų 
kontrabandininkus. 

Nana Asantė per kelias valandas įvedė kaime tvarką; visi paklu- 
so jos valdžiai. Ji ėmėsi sutaikyti gyventojus bantus su pigmėjais 
ir visus įtikinti, kaip svarbu veikti sutartinai. Bantams reikėjo 
mėsos, kurią tiekia medžiotojai, o šie negalėjo išsiversti be viso 
to, ko gaudavo Ngubėje. Karalienei teko įpareigoti bantus gerbti 
pigmėjus, o šiuos įkalbėti dovanoti už patirtas skriaudas. 

— Kaip jūs išmokysite juos gyventi santaikoje? — paklausė 
ją Ketė. 
— Pradėsiu nuo moterų, nes jos turi daugiau gerumo, — atsakė 


karalienė. 


mar 


Ir štai atėjo metas skirtis. Draugai jautėsi išsekę, nes labai mažai 
tegavo pamiegoti, be to, visiems, išskyrus Nadiją ir Borobą, su- 
triko virškinimas. Maža to, pastarosiomis valandomis uodai su- 
gėlė Choelį Gonsalesą nuo galvos ligi kojų, jis visas ištino, ėmė 
karščiuoti ir nusikasė odą ligi kraujo. Paslapčiomis, kad vėl nebūtų 
apšauktas pagyrūnu, Bejė Doku davė jam miltelių iš šventojo amu- 
leto. Nė dviem valandom nepraėjus fotografas pasijuto sveikas. 
Jis stačiai apstulbo ir ėmė kaulyti bent žiupsnelio stebuklingojo 
vaisto savo draugui Timočiui Brusui, kurį buvo sukandžiojęs 
mandrilas, bet Mušaha jį patikino, kad Brusas jau visai pasitaisęs 
ir Nairobyje laukia grįžtant kitų ekspedicijos dalyvių. Pigmėjai 
tais pačiais milteliais gydė Adrianą ir Nzė, ir še tau — jų žaizdos 
beregint pradėjo trauktis. Savo akimis pamatęs, kokia nuostabi to 
paslaptingo vaisto galia, Aleksandras įsidrąsino paprašyti truputėlio 
ir savo mamai. Nors gydytojai tvirtino, kad Liza Kold jau visai 
išsigydė vėžį, jos sūnus manė, jog keli gramai stebuklingųjų žalių 
Ipembos Afua miltelių garantuos jai ilgą gyvenimą. 

Angė Ninderera pasiryžo derybomis įveikti krokodilų baimę. 
Ji su Nadija užsilipo ant aptvaro, juosiančio šulinį, ir pasiūlė kro- 
kodilams sandėrį, o Nadija kaip mokėdama išvertė jos žodžius, 
nors menkai teišmanė roplių kalbą. Angė jiems paaiškino, kad 
galėtų juos iššaudyti, jei tik panorėtų, bet, užuot išžudžiusi, nu- 
gabensianti prie upės ir paleisianti į laisvę. Už tai jie turintys jos 
neliesti. Nadija nebuvo tikra, kad jie suprato, kas jiems sakoma, 


Trigalvė pabaisa « 199 


o jeigu ir suprato, ar tesės žodį ir ar galės įkalbėti kitus Afrikos 
krokodilus, bet Angei pasakė, kad nuo šiol galėsianti nieko ne- 
bijoti. Ji tikrai nemirsianti nuo krokodilo dantų; jei pasiseks, iš- 
sipildysianti jos svajonė žūti per lėktuvo katastrofą. 

Kosongo žmonos, dabar jau linksmosios našlės, ketino savo 
auksinius papuošalus padovanoti Angei, bet sutrukdė brolis Fer- 
nandas. Jis patiesė ant žemės skepetą ir liepė moterims sudėti ant 
jos savo brangenybes, paskui surišo skepetos kampus ir nutempė 
tą ryšulį karalienei Nanai Asantei. 

— Šis auksas ir pora dramblio ilčių — tai viskas, ką turime 
Ngubėje. Tamsta jau žinosi, kaip panaudoti tą turtą, — tarė mi- 
sionierius. 

— Ką gavau iš Kosongo, tai mano! — spyrėsi Angė, įsitvėrusi 
savo apyrankių. 

Brolis Fernandas pervėrė ją žudančiu žvilgsniu ir ištiesė rankas. 
Sukandusi dantis, Angė nusiėmė papuošalus ir padavė jam. Ir dar 
turėjo pažadėti, kad paliks jam lėktuvo radiją ryšiui palaikyti, o 
pati savo lėšomis bent kartą per dvi savaites atskris į kaimą ir at- 
gabens būtiniausių dalykų. Iš pradžių ji turėsianti tiesiog išmesti 
krovinį, nes reikės dar iškirsti miško sklypą ir parengti tūpimo 
taką, o padaryti tai džiunglėse ne taip lengva. 

Nana Asantė leido broliui Fernandui likti Ngubėje, įsteigti 
čia misiją ir mokyklą, tik draudė veltis į kivirčus dėl pažiūrų. Kai 
žmonės išmoks taikiai sugyventi, nieko kito neliks ir dievams. 
Nėra jokių priežasčių, kurios neleistų skirtingiems dievams ir 


dvasioms išsitekti toje pačioje žmogaus širdyje. 


EPILOGAS 


„r 


Po įVej ų metų 


Aleksandras Koldas atėjo į močiutės butą Niujorke su degtinės 
buteliu šeimininkei ir tulpių puokšte Nadijai. Draugė buvo jam 
sakiusi, kad per mokyklos išleistuves nesikiš gėlių už apyrankės 
arba į iškirptę, kaip visos kitos: jai esą šlykštūs tie „korsažai“. 
Gaivus vėjelis nuo jūros kiek švelnino gegužės kaitrą, bet tul- 
pės vis tiek spėjo nugeibti. Vaikinas pagalvojo, kad niekuomet 
nepriprastų prie Niujorko klimato, ir tik džiaugėsi, kad to jam 
neprireiks. Jis lankė paskaitas Berklio universitete ir tikėjosi, 
jei viskas gerai seksis, gauti gydytojo diplomą Kalifornijoje. 
Nadija priekaištavo jam dėl pomėgio gyventi patogiai. „Ne- 
įsivaizduoju, kaip tu dirbsi gydytoju kokiame vargingiausiame 
Žemės kampelyje, jei negali gyventi be mamos pagamintų 
itališkų makaronų ir be savo banglentės“, — šaipėsi mergina. 
Aleksandras kelis mėnesius ją įtikinėjo, kad geriau studijuoti 
tame pačiame universitete, ir pagaliau įkalbėjo. Nuo rugsėjo ji 
gyvens Kalifornijoje ir nebereikės belstis į kitą žemyno pakraštį, 
kad su ja susitiktum. 

Nadija atidarė duris, o jis taip ir liko stovėti su vystančiomis 
tulpėmis rankoje ir kaistančiomis ausimis, nerasdamas žodžių. 
Juodu nesimatė šešis mėnesius, ir mergina, stovinti prie slenks- 


čio, pasirodė jam nepažįstama. Aleksandrui net dingtelėjo, kad 

bus pataikęs ne į tas duris, bet jo abejones išsklaidė Boroba: 
beždžionėlė šoko prie jo ir jausmingai pasveikino — apsikabino 
ir ėmė kandžiotis. Iš kito kambario pasigirdo močiutės balsas, 
šaukiantis jį vardu. 

— Tai aš, Kete! — atsiliepė jis, vis dar sutrikęs. 

Tuo tarpu Nadija nusišypsojo ir išsyk tapo tokia kaip visada, 
tokia, kokią jis pažinojo ir mylėjo, laukinė ir auksaspalvė. Juodu 
apsikabino, tulpės nukrito ant grindų, o vaikinas apglėbė draugę 
per juosmenį ir su džiaugsmingu šūksniu pakėlė į orą, kita ranka 
gindamasis nuo beždžionėlės. Čia atšlepsėjo Ketė Kold, ištraukė 
anūkui iš rankų degtinės butelį, kad nesudužtų, ir vienu spyriu 
užtrenkė duris. 

— Ar matei, kaip siaubingai atrodo Nadija? Tikra mafiozo 
žmona, — tarė Ketė. 

— Sakyk, ką iš tikro galvoji, močiute, — nusijuokė Alek- 
sandras. 

— Nevadink manęs močiute! Ji pirko suknelę be manęs, ne- 
pasitarusi! — rūstavo ši. 

— Nežinojau, kad domiesi madomis, Kete, — stebėjosi Alek- 
sandras, nužvelgdamas išduobtas močiutės kelnes ir marškinėlius 
su papūgomis. 

Nadija avėjo aukštakulniais bateliais ir vilkėjo aptempta lygia 
juodo satino suknute, trumpa ir be petnešėlių. Reikia pripažinti, 
jog Ketės nuomonė nepadarė merginai nė mažiausio įspūdžio. 
Ji apsisuko ant kulno, kad pasirodytų Aleksandrui iš visų pusių. 
Dabar Nadija atrodė visiškai kitaip nei tas plunksnomis pasipuošęs 
padarėlis su šortais, kurį vaikinas prisiminė. Teks su tuo apsiprasti, 
galvojo jis, nors gal, duos Dievas, ne visam laikui: taip jam patiko 
ankstesnioji Erelė. Jis nebeišmanė, kaip čia dabar reikės elgtis su 


taip persimainiusia drauge. 

— Tau bus gėda eiti į išleistuves su tokia kaliause, Aleksan- 
drai, — kalbėjo močiutė, mostelėdama į Nadiją. — Eikš, žiūrėk, 
ką tau parodysiu... 

Ketė nusivedė jaunuolius į mažytę dulkiną kamaraitę, prikimštą 
knygų ir dokumentų: čia ji rašydavo. Patalpos sienos buvo ap- 
klijuotos nuotraukomis, reporterės surinktomis per pastaruosius 
metus. Aleksandras pamatė Amazonijos indėnus, pozuojančius 
Deimantų fondui, Dilą Bahadūrą, Pemą ir jos vaikelį Auksinio 
Drakono karalystėje, brolį Fernandą Ngubės misijoje, Angę Nin- 
dererą su Maiklu Mušaha, jojančius drambliu, ir daug ką kita. 
Ketė pasikabino čia įrėmintą žurnalo „International Geographic“ 
2002 metų numerio viršelį su fotografija, už kurią buvo paskirta 
solidi premija. Tai ta pati nuotrauka, kurioje Choelis Gonsalesas 
įamžino Nadiją ir Borobą Afrikos turguje, kai jas puolė įniršęs 
strutis. 

— Žiūrėk, vaikeli, trys knygos jau išspausdintos, — šnekėjo 
Ketė. — Skaitydama tavo užrašus supratau, kad niekada netapsi 
rašytoju, nes neatkreipi dėmesio į detales. Medikui tai gal ir ne- 
kliudo, juk prastų gydytojų pasaulyje pilna, bet literatui — pra- 
gaištinga, — tvirtino Ketė. 

— Man trūksta ir pastabumo, ir kantrybės tiems dalykams, 
Kete, todėl ir atidaviau savo pastabas tau. Tu geriau už mane gali 
parašyti knygą. 

— Aš beveik viską galiu padaryti geriau už tave, vaike, — nu- 
sijuokė ji, šiaušdama jam plaukus. 

Nadijai ir Aleksandrui graudoka buvo skaityti tas knygas, į 
kurias sudėta visa, kas jiems nutiko per trejus nepaprastus nuo- 
tykingų kelionių metus. Gal ateityje nebebus nieko panašaus į 
tai, kas jau išgyventa, — nei tokios įtampos, nei tokių stebuklų. 
Visa paguoda — kad tuose puslapiuose įamžinti personažai, ku- 


riuos juodu pažino, įvykiai, kurių liudytojais buvo, ir patirtis, 

kurią gavo. Talentingoji močiutė pasirūpino, kad visa tai niekada 
nebūtų pamiršta. Ji sudėjo čionai Erelės ir Jaguaro prisiminimus 
iš Žvėrių miesto, iš Auksinio Drakono karalystės ir iš Pigmėjų 

